
Dascăli şi învăţăcei 

Oamenii vremurilor actuale sunt în general neconformişti. Doritori 
de a se elibera de orice încorsetare, adeseori depăşesc măsura şi, din dorinţa 
de a deveni liberi, devin deadreptul libertini. Socotind depăşite raporturile 
de ascultare şi bună cuviinţă pe care tradiţia religioasă le-a stabilit între 
copii şi părinţi, între fiii duhovniceşti şi preoţi, contemporanii noştri vor să 
ne dea de înţeles că sunt emancipaţi de orice tutelă. Se înşală însă amarnic. 

Avva Siluan, de la Sfântul Munte Athos, afirma, pe bună dreptate, că 
cea mai mare pedeapsă pe care i-o poate da Dumnezeu omului este să-1 lase 
să facă de capul lui. Un savant afirmă că în codul, nostru genetic este 
înscrisă nevoia imperioasă de a sta sub ascultarea cuiva, de a avea un 
mentor. Sunt doar două posibilităţi: ori rămânem sub ascultarea unui 
părinte spiritual, şi implicit sub ascultarea lui Dumnezeu, ori, fără a ne da 
seama, ajungem sub ascultarea diavolului. 

Domnul Iisus Hristos, având o dispută cu iudeii, le-a spus că numai 
El le poate garanta libertatea. La obiecţiunea că ei niciodată n-au fost robii 
nimănui, le răspunde: „oricine săvârşeşte păcatul este rob păcatului... voi 
sunteţi din tatăl vostru diavolul şi vreţi să faceţi poftele tatălui vostru... 
Dacă veţi rămâne în cuvântul Meu, sunteţi cu adevărat ucenici ai Mei, şi 
veţi cunoaşte adevărul, iar adevărul vă va face liberi'' (Ioan 8, 31, 34; 44). 
"Sfântul Apostol Petru ne îndeamnă şi el: „trăiţi ca oameni liberi, dar nu ca 
şi cum aţi avea libertatea drept acoperământ al răutăţii", (I Petru 2, 16). 

Tradiţia părinţilor Bisericii este unanimă în a ne sfătui să ne căutăm 
un povăţuitor duhovnicesc, un părinte spiritual, „înainte de toate, alege -ţi... 
potrivit cuvântului sfânt, ascultarea neprefăcută si desăvârşită; adică, caută 
cu toată silinţa, să afli un povăţuitor şi un dascăl neamăgitor... Iar aflându-1 
pe acesta şi lipindu-te cu toată fiinţa de el, ca un fiu iubitor de părintele 
adevărat, rămâi întreg în atârnare de poruncile lui, socotindu -l ca pe Hristos 
însuşi... "(Calist şi Ignatie Xantopol, Filocalia 8, p. 32). 

Din păcate duhul de neconformism, de spirit voluntar, de libertinaj, 
în ultima vreme îi cuprinde nu numai pe laici, ci şi pe unii preoţi şi 
călugări. De aceea vom întâlni adesea călugări mutându-se dintr-un loc 
într-altul şi nu arareori ratându-şi vocaţia. Cartea pe care o tipărim 
Cuvintele Sfântului Teodor Studitul, ne pune în situaţia de a redescoperi 
adevăratele raporturi dintre părintele duhovnicesc şi fiu, dintre dascăl şi 

învăţăcel. Mai mult decât atât, presupunând că n-am avea mereu 
duhovnicul lângă noi, în această lucrare vom vedea dezlegate multe din 
problemele ce ne frământă. „Cuvintele" le-a adresat Sfântul Teodor 
mulţimii de călugări ucenici pe care i-a povăţuit, dar ele se potrivesc foarte 
bine atât preoţilor de mir cât şi credincioşilor. 

Stareţ al mănăstirilor Saccudion din Bithinia (Asia Mică) şi Studion 
din Constantihopol, Sfântul Teodor Studitul a avut sub ocârmuirea şi 
chivernisirea sa uneori şi o mie de călugări, la care se adăugau nenumăraţii 
săi ucenici din lavrele împărăţiei bizantine şi chiar din mănăstirile Italiei. 
Cuvintele sale şi le-a redactat aproximativ între anii 821 - 826. 

In limba română au fost traduse de Filaret, episcopul Râmnicului, şi 
tipărite la 1784. Arhimandritul Athanasie Dincă le-a diortosit şi retipărit la 
Căldăruşani în anul 1940. De această ediţie ne-am folosit şi noi acum, cu 
foarte mici intervenţii atunci când a fost vorba de cuvinte ieşite astăzi din 
uz, sau de reguli ortografice. 

Lucrarea se încadrează foarte bine în colecţia de „Izvoare 
duhovniceşti" din care au ieşit până acum, în editura Episcopiei de Alba 
Iulia: „Patericul", „Limonariul", „Sbornicul" şi „Lavsaiconul" fără a 
pomeni alte cărticele mai mici. 

Scopul ei este limpede proclamat de către Sfântul Teodor Studitul: 
„părinţi şi fraţi si fiii mei prea iubiţi, sufleteşte doresc şi foarte poftesc... să 
vă mântuiţi şi să umblaţi pe calea adevărului, şi nădăjduiesc din zi în zi să 
sporiţi spre fapte bune.., " 

Postul Mare, 1994 

+ ANDREI 
Episcopul Alba Iuliei 

ARĂTARE CA VIAŢA CEA DE OBŞTE, ESTE 

CEA MAI CU LESNIRE MÂNTUITOARE. ALCĂTUITĂ DIN 

ÎNVĂŢĂTURILE SFINŢILOR PĂRINŢI ŞI DASCĂLI. 1 

Fraţilor şi părinţilor, de vreme ce am ieşit din lume dorind viaţa cea 
îngerească, se cuvine după orânduiala acestei vieţi să petrecem viaţa 
noastră: că de vom avea numai numele şi portul călugăriei şi ne vom făli 
numai întru anii ce am petrecut în zadar întru această viaţă, iar faptele 
călugăriei nu le vom urma, nici un folos nu avem. Noi pentru aceea ne -am 
lepădat de lume şi am lăsat odihna şi desfătarea trupului, ca să facem 
faptele cinului călugăriei. Iar de ne are lumea ca pe nişte sfinţi şi ne 
socoteşte că săvârşim cele plăcute lui Dumnezeu, şi noi facem cele 
împotrivă, mai multă osândă şi mai mare păcat pricinuim sufletelor noastre, 
după cum zice şi Domnul nostru Iisus Hristos în Sfânta Evanghelie: „ Vai 
vouă de va prisosi numele vostru mai mult decât faptele voastre". Deci 
fraţilor, de vreme ce adevărul aşa este, nu se cuvine să ne lenevim spre 
împlinirea poruncilor lui Dumnezeu şi spre urmarea vieţii călugăreşti, însă 
să ştiţi fraţilor, că această viaţă are trei stări: una este a celor din obşte, alta 
este a celor de sineşi , şi cea de a treia este a pustnicilor. Deci cu puţine 
cuvinte vă voi arăta cele cuviincioase la fiecare viată dintre aceste trei. 

Şi întâi vom începe cuvântul pentru cei din obşte. Aceia, dar, se 
numesc cu adevărat şi sunt cu fapta călugări de obşte, care lăsând lumea 
(adecă voile lor cele lumeşti) primesc sărăcia de bună voie şi se gătesc spre 
toată scârba a o suferi, pentru mântuirea sufletelor lor, şi pentru dragostea 
lui Hristos se dau spre supunere până la moarte şi se duc într-o mănăstire, 
care are toate lucrurile ei de obşte: şi mâncarea şi băutura şi haina şi toate 
celelalte; şi nu zice nimeni că acest lucru este al meu, sau acesta al tău, ci 
toate sunt de obşte ale tuturor, însă nici însăşi voia sa n-o are cineva 
slobodă, ci au un povăţuitor şi dascăl a cărui voie şi poruncă toţi urmează şi 
nu îndrăzneşte nimeni nici să mănânce când vrea, nici să facă altceva fără 
de blagoslovenie; oriunde se va trimite merge fără cârtire şi fără de a mai 
îndoi cuvântul şi fără de a se împotrivi sau a se lenevi, ci punându-şi 
nădejdea în rugăciunea stareţului şi a celorlalţi părinţi, se supune cu osârdie 
la toată slujba mănăstirii: măcar şi în cale depărtată de se va trimite, măcar 



1 Acest cuvânt a fost lăsat întocmai ca în tipăritura din 1784, schimbându-se numai ortografia - ici, colo 
înlocuindu-se doar unele cuvinte prea vechi. 



Cuvântări duhovniceşti 

pe mare de, i se va porunci să călătorească, măcar şi prin locuri de primejdii 
de va fi orânduit să treacă, fără nici o îndoială săvârşeşte porunca, 
netemându-se nici de fiare, nici de foc, nici de apă, nici de vrăjmaşii văzuţi 
nici de cei nevăzuţi, nici chiar de moarte. Că precum cei morţi nu se mai 
tem de moarte, aşa şi călugărul ca un mort este întru Hristos, cu toate 
simiţirile sale. Şi precum pe un trup mort îl poartă cineva cum îi este voia, 
neavând putere de a se împotrivi, aşa şi călugărul toate voile sale le are 
omorâte şi nu se povăţuieşte de altă voie, fără numai de a stareţului său, 
supunându-se întru toate ca lutul sub mâinile olarului şi ca fierul în mâna 
fierarului. 

Această orânduială a vieţii de obşte este cea mai bună decât toate 
celelalte, că aceasta urmează vieţii îngereşti. Fiindcă şi îngerii aşa petrec în 
cer: nimeni voia sa nu are, ci toţi sunt supuşi poruncii lui Dumnezeu, şi 
nimeni nu zice că eu sunt mai mare şi tu eşti mai mic. Această orânduială 
au avut-o şi Sfinţii Apostoli, când vieţuiau cu Domnul nostru lisus Hristos 
pe pământ, încă şi după înălţarea Mântuitorului la ceruri, rămânând ei pe 
pământ, tot această orânduială au ţinut-o după cum ne adeverează Faptele 
Sfinţilor Apostoli, zicând: „Că era inima celor ce au crezut, una, aşijderea 
şi toate averile lor împreună le aveau şi nedespărţite". După această 
orânduială au vieţuit şi toţi sfinţii părinţi cei vechi, adică, sfântul Teodosie 
începătorul obştei, sfântul Eftimie, sfântul Sava, sfântul Marcu, sfântul 
Isaiia, sfântul Varsanufie, sfântul Doroftei şi sfântul Teodor Studitul şi alţi 
mulţi sfinţi părinţi. Pentru aceea şi până astăzi cine doreşte mântuirea 
sufletului său, această viaţă să urmeze, după cum şi însuşi Marele Vasilie 
arată, că aceasta este calea cea mai umblată a mântuirii. Că măcar că s-au 
mântuit mulţi sfinţi şi cu celelalte două vieţi ce am zis, dar atunci alte vremi 
erau, altă râvnă, altă fierbinţeală. Iar acum fiind lumea cu totul pornită spre 
rău şi oamenii puţini întru credinţă şi slabi întru vitejia sufletească şi 
prisosiţi întru răutate, cu anevoie se va mântui cineva cu celelalte două căi. 

Pentru aceea pe fiecare sfătuim şi îndemnăm la obştile cele alcătuite 
întru frica Domnului să alerge, întru carele nu este neorânduială şi tulburare 
şi neascultare şi nesupunere şi mai vârtos pungă deosebită, cea izvodită de 
diavolul, întru care orice se pune este din furtişag, din viclenie şi din 
înşelăciune adunată, spre pierzarea sufletească şi trupească; de care se 
bucură vrăjmaşul diavol şi se mâhneşte milostivul Dumnezeu şi se scârbesc 
sfinţii lui îngeri şi vai şi chin şi blestem şi urgie dumnezeiască va fi unora 
ca acestora. Că pentru aceea se numeşte obştejitie, adică viaţă de obşte, ca 
toate să fie de obşte şi nedespărţite, nu numai lucrurile, ci şi însăşi voile 
alcătuite spre plăcerea lui Dumnezeu. Iar unde lucrurile cele de trebuinţă nu 
sunt de obşte şi nu este un cuget şi o unire, după voia lui Dumnezeu, acolo 
nu trebuie să se numească sobor de fraţi, ci adunare de tâlhari. Şi unii ca 
aceştia nu sunt sub pronia lui Dumnezeu, ci, părăsire despre cel înalt; se 

5 

chivernisesc şi se povăţuiesc de satana, după cum zice proorocul David: „Şi 
va trimite Domnul pe dânşii, ca să umble după izvodirile inimilor lor". Şi 
sfântul Marele Vasilie zice: „Că cel ce are lucru deosebit întru viaţa de 
obşte, s-a despărţit pe sine de Biserica lui Hristos şi de dragostea Domnului 
s-a înstrăinat, şi să fie neîmpărtăşit până se va îndrepta". Iar de se 
obrăzniceşte a se împărtăşi sfintelor şi înfricoşatelor Taine, să ştie unul ca 
acela că spre osândă mănâncă şi bea trupul şi Sângele Domnului şi va avea 
partea lui cu bubosul Gheezi şi cu vânzătorul Iuda şi cu ceilalţi asemenea 
lor. 

Iar de slobozesc cineva din episcopi sau egumeni, s ă se facă unele ca 
acestea şi orânduiesc învăţături împotriva sfinţilor Părinţi, vor da seamă în 
ziua judecăţii, întocmai ca ucigaşii şi ca pierzătorii tâlhari, fiindcă dau 
pricină, prin nebăgarea lor de seamă şi prin lene şi prin călcarea pravilei, de 
a se vătăma multe suflete şi a se răpi de diavolul. Că oricine pune gând ca 
să aibă ceva deosebit, ori înlăuntru în mănăstire, ori afară spre neguţătorie 
sau oriunde ar fi, acela se face fur şi tâlhar de ale sale, precum Anania şi 
Safira. Că de vreme ce s-a lepădat de sine la primirea cinului şi şi-a 
închinat şi sufletul şi trupul cu totul lui Dumnezeu şi s-a făgăduit înaintea 
îngerilor şi a sfinţilor a petrece întru sărăcie şi întru scârbe, cum nu se arată 
mincinos înaintea lui Dumnezeu şi înşelător lui însuşi şi fur de cele sfinte? 
Pentru aceea, cela ce cu adevărat pofteşte mântuirea sufletului său, nimic al 
său să nu aibă fără de blagoslovenie, nici voii lui s ă urmeze şi cu lesnire se 
va mântui întru viaţa cea îngerească, a obştei. 

Iar cei de a doua treaptă, care sunt cei ce vieţuiesc de sine şi, au multă 
osteneală şi mare grijă; căci precum de toţi sfinţii Părinţi cu un glas este 
mărturisit că rădăcina tuturor faptelor, bune este tăierea voii, aşijderea a 
tuturor răutăţilor izvor şi pricină este sloboda voie a fiecăruia; adică a nu te 
stăpâni altul, ci orice ţi se va părea, să faci. Această voie slobodă au cei ce 
trăiesc de capul lor, deosebit, pentru că de nimeni nu se sfieşte, de nimeni 
nu-i este grijă, nădăjduieşte în banii săi şi în averea sa (multă sau puţină ce 
va avea), ce i se pare aceea face, când vrea şi cât vrea, mănâncă, când vrea 
şi cât vrea, bea. De nu se va scula spre rugăciune, nimeni nu are să-1 
mustre; de nu-şi va săvârşi canonul, nimeni nu-1 ceartă; de va veni ispita, n- 
are cine să-1 sfătuiască; de i se va întâmpla scârbă, nu este cine să-1 
mângâie; de va cădea, nu este cine să-i întindă mâna după Dumnezeu să-1 
ridice; că nu are pe cineva să-i fie milă de sufletul lui, nici să-i poarte grijă 
de mântuirea lui, şi aşa toate răutăţile se strâng la cei ce trăiesc de capul lor. 
Pentru aceea, cum am zis, viaţă mai bună şi cale mai cu înlesnire este la 
obşte. 

Iar cel ce pofteşte să petreacă calea cea de a treia, trebuie să-i 
prisosească osteneala mai mult de cât a tuturor, adică să vieţuiască la un loc 
singuratec, liniştindu-se numai însuşi, îndrăznim a zice că în vremea de 
6 

acum este cu neputinţă a săvârşi cineva această viaţă. Au fost, adevărat, în 
vremea de demult unii din sfinţi, care au săvârşit această călătorie, precum 
marele Antonie, marele Onufrie, şi alţii, dar cu mari strădanii şi-au petrecut 
viaţa; unii săptămâni întregi nu gustau nimic, alţii în toată viaţa lor vin n-au 
băut, untdelemn sau peşte nici cu ochii n-au văzut; cu buruieni numai se 
hrăneau; şi nicidecum faţă de femeie, şi nici obraz de om nu vedeau. 
Rugăciunea lor era necontenită, trupul lor era numai cu o vechitură învelită 
şi alte multe şi negrăite osteneli sufereau, fiind cu totul înfocaţi de 
dragostea lui Dumnezeu şi umbriţi de darul Duhului Sfânt, cărora în ziua de 
astăzi nimeni nu poate să le urmeze. 

Iar viaţa cea de obşte este calea cea umblată, pe care mulţi au trecut 
şi s-au mântuit cu ajutorul lui Dumnezeu, după cum sfinţii părinţi ne 
adeverează. Dar ni se pare că întru această viaţă nu se cuvine a se face 
adunare de număr peste măsură, încât nici purtarea de grijă cea sufletească 
a stareţului să nu-i poată cuprinde cu cuvenita duhovnicească cercetare, nici 
hrana cea trupească a se câştiga cu lesnire, nici haina «cea trebuincioasă 
spre acoperirea trupului a se putea agonisi fără de tulburare. Că şi munca 
trebuie să fie cu măsură: una pentru ca să aibă osebire viaţa cea sfântă de 
cea lumească, adică să nu supunem toată viaţa noastră spre a sluji numai 
pentru cele trupeşti, şi alta pentru ca să ne prisosească vreme şi pentru 
cugetarea celor dumnezeieşti şi pentru rugăciuni şi pentru oarecare repaus 
trupesc, ca să nu slăbănogim de tot şi să ne bolnăvim. Şi iarăşi să nu fie 
numărul celor adunaţi în obşte mai puţin de 12, ca nu cumva prisosinţa 
bunătăţilor pământului, ce din mila lui Dumnezeu ni se dă, să se oprească 
spre desfătarea la mai puţini, şi să nu se hrănească mai mult săracii şi 
lipsiţii. Că aşa de vom face şi cu acest gând de vom opri adunarea, spre 
osândă ne va fi viaţa şi în zadar osteneala. Ci mai vârtos pentru ca s ă poată 
hrăni mai mulţi, să fie slabă hrana; şi pentru ca să se îmbrace şi alţi fraţi, să 
ne fie haina nu numai de puţin preţ, ci şi ponosită şi ruptă. Că aşa de vom 
vieţui, ni se va cunoaşte dragostea cea întru Hristos, şi arătând noi îndurare 
către vecinul nostru şi fratele cel întru Hristos, şi Dumnezeu va revărsa 
milele sale cele bogate spre noi mai cu prisos. 

Deci, acestei vieţi de obşte fiind dascălul cel mai iscusit şi cel mai în urma 
celorlalţi sfinţi părinţi de demult, sfântul părintele nostru Teodor Studitul, 
de mare folos am socotit a fi şi la adunarea voastră fraţilor poruncile sfinţiei 
sale, fiind şi de Biserica noastră a Răsăritului primite, a se citi peste an întru 
auzul tuturor. Pentru aceea ne -am îndemnat de le-am tălmăcit numai pentru 
dragostea voastră, iar nu spre folosul de obşte, însă nu din cuvânt în cuvânt: 
una pentru că fiecare limbă are harul său, alta pentru că nu am găsit cartea 
sfântului cea elinească; ci am făcut tălmăcirea după cea tălmătită pe limba 
cea slabă grecească. Şi spre mai bună înţelegere şi spre mai multă 
îndemnare a osârdiei voastre, unele din cuvinte le -am scurtat, altele le-am 

7 

prefăcut, ferindu-ne la prescurtări şi la adăugiri numai de cele împotriva 
sfinţilor Părinţi şi a sfintei Biserici. Şi aceasta nu am făcut-o spre a ne făli 
cineva de iscusirea tălmăcirii. Că a tălmăci cineva după limba cea slabă 
grecească pe limba iarăşi slabă românească, nu este lucru de a se lăuda 
cineva; ci numai pentru mai bună înţelegere, cum am zis, şi îndemnarea 
spre buna cuviinţă a dragostei voastre. 

Deci vă poftesc să primiţi cu dragoste osteneala noastră şi să vă 
rugaţi Domnului pentru mântuirea celui întru multe şi grozave păcate 
învăluit ticălosul nostru suflet, ca şi voi să dobândiţi dela Domnul aceeaşi 
milă. A cărui puternică dreaptă să vă păzească de toată ispita şi de toată 
scârba întunericului şi să vă povăţuiască la pământul făgăduinţei. Pentru 
rugăciunile Prea Sfintei Născătoarei de Dumnezeu pururea Fecioarei şi ale 
sfântului marelui Mucenic Dimitrie şi ale prea cuviosului şi mărturisitorului 
şi marelui dascăl sfântului Teodor Studitul, şi ale tuturor sfinţilor, celor ce 
bine i-au plăcut din veci, Amin. 

Al dragostei voastre părinte sufletesc şi către Domnul nevrednic dar 
fierbinte rugător şi slugă, smeritul Episcop al Râmnicului, 

FILARET. 

CUVÂNTUL 1 

CANONARHUL, APRINZĂTORUL DE CANDELE 

ŞI TIPICARUL TREBUIE SĂ SLUJEASCĂ 

LUI DUMNEZEU CU FRICĂ 

Fraţilor şi părinţilor, precum când eram împreună cu voi, aşa şi 
acum, vă cercetez printr-acest al meu smerit şi slab cuvânt. Ascultaţi dar şi 
înţelegeţi şi să nu fie graiul nostru în zadar, ci după cum am povestit prin 
viu grai, să câştigăm şi mai mult folosul vostru cu această învăţătură. De 
scurtă vreme lipsesc dela voi şi nu ştiu de sunteţi tot aşa cum v-am lăsat; 
căci ştiu că diavolul nu doarme nici nu se leneveşte, spre pierzarea 
sufletelor voastre; ci se nevoie şte şi priveghiază şi seamănă neghină în 
holda celor ce dorm sufleteşte, precum zice sfânta şi dumnezeiasca Evan- 
ghelie. Ci voi, o fiii mei cei chemaţi de Dumnezeu, priveghiaţi şi vă păziţi, 
ca să nu cadă cineva din voi în cursa diavolului. 

Doresc să aud sporul fiecăruia dintre voi: pe cât mă bucur de 
ascultarea unuia, de smerenia altuia şi de slujba celuilalt, pe atât mă 
întristez de tulburările şi de neorânduielile voastre. Nu iubeşte sufletul meu 
pe fiul neascultării, urăşte pe cel bârfitor şi mândru, iară de cel leneş se 
scârbeşte inima mea, ca şi cum n-ar fi vrednic nici pâine să mănânce; mai 
ales pe cel spornic la cuvinte şi pe cel trândav nu-1 poate suferi nicidecum. 
Oare socotiţi ca eu nu pătimesc acestea? Dar cine sunt eu ticălosul, care în 
toate zilele sunt biruit de patimi asemănătoare? Ci numai Domnul 
Dumnezeul nostru să ne izbăvească de toată răutatea şi patima, prin dumne- 
zeieştile lui Scripturi, şi să ne îndemne spre toată fapta bună. Eu mai mult 
mă nevoiesc şi mă grijesc de lucrul mare şi primejduitor al sufletelor 
voastre. Căci sunt păstor deşi sunt rău, dar sunt (şi nu ştiu cum s-a 
întâmplat să fiu) şi voi sunteţi oile mele cele ascultătoare şi adunate de 
Dumnezeu, care în toate zilele umblaţi pe calea cea împărătească, în 
cuvântul Domnului. Deci dar, o fiii mei, paşteţi după vrerea lui Dumnezeu, 
nu ca oile care, din lăcomie, rămânând de oile ce se îndestulează cu hrana 
de obşte, se răpesc de lupi şi pier pentru puţină verdeaţă. Aşa şi voi, pentru 
o mică desfătare a poftei, să nu fiţi răpiţi de vrăjmaşul sufletelor noastre 
diavolul, care deapururea păzeşte vremea, ca un lup, pentru pierzarea 
voastră. Ascultaţi glasul păstorului vostru şi nu defăimaţi cuvintele mele, 
pentru că orice oaie care rămâne de turmă, se rătăceşte, se pierde şi se strică 
în multe chipuri. Pricepeţi ce vă grăiesc, pentru că ştiu că sunteţi înţelepţi. 
Greu lucru este a se mântui cineva: calea este strâmtă şi cu scârbe şi cu 
multă trudă; şi trebuie să ne oţelim şi să priveghim, să postim şi să ne 

înfrânăm pofta, să sărăcim de bună voie, ca să ne învrednicim a dobândi 
faptele cele bune şi să ne veselim în veci. 

Vedeţi, fiii mei, că din toţi fraţii voştri numai voi sunteţi de faţă şi 
toţi ceilalţi vă laudă, fiindcă vă aflaţi la loc deosebit şi vă socotesc pe voi 
plinirea lipsei faptelor lor celor bune. Ci, cu cale este vouă să faceţi slujba 
voastră mai cu dinadinsul, ca să împliniţi toată ascultarea şi toată buna 
cuviinţă. Că după osteneala fiecăruia dă şi Domnul Dumnezeul nostru plata 
şi în toate zilele se "gătesc în cer cununi pentru cei ce se nevoiesc. 

Tu dar, fiul meu, canonarhe, priveghiază şi chibzuieşte, ca unul ce 
eşti cel mai întâi la slujba şi la cântarea dumnezeiască. Să deştepţi pe 
cântăreţi, să împlineşti toate sedelnele şi stihirile, după cum ţi s-a poruncit, 
şi să cauţi ca să nu sminteşti pe cineva; ci oricare va fi vrednic să cânte, 
întru auzul tuturor, să nu fie oprit pentru pizmă, ci să cânte. Şi oricare este 
vrednic să citească la Scripturi, să-1 pui adesea să citească, că vai de 
canonarhul acela ce se leneveşte, şi nepăzind a sa orânduială, sminteşte pe 
cineva. O, de n-ai pătimi şi tu aceasta fiul meu, pentru că o să dai greu 
răspuns lui Dumnezeu. Ascultă şi chibzuieşte ca să, tocmeşti orânduielile 
slujbelor, atât cele din toate zilele cât şi cele de sărbătoare. Şi socoteşte ca 
din fraţii cei vrednici: într-o zi să porunceşti unuia să citească, iar într-altă 
zi altuia, luând aminte şi la glasul cel bun al cântăreţului, şi la claritatea 
cuvântului citeţului; căci prin aceasta vei folosi foarte şi obştea şi pe străinii 
ce se vor întâmpla să vie. In scurt, toate să se facă cu bună rânduială, pentru 
ca să dănţuieşti în ceruri dimpreună cu îngerii şi cu sfinţii. De te vei 
învrednici să ai acest fel de stare, socoteşte ca să se facă şi cântarea 
psalmilor fără de amestecare, adică să-i aşezi şi să-i orânduieşti după starea 
lor. Toţi cei ce cântă, să cânte într-un glas, după rânduială cântării; nici să 
suie, nici să coboare afară din cale, ci să cânte deopotrivă, pentru că aşa ne 
învaţă şi dumnezeieştii Părinţi. Să te sileşti ca să înveţi pe fraţi stihira şi 
sedelnele ce s-au aşezat; şi, mai vârtos, pe cei ce poftesc şi vin la tine 
pentru învăţătură să-i înveţi, ca să se înmulţească talantul pe care ţi 1-a dat 
Dumnezeu şi să auzi glasul cel blagoslovit al Domnului: „Bine slugă bună 
şi credincioasă, peste puţine ai fost credincios, peste multe te voi pune". 

Iar tu, aprinzătorule de candele, cu frică şi cu multă grijă să faci 
slujba ce ţi s-a încredinţat, căci dela Dumnezeu ţi s-a dat şi dumnezeiască 
ascultare este. Păzeşte luminile bisericii, ca luminile ochilor tăi, căci sunt 
lumini ce se pun înaintea lui Dumnezeu. Căci de vreme ce cel ce aprinde 
sfeşnicul înaintea împăratului pământesc are mare grijă ca să placă 
împăratului, cu atât mai mult, o fiul meu, trebuie să te sileşti ca să placi lui 
Dumnezeu, împăratul tuturor, Căruia se închină toată făptura şi pe care-L 
slăveşte toată firea îngerească. Eşti dator să aprinzi candele cu frică şi cu 
luare aminte, să le curăţeşti şi să le grijeşti adesea, să le dai lumină tot de o 
măsură şi feştila să fie la mijlocul candelei, ca să nu crape candela. 

Rămăşiţa de untdelemn de prin candele să o păstrezi şi de va fi cu putinţă, 
iar să o pui să ardă; iar de nu, să o pui la altă trebuinţă curată. Mai mult 
decât toate candelele, să ai grijă de cele care ard necontenit, căci acestea 
sunt închipuirea luminii celei nestinse, a legii celei vechi, precum era 
lumina aceea în jertfelnic în Sfânta Sfintelor, ce ardea pururea. Grijeşte 
biserica de două ori pe săptămână totdeauna şi păzeşte zugrăveala bisericii 
ca să nu se prăfuiască, nici să se strice ceva, oricât de mic, al bisericii. 

Luaţi aminte, fraţilor, ca să nu iasă din gura voastră nici un cuvânt 
urât. Mâinile mele sunt cei ce se ostenesc; lucraţi dar, o mâinile mele, şi nu 
conteniţi slujba cuvioasă, căci mâna Domnului vă întăreşte şi dintr-o parte 
şi din alta. Şi nu vă împotriviţi, de vreme ce împreună ajutându-vă, 
împliniţi toată trebuinţa trupului vostru. Voi, purtătorii de grijă, sunteţi 
ochii mei. Deci căutaţi bine, uitându-vă cu băgare de seamă şi mai înainte 
spuind greşala celor ce pot să se poticnească, ca să vă faceţi vrednici de 
paza lui Dumnezeu. Am şi picioare: acestea sunt cei ce ţin greutăţile fraţilor 
cu vitejie şi cu bucurie. Şi să ştiţi, că de veţi răbda în această stare bună, vă 
veţi odihni în veci. Nu fac această mustrare, ca să vă veselesc, ci ca să vă 
deştept silinţa, când vă leneviţi şi când nu vă gândiţi la osteneli. 

Dar pentru ce nu ne grijim, o iubiţilor? Au doară nu trebuie să 
mergem de aici peste puţină vreme? Au nu vom lăsa chipul nostru, precum 
zice marele Vasilie, în puţine oase? Bucuraţi-vă dar şi vă veseliţi în orice 
silinţă şi nu vă leneviţi în nici o trudă, nici sufletească, nici trupească; căci 
şi truda noastră trupească, când este pentru Dumnezeu, e socotită 
duhovnicească. Iată dar că a venit vremea ca să se adune rodurile. Domnul 
ne-a dăruit îndestulare: să n-o lăsăm dar să se strice, căci cel ce este 
ostenitor în cele trupeşti, vădeşte că este silitor şi în cele duhovniceşti. Unul 
pe altul îmbărbătaţi-vă şi vă îndemnaţi spre rugăciune spre ascultare şi spre 
smerenie; lucrând, şi ostenindu-vă cu toţii, vă siliţi împreună după puterea 
fiecăruia, adunând cu toţii rodurile, purtând grij ă şi de cei mai slabi, ca să 
apuce şi ei împreună cu voi. Cel ce la ascultare este leneş şi fără de silinţă 
şi din lene rămâne mai pe urma altora, acela şi la cele duhovniceşti este fără 
de osârdie 2 şi nepricopsit. 

Voi, lucrători de pământ, sunteţi mângâierea mea. Deci toţi împreună 
tăiaţi brazdele drepte şi nu lăsaţi petecele netăiate cu plugul, ci faceţi 
brazdele dese, aproape una de alta, ca să intre lesne sămânţa de grâu 
înlăuntru, în inima pământului, şi să dea roadă multă, Siliţi-vă şi vă 
îndemnaţi spre bine făcându-le toate cu înţelepciune şi după rânduială, 
urmând plugarului celui mai mare ce merge înainte; aşijderea şi el să poarte 
grijă de ceilalţi. Urmând unul altuia, să vă ajutoraţi unul pe altul şi aşa veţi 
fi şi mădulare ale lui Hristos (după cum zic dumnezeieştile cuvinte) şi 



în textul tipărit este scris: osândire, dar ni se pare nepotrivit cu contextul. 

Hristos vă va fi cap, şi având cap pe Hristos de cine vă veţi teme? Sau ce 
lucru nu veţi dobândi? Pământul şi cerul, cu adevărat, veţi stăpâni şi veţi 
moşteni toate bunătăţile cele făgăduite. 

Asemenea tu, fiul meu, bucătarule, care în toate zilele te dogoreşti la 
foc şi te osteneşti, despici lemnele şi fierbi bucatele, aduci apă şi cureţi 
verdeţurile, ţi se afumă obrazul şi ţi se înnegresc hainele, tot trupul tău se 
umple de cenuşă şi te oboseşti, când găteşti bucatele şi pui masă fraţilor. Să 
ştii că cu sfinţii vei avea partea ta şi în sânul lui Avraam te vei odihni, de 
suferi cu răbdare, petreci zilele tale cu bucurie şi fără cârtire. Atât de mult 
să fii silitor în lucrul tău, încât şi în somn să te gândeşti la slujba ta. Vasele 
tale să nu se prea ardă având apă puţină, capacele asemenea să fie păzite, 
pirostriile să nu stea pe foc fără rost. După ce fierbi bucatele, îndată spală 
vasele tale, ca să nu ia miros şi să pricinuiască scârbă fraţilor, iar bucatele 
să fie fierte bine şi ierburile de asemenea. Ceapa să se topească în fiertură, 
ca să nu fie bucata fără de nici un gust şi fără de nici o dulceaţă. Dis-de 
dimineaţă, ca focul, aleargă la slujba ta, ca să-ţi săvârşeşti ascultarea la 
vreme, şi aşa vei birui toate patimile tale. 

In scurtă vorbă, cu toţii să umblaţi în aceeaşi cale şi într-un cuget 
dumnezeiesc, pe drumul cel bun şi eu pururea sunt cu voi împreună cu 
cugetul, măcar de sunt osebit cu trupul, fiindcă aşa este trebuinţa locului. 
Iar Domnul Dumnezeul Tatălui meu, care mă scoate şi în toate zilele mă 
ridică din groapa păcatelor, prin sfintele voastre rugăciuni, acela să vă 
acopere, să vă păzească, să vă întărească cu darul Său şi să vă tămăduiască 
şi sufleteşte şi trupeşte, dăruindu-vă împărăţia cerurilor, în Hristos Domnul 
nostru, a Căruia este slava şi puterea dimpreună cu prea Sfântul Duh, acum 
şi pururea şi în vecii vecilor Amin. 



CUVÂNTUL 2 

DESPRE SPOVEDANIA PURUREA LUMINĂTOARE 

ŞI CUM SĂ NE OSTENIM SPRE TOATĂ FAPTA 

BUNĂ, PRIN SMERENIE 

Fraţilor, părinţilor şi fiii mei sufleteşti. După obicei, iarăşi încep să 
vă grăiesc cuvântul smereniei mele, cu toate că şi acesta este rece, căci nu 
are căldura faptelor bune. Voi, însă, împliniţi lipsa cu faptele voastre cele 
bune. Căci să mă credeţi, fiilor, precum am zis de multe ori şi chiar şi acum 
zic, frică şi cutremur mă cuprinde, socotind nevrednicia mea şi că mă 
numesc părintele vostru, eu care nu sunt vrednic nici ucenic a mă chema. 

Voi sunteţi părinţii mei şi iubiţii mei fraţi şi prin voi nădăjduiesc să mă 
mântuiesc. Drept aceea, măcar că sunt aşa ticălos, dar pentru-că vă doresc 
mântuirea , mă silesc a grăi către voi cu dragoste şi cu sfătuire. 

Iată zile bune şi vreme de lucrare, ca să cercetăm pe Dumnezeu. Cine 
este înţelept va păzi acestea şi va pricepe milele lui Dumnezeu cele din 
veacul viitor. Să nu pierdem, iubiţilor mei fraţi, nici vremea, nici ziua. 
Lupta şi silinţa voastră să fie neîncetată, şi ajutând unul altuia şi râvnind 
spre faptele cele bune, să sporim întru cele ce sunt de folos. Iară de vom 
vedea la cineva vreo faptă bună săvârşindu-se, adică: blândeţe, evlavie, 
smerenie, ascultare sau altceva din cele ce sunt de laudă, să ne silim prin 
bună râvnă, până ce vom ajunge şi noi la acea cale. Căci din aceasta se 
naşte legătura păcii şi starea cea bună a dragostei. 

Deasemenea, să nu râvnim spre lucruri protivnice şi rele, adică: 
văzând pe cineva lenevindu-se, să ne lenevim; pe altul lăcomindu-se, să ne 
lăcomim; pe altul vorbăreţ, să sporim şi noi în vorbe. Ci ca nişte înţelepţi şi 
învăţaţi de Dumnezeu, să cercetăm întru noi bunătatea şi să o păzim, să 
ţinem ancora credinţei noastre să întindem vela nădejdii noastre şi cu toată 
puterea cârmuind corabia noastră cea sufletească, să călătorim spre noianul 
cel mare al vieţii acesteia. Ca unii ce avem îndelungată călătorie pe marea 
acestei vieţi, nu e cu putinţă de a nu ne supăra vânturi protivnice, adică 
războaiele trupului. Căci se vor ridica furtuni, poftele trupeşti, şi valuri se 
vor înălţa din adâncimea inimii, gândurile, şi altele câte se întâmplă la cei 
ce umblă pe mare, precum jefuitorii care sunt diavolii cei prea vicleni. 
Smârcuri, adică orbirea ne-cunoştinţei; pietre acoperite sub apa mării, adică 
negătirea sufletelor noastre. Iară înmulţirea apei în corabie, nemărturisirea 
păcatelor însemnează, că de multe ori se întâmplă, din lenevirea 
corăbierilor; dacă nu scoate apa din corabie şi, dorm, se îneacă şi ei şi 
corabia. Pentru aceea şi noi, iubiţii mei fraţi, de toate acestea să ne păzim 
cu nevoinţă şi să umblăm cu priveghiere în calea lui Dumnezeu. Iară mai 
vârtos să ne mărturisim gândul inimilor noastre adesea, ca să nu se adune 
apa multă a cugetelor în sufletele noastre şi să ne împresoare adâncimea cea 
de apoi, după glasul cel proorocesc. Ci voi numai apa să o scoateţi şi noi cu 
ajutorul lui Dumnezeu (deşi suntem păcătoşi), ajutându-ne cu rugăciunile 
părintelui nostru, vă vom chivernisi şi vă vom face fără de grijă. 

Cel ce este sârguitor între fraţi şi la ostenelele sufleteşti şi la trudele 
trupeşti, este ca o stea pe cer, ce străluceşte şi luminează pe mulţi. Cel 
înţelept şi cu evlavie care nu se împotriveşte, nici nu râde, ci este tăcut, 
acela este ca un înger ce slujeşte pe pământ lui Dumnezeu şi Stăpânului 
făpturii, ce sade pe scaunul Heruvimilor. Cel ce împ ărtăşeşte din ostenelele 
sale şi pe alţii, îi foloseşte cu faptele sale şi-i îndeamnă spre slujba 
sufletească, se aseamănă soarelui; că precum acela trimite razele sale, 
luminează şi încălzeşte toată lumea, aşa şi această adunare fraţilor 

foloseşte. Cine este întunecat şi înbeznat, fără numai cel ce se aseamănă cu 
satana, carele a căzut din cer prin mândrie şi prin iubirea de pofte? Prin 
întărâtarea râsului şi prin lene, prin murdare, deşarte şi urâte vorbe, prin 
grăiri de rău şi prin obrăznicii, prin necurăţie trupească şi gânduri 
necuvioase, acela se face diavolului slujitor, spre pierzare sufletească. 
Trebuie să nu ascultăm de unii ca aceştia, nici să urmăm lor, nici dela ei să 
auzim sfat. Fraţilor, nu vă asemănaţi cu cei răi, ci râvniţi celor buni, precum 
se cade sfinţilor. Că osteneala voastră este puţină, iară plata veşnică. 
Mâhnirea voastră este scurtă, iar veselia va fi nemărginită. Ispita voastră 
este trecătoare, iar odihna fără de sfârşit. Pentru că acolo în locaşul celor ce 
se veselesc, acolo vă veţi bucura, unde nu este amărăciune, nici întristare, 
nici suspin; acolo unde nu este plângere, ci veselie. Oare în zadar alergaţi? 
Oare în deşert vă osteniţi? Ba, să nu dea Dumnezeu! 

Ci cu înţelepciunea apostolească, cu vitejia mucenicească, cu 
fericirea cuvioasă şi vrednicia îngerească, cu ajutorul ceresc şi cu dar de 
Dumnezeu dăruit, aţi ieşit din lume şi aţi intrat în staulul lui Hristos. 
Făcându-vă nouă naştere sufletească, aţi crescut, v-aţi nevoit, v-aţi 
întrarmat cu arme duhovniceşti şi aţi biruit pe Amaleciţi, pe Amorei pe 
Cananei şi pe celelalte neamuri ale patimilor, şi aţi trecut marea cea 
lumească, povăţuindu-vă Moisi, tatăl vostru, şi aţi trecut Iordanul cu 
luminarea cea de a doua a botezului. Iar de acum înainte aţi început a 
împăraţi şi moşteni pământul făgăduinţei, ce v-a arătat Dumnezeul nostru 
cel adevărat, pământul din care curge mierea şi laptele nemuririi şi al vieţii 
veşnice. Pentru că la Evrei s-au dat făgăduinţele cu închipuire, fiindcă încă 
erau prunci. Iar la noi, care suntem bărbaţi desăvârşiţi ai împlinirii lui 
Hristos, se vor împlini cu adevărat toate aievea. începutul nostru este însuşi 
Domnul şi Dumnezeul nostru, carele s-a împărtăşit cu noi prin Trup şi prin 
Sânge, S-a făcut asemenea cu noi, Cap nouă, frate mai întâiu născut, 
arhiereu, povăţuitor şi împăciuitor vrăjmăşiei cea cu dreptate pornită dela 
Dumnezeu Tatăl nostru, pentru neascultarea şi greşala cea strămoşească. 

Deci, fâcându-se om Domnul nostru Iisus Hristos, Dumnezeul nostru 
Cel deplin desăvârşit, a împlinit toată datoria noastră şi s-a înălţat la ceruri 
şi ne-a dat pacea Lui zicând: „Pacea mea dau vouă" care pace nu numai 
apostolilor s-a dat, căci dătătorul de viaţă Dumnezeul nostru a zis, că nu 
numai pentru aceştia mă rog Părinte, ci şi pentru cei ce vor crede printr- 
înşii în Mine, ca toţi să fie una precum şi noi una suntem. Pentru aceasta, 
fraţii mei prea cinstiţi, se cuvine să strigăm glasul cel apostolesc: ce ne va 
despărţi pe noi de dragostea lui Hristos: întristarea sau scârba sau prigoana 
sau foametea sau sabia sau primejdia (şi mai adaogă) sau pofta trupului (ce 
se aprinde ca focul, dar nu arde pe cei ce se luptă cu ea în toate zilele) sau 
ocara, sau mustrarea, sau necinstea sau truda sau lipsa hainelor sau 
osteneala cântării de toată noaptea, sau priveghierea la rugăciune sau orice 

supărare mică sau mare, ce ni se va întâmpla, trupului sau sufletului? 
Nicidecum să nu fie. Că scris este, pentru Tine ne omoram în toate zilele, 
socotitu-ne-am ca nişte oi spre junghiere. Bucuraţi-vă dar, fraţii mei, şi vă 
veseliţi, simţind asupra voastră iubirea de oameni a lui Dumnezeu. Viaţa 
voastră este înaintea voastră, bucuria voastră în faţa voastră, la picioarele 
voastre este fericirea. S-a deschis uşa, nu pierdeţi vremea; alergaţi degrab, 
apucaţi mai înainte. Cine este acela care să se lenevească? Cine nu se va sili 
la acestea? încă şi cu mai mare osârdie, întrecându-se unul cu altul ca să 
apuce mai înainte, ca la nişte comori nemuritoare, nu pământeşti. 

Eu dar, prea desfrânatul şi ticălosul, mult am grăit şi am bârfit, 
neavând nici o bunătate dintru acestea, afară de dragostea voastră. Domnul 
Dumnezeu să vă dea vouă tuturor darul său şi blagoslovenia părintelui meu, 
să vă întemeiaţi spre bine şi să vă întăriţi pe calea mântuirii, ca să vă 
învredniciţi a vă lupta bărbăteşte şi biruind, să luaţi cununile răsplătirii cele 
împodobite cu toate bunătăţile; pe care noi toţi să le câştigăm cu darul şi cu 
iubirea de oameni a Domnului nostru Iisus Hristos dimpreună al său Părinte 
şi cu Duhul Sfânt, a Căruia este slava, cinstea şi închinăciunea, acum şi 
pururea şi în vecii vecilor. Amin. 



CUVÂNTUL 3 

DESPRE DESPĂRŢIREA SUFLETULUI DE TRUP 

ŞI DESPRE AJUTORUL LACRIMILOR 

Fii mei şi prea cinstiţi fraţi, iarăşi deschid gura mea şi vă împărtăşesc 
cuvântul povăţuirii, cu toate că sunt nevrednic şi cuvântul meu nu are nici o 
putere. Dar fiind voi şi la înţelepciune iscusiţi şi la pricepere întregi, nu vă 
trebuie multe cuvinte de îndemn, că destoinici sunteţi singuri să vă învăţaţi, 
pentru că s-a revărsat peste voi cunoştinţa lui Dumnezeu şi frica Domnului 
a luminat cugetele voastre, prin Sfintele Scripturi, prin propovăduirea 
Evangheliei şi prin învăţăturile cele duhovniceşti. 

Eu nu îndrăznesc să mă socotesc vrednic de aceste daruri, că sunt 
întunecat de întinăciunea faptelor şi a cuvintelor; mă sârguiesc dar şi eu cu 
voi; îndrăznind, mă silesc a urma vouă; sculându-mă, umblu şi eu în urma 
voastră şi vă îndemn spre calea dreaptă şi fără de primejdie, faptele bune, şi 
vă învăţ ca să vă păziţi de calea rea şi primejdioasă, ce duce spre pierzare, 
adică de răutăţile patimilor. Deci nu vă supăraţi ascultând, fraţilor, nici nu 
vă leneviţi slujind lui Dumnezeu, nici nu conteniţi osteneala şi truda 
aceasta, ca să nu pierdeţi câştigul cel viitor. Ci toate să le suferiţi cu vitejie: 
şi cuvintele de mustrare şi de ocară, şi lucrurile pricinuitoare de scârbă, 

suferind unul altuia în dragostea lui Dumnezeu, ajutorându -vă unul pe altul 
la ascultările mai grele. Pentru că chiar o sută de ani de veţi petrece în trudă 
şi osteneală, nici cât un ceas nu se socotesc pe lângă mulţimea nemărginită 
a veacurilor nemuririi, pe care fericiţi sunt cei ce o vor câştiga. Pătimiţi 
puţin rău ca într-un vis, ca să câştigaţi viaţa cea fără de sfârşit. Să nu ne fie 
milă de trupul nostru, care este vrăjmaşul înfrânării poftelor noastre. Să 
răbdăm puţină vreme, căci scăpăm de această viaţă, după cum vedem în 
toate zilele pe unul câte unul dintre fraţi mergând spre îngropare. Ziua 
trecută zece au murit deodată, fiindcă s-au înecat în apă. Mai înainte iarăşi 
au murit doi deodată şi lasă nouă numai dragostea lor, şi pomenirea lor, 
nimic altceva din cele trupeşti. Aşa că, nici noi nu vom rămâne aici, 
fraţilor, nicidecum. Vai de noi, vai de noi fraţilor, cât de înfricoşată este 
taina morţii şi cum avem datoria să fim pururea deştepţi, curaţi, îngrijiţi, 
socotind că într-o clipă putem muri. Cum va fi oare despărţirea sufletului 
de trup? Şi venirea îngerilor lui Dumnezeu, nu zic şi arătarea dracilor, 
pentru că la cei ce se supun patimilor şi aceştia se arată? Cum va fi, apoi, 
văzând faţa lor cea grozavă şi auzind glasul lor înfricoşat: vino suflete, ieşi? 
O! ce cumplită muncă va fi atunci; o ce durere vom suferi la despărţire! 
Atunci faptele bune şi ştiinţa neprihănită vor fi de mare ajutor, mângâiere şi 
bucurie celor ce se despart de trup. Atunci supunerea are mare îndrăznire, 
smerenia mare mângâiere, lacrimile mult ajutor, faptele cele bune izgonesc 
pe demoni şi răbdarea foloseşte desăvârşit la tot lucrul. Atunci diavolii se 
întorc ruşinaţi, iară sufletele care s-au ostenit cu săvârşirea faptelor bune 
vor merge cu îngerii la Mântuitorul, cu mare bucurie. Atunci mare frică va 
cuprinde sufletele care sunt obişnuite cu patimi şi sunt robite de păcat; că 
atunci biruiesc diavolii şi pogoară sufletul ticălos în iadul cel mai de jos, 
dimpreună cu dânşii, în întunerecul şi tartarul muncii, şi va fi ticăloşia 
acelui suflet fără de sfârşit. 

Drept aceea, să ne curăţim, o fraţilor. Să vărsăm sângele nostru prin 
strădanie. Nici un lucru să nu ne despartă de porunca lui Dumnezeu: nici 
osteneala, nici durerea, nici mâncarea, nici băutura, nici odihna, nici 
desfătarea. De va fi trebuinţă să murim în toate zilele, să suferim 
bucurându-ne, să vieţuim afară de grijile lumii, şi de nimic nu ne vom teme, 
afară de Dumnezeu: nici de om, nici de fiare, nici de foc, nici de mare, nici 
de altceva ce pare în ochii noştri înfricoşat. Pentru că omul fiind zidit după 
chipul lui Dumnezeu, este stăpânul tuturor. Deci, avem datoria să ne 
întoarcem iarăşi la locul de unde am ieşit şi să ne facem una cu îngerii. 
Pentru voi am nădejdea aceasta, iar nu pentru mine. Ştiind lenea vieţii mele 
şi nevrednicia stării şi patimile sufletului meu, numai grăiesc, doar 
sfătuiesc, vă trezesc şi vă îndemn, urmez vouă şi vă ajut şi pe cât îmi este 
cu putinţă, vă povestesc bucuria şi câştigul bunătăţilor viitoare ce vă 
aşteaptă. Şi vă arăt, cât pot, folosul vostru, numai de veţi răbda, de vă veţi 

îmbărbăta, de nu vă veţi împotrivi, de veţi tăia voia voastră de tot, pentru că 
în această tăiere a voii voastre trăind, nu veţi trăi să mâncaţi, ci veţi mânca 
şi veţi vieţui; nu vă socotiţi a fi în lumea aceasta. Astfel, ca un nevrednic 
mă rog lui Dumnezeu ca să fiţi păziţi şi fericiţi şi să vă mântuiţi, pentru 
rugăciunile părintelui nostru. Trimiteţi-mi, vă rog, şi voi mie rugăciunile 
voastre. Fiţi ucenici aleşi ai lui Dumnezeu şi ascultători nemincinoşi, 
vieţuind ca părinţii noştri cei mai dinainte, ca să dănţuiţi dimpreună cu 
Dosoftei, să vă proslăviţi cu Acachie, să vă veseliţi cu Zaharia şi cu toţi 
aceia pe a căror cale umblaţi şi a căror viaţă vieţuiţi. Căci cred, că vă vor 
primi în locaşurile lor, ca pe nişte prieteni şi cetăţeni ai lor, în Hristos Iisus 
Domnul nostru, a Căruia este slava şi puterea dimpreună cu Tatăl şi cu 
Duhul Sfânt, acum şi pururea şi în vecii vecilor. Amin. 



CUVÂNTUL 4 

DESPRE DRAGOSTEA ÎN HRISTOS ŞI 

DESPRE SÂRGUINŢA LA CÂNTĂRILE ŞI 

SLUJBELE BISERICEŞTI 

Fiii mei prea iubiţi şi fraţilor, cu cât eu smeritul şi netrebnicul, care 
nu sunt vrednic să mă chem părintele vostru, mă silesc din toată puterea, ca 
să vă sfătuiesc pentru mântuirea sufletelor voastre, cu atât şi voi deschideţi 
urechile voastre şi ascultaţi învăţătura Domnului şi auziţi cuvintele mele, ca 
să nu grăim în zadar şi să aruncăm sămânţa în pământ înţelenit; pentru că 
nici noi nu vom secera nimic şi nici voi nu veţi rodi, ca un pământ rău, 
înţelenit şi plin de spini, din care numai patimi răsar, iar nu fapte bune. 
Deci, trebuie să ascultaţi toţi şi să vă gândiţi pururea şi în tot ceasul şi mai 
ales în ziua învăţăturii că acum este: ori vremea pierzării, dacă nu ascultaţi, 
ori zile de sârguinţă, pentru ca viaţa noastră să fie roditoare, iar calea 
dreaptă. Deci să alergăm, să ne sârguim ca să plăcem Domnului pentru 
toate; iată în mâna noastră este şi viaţa şi moartea. Să ne ajutăm unul pe 
altul deapururea la slujbele cele orânduite, că în faptele mâinilor voastre 
este mântuirea şi pierzarea, în petrecerea voastră bună este mântuirea 
voastră, în dragostea curată a unuia către altul, este odihna sufletească. 
Pentru că unde este dragostea, acolo este şi legătura păcii şi toată răutatea 
se izgoneşte, iar unde nu este dragostea, acolo este urâciunea şi diavolul şi 
vorbele în zadar şi toate patimile. Deci, să păzim hotărârile, canoanele şi 
poruncile Mântuitorului, să umblăm după pravilă şi nu afară de canoane în 
voile noastre, mâncând şi bând rău şi ca cei fărădelege vieţuind. Drept 
aceea, trăind cu toţii aici să vă faceţi toţi un suflet, o inimă şi o voie, ca să 

fiţi la toate în orânduială. Dar oare cum vieţuiţi? Răspundeţi. Şi cum 
petreceţi? Ce supunere aveţi? Oare după voia Domnului, nelucrând cu 
patimă, sau de silă faceţi poruncile, ca şi când nu ar fi dela Dumnezeu? De 
este aşa, vai de noi, că pentru puţină dulceaţă, gătim nouă pierzarea. 

Vedeţi că este vreme de priveghiere şi de sârguire, vreme de 
nevoinţă şi atât de multă, încât sânge să pice, precum au arătat unii din 
cuvioşii părinţi, care au scuipat sânge de multă trudă. Trebuie, o fraţilor, să 
punem mare silinţă pentru că a celor ce se nevoiesc este împărăţia cerurilor. 
Mai vârtos să vă nevoiţi spre rugăciune, ca îndată ce loveşte toaca, cu toţii 
dimpreună să vă adunaţi ca o turmă, ca şi cum aţi fi chemaţi de îngeri să 
vorbiţi cu Dumnezeu şi să slujiţi cu cântări duhovniceşti, şi nu veţi lua 
daruri şi răsplătiri vremelnice şi trecătoare, ci dumnezeieşti şi veşnice 
daruri, care luminează şi înviază sufletele. Grăbindu-vă, strigaţi cu un glas 
şi cu o cântare, trâmbiţând spre slava Domnului Dumnezeu. La sedelne cu 
toţi împreună cântaţi, la citiri fiţi în stare de veghe, treji la pesne şi cu 
umilinţă la cântări, luminându-vă cu bucurie sufletească, şi cu atâta silinţă 
să cântăm încât să ruşinăm pe diavolul. Făcând dimpotrivă, înseamnă că-1 
veselim. Mai vârtos, să fim cu luare aminte la rugăciuni, ca rugându-ne cu 
curăţie prea curatului Dumnezeu, să ne luminăm mai mult, iar să nu ne 
întunecăm. 

După otpustul slujbei, ieşind cu linişte, unul să meargă la învăţătură 
ca să nu piardă câştigul ce 1-a adunat prin cântare, cu vorbe deşarte; altul la 
altă folositoare treabă; iar cel ce vrea să se odihnească puţin (nu oriunde), 
să meargă la patul său şi acolo întâi să se întărească cu rugăciunea, 
însemnându-se cu semnul crucii, şi să se culce cu grijă citind în gândul său 
şi vreun psalm, pentru ca să nu fie necăjit de vicleanul. Că obicei au 
diavolii, cu deosebire, după rugăciune să ne tulbure sufletele; şi pentru că 
prin rugăciune ne-am luptat cu ei, drept aceea se silesc şi ei cu tot 
dinadinsul ca rău să risipească ceea ce bine am adunat; ne întunecă gândul 
şi bat război cu noi, mai vârtos în vremea când este trupul ostenit de truda 
cântărilor sfinte şi de slujbe; şi ne aduce gânduri rele şi întinate, ne pleacă 
spre pofte şi de multe ori ne face să şi visăm. Aşa că mai lăudat este acela 
carele după slujbă priveghează şi se îndeletniceşte cu psalmi sau citeşte 
dumnezeieştile Scripturi, decât să cadă îndată în aşternut, căci unul ca acela 
scapă din ispită. Iar de este cineva împovărat de greutatea somnului (pentru 
ca să nu-şi piardă plata sa cârtind în ştiinţa sa), de se va odihni puţin, nu va 
fi sub vină. După plinirea rugăciunilor, aflându-vă toţi într-o osârdie, să 
alergaţi la ascultarea voastră obişnuită şi să vă rugaţi Domnului ca să 
petreceţi toată ziua în fapte bune. Mergând fiecare la ascultarea sa, sau 
împreună de va fi trebuinţă, nici acolo să nu vă lipsească rugăciunea din 
gură, ca să se săvârşească tot lucrul nostru cu rugăciune şi cu cuget curat. 
Chiar la sapă de veţi fi, la lucrul viei de veţi lucra, sau bucate de veţi face, 

sau pâine sau orice altă ascultare veţi săvârşi, să o faceţi cu înţelepciune, cu 
tăcere şi la vremea orânduită, cu mulţumire şi cu citiri. 

Vorbele voastre, precum am zis de multe ori, să fie despre lucruri 
cuvioase, de vor fi acestea trupeşti; iar de vor fi duhovniceşti, să fie sau 
despre tropare bisericeşti, sau despre alt lucru sufletesc, râvnind unul darul 
altuia; căci fiecare are darul său deosebit şi ce lipseşte unuia, poate câştiga 
dela altul, urmând albinelor mult sârguitoare, bine ostenitoare şi adunătoare 
de flori. 

Toţi sunteţi prietenii mei, toţi fiii mei, toţi iubiţi, toţi o inimă, un 
gând, o bucurie, o laudă, o putere, un trup. Măcar că nu sunt vrednic să vă 
grăiesc cuvintele acestea, dar doresc ca să vă mântuiţi toţi; deşi sunt prea 
desfrânat eu, voiesc să fiţi voi curaţi şi înţelepţi. Şi mare nădejde am la 
marele Domnul Dumnezeul nostru cel mult îndurat şi milostiv, pentru care 
ne-am adunat toţi în locaşul acesta, că vă îndreptaţi şi vă veţi face 
desăvârşit curaţi, pentru rugăciunile sfântului părintelui nostru. Numai 
lenea să lipsească, trândăvia să se izgonească şi să fim fierbinţi spre cele 
dumnezeieşti, suferitori la osteneli şi nimic să nu ne despartă de dragostea 
lui Dumnezeu: nici postul, nici privegherea, nici frigul, nici arşiţa zilei, nici 
ocara, nici lipsa hranei sau a hainelor, toate acestea să le suferim numai 
pentru mântuirea noastră. Să nu ţinem mânie asupra cuiva, care ne va zice 
sau ne va face rău; ci să socotim că Dumnezeul şi Stăpânul nostru toate câte 
am zis şi altele mai grele le-a suferit, şi toată amărăciunea şi toată necinstea 
a pătimit pentru noi păcătoşii. Prin ce se potriveşte o slugă cu Stăpânul său? 
Şi cu toate acestea El primeşte din bunătate şi cea mai mică osârdie a 
noastră, ca o mare slujbă, şi se află deapururea lângă noi ca să nu ne 
smintim sau să se clătească picioarele noastre, după cum este scris. Deci să 
batem la uşa milostivirii Sale şi ne-o va deschide; să petrecem în răbdare, 
aşteptând mângâierea Sa; şi ni se va arăta nouă şi ne va învrednici de 
bucuria Sa cerească şi de cămara împărăţiei cerurilor, cea nefăcută de 
mâini. 

Graiul meu este slab şi ticălos şi nu pot povesti măririle lui 
Dumnezeu, nici să spun bunătatea Lui cea peste măsură, cu care ne acopere 
pe noi; nici nu îndrăznesc să vă spun cum va proslăvi pe cei ce vor plăcea 
Lui într-acest veac. Dar va şi pedepsi fără milă şi va chinui în veci pe cei ce 
nu vor crede într-însul şi nu vor urma poruncile Sale. 

Atât numai vă zic, şi vă aduc mărturie cerul şi pământul şi pe sfinţii 
îngeri, că de nu vă veţi lenevi pentru mântuirea voastră şi de nu veţi călca 
nici o poruncă oricât de mică; de nu veţi umbla în întunerecul 
nespovedaniei, ci veţi mărturisi adesea nu numai faptele voastre, ci şi 
cugetele, fără de făţărnicie şi fără de a ascunde ceva; şi de nu veţi mânca 
sau veţi bea ceva în ascuns; şi de vă veţi feri de neruşinata îndrăzneală nu 
numai a unuia către altul, ci chiar către însuşi mădulările voastre (din care 

se naşte desfrânarea şi toată pofta şi spurcăciunea) ca să le întinaţi căci sunt 
mădulare ale lui Hristos cinstite, să ştiţi şi bine să fiţi încredinţaţi că veţi 
moşteni împărăţia Tatălui şi vă veţi desfăta de toate bunătăţile ce sunt gătite 
tuturor drepţilor din veac. Aşa dar, vă rog şi vă sfătuiesc, nu vă grăiţi de rău 
unul pe altul, nu ţineţi mânie unul asupra altuia, nu pismuiţi, nu răsplătiţi 
rău pentru rău. Nu poftiţi proorocii, nu cereţi fără de vreme dregătorii din 
care pricină să se tulbure inimile voastre, ci vă mărturisiţi gândurile 
voastre, ca să afle odihnă sufletele voastre. Arătaţi în toate supunere şi 
ascultare, fără împotrivire de cuvinte, pentru Domnul. Aceasta făcând, 
preoţie veţi săvârşi, liturghie şi sfinţenie. 

Mulţi dintre preoţi, jertfitori, ierarhi, prooroci şi făcători de minuni, 
poate că se vor trimite în munca iadului, auzind pe Domnul zicând: „mulţi 
îmi vor zice în ziua aceea: Doamne, Doamne! dar n-am făcut cutare minune 
şi cutare arătare întru numele Tău? şi vor auzi: nu vă ştiupre voi, duceţi- vă 
dela Mine blestemaţilor în focul cel veşnic ce este gătit diavolului şi 
slugilor lui". Al meu preot, al meu dascăl, al meu Dumnezeu (că până 
într-atâta îndrăzneşte cuvântul, de veţi lua aminte ceea ce este scris: eu am 
zis, sunteţi toţi fiii celui înalt,) este cel supus şi smerit, cel ce mărturiseşte 
curat toate neputinţele sale către ticăloşia mea şi cel ce nu cere mai mult 
decât ce a luat dela nevrednicia mea, nici iscode şte pentru ce am orânduit 
pe cutare a fi econom şi pe celălalt socotitor, sau pentru ce cutare s-a 
rânduit la cutare ascultare, iar cutare la celelalte sau că nu se cuvenea 
cutăruia, acea dregătorie, nici cutăruia acea slujbă. Nu vi se cade nici vă 
este de folos acest fel de iscodiri şi de cercetări, nici a le grăi şi nici a le 
gândi pentru că din aceasta se naşte cârtirea, grăirea de rău, nerăbdarea, 
hula, mândria şi pierzarea cea desăvârşită a sufletului. Iar Domnul 
Dumnezeu, care face vrednici din nevrednici şi înalţă pe sărac din gunoi, 
Cel ce dă dar şi înţelegere celor smeriţi, să vă întărească, să vă păzească, să 
vă împace întru sfânta şi dumnezeieasca Sa pace, să vă dea viaţă bună şi să 
vă ţie în toate cu fapte bune desăvârşit, spre plinirea poruncilor lui cu 
plăcere dumnezeieasca, cu urmare îngerească spre moştenirea împărăţiei 
cerurilor, ca să înălţăm cu toţii laudă lui Dumnezeu cu o gură, în ziua cea 
nesfârşită în care este sălăşluirea tuturor celor ce se veselesc şi bucuria întru 
Hristos Iisus Domnul nostru şi Tatălui slavă, şi Duhului Sfânt mărire, acum 
şi pururea şi în vecii vecilor. Amin. 

CUVÂNTUL 5 

CEI CE TRĂIESC DE OBŞTE URMEAZĂ 

VIATA APOSTOLILOR LUI HRISTOS 

Părinţi şi fraţi şi fiii mei prea iubiţi sufleteşte, doresc şi foarte 
poftesc, precum vă învăţ cu cuvântul, aşa să vă povăţuiesc şi cu fapta, că 
doar aşa v-aş putea trage în amândouă felurile către fapte bune şi către 
vieţuirea plăcută lui Dumnezeu. Dar fiindcă sunt sărac de amândouă, mă 
mâhnesc şi mă întristez şi nu ştiu ce voi face. Pentru că în adevăr, fraţilor, 
doreşte sufletul meu ca să vă mântuiţi şi să umblaţi pe calea adevărului, şi 
nădăjduiesc din zi în zi, să sporiţi spre fapte bune. Ştiu supunerea voastră, a 
tuturor, lepădarea lumii, înstrăinarea de toate ale voastre, omorârea 
poftelor, tăierea voii, adunarea voastră într-un gând şi vieţuirea laolaltă, dar 
mi-e frică ca nu cumva să vă smintiţi de ticăloşia mea şi de netrebnica şi 
plină de patimi viaţa mea şi să vă lipsiţi de bunătăţile cele nădăjduite, 
făcându-vă mie următori. Că tot cel ce se stăpâneşte de altul şi iscodeşte 
faptele lui, se obişnuieşte a le urma şi a râvni la faptele stăpânului său, fie 
bune, fie rele. Deci fiind eu pătimaş şi întinat, ce bunătăţi veţi putea vedea 
la mine? Şi ce pildă de fapte bune pot să vă dau eu? Sau cum să vă 
povăţuiesc, sau să vă înalţ cu mintea la făgăduinţa cea cerească? Numai 
văzând credinţa voastră, mai mare şi mai întemeiată decât a mea, şi 
făgăduinţa voastră, mai tare şi mai neclintită, şi că aveţi căldura dragostei 
lui Dumnezeu, hotărâtă până la moarte, mă mângâi şi mă încredinţez că veţi 
săvârşi orice veţi pofti. 

Drept aceea, fiecare din voi, o iubiţii mei fraţi, să lucreze bunătatea 
pentru întemeierea sa şi a vecinului său. Arătaţi- vă fără de împiedicare şi 
scandal în toate zilele înaintea lui Dumnezeu şi la adunarea fraţilor, nu cu 
tulburare stricătoare de pace, nu cu cârtire pierzătoare de suflet, nu cu 
mândrie împrotivitoare lui Dumnezeu, nu cu poftă trupească, ci cu ascultare 
şi mare linişte, fără de tulburare şi fără de scandal şi cu cuget bun, pentru 
bunătatea şi pentru porunca dumnezeiască; în scurt, pentru mântuirea 
voastră. Cerşiţi în toate zilele mila Domnului, spre bine îndemnându-vă, 
până când va sosi vremea şi ceasul mântuirii noastre din viaţa aceasta, căci 
degrab vine acel ceas, o fiii mei, şi încă pot zice că este chiar lângă rtoi. Să 
ne cutremurăm, dar, de acea mutare, ca şi cum am vedea-o cu ochii şi, 
aşteptând-o, să ne înfrâneze această frică şi să ne curăţească de toate 
răutăţile şi de toate vicleşugurile, adică să vieţuiţi, cu evlavie şi cu pace, cu 
bună luare aminte şi cu citirea Sfintelor Scripturi, cu rugăciunea curată şi 
cu ascultarea, atât cât puteţi, fără cârtire. 

Postul este o mare domolire trupească, de va fi unit cu sfânta 
smerenie. Noi însă n-am ajuns la luptele părinţilor, nici nu este de folos să 
poftim cele peste fire, căci precum zic înţelepţii elinilor, o mare foamete 
este nesaţiul poftelor. Ci mai întâi avem nevoie să păzim cele ce am zis mai 
sus, cu smerită supunere să ne folosim de ce ni se va întâmpla şi să 
săvârşim canonul cel dumnezeiesc precum ne este rânduit. Să mâncăm şi să 
bem, odată sau de două ori, pâine şi legume, vin şi untdelemn câte odată şi 
chiar peşte şi brânză, cu cuvenita înfrânare, nu după voia sau socoteala 
noastră, în care caz se socoteşte păcat, ci precum v-am învăţat, prin 
blagoslovenie. 

Apoi, când dormiţi şi vă odihniţi, când şedeţi şi vorbiţi, când vă 
veseliţi, toate să se facă cu bună socoteală şi cu înţelepciune. Deasemenea, 
când lucraţi sau ceva sădiţi, sau semănaţi, sau zidiţi, sau altceva lucraţi, 
după putinţă şi după trebuinţa noastră, să fie ascultarea voastră cu bună 
rânduială, şi nu vom cădea din cinstea sfinţilor părinţi. 

Vi se pare, oare, că acest lucru nu face parte din minunile cele mari: 
izgonirea dracilor, tămăduirea orbilor, curăţirea leproşilor, învierea 
morţilor, schimbarea stihiilor, mutarea munţilor dintr-un loc într-altul, 
uscarea mărilor şi ţâşnirea apelor din pământ sec; adică a se aduna oameni 
din multe locuri şi oraşe, şi din multe neamuri şi state să se facă o adunare 
întru numele Domnului nostru Iisus Hristos, să se unească într-un tot 
desăvârşit şi într-o lucrare, să fie ca un trup cu multe suflete, însă nu cu 
gândul cu cugetul spre rău, ci spre sfatul lui Dumnezeu şi spre 
închinăciunea Sfintei Treimi? Acest fel de unime nu poate să o strice un 
om, nici chiar tiranii, nici împăraţii, nici însuşi diavolul, că ştiţi ce s-a grăit 
marelui nostru Pahomie despre mănăstirea sa. Aşa dar şi ceata noastră este 
mare şi vrednică de asemănat cu minunile cele mari; că avem de ce să ne 
mirăm întru ale noastre fapte, numai de vom vrea să petrecem viaţa cu 
cuviinţă. Oare nu se izgonesc demonii şi dintre noi? Oare nu ard în toate 
zilele, oare nu strigă în tot ceasul? Au nu izgonim, prin lupta împotriva 
poftelor, pe dracul desfrânării; prin strădanie, pe al lenii; prin blândeţe, pe 
al mâniei; prin răbdare, pe al pismei; prin tăcere, pe al grăirii de rău şi al 
altor multe patimi? Iată dar, de veţi vrea, sunteţi şi făcători de minuni. Şi să 
ştiţi că acest război al vostru, pe care-1 purtaţi împotriva patimilor, îl 
primeşte Dumnezeu întocmai ca pe osteneala pustnicilor şi a stâlpnicilor, 
care au săvârşit minuni fără de nici o scădere sau osebire. 

Iar de mint eu, ca un viclean, înşelător sau izvoditor de cuvinte, nu 
mint sfinţii; de laud numai eu obştea, mai bine să tac. însuşi Domnul nostru 
Iisus Hristos, prin vieţuirea de obşte a celor doisprezece ucenici, iar mai pe 
urmă şi dumnezeieştii Apostoli prin cetele de patru şi cinci mii luminat au 
arătat şi ne-au învăţat obştea. Cum puteţi să vă împotriviţi? Şi să nu 
mărturisiţi împreună adevărul cuvintelor mele? Iată dar că aşa este adevărul 

după cum este şi fiinţa lucrului; numai să petrecem, fiii mei, viaţa noastră 
în darul lui Dumnezeu, cu grijă şi cu osârdie, şi să ne silim a împlini şi lipsa 
celorlalte fapte bune, spre îndreptarea noastră şi mai vârtos decât voi toţi a 
mea, ticălosul, care sunt lipsit cu totul de toate. Hristos Dumnezeul nostru 
să vă întărească în frica Sa, ca să vă faceţi bărbaţi desăvârşiţi. Că El este 

viaţa şi puterea noastră, împreună cu Tatăl şi cu Sfântul Duh, acum şi 
pururea şi în vecii vecilor. Amin. 



CUVÂNTUL 6 

DESPRE SMERENIE ŞI DESPRE DATORIA 

CELUI SÂRGUITOR CA SĂ STRĂLUCEASCĂ 

ÎN SLUJBE, CU PLECĂCIUNE, CU SMERENIE 

ŞI CU GÂND BUN 

Fraţi, părinţi şi fiii mei, datoria ce vă sunt dator, adică aducerea 
aminte de cele folositoare şi izbăvitoare de suflet, iată şi acum mi-o 
împlinesc, prin acest smerit şi slab al meu cuvânt. Care datorie? O, de m-ar 
învrednici Domnul să o pot face nu numai cu cuvântul, ci şi cu fapta; pe 
deplin duhovnicească, iar nu numai în faţă, nici spre fala, fără de nici o 
pildă de fapte bune. Că atunci nu mi s-ar mustra ticăloşenia, nici mi s-ar 
ponosi necuvioasele mele fapte şi nu aş fi altora dascăl şi povăţuitor şi 
învăţător rău şi orb, iar nu următor al lor. 

Deşi grăiesc, cum zic, despre împlinirea datoriei mele, ştiu că din 
cuvântul meu nimic nu vă veţi folosi, însă am mare nădejde că voi ca un 
pământ bun şi roditor, primind sămânţa, cu toate că este slabă, veţi da rod 
însutit de fapte bune. Faceţi-vă dar, o prea iubiţilor mei fraţi şi fii, ţarină 
bogată cu lumina cunoştinţei lui Hristos, ca să ajungeţi să fiţi grâu curat, 
ales din pleavă şi vrednic de jitniţa Domnului, cum să ajungeţi aşa, o 
fraţilor? Nu într-alt chip, să nu vă înşelaţi, ci să săvârşiţi ceea ce aţi început: 
adică să creşteţi în fapte bune, să sporiţi în toate darurile şi roadele Duhului 
Sfânt, care sunt: dragostea, răbdarea, smerenia, pacea şi supunerea. Astfel 
lepădând omul cel vechi, vă veţi înnoi şi vă veţi înălţa la ceruri printr-o 
viaţă fără de prihană. Pentru ca să câştige rodul supunerii sale, cel supus se 
cade să se supună atât celor mari, cât şi celor mici, la orice va fi chemat, şi 
să fie săritor la toate. 

Să nu se socotească nimeni de neam, nici că are ani mulţi în cinul 

călugăresc, că ocupă o treaptă mai înaltă, că s-a trudit mai mult, că are 
minte mai isteaţă sau că are talent de laudă. Să nu se mândrească, spun, 
pământul, nici să se fălească cenuşa. Nici să ceară cutare sau cutare lucru, 

crezând că i se cuvine, căci numai gândind acest lucru, este o mare 
primejdie. 

Sârguitorul la slujbe şi silitorul la ascultarea rânduită să se nevoiaşe ă 
şi mai mult, ştiind că nu slujeşte oamenilor, ci lui Dumnezeu. Iar ca să se 
dovedească lucrător vrednic, să nu se împotrivească chiar la slujbe mai 
grele ci, săvârşind porunca cu bucurie, să prisosească în silinţa lui şi pentru 
ajutorarea altui frate. Să fie încredinţat, că plata lui este multă în împărăţia 
cerurilor, în locaşul drepţilor, în desfătarea mucenicilor, în fericirea 
cuviosilor. 

Mai mult chiar, să nu se lenevească sau să cârtească nici chelarul, 
nici cel rânduit pentru îngrijirea bolnavilor, nici grădinarul, nici viierul, nici 
bucătarul, nici economul, nici canonarhul, nici deşteptătorul, nici 
aprinzătorul de candele, nici ajutorul de bucătar, nici unul din cei cu alte 
ascultări: legătorie, vrednicie sau dar. Toate să le săvârşiţi cu osteneală 
neîncetată şi cu pofta nepotolită a veşnicilor bunătăţi. 

Să ne sârguim, iubiţilor, suferind cu mulţumire toate şi săvârşind 
orice cu bună rânduială, ca să folosim şi nouă dar şi celuilalt frate sau 
vecin, atât trupeşte cât şi sufleteşte. 

Urmând aşa, veţi avea mângâietor în scârbele voastre pe Fiul lui 
Dumnezeu, care din supunere S-a pogorât la atât de mare smerenie, încât, 
Stăpân fiind, S-a făcut slugă şi a gustat moartea cea mai amară, moartea pe 
cruce. 

Ce bucurie nespusă! Ce veselie nepovestită! Şi pentru mine, 
păcătosul şi deznădăjduitul, şi pentru voi, cari împliniţi poruncile lui 
Dumnezeu, când aud aici, că se laudă neîncetat buna voastră rânduială, 
viaţa cuviincioasă şi lupta ce duceţi fără odihnă împotriva patimilor; mai 
vârtos când mă gândesc la desfătarea veacului viitor, în slava feţii lui 
Hristos Dumnezeu, împreună cu cetele îngereşti şi cu adunările cuvioase - 
acolo, zic, unde este aşezarea tuturor celor ce se bucură. 

Fraţii mei prea cinstiţi! Toată această aducere aminte, toată 
învăţătura, toată osteneala şi truda ticăloşiei mele şi toată râvna dragostei 
mele duhovniceşti pentru voi nu au alt rost, decât să câştig mântuirea şi 
ispăşirea voastră. Adevăr grăiesc vouă, fiii mei prea iubiţi, bărbaţi ai 
poftelor duhovniceşti, şi lucrători ai Domnului, oameni curaţi de toată 
răutatea - întocmai ca pruncii, norod ales şi israilitean, slujitori ai Bisericii 
Domnului, fiii lui Savaot şi ai lui Merari, voi cari ridicaţi vasele prea 
cinstite ale trupului cel adevărat! Hristos să vă mântuiască şi să vă 
păzească, pentru ca să săvârşiţi calea şi strădania voastră. 
Că Lui I se cuvine cinstea şi slava, în veci. Amin. 

CUVÂNTUL 7 

CEI CE AU LĂSAT TOATE ŞI AU URMAT LUI HRISTOS, 

CHIAR DE VOR FI SĂRACI CU DUHUL, 

VOR PRIMI PLATĂ 

Părinţilor, fraţilor şi fiii mei. Voi primiţi cuvântul meu smerit, 
întocmai ca un pământ bun şi gras. Voi rodiţi pururea şi odrăsliţi ca un rai 
împodobit cu frumuseţea faptelor bune, ca să văd faptele voastre, fraţilor, şi 
să cunosc silinţa voastră; să mă bucur de blândeţea unuia sau de râvna 
călduroasă a altuia, de liniştea cutăruia şi de cântarea celuilalt, de osteneala 
unuia sau de privegherea altuia, fiindc ă inima mea se bucură de orice faptă 
bună. In scurt, aş vrea să găsesc la toţi sârguinţă neîncetată şi silinţă 
necontenită pentru întărirea vieţii voastre de obşte. Mai ales, când văd pe 
unii dintre fraţi care, luptându-se cu vitejie şi suferind bărbăteşte, s-au silit 
şi, puţin câte puţin trudindu-se pentru Domnul, şi-au schimbat viaţa, s-au 
îmbunătăţit - petrecând acum ca fraţii cei sfinţi - deşi mai înainte erau robiţi 
de patimi, de obiceiuri rele şi de năravuri necuvioase. 

In adevăr, dragostea lui Hristos poate mult şi săvârşeşte toate cu 
lesnire: smereşte pe cei mândri, face postitori din cei obişnuiţi cu mâncările 
şi băuturile, înduplecă pe bogaţi să primească sărăcia de bună voie. Nu mă 
mir atât de aceştia, cât, mai ales, de toţi careau lăsat toate pentru 
Evanghelia lui Hristos, încât, unii au părăsit părinţii, alţii pe fraţi, alţii 
soţiile, alţii rudele, patria şi casele lor, iar unii au părăsit obiceiurile, 
năravurile şi patimile. Această lepădare este tot aşa de mare, ca lepădarea 
de bunătăţile numite mai sus. 

De multe ori, este adevărat, pe cei slabi nu-i socotim vrednici de 
nimic şi nici nu-i numărăm între fraţii destoinici. Aceştia, însă, au mai 
multă şi mai mare osteneală, dacă nu alta măcar aceea de a se sili să se rupă 
de tirania firii, de lanţurile obiceiurilor şi de dragostea alor săi, adică: de 
părinţi, rude şi prieteni. Numai acest lucru este de -ajuns, ca să li se 
socotească întocmai ca o mucenicie şi să poată zice către Domnul nostru 
Iisus Hristos cum a zis verhovnicul Petru: „Doamne, iată noi am lăsat toate 
şi am venit după Tine; ce va fi nouă?" Şi li se va răspunde, că la a doua 
venire, vor şedea pe douăsprezece scaune, judecând cele douăsprezece 
seminţii ale lui Israil. 

Deci, o fraţilor, dacă se găteşte nouă plată atât de mare, cum să nu ne 
silim spre fapte bune! Cum să nu suferim pentru Hristos orice scârbă şi 
nevoie: post, priveghiere, defăimare, supunere, spovedanie, părtăşie la 
slujbele bisericeşti şi orice osteneală, după proorocia: „Pentru Tine ne 

omoram în toată ziua; socotitu-ne-am ca oile spre junghiere"! Iar voi, fiii 
mei, nu sunteţi departe de această proorocie, pentrucă şi voi vă junghiaţi în 
toate zilele prin tăierea voinţei voastre, prin rănile mustrărilor, prin viaţă 
sub ascultare, prin vărsarea sângelui inimilor voastre; dacă nu la arătare, cel 
puţin prin durerea ascuţită a strădaniei voastre vă socotiţi întocmai ca 
mucenicii şi veţi lua cununa neveştejită a slavei, aşa cum zice apostolul. 

Nu vă spun minciuni, fiii mei, nici înşel mintea voastră - ferească 
Dumnezeu. Mai degrabă, las la o parte câte ceva din adevăr, fiindcă prin 
întunecimea mea abia vă dau o umbră a lucrurilor. Sunteţi, în adevăr, 
vrednici de mare plată, dacă veţi asculta acestea cu bună osârdie, căci 
fericit este cel ce nu numai asculta aceste graiuri, ci le şi face. Bine ar fi 
mie, o, ticălosul, să fiu ocărât, lovit cu palmele peste obraz, batjocorit şi să 
sufăr toate patimile lui Hristos, ca să iau încă de aici iertare de păcate şi să 
câştig cereasca slavă. Pentrucă prigonirea, uciderea şi orice scârbă sunt 
lucruri înfricoşate; dar mai înfricoşat lucru este iubirea lumii, care iubeşte 
trupul cu patima, cu toate că sufletul este mai de preţ şi împreună cu el 
câştigă şi trupul bunătăţile cele făgăduite. 

De aceea, fiii mei, doresc ca, lumina dreptei cunoştinţe să 
strălucească în voi, dragostea de Dumnezeu s ă vă rupă de lume, pofta vieţii 
veşnice să omoare dorinţele trupului vostru, Dumnezeu să vă povăţuiască şi 
să vă suie la cea mai înaltă stare - plinirea făgăduinţelor creştineşti, să 
întărească inimile voastre, să îndrepteze gândurile voastre şi să nu lipsească 
pe nici unul din voi de partea cea bună şi de moştenirea câştigată de fraţii 
voştri cari au adormit în Domnul. 

In adevăr, acolo vom merge şi noi, cu toţii ne vom cunoaşte unii pe 
alţii şi ne vom vedea cu altfel de cunoştinţă. Iar de se va întâmpla să 
dobândim acele bunătăţi, pe care ochii nu le -au văzut, urechile nu le -au 
auzit şi inima omului nu le -a gustat, fericiţi vom fi în Hristos Iisus Domnul 
nostru, a Căruia este slava şi stăpânirea în vecii vecilor. Amin. 



CUVÂNTUL 8 

VIEŢUITORII DE OBŞTE SE ÎNCUNUNEAZĂ 

ÎNTOCMAI CA MUCENICII 

Părinţilor, fraţilor şi fiii mei. Nădăjduiesc că atunci când vă învăţ 
cuvântul smereniei mele, nici eu să nu mă ostenesc în zadar, nici voi să 
pierdeţi vremea, ascultând. Această osteneală nu este veşnică, ci va veni, 
fiilor, vremea tăcerii desăvârşite, Pentrucă nu suntem nemuritori şi în scurtă 
vreme, când va voi Domnul, eu sau voi, vom ieşi din această viaţă. Iar 

scopul nostru este să purcedem în călătoria obştească numai cu fapte bune 
şi cu plinirea poruncilor ca, astfel, ieşirea noastră din lume să fie plăcută 
Domnului nostru Iisus Hristos. 

Care este, deci, folosul învăţăturii? Să ascultăm, să înţelegem şi să 
chibzuim ca să împlinim poruncile, cu toate că în lunga noastră viaţă vom 
suferi scârbe, tulburări, ispite de multe feluri, osteneli trupeşti şi lupte 
sufleteşti. 

Văd eu însumi, cu ochii mei, o, fraţilor, că neîncetat şi cu toţii vă 
nevoiţi în, slujbele voastre: unii din voi priveghiaţi până se dospeşte pâinea, 
vă trudiţi mâinile s-o frământaţi, vă dogoriţi la focul cuptorului; alţii vă 
osteniţi cu săpatul viilor; alţii vă trudiţi pe drumuri, umblând pentru 
împlinirea ascultărilor; alţii vă îndeletniciţi cu lucrul de mână, cu cusătura, 
cu scrisul, cu spălatul rufelor; alţii la bucătărie, la masă, la vase, la chelărie, 
la îngrijirea bolnavilor. Apoi, alergaţi cu toţii la slujbele bisericii: ceasul 
întâi, al treilea, al şaselea şi al nouălea, la vecernie şi pavecerniţă, la care, 
stând cu evlavie, vă poftesc să vă rugaţi cu umilinţă şi să cântaţi cu osârdie, 
nu cu lene, căci cei ce se lenevesc cad sub osândă - aşa cum este scris: 
blestemat, cel ce face lucrul Domnului cu lenevie, în scurt, mă gândesc 
pururea la osteneala voastră, la nevoia şi scârba ce înduraţi. 

Vă rog însă, fraţilor, să nu vă întristaţi, pentrucă îndurăm toate 
acestea pentru Domnul care ne-a iubit - după cum zice Apostolul. Oricât ar 
fi de mare osteneala, s-o îndurăm cu veselie; pentrucă din această osteneală 
răsare pentru noi bucuria veşnică şi desfătarea fără de sfârşit. Să ne sârguim 
mai cu deadinsul, să ne îndemnăm unul pe altul la mai mari nevoinţe şi să 
ne silim la această povară mucenicească a obştei. Să nu ne temem de nimic 
şi să nu ne întoarcem înapoi, ca să ne pierdem şi trupeşte şi sufleteşte, ca 
acela care, ieşind din iezer, a intrat în baie şi a pierdut cununa, de care s-au 
învrednicit ceilalţi treizeci şi nouă. 

Aşa vă rog, fraţilor: staţi cu vitejie, fiţi neîncetat cu grijă, luptaţi-vă 
necontenit, sârguiţi-vă fără preget, pliniţi cu deadinsul toată fapta bună că 
iată, Hristos a întins mâna să vă încununeze, a deschis braţele să vă înalte la 
ceruri şi să vă sălăşluiască în veşnica odihnă. Intru răbdarea noastră, să 
câştigăm sufletele noastre. Frica morţii să nu fie pricină de încetare a 
ostenelelor voastre, ci mai de grabă, îndemn către mai multă trudă, ca unii 
ce peste puţin timp vom scăpa de trup. Pentru dragostea lui Dumnezeu, 
păziţi-vă în starea cea bună, cu întreagă înţelepciune, în dragoste 
duhovnicească, ferindu-vă de îndrăzneală, ca de focul care arde orice faptă 
bună sufletească. Smeriţi-vă unul către altul, cu dragoste şi fără cârtire, fără 
pizmă şi zavistie, fiecare socotind binele vecinului, binele său. Răbdaţi, 
adeseori, chiar şi cuvântul de mustrare al fratelui, iar nebăgarea în seamă 
din partea celui mic, când se întâmpl ă scârba chiar, să le primim cu bucurie 
ca pe o doctorie sufletească, învinovăţindu-ne pe noi singuri că cu dreptate 

suferim toate, şi încă nu după cum ni se cade. Din acest fel de a gândi se 
naşte smerenia, blândeţea, nefăţarnica mărturisire, adevărata supunere; cu 
un cuvânt, tăierea desăvârşită a voii. Dar, de vom începe să ne îndreptăţim 
singuri - anume: că am pătimit cutare ascultare degeaba, că am îndurat 
cutare mustrare fără de vină, că nu eram vrednic de cutare mustrare şi încă 
multe altele - aţâţăm în inima noastră văpaia cârtirii şi în suflete focul lipsei 
de răbdare. Unindu-se şi aprinzându-se şi cu altele: cu nesupunere, cu 
grăirea de rău, cu nemulţumirea, ajung la sfârşit la hulă nu numai împotriva 
fraţilor sau a mai marilor, ci chiar împotriva Ziditorului a toate. Şi ce lucru 
este mai înfricoşat şi mai greu, decât acesta! 

De aceea fraţilor, se cade să slujim Domnului în toate cu frică şi în 
toate să strălucească răbdarea noastră pentru că aceasta este mucenicia. Iară 
cine are râvnă să se mântuiască, o caută cu osârdie, pătimeşte muncile 
obştei - ca nişte pedepse ale tiranilor, pentru Hristos - şi, luptându-se cu 
vitejie împotriva ispitelor, nu îngenunche înaintea idolului Baal, nu închin ă 
sufletul patimilor, nu se leapădă de paza celor făgăduite, atât la botez, cât şi 
la călugărie; ci rămâne până la sfârşit în mucenicie. Petrecând astfel, să ştiţi 
că vieţuirea noastră de obşte ni se va socoti mucenicie, cu drept cuvânt, şi 
osteneala noastră va fi socotită întocmai ca vărsarea sângelui sfinţilor 
mucenici - după cum mărturisesc sfinţii Părinţi. 

Să nu creadă, însă, cineva că dacă a răbdat odată o mustrare, s-a 
mărturisit cinstit odinioară - fără să ascundă ceva duhovnicului său - şi a 
împlinit vreo ascultare cu toată smerenia şi fără cârtire, şi-a făcut datoria pe 
deplin. Nu, nicidecum să nu vă înşelaţi, căci este scris: „Cine va răbda până 
la sfârşit acela se va mântui". Râvnă către fapte bune şi sârguinţă către 
mântuire, poţi spune că au toţi, dar dacă nu-i statornică şi până la sfârşit, e 
ca focul de câlţi care se aprinde puţin şi apoi se stinge. Dumnezeu este 
veşnic, împărăţia Lui nesfârşită, bunătăţile Lui nemărginite. Deci, El vrea 
ca şi osteneala noastră să n-aibă sfârşit; adică, atunci să înceteze osteneala 
noastră, când se va sfârşi trupul nostru. Cât vom sufla, şi cât vom mişca, tot 
cu grija sufletului să fim, căci, după cum s-a zis, sfârşitul încununează viaţa 
omului şi numai când iese sufletul (mai bine zis, după ce iese) se 
pecetluiesc faptele ostenitorului, nescăpând de primejdie cât are suflet. 

Aveţi, deci, mare grijă, fraţilor, de sufletele voastre, pentrucă nu se 
pierde şi nici nu se câştigă de două ori. In iad nu-i pocăinţă. Numai aici 
avem timp de fapte bune. Siliţi-vă, dar, şi deosebit şi împreună, la 
ascultările rânduite. Săvârşiţi-le cu smerenie şi cu dragoste şi veţi fi mai 
câştigaţi, decât făcând fapte mari şi bune fără blagoslovenie. Căci rodul 
ascultării făcută cu blagoslovenie este smerenia, iar floarea faptei pe care tu 
singur o crezi bună este mândria. 

Fraţilor şi părinţilor, să nu credeţi că vă silesc să vă supuneţi mie, 
pentru repausul meu, pentru slujbă trupească sau pentru slavă omenească. 

Vă jur, că nu vă învăţ pentru aşa ceva, ci vă învăţ numai pentru mântuirea 
sufletelor voastre, pentru slava lui Dumnezeu şi pentru a vă învrednici să vă 
veseliţi în împărăţia cerurilor cu părinţii noştri şi să dănţuiţi cu marele 
Antonie, lumina luminilor, cu purtătorul de Dumnezeu Eftimie şi cu 
străduitorul Pahomie - acolo unde este prea lăudatul Sava, prea fericitul 
Teodosie, de Dumnezeu luminatul Doroftei Dometian, prea sfinţitul 
Acachie, Vasile, Zaharia purtătorul de Duh şi Astref ascultătorul de 
Dumnezeu. Sau, ca să nu lungesc vorba, acolo unde sunt Petru şi Pavel, 
verhovnicii apostolilor, acolo unde sunt locaşurile ierarhilor, preoţilor şi ale 
sfinţilor mucenici. De nu ne-om învrednici să ne numărăm cu ei, cel puţin îi 
vom vedea. Mai mult, nădăjduim să vedem faţa prea cinstită a împărătesei, 
Stăpâna noastră Născătoarea de Dumnezeu, şi să ne închinăm la picioarele 
ei. îndrăznesc să adaug, că poate vom vedea chiar pe Stăpânul tuturor şi 
Domnul nostru Iisus Hristos, căci, precum spune dumnezeiescul Pavel, 
după ce ne vom răpi în nori întru întâmpinarea Domnului, pururea cu 
Dânsul vom fi. 

Aşadar, cine nu se va bucura de această slavă, bucurie şi viaţă, gătite 
din veci pentru noi! Cine nu se va aprinde de focul dragostei pentru Hristos, 
făcând cele cuvenite! Numai eu m-am depărtat de Dumnezeu, din pricina 
faptelor rele. Numai eu m-am unit, ticălosul, cu demonii vicleni, ca o slugă 
a lor. Pentru care, rugaţi-vă cu deadinsul şi pentru mine, fraţilor, ca să mă 
mântuiesc şi eu nevrednicul - prin rugăciunile voastre - în Hristos Iisus 
Domnul nostru. Căruia se cuvine slava şi puterea, împreună cu Tatăl şi cu 
Duhul Sfânt, acum şi pururea şi în vecii vecilor. Amin. 



CUVÂNTUL 9 

BOLNAII SĂ ÎNDURE CU MULŢUMIRE, 

CĂCI AU PLATĂ MAI MARE 

Părinţilor, fraţilor şi fiii mei. încep să mă bucur, văzând viaţa 
voastră. Aţi pornit spre bine, întocmai ca într-o călătorie neobişnuită în care 
călătorul, întâi, se mâhneşte şi se întristează, apoi, începând să se deprindă 
cu drumul, fiindcă se mai întăresc vinele şi se vlăguieşte trupul, nu mai 
sufere atâta oboseală. Tocmai aşa se întâmplă şi cu cei ce încep să umble în 
calea Domnului, mai ales acum, când ne-a ajutat Dumnezeu să biruim truda 
cea dintâi, când am învăţat şi am cunoscut calea cea dreaptă şi căile 
netezite, când ştim că puţin câte puţin şi încetul cu încetul ajungem la 
sfârşitul ei. 

Cu atât mai mult, fiii mei, să umblăm pe calea împărătească, să 

numărăm milele - adică măsurile ei, cum zic sfinţii Părinţi, să ne ferim de 
cele două prăpăstii de pe marginile drumului. Aceste prăpăstii sunt: 
neîmplinirea datoriei noastre şi prisosirea nevoinţei, după mintea şi măsura 
noastră - adică: ieşirea din canonul şi din porunca dată, atât la mâncare cât 
şi la băutură, la priveghiere, la cântare şi la rugăciune, fără petrecerea în 
tăcerea inimii, în tainica lucrare a sufletului, în desăvârşita spovedanie a 
faptelor. Orice se arată nouă, chiar dacă suntem păcătoşi, este lumină; iar 
acela care umblă în întunerecul nemărturisirii, ne ştiind unde merge, cade în 
prăpastie şi crezând că face un lucru plăcut lui Dumnezeu, el atrage mânia 
lui Dumnezeu asupra sa şi dă prilej de scandal şi celorlalţi fraţi. De aceea, 
fiilor, mergeţi pe calea supunerii către care sunteţi chemaţi şi nu începeţi 
lucruri peste puterea voastră, nici iscodiţi lucrurile necuprinse şi 
nepricepute ale supunerii - chiar şi lucrurile de multe feluri ale vieţii mele, 
marele povăţuitor şi egumenul vostru - ca nu cumva, prin astfel de iscodire, 
văzând rău, să vă ucideti sufletele. 

Multă osteneală îndură, la început, cel ce intră în obşte, până se lasă 
de obiceiurile lumeşti şi până alungă din mintea lui lucrurile învăţate şi 
scrise în viaţa de dinainte. Când ajunge la limanul negrijirii şi iubirii lui 
Dumnezeu, el pare scăpat din furtuna şi marea grijilor şi tulburărilor 
lumeşti. 

Dar mai multă trudă şi grijă are acela care, după încercarea acestui 
fel de viaţă şi după izbăvirea de grijile şi faptele trecătoare ale lumii, caută 
să rămână neclintit şi fără pagubă sufletească. Pentucă ne ispitesc 
gândurile, necontenit, gânduri cari vin sau singure sau sunt aduse de 
corsarii diavoli, care vor şi se străduiesc în toate felurile să înece în marea 
grijilor lumeşti corabia sufletelor noastre, nesuferind s-o vadă încărcată cu 
bunătăţi, însă, de vom lua seama la vântul subţire care tulbură smerenia 
noastră şi caută să ne arunce în mândrie, de vom asculta de povăţuitorul 
nostru şi nu vom umbla după voia noastră, atunci în chip sigur ajungem la 
limanul împărăţiei cerurilor. 

Să căutăm, deci, fraţilor, să fim înţelepţi ca şerpii şi blânzi ca 
porumbeii, trudindu-ne mereu în fapte bune şi de laudă, îndeletnicindu-ne 
fiecare, cu râvnă, cu lucrul mâinilor, fie că eşti scriitor, fie că eşti plugar, 
zidar, lemnar, chelar, bucătar, trapezar, sau te-ai învrednicit de altă 
ascultare în mănăstire. Şi ferice de aceia care se silesc, cu răbdare, la 
supunere şi nu se socotesc cap între fraţi, nici nu pierd ceasul şi ziua în 
zadar, în vorbe deşarte, în pricini sau în iscodiri despre unul sau despre 
altul, căci cei care fac altfel nu se vor îndrepta, ticăloşii, de greşala gurii lor 
şi nu plac nici Domnului şi nici mie. 

Vreau, însă, să vă grăiesc despre bolnavii, de care aud că n-ar suferi 
cu mulţumire cele ce li se întâmplă dela Dumnezeu, şi vreau să arăt şi 
nevoia ca să rabde. Când spun că nu este pronie dumnezeiască, mint faţă de 

Dumnezeu care ne-a dăruit bunătatea Sa şi cele de care nu suntem vrednici. 
Oare nu s-au rânduit bărbaţi cu evlavie şi cu înţelepciune la această slujbă? 
Nu se dă pentru bolniţă pâine albă, într-adins făcută, vin, untdelemn, 
măsline şi altele de multe feluri, pentru mângâierea lor? N-au baie şi 
odihnă? Atunci de ce cârtiţi şi cu cine vreţi să vă asemănaţi, ticăloşilor şi 
nebunilor? Vreţi, negreşit, să tămâie şi oasele voastre în pustie ca ale 
evreilor de altădată? Ce spune cârtitorul? Ba că i-a schimbat pâinea, ba că 
i-a prefăcut vinul şi nu-i dulce la băut. De unde să avem şi dulce şi vechi, 
ticălosule? Ai uitat făgăduiala că vei petrece întocmai ca sfinţii părinţi, 
pentru care paharul de oţet era un pahar foarte dulce şi cari primeau cea mai 
amară bucăţică cu mulţumire? Nu fiţi nebuni, ci veniti-vă în fire odată şi 

5 5 5 > 5 * 

răbdaţi cu smerenie, căci numai aşa pâinea goală şi puţinele verdeţuri vi se 
vor părea dulci şi vor fi folositoare sănătăţii voastre, încetaţi cu tânguiala şi 
cu cârteala, căci nu vă sunt de folos. Nu mâhniţi prin vorbele voastre pe 
fraţii din afară, nu le tulburaţi liniştea sufletelor, nu le zdruncinaţi pacea 
inimilor, începeţi de vă sculaţi şi la slujba bisericii, cât sunt nopţile mari, ca 
să învăţaţi troparele, catismele şi sedelnele slujbei, căci prin frumoasele 
cântări se luminează şi sufletul dar şi trupul se uşurează şi se subţiază. Nu 
mai trândăviţi, ca nu cumva din prea multă odihnă a trupului, să se ridice 
trupul împotriva sufletului. 

Ştiu sila dracilor şi războiul poftelor, dar cunosc şi legătura dragostei 
voastre. Deci, înarmaţi- vă şi vă uniţi cu toţii, umblând într-un duh şi într-un 
suflet. Slăviţi pe Dumnezeu, pentru însănătoşirea şi întoarcerea fratelui 
vostru Serapion, că mort a fost şi a înviat, pierdut şi s-a aflat, fiindcă iarăşi 
a îmbrăcat cinul sfânt, pe care îl lepădase mai înainte, când greşise 
împotriva lui Dumnezeu. Rugaţi-vă, aşadar, lui Dumnezeu să-1 întărească şi 
pe el şi pe noi şi să vă învrednicească să săvârşiţi ostenelile voastre în 
Hristos Domnul nostru, Căruia se cuvine slava şi puterea împreună cu Tatăl 
şi cu Sfântul Duh, acum şi pururea şi în vecii vecilor. Amin. 



CUVÂNTUL 10 

DESPRE PRIETEŞUGUL ÎN ASCUNS ŞI 

NECUVIOS DINTRE DOI FRAŢI 

5 

Fraţilor, părinţilor şi fiii mei, viaţa noastră se aseamănă cu marea. 
Gândiţi-vă cât este de liniştită această viaţă câte odată şi cum deodată se 
dezlănţuie asupra noastră furtuna şi vântul năpraznic, tulburând traiul 
nostru prin îndrăzneala deşartă şi prin obrăznicia unuia din fraţi, pe care, 
din pricina răzvrătirii, prin rugăciunile părintelui meu şi al vostru, 1-a certat 

Hristos, ca pe marea de altădată, căreia i-a zis: „ Taci, astâmpărate" şi s-a 
făcut linişte. 

Eu, fraţilor, m-am înfricoşat şi atât m-am împuţinat, încât puţin a 
lipsit să nu cad în deznădejde. Pentrucă acei cari mi se păreau stâlpii 
celorlalţi fraţi şi ochii mei sfătuitori de totdeauna s-au dovedit, atât pentru 
mine cât şi pentru fraţii putreziciunea şi orbirea obştei. 

Dar să nu deznădăjduim, fraţilor. Fiindcă, cu cât se afundă cineva în 
desfrânare, cu atât se ridică mai mult şi cu cât se împotriveşte mai înainte 
de cădere, cu atât, după aceea, sporeşte cu deadinsul în credinţă. 

Acum mădularele mele s-au strâns, iarăşi, laolaltă, după cum ştiţi şi 
voi. Ciudat a fost lucrul care mi s-a întâmplat, nu însă de mirare, fiind un 
lucru întâmplător, cu toate că-i necuvios. Dar de vreme ce s-a petrecut, să 
învăţăm din urmarea lui ca aă fugim de toate pricinile care i-au dat naştere, 
îndeosebi de ruperea din rânduiala fraţilor, adică, umbletul de capul tău, 
care la călugări ia naştere din mândrie şi necredinţă. 

Să răbdăm fiecare, fraţilor, în nevointa la care suntem chemaţi; să nu 
ne întindem mai mult şi să nu începem lucruri peste puterea noastră, căci 
vom cădea. Trebuie, mai ales, să avem în minte cuvântul smereniei şi cele 
zise către apostoli: „Celce va să fie mai mare, să fie slugă tuturor, şi cei 
dintâi să fie cel mai de pe urmă" 

Insă cunoaşterea firilor şi starea rânduielii lor, nouă ni s-a dat, nu 
vouă, căci numai aşa se pot păzi hotarele bunei rânduieli. Să lipsească, deci, 
dintre voi întrebările şi răspunsurile nefolositoare. De vă supără cineva, 
trimiteţi-1 la mine, pentru răspuns. Fiindcă eu sunt propovăduitorul, deşi 
sunt mic ca un ţânţar, şi păzitorul celor hotărâte de sfântul Vasilie cel Mare. 
Când greşeşte proiestosul, proiestoşii să-1 îndrepteze. Şi voi ştiţi, că am 
primit să sufer chiar şi luptă pentru acest lucru, nu oricum s-ar întâmpla, ci 
aşa cum v-am mărturisit mai înainte, şi eu fac parte dintre voi, fraţilor, mă 
vedeţi şi vă văd, dar cu cuviinţă şi cu desăvârşită smerenie, însă a vă mustra 
şi a vă astupa gurile, nu-i un mare câştig, iar a certa şi oropsi, cu vorbe 
peste măsură de mustrătoare, este deasemenea lucru primejdios. 

Pricina căderii, după mine, nu vine din altceva decât din prieteşugul 
şi legăturile unuia cu altul, nepotrivite cu buna rânduial ă. Feriţi- vă de unii 
ca aceştia, nici măcar nu-i ascultaţi; fugiţi ca de foc, când încep să vă spună 
vorbe care slăbesc credinţa voastră pentru egumen. Pentrucă, puţin câte 
puţin, strecurându-se sminteala, ajunge să întineze chiar şi pe "capul 
mântuirii voastre. 

Afară de mine, nu puteţi avea alt dascăl sau povăţuitor, nici să 
îndrăzniţi să spuneţi taina voastră la altcineva, nici să vă bateţi joc ca de 
nişte basme de cuvintele grăite de mine pentru mântuirea voastră, nici să 
iscodiţi ce este aceasta sau ce-i aceia; să nu faceţi aşa. Ci, îndată ce cade 
cineva în necredinţă sau săvârşeşte vreo sminteală în obşte, alergaţi la mine 

şi mi le spuneţi. 

Iar dacă vreun nepricopsit sau neiscusit ar zice că voi ajunge pentru 
aceasta urât şi hulit de fraţi, să nu vă înşelaţi. Că, dacă sunt adevăraţi fii şi 
fără sminteală, vor face la fel şi vă vor lăuda, iar de nu sunt adevăraţi fii, la 
ce-ţi foloseşte lauda lor? 

Din nou vă aduc aminte şi vă rog pe toţi să vă spovediţi cât mai des 
şi să nu ţineţi ascuns în inima voastră nimic nemărturisit, căci multă râvnă 
va câştiga inima voastră. Sporiţi faptele bune de până acum şi mergeţi pe 
drumul ostenelii, prea iubiţi fraţi. Răbdaţi cu vitejie orice: ocări, osteneli, 
mustrări, scârbe, nevoi, gânduri întunecate, văpaia lenii şi orice altă ispită 
care vine asupra voastră, având în toate nădejdea spre Domnul şi, ajutor 
nebiruit, plinirea poruncii şi a faptelor bune. Mereu cu pomenirea morţii în 
minte, să vă tăiaţi voia în toate zilele. 

Că aşa vă veţi învrednici de cununa muceniciei şi veţi dănţui cu 
îngerii în împărăţia cerurilor, întru Hristos Iisus Domnul nostru, a Căruia 
este slava în vecii vecilor. Amin. 



CUVÂNTUL 11 

SE CUVINE SĂ NE SUPUNEM STAREŢULUI, 

CA FIERUL ÎN MÂNA FIERARULUI, PENTRU CA 

SĂ VIEŢUIM FĂRĂ NICI O GRIJĂ 

5 

Fraţilor, părinţilor şi fiii mei, văd că din zi în zi ceata fraţilor se 
înmulţeşte, ca o holdă roditoare. Mă tem aşadar, că sămânţa smeritului meu 
cuvânt nu este îndestulătoare şi bună şi nu poate cuprinde toată holda, ca să 
curăţească prin propoveduire, aşa cum se cuvine mărăcinii, să are şi să 
semene peste tot sămânţa poruncilor dumnezeieşti, pentru o desăvârşită 
curăţire. însă, mă silesc şi eu cât pot, doar de vă veţi folosi. Dar şi voi, 
fraţilor, ca pământul bun, rodiţi, cum zice Domnul, şi nouă şi Lui mântuirea 
sufletelor voastre. 

Ne trebuie mare osteneală, după zisa proorocului David, până să 
intrăm în jertfelnicul Domnului şi să cunoaştem cea din urmă hotărâre a Sa. 
Deci, trebue să trudim şi să năduşim în osteneli duhovniceşti, să râvnim 
după cele bune, să alergăm sufleteşte, ca să ajungem la sfârşitul ostenelilor 
şi să câştigăm cununile biruinţii, prin moarte cinstită. 

Voi ştiţi că osteneala naşte odihna. Foamea şi setea gâtlejului şi 
scârbele au drept rod bucuria cea nemuritoare; văpaia gurii izvorăşte apa 
vieţii veşnice zice Domnul, aşa cum mărturiseşte David cântăreţul celor 
sfinte; „ Cel ce seamănă cu lacrimi, întru bucurie va şi secera ". 

Fiindcă ştiţi aceste lucruri, fericiţi veţi fi dacă le veţi face; omul 
nebun nu va cunoaşte, însă, şi neînţeleptul nu va pricepe aceste lucruri. Voi 
însă, sunteţi înţelepţi, pricepuţi şi iscusiţi; aşa că unele din faptele bune 
le-aţi priceput, unele le pricepeţi acum, iar altele le veţi pricepe mai târziu. 
Săvârşirea poruncilor lui Dumnezeu doar, nu are hotar. Căci cu cât iubeşte 
omul pe Dumnezeu, cu atât vede că este departe de desăvârşire şi se 
smereşte. 

Iată dar, vă învăţăm, vă povăţuim, vă oprim de la unele, vă ferim 
dela altele şi vă lăsăm să faceţi numai ce trebuie. Fiţi ascultători în toate şi 
vă supuneţi, ca fierul în mâna fierarului, celor ce vrem noi după voia 
Domnului, şi veţi trăi fără grijă, iar viaţa voastră va fi fără primejdie. Dar şi 
voi, când aflaţi ceva bun, faceţi-1 şi învăţaţi şi pe alţii. Pentrucă toţi ne 
sârguim către binele obştei şi suntem întocmai ca o corabie care călătoreşte 
pe mare. 

Datoria mea, ca ocârmuitor, este să priveghiez, mai mult, să cercetez 
cerul şi să iau seama la steaua dreptăţii, ca să îndrept corabia cea 
sufletească spre limanul mântuirii. Dar şi voi se cade să priveghiaţi, să vă 
ţineţi cu mâinile, să alergaţi când într-o parte când în alta, grijindu-vă să nu 
întâmpinăm fără de veste, vre-o furtună, să nu lovim vre-o piatră ascunsă, 
să nu cădem în- vreun smârc şi, astfel, să păţim vreun necaz. Căci de aceea 
am părăsit lumea, poftele trupeşti şi voia noastră, ca să avem răbdare, să 
facem fapte bune, să ne încununăm şi să ne învrednicim împărăţiei cereşti, 
unde nu va mai fi osteneală, durere, întristare şi chin. 

îndrăzniţi, îmbărbătaţi- vă! Făclia osârdiei voastre să se hrănească cu 
untuldelemnul răbdării şi să nu se stingă,, ca să nu păţim ca fecioarele 
nebune. Căutaţi, prea cinstiţii mei fraţi, liniştea şi tăcerea. Nu spun să nu 
vorbiţi de loc, căci viaţa noastră nu cere aşa ceva. Dar să nu rostiţi vorbe 
necuviincioase, din care porneşte râsul. Fiindcă după spusa înţelepciunii, 
vorba multă este prilejul păcatului, iară de-ţi vei stăpâni limba, vei fi 
înţelept şi priceput. 

Băgaţi de seamă să pliniţi îndatoririle voastre cu râvnă, nu cu lene. 
Luaţi aminte să nu spargeţi vreunul din vasele trebuincioase. Aveţi grijă, 
când umblaţi cu sfredelul, cu toporul, cu tesla şi chiar cu strachina sau cu 
orice lucru din cele ce avem, să nu le stricaţi, căci pierdem din vremea pe 
care se cade s-o cheltuim pentru nevoi sufleteşti, nu zadarnic. 

In pe priveşte înfrânarea, vă aduc aminte să nu postiţi mai mult decât 
vi s-a poruncit, ca să nu slăbiţi. Sunt ascultări grele, când postul mult nu 
foloseşte, şi apoi este scris ca să nu umblăm în dreapta şi în stânga, ci să 
ţinem drumul împărătesc. Siliţi- vă la lucrul mâinilor voastre, ca să vă 
deprindeţi cu sârguinţa. Şi vă rugaţi să ne trimită Domnul mila Lui, 
împotriva vrăjmaşilor văzuţi şi nevăzuţi, întru Hristos Iisus Domnul nostru, 
Căruia se cuvine slava şi puterea, împreună cu Tatăl şi cu Sfântul Duh, 

acum şi pururea şi în vecii vecilor. Amin. 



CUVÂNTUL 12 

SE CADE SĂ FIM DEAPURURI TREJI ŞI SĂ PLINIM 

PORUNCILE SUPUNERII DESĂVÂRŞITE 

Fraţilor, părinţilor şi fiilor, încep iarăşi să vă grăiesc obişnuitele 
învăţături. Lipsind, printre străini, am tăcut cam de mult. Cuvântul meu cel 
dintâi, aşadar, este că ori de mă aflu departe, ori de sunt cu voi, mă rog lui 
Dumnezeu, deşi sunt păcătos, să vă păstreze întregi, nestricaţi, fără 
sminteală şi fără împiedecare dela sfânta voastră vieţuire şi nimeni să nu fie 
înşelat de vrăjmăşiile diavolului, ci, totdeauna luând aminte şi silindu-vă la 
faptele supunerii, vrednice de mirare. Căci atâta vreme cât veţi păzi acestea, 
n-am nici o grijă de lucrurile care-mi pricinuiesc mâhnire, adică de 
chinurile trupului meu, acum neputincios. Fiindc ă mâhnirea mea o socotesc 
repaus, sărăcia bogăţie, scăpătarea dobândă şi celelalte asemenea. 
Povăţuirea mea este nădejdea şi cred că Domnul nu va lăsa să flămânzească 
sufletele drepţilor, nici va părăsi pe cuvioşii săi, pentrucă voi sunteţi hrăniţi 
cu darul lui Hristos, adăpaţi, acoperiţi şi încălziţi de pronia cerească, nu 
numai sufleteşte ci şi trupeşte. Cine ar fi putut să ne dea nouă cele 
trebuincioase, dacă nu puterea lui Dumnezeu? 

Drept aceea, mă rog şi vă sfătuiesc ca fiecare să vă sârguiţi, cât 
puteţi, la slujba rânduită. Să fiţi silitori şi să rodiţi mult şi în cele 
duhovniceşti şi în cele trupeşti. Căci o faptă bună mărturiseşte pe cealaltă, 
adică cel care se sârguieşte trupeşte, se sârguieşte şi sufleteşte, după cum 
cel ce se leneveşte trupeşte, nu va rodi nici sufleteşte. 

în al doilea rând, vă spun că toate sunt de obşte, atât cele trupeşti, 
văzute, cât şi cele sufleteşti, tăinuite. Să ne împărtăşim, dar, unul pe altul 
din faptele noastre bune şi să ne veselim laolaltă atât de cele trupeşti cât şi 
cele sufleteşti, după cum zice apostolul că trupul este unul, dar părţile lui 
mai multe, însă toate părţile trupului fac un singur trup. De pătimeşte vreo 
parte, toate părţile pătimesc, iar de se bucură o parte, toate celelalte părţi se 
bucură. Şi după cum dela cap la picioare lucrează fiecare parte, aşa trebuie 
să ne socotim şi sufleteşte. 

Cei dintâi care vom primi laudă sau pedeapsă în ziua răsplătirii, vom 
fi: părintele meu, părintele vostru, apoi eu şi după aceea ceilalţi, până la 
ultimul. Să nu credeţi că mă bucur sau aştept mai multă plată, fiindcă sunt 
îndemnător mai mare către fapte bune. Mai degrabă, mă tem şi mă 
cutremur, pentrucă după cum este răsplată pentru bunătăţi, tot aşa este şi 

pentru răutăţi; şi pentru orice păcat chiar şi pentru gre şalele voastre, eu, 
ticălosul, am să dau răspuns deosebi, fiind mai mare peste voi. 

Deci, fiii mei, ştiind noi toate acestea, să alergăm cu toţii şi să ne 
sârguim, cu toţii să lucrăm şi nici unul să nu fie lipsit de câştig sau 
împuţinat la lucrul care stă în puterea sa. 

Şi să mai ştiţi că Dumnezeu nu va judeca în ziua aceea după cum 
judecăm noi, pentrucă alta este judecata lui Dumnezeu şi alta a oamenilor. 
Dumnezeu va trece pe cel din rândul al treisprezecelea în rândul al treilea 
sau al patrulea, pe cel din rândul al zecelea îl va pogorî între mijlocii, iar pe 
cel din urmă îl va împărtăşi cu aceiaşi cinste ca şi pe cel dintâi, după silinţa 
şi fapta bună a fiecăruia. Şi cu toate că e lucru înfricoşat ce zic, vă spun că 
va alunga din ceata fraţilor şi va osândi la chinuire chiar pe unii pe care -i 
socotim noi desăvârşiţi, pentrucă au vieţuit totdeauna în mănăstire; adică pe 
nesupuşi, pe cei ce nu-şi taie voia şi au alte gânduri, ca şi pe mine, 
ticălosul, pentru lenea şi faptele mele rele. In locul lor, va rândui pe fraţii 
nesocotiţi de noi. Vi se pare oare că în zadar se osteneşte cel ce face 
ascultare, sapă sau găteşte bucate? Oare, cei ce se ostenesc, neavând vreme 
să-şi citească slujba, psaltirea sau să cânte, nu vor fi răsplătiţi la fel cu cei 
ce şed în mănăstire, cântă şi plinesc cele zise? Adevăr grăiesc vouă, după 
cum în război cei ce se bat, ca şi cei ce rămân de pază în tabără împart egal 
prada între ei - cu toate că de multe ori la oameni se face gre sală şi se 
asupreşte dreptatea, lucru care nu se întâmplă la Dumnezeu care nu se 
înşeală, tot aşa şi lucrătorii câmpului, slugile sau ascultătorii de rând se vor 
împărtăşi la fel cu cei ce şed în mănăstire. 

Drept aceea, fraţii mei, să luăm seama la cele ce se grăiesc şi să nu 
dăm de sminteală, noi care stăm înlăuntru, adică, cei ce cântă şi se roagă, pe 
cei de la alte ascultări, bolnavii, pe cei sănătoşi. Iar dacă întreabă cineva ce 
lucrează un bolnav, răspund: puţin lucru este să te mulţumeşti şi să nu 
cârteşti, să nu tânjeşti şi să rabzi durerile? Dumnezeu vede faptele noastre, 
în cartea lui se scriu şi se vor scrie toate vorbele noastre, iar în ziua rânduită 
se vor deschide cărţile faptelor noastre, se vor vedea faptele fiecăruia şi va 
lua fiecare plata faptelor sale. 

Mă rog lui Dumnezeu, pentru aceasta, ca să vă odihniţi atunci cu 
toţii, să vă încununaţi pentru lucrurile voastre bune pe care vă sârguiţi să le 
împliniţi. 

Vreau, apoi, să ştiţi că nu este altă doctorie mai bună, pentru 
mântuire, decât spovedania. Dealtfel, ştiţi şi voi că Dumnezeu ne-a dat 
acest dar deosebit. Pentruce, dar, unii din voi întârziaţi să vă spovediţi şi vă 
cufundaţi în tăcere, faceţi răni şi viermi în gândurile ascunse? 

Eu, fraţii mei, vă socotesc ticăloşi şi mă doare boala voastră. De ce 
să ne împotrivim atâta, când putem să ne doctoricim, să ne luminăm şi să 
avem înfăţişare bună? Este adevărat, că Dumnezeu ştie totul, că nu este 

făptură pe care să n-o ştie şi totul este gol şi descoperit înaintea ochilor lui. 

Dar datoria mea este să le ştiu şi eu. De aceea, vă cer să vă 
mărturisiţi, ca să-mi cunosc fiii şi să mă cunoască şi ei pe mine. 
Această cunoaştere este naşterea cea bună şi duhovnicească, este supunerea 
de bună voie, este calea fără de griji, este dulcea rugăciune, câştig veşnic, 
creşterea şi îndumnezeirea celui ce are acest dar. 

Rugaţi-vă, fiilor, să simt şi eu, aici departe, începutul izbăvirii 
voastre de patimi, de mare trebuinţă pentru îndreptarea voastră şi pentru 
uşurarea mea de greutatea păcatului. 

Toate sunt bune. Este bună lacrima vărsată cu umilinţă; este bună 
rugăciunea curată, de noapte şi de zi; este bună răbdarea sudalmelor; este 
bună silinţa la lucrul mâinilor; este bună priveghierea prin citit; este bună 
vorba scurtă şi sănătoasă; este bun postul potolit, mâncarea şi băutura cu 
socoteală; este bună neîncetata aducere aminte de moarte, urmarea vieţii 
sfinţilor; sunt bune lepădarea îndrăznelii şi sârguinţa către dumnezeiasca 
smerenie; toate acestea plinindu-le, cum zice apostolul, faceţi lucruri bune. 
Să vă dea Dumnezeu îndrăzneală şi putere, întărindu-vă în ostenelele 
duhovniceşti şi trupeşti. 

Păzindu-le din amândouă părţile, să sporească cele de trebuinţă, întru 
Hristos Iisus Domnul nostru, a Căruia este slava şi puterea împreună cu 
Tatăl şi Sfântul Duh, acum şi pururea şi în vecii vecilor. Amin. 



CUVÂNTUL 13 

ÎNFRÂNAREA ŞI DATORIA DE A NE FERI 

DE MULTE FELURI DE MÂNCARE 

Fraţilor şi părinţilor. Chiar de voi deschide gura mea întinată în toate 
zilele ca să vă învăţ, fiii mei prea iubiţi, încă nu-i deajuns pentru dragostea 
voastră, pentru grija mântuirii voastre. Fiindcă deşi sunt păcătos, dar mă 
silesc ziua şi noaptea către acest lucru, pentru care sunt şi trăiesc, îl doresc 
şi-1 cer, care este viaţa şi moartea de laudă a mea, adică, mântuirea voastră. 

Luaţi seama, fiii mei, că bunătatea este un lucru foarte anevoios: cei 
ce nu se grijesc o pierd foarte lesne, şi cei care o câştigăm cu voinţă 
îndelungată, o pierdem îndată prin cea mai mică nebăgare de seamă şi lene. 
Feriţi-vă de vremea primăverii, căci este schimbătoare şi sângele şi trupul 
vostru fiind din pământ, caută să lucreze ale pământului. Cum ajută 
pământul la creştere şi la rodnicie, când îl îngraşi şi-1 dregi cu gunoi, tot aşa 
şi trupul nostru odrăsleşte mărăcinii patimilor, când îl îngraşi cu multe 
mâncăruri şi băuturi. 

Luaţi-i înainte şi munciţi-1, cum zice dumnezeiescul apostol, şi nu vă 
grijiţi numai de dânsul, ci, hrănindu-1 cât trebuie, trăiţi în duh. Aveţi măsură 
la pâine şi vin. Să se dea vin numai în zilele de sărbătoare, numai celor ce 
fac ascultare, bolnavilor, călătorilor şi celor necăjiţi, drept mângâiere. 
Celorlalţi să se dea numai un pahar sau două cel mult, căci ştiţi bine ce 
spun sfinţii Părinţi. 

Nu pentrucă vreau să vă opresc dela mâncare, spun acestea, o fiii 
mei, că zice apostolul Pavel: să se prăpădească bucatele, căci vreau să 
cunoaşteţi adevărata hrană. De aceea aduc, aminte aceste cuvinte. 
Doresc să mâncaţi şi să beţi, însă cu socoteală şi după plăcerea lui 
Dumnezeu, numai pentru întărirea trupului şi pentru ca să puteţi să vă 
osteniţi la lucrurile trebuincioase, care vă sunt de folos. 

Voi ştiţi că prin astfel de post şi prin părăsirea bucatelor gustoase ale 
lumii, adică prin postirea de carne, de vin, de băi şi de alte multe mâncări, 
se găteşte vouă dumnezeiescul rai, în care gustaţi rodul vieţii şi al 
nemuririi, dulceaţa duhului, frumuseţea nespusă şi nesocotită a bunătăţilor 
veşnice, dobânda şi mântuirea noastră. Acolo se găteşte nouă 
dumnezeiescul rai, unde, ajungând peste puţin, după moarte, veţi mânca şi 
veţi bea fără oprelişte, în veci. 

Căci aici, fiii mei, de vom avea chiar băuturi împărăteşti, nu-s hrană, 
ci dobândirea lor este pentru hrana viermilor. Ele n-aduc nici viaţă bună, ci 
boală şi scurtarea vieţii. Desfătarea lor n-aduce bucurie, ci întristare. 

Voi să păstraţi înfrânarea cea iubită şi făcută cu supunere. Iubiţi 
fecioarele Domnului curăţia, fecioria, milostenia. Nu părăsiţi pe tinerele 
cele sfinte: umilinţa şi smerenia. Căutaţi sus la cer şi aflaţi că acolo este 
locaşul vostru, acolo este Hristos capul nostru şi Tatăl de obşte al tuturor, 
acolo este Ierusalimul cel de sus, cetatea noastră, maica lui Petru, lui Pavel 
şi a tuturor sfinţilor. 

Cu adevărat, de veţi suferi, veţi birui; de veţi aştepta? vă veţi 
încununa; de veţi face aşa, vi se vor deschide porţile împărăţiei cerurilor şi 
atunci vă veţi aduce aminte şi de mine păcătosul şi ticălosul, văzând că nu- 
vă trimit la judecată ci la desfătare. 

Rugaţi-vă, fiii mei, ca să mă mântuiască Dumnezeu şi pe mine dimpreună 
cu voi şi să-mi dea duhul înţelegerii şi slava sufletului, ca să fiu între voi 
aşa cum place lui Dumnezeu. 

Darul Domnului nostru Iisus Hristos să fie cu noi cu toţi. Amin. 

CUVÂNTUL 14 

ÎNTRISTĂRILE VIEŢII TREBUIESC 

ÎNDURATE CU MULŢUMIRE 

Părinţilor, fraţilor şi fiii mei, când socotesc puţinătatea faptelor mele, 
îmi dau seama că nu vă este de nici un folos cuvântul meu cel slab. Dar ca 
să nu aud glasul sfintei Evanghelii zicându-mi lămurit: „slugă leneşă şi 
vicleană, ar fi trebuit să dai argintul meu zarafilor", mă ostenesc să vă aduc 
aminte cele de trebuinţă. Cred, însă, că râvna voastră cea sârguitoare pentru 
împlinirea poruncilor şi pentru câştigarea înţelepciunii va arăta lucrul meu 
cel slab, bun şi folositor. 

Osteniţi-vă şi vă nevoiţi, fiii mei, spre întristările, pe care, după buna 
sa socotinţă, Dumnezeu le trimite asupra vieţii noastre. Dar nu vă 
îngrijoraţi, că acestea sunt mai multe şi mai mari, decât le-a putut mintea 
voastră gândi şi socoti. Pentrucă nu este lucru de îngrijorare, ci în toate câte 
le pătimiţi, împliniţi făgăduinţa voastră. Oare, când aţi ieşit din lume şi aţi 
venit înaintea lui Dumnezeu şi a sfinţilor lui îngeri, nu aţi făgăduit că veţi 
îndura orice scârbă şi nevoie pentru împărăţia cerurilor? Adică, foametea şi 
setea, frigul şi lipsa de haine, ocările şi toate celelalte rele, al căror câştig 
este: moştenirea împărăţiei cerurilor, veselia bunătăţilor celor veşnice, 
dobândirea nemuririi, fericirea vieţii nesfârşite, înfierea lui Dumnezeu, 
vieţuirea în rai şi toate celelalte câte se spun? 

Cu adevărat, suferinţele vieţii acesteia nu sunt vrednice de slava care 

' 5 5 

se va descoperi nouă atunci. Căci dacă Apostolul Pavel, care povăţuia 
lumea întreagă, pentru care era aruncat leilor, urşilor, tigrilor şi lupilor 
necredincioşi, iar păgânii îl târau, îl schingiuiau şi-1 lăsau să se sfârşească 
flămând şi însetat, trudea totuşi cu mâinile sale, ziua şi noaptea, pentru 
trebuinţele lui şi ale celor cu el, pentrucă să nu fie îngreunare nimănui; cum 
dar nu vom osteni şi nu ne vom trudi noi pentru folosul nostru? C ăci dacă 
vom îndura cu mulţumire şi cu răbdare întristările vieţii acesteia, ne vom 
împărtăşi de bucuriile celeilalte vieţi; însă dacă vom cârti şi ne vom 
turbura, îngrijorându-ne, nu ne vom învrednici de acelea, de care s-au făcut 
vrednici cei ce au luptat împotriva păcatului până la sânge. 

Mai mult, vom fi de râs în ziua aceea, pentrucă, deşi dorim lucruri 
atât de mari, nu am săvârşit cu osârdie lucrurile atât de mici, ca: ascultarea 
fără cârtire, slujba fără mândrie, tăcerea cuviincioasă şi la vreme potrivită, 
vorbirea puţină, silinţa lucrării, tăierea voii noastre, primirea defăimărilor 
cu bucurie, starea îndelungată la rugăciune, cântarea de zi şi de noapte, 
citirea, psaltirii în toate zilele şi toate celelalte care sunt atât de multe, că nu 

le pot spune. 

Dar dacă vom săvârşi toate cu mulţumire şi cu bucurie şi bine vom 
vieţui, chiar Dumnezeu se va bucura de lucrarea noastră şi va găti nouă 
cununa muceniciei. Căci atunci nu ne va mai despărţi nimic de dragostea 
lui Hristos, iar de va fi trebuinţă să murim, să primim cu veselie acest lucru; 
veselindu-ne că pătimim pentru Hristos. Să luăm aminte să nu ne smintim 
cu ceva, pentru ca astfel să zădărnicim viaţa noastră. 

Despre acestea, atâta vă scriu. Să ştiţi, însă, că ducem lipsă de grâu, 
fiindcă n-au rodit ţarinile din pricina păcatelor mele, dar dacă voi vă veţi 
bucura cu sufletul, nu va fi nevoie nici de acesta. Căci a zis Domnul, şi 
adevărate sunt făgăduielile lui: „Căutaţi mai întâi împărăţia lui Dumnezeu 
şi Dreptatea lui şi toate celelalte se vor adăuga vouă". Vedem lucrul acesta 
în toate zilele, cu ochii no ştri, în minunile şi darurile Lui, dar şi mai înainte 
1-a descoperit nouă, zicând: „Ridicaţi mâinile voastre cu sfinţenie şi cu 
dreptate către ceruri şi toate celelalte le va da vouă iconomul cel bun, 
Dumnezeul nostru". Lui se cade slava, cinstea şi închinăciunea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 15 

DESPRE SĂVÂRŞIREA LUCRULUI DUHOVNICESC, 

CU TIMP ŞI FĂRĂ TIMP 

Fraţitor, părinţilor şi fiii mei, după cum fiecare dintre voi este dator 
să răspundă de împlinirea slujbei sale, aşa şi eu dator sunt să nu încetez 
cuvântul învăţăturii. Bine ar fi, cu darul lui Hristos, ca învăţătura mea să fie 
atât de felurită, încât să vă fie tuturor de folos. Căci între voi, fraţilor, sunt 
mulţi care au nevoie de mângâiere, şi de îmbunare: unii au nevoie de 
întărire, alţii de aducere aminte; unora le trebuie îndreptare, altora mustrare; 
alţii au nevoie de canon, iar alţii de uşurare; unora se cade lauda, altora 
necinstea şi defăimarea. Şi pentrucă neasemănate şi de multe feluri sunt 
cugetele oamenilor, tot aşa se cade să fie şi cuvântul învăţăturii. De vreme 
ce, cuvântul care aduce folos unuia, altuia aduce pagubă; cuvântul care 
ajută pe unul, păgubeşte pe altul, iar cel prin care cineva se îndreptează, 
prin acela altcineva se surpă. 

Pentru aceea, nu uşoară este slujba mea, ci grea şi cu anevoie de 
împlinit, dar mă sârguiesc, prin rugăciuni către părintele meu şi al vostru, 
să nu mă lenevesc şi toată viaţa, ostenindu-mă, să vă aduc pururea aminte 
cele de trebuinţă, părinţilor. Fiindcă toţi vă puteţi mântui cu vrerea lui 
Dumnezeu, căci toţi aţi venit să vă mântuiţi şi voi nu cereţi altceva, decât 

mântuirea voastră. Diavolul este protivnic binelui. El lucrează şi împotriva 
mântuirii noastre, ispitindu-ne în multe feluri şi fără vrerea noastră. 
Aprinde unuia poftele trupului, ajutându-se de înverşunarea tinereţii; 
arunca pe altul în mândrie, prin care şi el a căzut din cer; pe alţii 
aruncându-i în lenevire, îi leagă cu lipsa de grijă şi-i mână încotro vrea el; 
pe toţi îi duce la slăbirea credinţei şi-i face să urmeze voia lui, silindu-i să 
săvârşească cele ce nu se cad. Nu pot povesti toate cu câte ne în sală în orice 
zi şi cearcă să ne îndemne la răutate, urmărind pierzarea noastră, însă 
Domnul Dumnezeu, care a zis mării: „pace ţie; încetează", îl va certa şi-1 va 
izgoni departe de noi. Dar va face acest lucru, când vom cunoaşte şi vom 
ţine seamă de scopul cu care am venit în mănăstire, căci am făgăduit 
înaintea lui Dumnezeu să suferim toată scârba şi nevoia, până la moarte. 
Pentru aceea lepădaţi toate: cei întristaţi, lepădaţi întristarea; cei mândri, 
mândria; cei leneşi, lenea; cei cu pofte, dulceaţa poftei; iubitorii de cinste, 
mărirea; cei îndrăzneţi, îndrăzneala; vorbăreţii, vorbele deşarte; cei 
îngâmfaţi, podoabele; iubitorii trupului să lepede iubirea trupului; 
vrăjmaşii, vrăjmăşia; gâlcevitorii, gâlceava şi cârtitorii, cârtirea. Acestea şi 
altele asemenea acestora sunt lucrurile întunerecului, chipurile răutăţii, 
vrerile şi aflările vicleanului. Iar a prea Bunului nostru Dumnezeu este 
pacea, blândeţea, smerenia, ascultarea, nepismuirea, lucrarea, sârguinţa, 
dragostea, credinţa, nădejdea, buna rânduială şi rugăciunea. Ele sunt 
lucrurile lumini, darurile dreptăţii şi vitejiile sfinţilor, din care purcede 
orice faptă bună, orice laudă şi orice bună mulţumire. 

Vă rog, pentru dragostea lui Dumnezeu, trezi ţi- vă cei ce aveţi acele 
patimi, deşteptaţi-vă cei ce dormiţi în acele împiedicări. De voim să trăim 
viaţa cea bună şi să vedem zile bune, să ascultăm pe cel ce zice: „Fugi de 
rău şi fă binele; caută pacea şi o află; căci ochii Domnului spre cei ce se 
tem de El, iar faţa Domnului (cea mânioasă) spre cei ce fac răul, ca să 
şteargă de pe pământ pomenirea lor". Şi tot psalmul să-1 ascultăm, căci ne 
dă foarte bună învăţătură. 

In zilele acestea s-au îmbolnăvit mulţi dintre fraţi căci vremea este 
rea. Noi, cei sănătoşi, să ajutăm celor bolnavi. Iar bolnavii să primească 
cercarea Domnului ca un lucru de folos, căci se cade să îndurăm cu 
mulţumire cele ce ni se dau dela Domnul. Când ne ridic ăm din boală, să nu 
umblăm în zadar, ci să stăm la lucrul nostru, pentrucă noi nu avem slugi 
cumpărate cu bani, lucru pricinuitor de păcat, îngăduit de Apostol numai 
mirenilor. Noi însă suntem şi slugi şi stăpâni, slujind şi slujindu-ni-se, încât 
oricine este dator să ia aminte a sluji mai mult, decât să fie slujit de alţii. 
Căci Domnul ştie lucrul fiecăruia, şi slujba tuturor; ştie cine-i mai vechi şi 
cine-i mai de curând; cum era în lume şi cum este acum; cum se sileşte să 
sufere şi cu cine se aseamănă; cu cine stă, vorbeşte sau doarme; ce haine 
poartă şi cu ce se încalţă. Şi acestea toate bine le cumpăneşte dreptul 

judecător şi va răsplăti, precum este scris, fiecăruia după fapta lui. Prin 
urmare niciunul dintre voi să nu se întristeze, nimeni să nu gândească 
altceva,, decât ceea ce trebuie să gândească, pentrucă nu numai acum 
suntem sub ochiul lui Dumnezeu, ci vom sta de faţă şi înaintea 
înfricoşatului şi dreptului Său scaun, când va cere fiecăruia socoteala 
faptelor sale. Lui se cade slava în vecii vecilor. Amin. 



CUVÂNTUL 16 

SĂ ASCULTĂM MUSTRĂRILE ŞI 

ÎNVĂŢĂTURILE SFINŢILOR PĂRINŢI 

5 5 5 

Părinţilor, fraţilor şi fiii mei, pentrucă lucrul meu este cuvântul 
învăţăturii, trebuie să nu fiu leneş şi delăsător faţă de slujba mea. întâi, ca 
să vă aduc aminte şi să vă îndemn la grija pentru mântuirea sufletului 
vostru, care sunteţi aleşii lui Dumnezeu, apoi, pentru ca şi eu, ticălosul, 
să-mi păzesc sufletul de osândă, grăindu-vă cele ce vă sunt de folos. 
Pentrucă mi se întunecă şi mi se înfricoşează sufletul, când aud pe 
dumnezeiescul Pavel, dascălul lumii, zicând: „Curat sunt eu de sângele 
tuturor, pentrucă m-am nevoit să vă vestesc întregul sfat al lui Dumnezeu ". 
Aşadar cum voi scăpa de osândă eu ticălosul, dacă nu vă voi învăţa, după 
puterea mea, şi nu vă voi arăta cele ce vă sunt de folos? 

Drept aceea să am iertăciune, dacă v-am mustrat peste măsură în 
cuvintele de mai înainte, căci nu pentru a vă întrista, fără pricină, am făcut 
aceasta, ci ca să vă înfricoşez şi aşa să vă zidesc pe voi, eu slugă nevrednică 
şi netrebnică. 

Deci ascultaţi, o fiii mei, şi pricepeţi cele ce ne spun şi ne poruncesc 
sfinţii Părinţi. Căci ne învaţă şi strigă în toate zilele la urechile noastre. 
Deocamdată vă aduc aminte de doi: unul ne înfricoşază astfel, zicând: „Nu 
vă înşelaţi, că nici desfrânaţii, nici prea desfrânaţii nici malachiştii, nici 
sodomiţii, nici închinătorii la idoli, nici lacomii de avere, nici tâlharii, nici 
răpitorii, nici beţivii, nici hulitorii nu vor moşteni împărăţia lui Dumnezeu". 
Iar în alt loc zice aşa: „ Toată amărăciunea şi mânia şi hula să se ridice dela 
voi dimpreună cu toată răutatea; fiţi dar buni şi milostivi, iertând unul altuia 
greşalele, precum şi Dumnezeu iartă nouă". Iar altul ne îndeamnă, astfel 
zicând: Veniţi să ne închinăm şi să cădem înaintea Domnului celui ce ne-a 
făcut pe noi, iar în alt loc: „Intraţi pe uşa Lui cu mărturisire şi în curţile Lui 
cu laude". 

Aşa dar, fiilor şi fraţilor, să ne păzim de mustrare şi să păzim şi 
învăţătura. Veniţi, deci, toţi şi să păzim şi învăţătura. Veniţi, deci, toţi şi 
împreună să ne închinăm Lui, să plângem pentru petrecerea vieţii şi pentru 

toate greşalele noastre de fiecare zi, cele cu ştiinţă, sau cu neştiinţă, cu 
fapta, cu cuvântul ori cu gândul şi să intrăm în curţile Lui cu laude şi cu 
slavoslovii, nu cu gânduri viclene, pismaşe, neascultători şi trufaşi, 
pentrucă zice: „ Cine tânjeşte, păcătuieşte ". Să nu fim cârtitori, nici să ne 
întristăm: să nu fim sfătuitori la rău, nici să ne mândrim. Căci „pământ şi 
cenuşă suntem" toţi, dar mai vârtos cei ce sunt lăudaţi pentru lucrarea lor, 
fie trupească, fie duhovnicească. 

Fiindcă, după cât socotesc eu, chipul lumii a fost înlăturat dela noi, 
căci suntem altfel decât mirenii. Străin port avem şi vieţuire aparte: trăim 
necăsătoriţi, fără avere, fâră moştenire şi mai ales în afară de trup, pentrucă 
„cei care sunt în trup nu pot să placă lui Dumnezeu", şi răstigniţi lumii 
suntem. 

Prin urmare, deîndată ce am ales acest fel de viaţă, să purtăm cu 
vrednicie semnele acestui cin, ca să ne numim cu dreptate, nu în chip 
mincinos, ceea ce suntem. Deasemenea, să fim ascultători, îngăduitori, 
răbdători, supuşi, cu frica lui Dumnezeu, evlavioşi, iubitori de Hristos, fără 
îndrăzneală; să ne iubim între noi, nefiind pizmătareţi, gâlcevitori, ci 
potoliţi, ostenitori, mulţumiţi de toate cele ce ni se dau, fie bucate, fie 
băutură, fie îmbrăcăminte, ori încălţăminte, sau orice altceva, ca bine 
săvârşind toate, să ne chemăm moştenitori ai doritei şi mult căutatei 
împărăţii a cerurilor, în Hristos Iisus Domnul nostru, a Căruia este slava, 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 17 

GÂNDURILE RELE TREBUIE DESCOPERITE 

PRIN MĂRTURISIRE 

Fraţilor, părinţilor şi fiii mei, vă grăiesc în acest cuvânt de cei trei 
fraţi ticăloşi care au părăsit viaţa de obşte, ca, pe deoparte, voi să deveniţi 
mai statornici, cunoscând căderea lor şi pe de altă parte să mă uşurez eu de 
jalea ce mi-a pricinuit fapta lor. Pentrucă deşi sunt nevrednic, sunt totuşi 
tatăl şi păstorul vostru, şi dacă un părinte se întristează pentru pierderea 
fiului său după trup, cu atât mai mult mă mâhneşte pe mine pierzania fiilor 
duhovniceşti. Iar păstorul nu poate fi mulţumit când lupul îi răpeşte o oaie, 
ci se întristează adânc şi încearcă să scape oaia pierdută. 

Tot aşa acum o fiară rea, un lup nevăzut, un drac nepotolit, şarpele 
viclean, care prin înşelăciune şi prin gustare a scos pe Adam şi Eva din Rai, 
a răpit pe fiii mei Petroniu, Malh şi Aetie, scoţându-i prin aceeaşi 

înşelăciune din raiul vieţii de obşte. Aşa a lucrat diavolul dela începutul 
lumii şi va lucra tot aşa până la sfârşitul ei, dar despre alte răpiri ale fraţilor 
din viaţa de obşte, de aici şi din alte părţi, nu mai amintesc acum. 

Plâng şi mă tânguiesc, mi se întristează inima şi se mâhneşte întru 
mine duhul meu, când gândesc la răpirea acestor trei fii ai mei. Pentrucă 
toţi erau aproape copii, tineri, neastâmpăraţi şi necăliţi prin pedepse şi 
tocmai de aceea îi va sminti satana şi-i va arunca în prăpăstii, ca să se 
sfărâme oasele lor, ca nişte vase de lut. Aceasta nu înseamnă că, cei bătrâni, 
dacă s-ar despărţi de viaţa de obşte, ar putea să se păzească de uneltirile 
diavolului; dar mă înspăimânt pentru aceşti tineri, care după cădere, vor 
ajunge la mai mare rătăcire din pricina tinereţii lor, a lipsei de sfaturi şi a 
întunecării mintii. 

Acelora nu mai pot face nimic şi de aceea voi îndrepta cuvântul meu 
către voi care staţi neclintiţi în sânul vieţii de obşte şi prin aceasta vă aflaţi 
în siguranţă. Căci cum vom putea pofti şi noi sminteala lor şi cum vom 
putea căuta singuri să ne prăpădim împreună cu ei? Nu vom urma rătăcirea 
lor! Nu, nicidecum, fraţii mei! 

Iar de rătăcirea acelora nu vă puteţi feri, dacă primiţi sfatul şarpelui 
şi îl ascundeţi în inimă. Ci dacă simţiţi sfatul şarpelui deîndată 
descoperiţi-1, mărturisiţi-vă, şi va fugi vicleanul ca de foc. Căci dacă făceau 
aşijderea şi aceia, n-ar fi ajuns la rătăcirea de acum. 

Dar voi, fiii mei, păziţi- vă, căci oile lui Hristos fiind, nu trebuie să vă 
faceţi, de bună voia voastră, vânat diavolului, şi în raiul poruncilor lui 
Hristos vieţuind, nu trebuie să vă lăsaţi înşelaţi de nici una din mijlocirile 
şarpelui, ca să nu fiţi aruncaţi în locul greu mirositor al păcatului. Pentrucă 
în viaţa de obşte trăiţi în felul îngerilor; de aceea nu vă întunecaţi căutând 
viaţa după rânduiala fiecăruia, care este stricătoare, înduraţi toate aici, dar 
păziţi poruncile lui Hristos. 

Nici unul din voi să nu se amestece cu viclenii şi să nu şadă 
împreună cu păgânii; căci păgân şi viclean este cel care sfătuieşte pe fratele 
său să fugă, sau îl îndeamnă la vreo patimă, spre pierzarea şi a unuia şi a 
celuilalt. Aşadar, dacă pe oricare din voi îl va lupta un frate în acest chip, 
vărsând otravă prin limba sa, tu să nu dai ascultare, ci să fugi, să te 
depărtezi de el, astupându-ţi urechile, ca astfel să te mântuieşti şi pe tine şi 
pe el. Căci chiar dacă te întristezi, dar îi dai ascultare, atunci mai vârtos se 
va nevoi să te ispitească. Tu însă nu-i da ascultare şi nu-i primi sfatul, căci 
şarpe este şi meşteşugeşte să te înşele ca să te scoată afară din obşte. Pentru 
aceea când începe să defaime raiul vieţii de obşte sau să bârfească pe 
oricare dintre fraţii tăi, ori să grăiască rău despre ceva, tu izgoneşte-1 şi 
împotriveşte-te lui cu cuvântul potrivit, ca să-1 înţelepţeşti pe el şi să te 
mântuieşti tu. 

Iată în ce chip defăima viaţa de obşte şarpele prin mijlocirea fratelui 

tău: „să fugim, să scăpăm frate de aici; egumenul este aspru, chelarul fără 
omenie; cercetarea este mare la toate şi folosul puţintel; toţi poruncesc, toţi 
sunt stăpâni; cine poate îndura greutatea lucrului? Cine te va mântui în 
locul acesta? Vino dar, frate, să mergem, să fugim de aici." 

Unde să vă duceţi? La anatemă desigur. Pentrucă dacă ar putea 
cineva privi în sufletul lor când pleacă, ar vedea cât sunt de întunecaţi şi 
înfricoşaţi în cuget, îndrăzneţi şi obraznici, lipsiţi de orice îmbunătăţire, 
fără sfat şi fără minte fiind; că sunt cu totul schimbaţi şi se poticnesc 
încoace şi încolo, ca oile de mult rătăcite. Să nu socotiţi, fiii mei, că spun 
acestea, urându-i. Eu, cu adevărat, sufăr negrăită durere pentru sufletul lor, 
încât nu pot mai mult să arăt primejdia în care se află aceştia. Iar voi 
rugaţi-vă lui Dumnezeu ca să se afle cei pierduţi şi să se întoarcă cei 
rătăciţi, fie din voia lor, fie din îndemnul vreunuia dintre noi. 

Voi însă, datorie aveţi să vă întăriţi şi să vă nevoiţi în truda de obşte, 
ca să vă încununaţi în ceruri, fugind de pricinuitorii căderii. Pe care nu 
trebuie să-i mai numiţi: chiar cutare şi chiar cutare, cum fac unii dintre voi 
din nebăgare de seamă, pentru că nici Apostolii n-au mai numit apostol pe 
vânzătorul şi tâlharul, ci Iuda şi vânzător. Şi, pe drept, pricinuitorii căderii 
trebuiesc numiţi asemenea. 

Fiecare dintre voi, aşadar, să se întărească cu răbdare în slujba ce are 
şi să petreacă, după rânduială, la orice lucru de folos. Pentrucă a căuta cele 
ce nu i se cuvin, a cerceta cele oprite şi a pofti să-şi împlinească voia, este 
năravul celor nestatornici, obiceiul celor prea blânzi cu ei înşişi şi răutatea 
celor vicleni. 

Cunoscându-vă greşalele, de acum nimeni să nu se mai lase înşelat în 
acest chip, ca să nu se facă vinovat de nestatornicie. Căci ştiţi ce spune 
sfântul Doroftei: „Cel ce va ajunge la tăierea voii sale, a ajuns la sfârşitul 
odihnei". Prin urmare dacă cineva doreşte să se odihnească, să ţină această 
cale, adică a tăierii voii şi va dobândi odihna veacului viitor. Iar Dumnezeu 
şi Tatăl Domnului nostru Iisus Hristos, pentru rugăciunile sfinţilor, să vă 
învrednicească să fiţi uniţi în bunătate şi să înduraţi cu cuget curat 
ostenelile vieţii de obşte, până la moarte, spre moştenirea împărăţiei cereşti, 
în Hristos Iisus Domnul nostru, a Căruia este slava, puterea şi mărirea acum 
şi în vecii vecilor. Amin. 

CUVÂNTUL 18 

SĂ NE PREGĂTIM PENTRU ZIUA 

ÎNFRICOŞATEI JUDECĂŢI 

Fraţilor, părinţilor şi fiii mei, nu ştiu dacă voi folosiţi ceva din 
smerita mea învăţătură, dar eu, ticălosul, prin aducerea aminte ce vă fac 
vouă, îmi dau seama şi mă* cutremur de teama dumnezeieştilor judecăţi. 
Căci port grija dregătoriei mele cunoscând nevrednicia mea, pe care nu o 
tăinuiesc, ci o mărturisesc. Dar, cu toate că nu este spre folosul altuia, cel 
puţin mă înţelepţesc pe mine şi de aceea nu voi înceta să vă învăţ şi să vă 
sfătuiesc prin smeritul meu cuvânt. 

Iar la cuprinsul învăţăturii acesteia vă sfătuiesc să luaţi aminte şi să 
vă trudiţi totdeauna, căci vremea ostenelelor, a scârbelor şi a nevoinţelor 
este viaţa noastră în veacul de acum, iar câştigul sau paguba ostenelilor nu 
este pentru lucruri pământeşti, ci pentru cele cereşti şi dumnezeieşti. Pentru 
aceea cei ce se trudesc prin îndelungă răbdare, prin suferinţă fără sfârşit, 
prin păzirea poruncilor, prin înfrânarea dela toate şi prin desăvârşita 
ascultare, vor câştiga împărăţia cerurilor, nemurirea şi viaţa veşnică şi vor 
moşteni negrăita odihnă a veşnicelor bunătăţi. Iar cei ce petrec viaţa în lene, 
în trândăvie, în odihnă, în dragostea de lume şi în dulceţile pierzătoare şi 
omorâtoare de suflet, vor fi osândiţi la şederea de-a stânga, la munca 
veşnică şi nesfârşita zdruncinare, prin glasul înfricoşat al Dumnezeului 
tuturor, care va zice: „Duceţi-vă dela mine blestemaţilor în focul cel din 
afară, care este gătit dia voiului şi slugilor lui". 

Facă Dumnezeu, fraţilor, ca noi să nu auzim osânda aceasta şi să nu 
fim despărţiţi de sfinţii şi drepţii de totdeauna, căci aceştia vor merge în 
bucuria negrăită din sânul lui Avraam, Isaac şi Iacov, precum adevereşte 
Scriptura, iar noi vom merge la chin împreună cu diavolul, unde este 
viermele neadormit, scrâşnirea dinţilor şi multe şi negrăite alte scârbe. Iar 
acestea nu se vor sfârşi peste o sută, ori o mie de ani, cum îndrăzneşte a 
grăi Origen, ci vor dura în vecii vecilor, după cuvântul lui Dumnezeu. Să 
nu ne înşelăm, fraţilor, că ne va putea ajuta ori mângâia tatăl sau mama, 
căci scris este: „Frate pe frate nu va putea mântui". 

Eu, pornind dela cele mai mici şi suindu-mă până la cele mai mari, 
vă întreb pe voi: unde va fi atunci, fraţilor, lenea trândavilor, împotrivirea 
celor ce se socoteau învăţaţi, îndărătnicia neascultătorilor, îngâmfarea 
mândrilor, obrăznicia îndrăzneţilor, lăcomia nesăţioşilor? Unde va fi 
îndreptarea în cuvinte a mincinoşilor şi mai ales lepădarea celor ce s-au 
lepădat de ascultarea pentru care s-au legat cu făgăduinţă faţă de îngeri şi 

46 



Cuvântări duhovniceşti 

tăria celor ce au defăimat pe Fiul lui Dumnezeu şi au nesocotit sângele legii 
Lui? Au gândit că nu va fi moarte, au crezut că nu va fi nici înviere, nici 
judecată, nici răsplătire; s-au despărţit de fraţii cei în Hristos, lepădându-se 
de însuşi Duhul Sfânt, precum zice marele Vasilie. Şi rătăcesc ticăloşii 
încoace şi încolo, ca nişte oi pierdute, umblând în adâncurile şi surpăturile 
patimilor lor, neascultând glasul smereniei mele şi nesocotind înfricoşarea 
cuvintelor. 

Milostive şte -te Stăpâne, îndură-te Doamne de atâta nesimţire, de 
atâta nechibzuire şi de atâta întunecime. Veniţi, fraţilor, să ne închinăm şi 
să cădem înaintea feţii Domnului care ne-a zidit şi, ca nişte fraţi iubitori, cu 
lacrimi să ne rugăm pentru unii ca aceştia şi pentru întoarcerea lor. Să ne 
păzim pe noi în săvârşirea celor de cuviinţă şi înălţându-ne catrenele de mai 
sus, cu smerenie să cerem iertare şi pentru cele ce n-am greşit; să 
mulţumim Domnului că la privelişte ne aflăm, că suntem încă în staul 
povăţuiţi de un păstor; că nu ne-a înşelat satana, nu ne-a înghiţit vrăjmaşul, 
nici nu ne-a vătămat fiara sălbatecă, scoţându-ne din ţarcul obştei, ca să 
pună gura ei în gâtul nostru şi să lovească oasele noastre cu vicleana ei 
coadă, ca să ne ducă mai degrabă spre pierzare. 

Căci câtă vreme suntem înlăuntrul staulului, oile lui Hristos suntem, 
chiar dacă ne umple raia, ne loveşte boala, ne mănâncă viermii sau orice 
altă suferinţă îndurăm, tot ai Domnului suntem. Iar vrăjmaşul umblă să ne 
scoată afară, să ne răpească din turmă, ca să ne înghită. Să luăm aminte cu 
amănuntul şi cu grijă să priveghiem, ca să pricepem cursele şi ispitele 
diavolului. Pentru aceasta lucrul de folos este să se silească fiecare să 
sporească cu toată osârdia şi osteneala în smerenie, în supunere şi în 
adevărata mărturisire. Să nu lipsească umilinţa şi rugăciunea, să nu 
contenească vărsarea lacrimilor şi să păzim, ca o cunună a tuturor faptelor 
bune, dragostea desăvârşită, ca astfel să fim vase alese ale lui Hristos şi 
adevăraţi fii ai luminii. 

Astfel, fraţii mei, vă rog, vă aduc aminte şi vă sfătuiesc să vă 
străduiţi, căci s-a apropiat ceasul mântuirii noastre, a venit vremea 
mângâierii noastre, îngerii, sfinţii şi drepţii, văzând silinţa noastră, se 
bucură şi cu veselie întind în chip nevăzut mâinile să ne primească în ceata 
lor, ca împreună să ne veselim, lăudând prea fericita şi Sfânta Treime, 
Căreia se cuvine slava, cinstea şi închinăciunea, acum şi pururea şi în vecii 
vecilor. Amin. 

CUVÂNTUL 19 

BUNĂSTAREA ŞI MULŢUMIREA 

VIEŢII DE OBŞTE 

Fraţilor, părinţilor şi fiii mei, aş dori să am cuvânt îndestulat cu tot 
felul de învăţătură, ca să pot sătura sufletele voastre cu hrană 
duhovnicească, dar fiindcă" sunt lipsit de această îndestulare, mă silesc cu 
aceste cuvinte slabe, ca măcar cu pâine şi apă să vă cinstesc. Primiţi aşa dar 
puţinătatea cuvintelor mele, în locul îndestulării pe care o doream. 

Mă bucur foarte mult văzând sporirea voastră în cele duhovniceşti, 
adică în osteneli şi în viaţa unită în suflet a obştei, şi mai ales în patimile ce 
înduraţi pentru ascultare, ca unii ce sunteţi adunaţi în numele Domnului 
nostru Iisus Hristos, de bună voia voastră, cu multă chibzuire şi nu la 
întâmplare. 

Deci cu bună rânduială, să vieţuim după plăcerea lui Dumnezeu şi 
după rânduielile sfinţilor Părinţilor noştri; să petrecem în dragoste, nu cu 
felurite prieteşuguri trupeşti, nici cu împlinirea voii noastre în desfătarea 
poftelor, nici cu despărţire a rânduielilor, fiecare având ale sale deosebite, 
ci toţi în acelaşi duh adunaţi şi împreunaţi după adevăr, numai cu pofta şi 
dragostea duhovnicească să slujim Domnului în această viaţă îngerească de 
obşte, ca într-un rai. Căci această viaţă este pe dea-ntregul dar desăvârşit al 
lui Dumnezeu şi bunăvoirea preacuratei Maicii Sale de Dumnezeu 
Născătoarea, adică de a vă aduna, cu bună chibzuială, voi toţi la un loc şi de 
a vă aprinde cu dragostea lui Dumnezeu, părăsind lumea şi mutându-vă 
dela cele pământeşti spre cele cereşti. O, fericită a fost sfătuirea pe care aţi 
făcut-o la început. O, sfântă şi de Dumnezeu povăţuită lepădarea de cele 
trupeşti. O, de trei ori fericită vieţuirea pe care o petreceţi în poruncile 
Domnului. Pot adăuga încă: fericiţi părinţii voştri şi pântecele care v-au 
purtat, căci a răsărit sămânţa sfântă în Sion şi fiii Ierusalimului se bucură cu 
duhul de bunăstarea în care vă aflaţi prin dumnezeiasca, de fapte bune 
roditoarea şi prea lăudata viaţă a supunerii; fiindcă se sfinţeşte coapsa lor 
prin sfânta voastră pârgă. Căci locaşurile lor primesc luminarea umilinţei, 
prin aducerea aminte a rudeniei cu voi, văzând mărimea faptei voastre bune 
şi darul revărsat acum asupra voastră. Nu mai vorbesc de viitoarea 
desfătare şi de negrăita răsplătire, cu care veţi fi răsplătiţi în viaţa veşnică! 

Deci cum să nu mă bucur eu, smeritul şi păcătosul, ca un părinte 
duhovnicesc? Cum să nu mă sârguiesc cu fapta şi cu cuvântul întreg pentru 
paza bunătăţilor pe care cu multă osteneală le-aţi dobândit şi pe care le 
păstraţi, ca într-o cămară, în sufletele voastre? Cu adevărat se cade să mă 

bucur şi să mă veselesc. Chiar dacă, pe cât am bucurie pentru bunăstarea 
voastră, pe tot atât mă cuprinde frică şi cutremur, ca nu cumva, din pricina 
păcatelor mele fără număr, să se pricinuiască vătămare şi risipire celor ce 
voi aţi adunat cu multă trudă şi aţi dobândit cu mari osteneli. 

De aceea am îndreptat, la început, sfatul meu către toţi şi acum zic 
iarăşi către fiecare: nici unul dintre voi să nu aibă voia sa, să nu se 
lenevească în ostenelile trupului; să nu clatine piciorul, său dela piatra 
răbdării şi să nu slăbească nimănui încrederea către cel mai mare al său. In 
nici un fel să nu primiţi şarpele cu multe capete al vreunuia din păcatele 
acestea, cu nici un chip şi pentru nici o pricină. Căci meşteşugăreţ este 
diavolul, cel dintâi semănător al relelor, începătorul vicleniilor, cel care a 
căzut din cer ca un fulger, care a intrat în rai ca un tâlhar spre a în şela pe 
Adam, şi de atunci şi până acum, cu tot felul de înşelăciuni a despărţit 
neamurile în necredinţă şi în închinare la idoli; încă şi pe creştini i-a 
despărţit, în erezii pe unii, iar pe alţii în fapte nelegiuite, silindu-se în tot 
chipul să ducă neamul omenesc la pierzare. 

Acelaş diavol umblă acum să ne vâneze pe noi, să ne sfarme şi să ne 
ucidă cu săgeţile păcatului; şi mai vârtos asupra noastră şi asupra acestei 
cete călugăreşti dă luptă necontenită şi război nepotolit, în tot chipul luptă 
împotriva celor ce se silesc la fapte bune - după cum ne descoperă viaţa 
părinţilor şi pustnicilor noştri, - pentrucă el socoteşte mare biruinţă şi mare 
vitejie surparea şi căderea călugărului. Pentru aceea, fiilor şi fraţilor, vă rog 
şi vă sfătuiesc să umblaţi cu mare luare aminte, apărându-vă din toate 
părţile; să vă înarmaţi cu armele trebuitoare şi să vă îmbrăcaţi cu zale tot 
trupul, ca să nu găsească vreun loc neferit şi nepăzit şi să vă rănească de 
moarte. Iar apărarea voastră o puteţi desăvârşi prin buna credinţă, prin 
neştirbită nădejde, prin mărturisirea necontenită, prin smerenie şi 
nefăţarnică ascultare, prin suferinţa şi îndelungata răbdare în toate. 

Astfel să luptăm pentru Domnul, pentru răsplătirea ce va să fie şi 
pentru viaţa şi bucuria nădăjduită, sau dacă nu pentru acestea, atunci de 
frica focului cel din afară, a chinurilor nesfârşite, cumplite şi de nespus. Să 
ne sârguim să petrecem acest noian al veacului acesta, ca prin fericit sfâr şit 
să dobândim cununile cele neveştejite ale nemuririi şi desfătarea vieţii 
veşnice în Hristos Iisus Dumnezeu nostru, Căruia se cuvine slava, în vecii 
vecilor. Amin. 

CUVÂNTUL 20 
OŞTIREA DUHOVNICEASCĂ 

Fraţilor şi fiii mei, vă sfătuiesc din nou să vieţuiţi în Domnul şi să 
trăiţi folosindu-vă de roadele mântuirii voastre ca de nişte comori. De 
aceea, depărtaţi-vă de vicleşug şi de orice viciu; lepădaţi isteţimea vicleană 
şi nu vă lăsaţi stăpâniţi de pofte; nu iubiţi păcatul şi nu vă înclinaţi către 
lucrurile care aţâţă patimile; nu vă vătămaţi sufletul şi mintea şi nu vă 
împodobiţi trupul cu lucruri de nimic; nu fiţi pismaşi, gâlcevitori sau 
pricinuitori de scandal; nici leneşi, neascultători, mândri ori neruşinaţi; nu 
fiţi lacomi la mâncare şi la somn, ca să îngrăşaţi trupul ca pe o fiară; să nu 
minţiţi, nici să poftiţi sfada şi iscodirea relelor; să nu ajungeţi vânzători, ca 
Iuda, pentru sufletul vostru sau pentru fraţii voştri. Căci cei care săvârşesc 
aceste fapte se îndepărtează de Dumnezeu, fug şi rătăcesc în locurile 
fărădelegilor, cum au făcut mulţi şi vor mai face. 

Dar cei care fug neputând îndura greutatea slujbei, nici plata slujbei 
nu vor lua. Pentrucă în vreme de război suntem şi ostaşi ai lui Hristos, de 
aceea trebuie să luptăm cu vitejie ca să fim plăcuţi stăpânului. Iar cei care 
fug de luptă nici daruri nu câştigă, ci şi de bunătăţile izbânzii sunt lipsiţi; 
încă sunt ruşinaţi, căci fricoşi şi mişei au fost; sunt judecaţi şi izgoniţi în 
vremea răsplătirii. Şi dacă astfel se petrec lucrurile cu ostaşii unui împărat 
pământesc şi vremelnic, cu atât mai mult cu ostaşii marelui şi nemuritorului 
împărat al împăraţilor, Dumnezeul Dumnezeilor şi Domnul Domnilor. 
După vrednicie vor fi judecaţi şi după faptele sale fiecare va lua plata. 

Să nu fie aşa în oastea noastră, fraţilor. Să nu fugiţi înapoi, să nu 
încetaţi ostenindu-vă, să nu părăsiţi lupta în această puţină vreme de război; 
căci neamul de acum şi veacurile nemărginite sunt ca o clipă şi ca o 
picătură în noianul mării. Să nu ne lenevim ca să nu fim îndepărtaţi dela 
slava cea nepieritoare şi dela cinstea împărăţiei cerurilor. Deci bunilor 
ostaşi, vitejilor, neînfricaţilor - căci oricum v-aş numi, toate se potrivesc 
vouă - să alergăm, să ne sârguim, să batem în uşă şi să răbdăm, căci 
Domnul este aproape şi va încununa truda noastră; el vede din ceruri calea 
fiecăruia şi împleteşte cununi pentru cei care rabdă până la sfârşit. 

Pentru aceea să fiţi curaţi prin mărturisire, împăciuitori prin blândeţe, 
grabnici la slujire, râvnitori la ascultare, unul mai mult decât altul pentru 
dragostea lucrării şi strălucitori prin smerenie. Toţi să vreţi să fiţi aşa, căci 
voind numai, veţi şi putea face. Luaţi aminte la slujbă cum cântaţi şi cum 
citiţi, nu sărind cuvintele şi nici cu mândrie, nu pentru folosul învăţăturii 
sau pentru priceperea unui cuvânt numai de cel ce cântă ori citeşte, ci spre 

folosul obştii şi al sufletelor tuturor, ca să fiţi toţi una în cuget şi în sfat. 

Iar Domnul Dumnezeu, Părintele meu, care a împăcat toate prin 
vărsarea scumpului Său sânge, să dea vouă prin Duhul Sfânt, unire spre 
îndreptare în toată sporirea cea bună, că Lui I se cade toată slava, cinstea şi 
închinăciunea în vecii vecilor. Amin. 



CUVÂNTUL 21 
CUM SĂ FIE VIATA CĂLUGĂRULUI 

5 

Fraţilor şi părinţilor, în toată vremea, cu smeritul meu suflet, iau 
seama la voi, dar mai ales acum când vă aflaţi în multă osteneală pentru 
secerişul bucatelor. Dumnezeu să întărească în voi pe omul dinlăuntru şi pe 
cel din afară, ca să puteţi îndura întâmplările şi ispitele văzute şi nevăzute, 
căci multe sunt meşteşugirile, cursele şi scandalurile diavolului, şi cine le 
poate pricepe! Deci, rugându-ne lui Dumnezeu, să petrecem cu vrednicie 
viaţa noastră, şi în afară de lume fiind, să nu săvârşim lucrurile lumii, adică 
părăsind cele ale trupului, să nu săvârşim cele trupeşti. 

Iar aceasta, chiar fără învăţătura mea, voi bine o ştiţi şi aşa este: de 
vom iubi poftele şi patimile, de vom face voia noastră, de vom căuta 
treptele mai înalte, de ne vom sfădi din pricina îngâmfării noastre sau 
pentru haine şi împodobirea chipului, ori pentru altele mai mici sau mai 
mari, - trupeşti suntem noi şi lumească osteneala noastră. Fraţilor, să nu 
coborâm cinul nostru sfânt la fapte de glumă şi copilăreşti. 

Slava călugărului este să fie batjocorit de alţii. Adică să fie defăimat 
şi necinstit, dar să sufere pentru Dumnezeu, chiar dacă este nevinovat. Iar 
dacă se va întâmpla să săvârşească el fapte de necinste, atunci pe bună 
dreptate se cade lui necinstea, dar dacă va greşi şi nu va îndura necinstea, 
aceasta este ceva cu totul străin de purtarea călugărului. 

Iar podoaba călugărului este să fugă de orice împodobire. Căci 
frumuseţea călugărului nu stă în gingăşie şi strălucire, ori în continua 
îngrijire a trupului; aceasta este grija desfrânaţilor care se fălesc cu 
îmbrăcămintea şi încălţămintea. Iar grija noastră să fie a săvârşi faptele 
noastre spre folosul sufletesc, nu spre desfătarea trupească şi pentru poftele 
necuviincioase. Mai degrabă să umblăm neîngrijiţi, prost îmbrăcaţi, cu 
rasele roase, cu camilafcele ponosite şi la celelalte fără isteţime. Că portul 
frumos şi hainele noi şi subţiri sunt podoabele desfrânării şi necurăţiei, 
după cum am spus. Şi în adevăr mare lucru este ca cineva, care a părăsit 
cele trupeşti, să nu mai poarte grijă de cele ale trupului, scăpând de ispita 
diavolului; dar dacă va purta mai departe grijă de trup, este cu adevărat 

peste putinţă să nu alunece şi să se afunde în patimi. 

De aceea, pentru dragostea lui Dumnezeu, vă rog, fraţilor, să vă fie 
milă de mine, păcătosul, să nu mă daţi focului veşnic şi să fiu osândit mai 
mult pentru viaţa voastră rea. Ci, mai degrabă, să mă izbăviţi pe mine din 
greutatea răutăţilor mele şi să mă scoateţi dela moarte la viaţă, prin faptele 
bune ale vieţii voastre sufleteşti. 

Aşadar, păziţi rânduiala, nu uitaţi poruncile Părinţilor şi nu defăimaţi 
cuvintele sfinţilor; nu fiţi fără simţire, nu vă astupaţi urechile dela 
ascultarea celor de folos şi nu iubiţi bunătăţile lumii acesteia, ca să nu vă 
lipsiţi de cele veşnice. 

Căci va veni, fiii mei, va veni şi nu va zăbovi, Cel ce va judeca toate. 
Şi mai înainte de sfârşitul lumii, va veni înfricoşatul înger care va despărţi 
sufletul de trup, va veni vremea slăbiciunii şi a morţii. Cât de înfricoşate 
sunt acestea şi cât de anevoie de îndurat! De aceea şi murim, pentrucă nu le 
putem răbda. Dar ce va fi după moarte, când vor veni îngerii să ne ridice? 

Despre aceasta să vă spun o poveste, care deşi este pentru lumea din 
afară, fiind însă de folos, o voi povesti totuşi: iată, un oarecare Stavrachie 
trăgea să moară; la răsuflarea din urmă, năduşit foarte şi tremurând şi 
scrâşnind din dinţi striga cu mare groază: „ajutaţi-mă, milostiviţi-vă spre 
mine ticălosul, Doamne miluieşte-mă; vai, cât de mult norod iese din mare 
(căci el locuia la malul mării); şi norodul acesta negru, urât şi drăcesc spre 
mine vine". Şi cei care erau în jurul lui nu vedeau nimic, însă el, care 
năpăstuise pe foarte mulţi, vedea şi pricepea. 

La noi însă, cine va birui să ne ridice? Ceata îngerilor sau a dracilor? 
- căci vor veni să ne întâmpine aceia pe care i-am iubit în viaţă. Dacă am 
iubit fecioria, ascultarea, smerenia şi celelalte fapte bune, îngerii ne vor 
întâmpina, iar dacă am iubit trufia, îndărătnicia, râsul şi vorbele deşarte, cu 
adevărat demonii ne vor întâmpina. Adică aşa cum patimile sunt dela 
demoni, iar faptele bune sunt dela îngeri. Dar cine va întâmpina sufletul 
meu? Fie-vă milă de mine, păcătosul, şi săvârşiţi faptele bune ca să mă 
întâmpine îngerii, nu dracii. Vai mie! Bine era să nu fi fost călugăr şi mai 
bine nici să nu mă fi născut, căci cei mari mai mult vor fi cercetaţi. Şi mulţi 
din cinul călugăresc vor fi osândiţi, mai ales dintre cei care au fost egumeni 
ori întâistătători. 

Să nu vă supere cuvântul meu, fraţilor. Căci nu caut să vă 
înspăimânt, ci împlinesc datoria mea şi din dragoste vă pun înainte cele de 
folos. Vreau să vă ştiu, cu voia lui Dumnezeu, pe toţi sănătoşi, pe toţi bine 
ascultători şi necăzuţi în lucruri necuviincioase; ori cel puţin sculaţi din 
cădere prin primirea, cu bucurie, a canonului pentru orice gre sală. Fie că nu 
aţi împlinit datoria voastră, fie că la slujbă aţi părăsit cântarea sau citirea; 
ori în nesupunere aţi căzut, ori aţi cârtit; sau aţi făcut stricăciune la vase sau 
la altele, - de veţi primi canonul cu bucurie, veţi fi iarăşi sănătoşi şi nimic 

nu veţi suferi, nici dela Dumnezeu, nici dela noi. Să vă supuneţi însă celor 
mai mari, şi voi cei mari - unul altuia, şi Dumnezeul păcii cu rugăciunile 
părintelui meu şi al vostru, să fie cu voi, fiii mei iubiţi, acum şi pururea şi 
în vecii vecilor. Amin. 



CUVÂNTUL 22 
DESPRE TĂIEREA VOII 

Iubite frate şi fiule, Sofronie. Plineşte slujba ta fără lene şi cu silinţă. 
Sunt dator să-ţi scriu mereu despre ea şi să te îndemn la sârguinţă. Ia 
aminte la toate, chiverniseşte-ţi fraţii, cercetează şi vezi faptele şi firea 
fiecăruia în parte, cum vieţuiesc şi umblă. Astfel veţi dovedi, atât nouă cât 
şi celor din preajma noastră, că viaţa voastră este pentru slava lui 
Dumnezeu, potrivit dreptarelor şi canoanelor rânduite de sfinţii Părinţi, 
potrivit poruncii smereniei mele, potrivit certărilor orânduite. Ori unde se 
lucrează aşa, acolo se cinsteşte Dumnezeu, acolo străluceşte lumina, acolo 
se sălăşluieşte pacea, acolo satana nu găseşte loc, de acolo patimile se 
depărtează. Iar unde nu se lucrează aşa, acolo toate sunt pe dos: în loc de 
bunătăţi, răutăţi, în loc de lumină, întunerec, înlocui lui Hristos, diavolul. 

Aşa că ia aminte, cercetează şi desluşeşte cugetele fraţilor, prin 
mărturisire, şi le îndrumează spre fapte bune. Tu singur să fii pildă pentru 
ei. Nu părăsi cu totul trebuinţele vieţii pământeşti din cauza cititului, a 
rugăciunii şi a liniştii, căci vei avea pagubă şi stricăciune. Dar nici să te 
ocupi peste măsură cu nevoile vieţii, să te gândeşti numai la ele şi astfel să 
nu-ţi mai aduci aminte sau să nu mai priveşti cu gândul la Dumnezeu. 
Acest fel de purtare este semnul adevăratei credinţe. Iar de te vei purta aşa, 
fraţii se vor lua după tine, negreşit, şi-n fapte şi-n viaţă. 

Nu ne-am făcut călugări numai ca să mâncăm, să bem sau să ne 
împodobim. Nu stă mântuirea noastră în astfel de lucruri. Dar nici cinul 
nostru nu ne opreşte să mâncăm, să ne îmbrăcăm, să lucrăm. Atât numai: să 
facem totul la vreme, cu bună chibzuială şi rânduială, precum zice 
Apostolul, care mai spune că niciodată în viaţa lui n-a mâncat pâine în 
zadar, ci din osteneala sfintelor sale mâini da şi celor cari erau cu dânsul. 

Fă aşa, îndeletniceşte-te cu aşa ceva. Nu trece cu vederea lucrurile 
care trebuiesc îndreptate. Chiar lucrurile mici nu le lăsa necercetate, 
crezând că-s bune, căci pot aduce mare răzvrătire între fraţi. Aşa de pildă, 
de mănâncă cineva în ascuns, să fie pus la canon. De are ceva deosebit, un 
lucru cât de mic, ia-1 dela dânsul. De nu vrea să lucreze, opreşte-1 dela 
mâncare. De împarte cineva mâncare sau băutură sau face schimb cu ele, 

ceartă-1. De pârăşte sau fură, scoate-1 pe poartă afară, aşa cum orânduieşte 
pravila. 

Voi, fraţilor şi fiii mei, auzind acestea, să nu vi se pară aspre şi să nu 
credeţi că le spun fără milă. Eu le spun cu durere şi din dragoste pentru 
mântuirea sufletului vostru, de care voi răspunde, precum şi pentru marele 
păcat pe care l-aş avea, dacă nu vă spun acestea, nu vă întăresc şi nu vă 
sfătuiesc. Căci slujba părintelui bun este să nu-şi lase feciorii nepedepsiţi, 
ci să-i povăţuiască cu mici înfricoşări şi cu certări la câştigarea vieţii 
veşnice. Cât de defăimat şi vrednic de urâciune a rămas Iii, precum scrie în 
Scriptură, pentru că nu şi-a mustrat şi pedepsit feciorii cum trebue, atunci 
când călcau legea! Din această pricină, s-a prăpădit şi el şi feciorii lui. 

Drept aceea, fiţi ca nişte viteji în osteneli, fără lene la slujbă, cu 
sârguinţă la lucrul bun, ca trebuinţele voastre trupeşti să fie împletite cu 
faptele bune. 

Darul Domnului nostru Iisus Hristos să fie pururea cu voi, prea 
cinstiţii mei fii. Amin. 



CUVÂNTUL 23 
DRAGOSTEA DIN TOT SUFLETUL 

Fraţilor şi părinţilor. Voi ştiţi, iubiţii mei, că în tot ceasul, ziua şi 
noaptea, mă rog lui Dumnezeu necontenit ca să vă păzească în toate 
nevătămaţi, cu ajutorul rugăciunilor părintelui meu şi al vostru. Durerea, 
osteneala şi gândul meu, chiar viaţa şi moartea mea, apoi bogăţia şi slava 
mea, bucuria şi întristarea mea aceasta este: să vă câştig, să vă mântuiesc şi 
să vă duc lui Dumnezeu, ca pe o jertfă curată şi fără de prihană. Nu poftesc 
şi la nimic altceva nu mă silesc, fiilor. 

Iubiţi-mă, fiii mei, aşa cum v-am iubit şi eu. Căci deşi sunt păcătos, 
îmi pun sufletul pentru voi, fiindcă voi sunteţi dorirea, dulceaţa şi râvna 
mea. Să nu vă pară că cele spuse sunt numai vorbe seci. Credeţi că după 
cum îmi este vorba, aşa şi inima mea, cea întinată şi necurată. Gândiţi-vă 
bine la acestea şi, pricepându-le, puneţi-le la inimă. 

Nevoiţi-vă, fiilor, mergeţi pe drumul duhovnicesc şi ridicaţi ochii 
gândurilor voastre, cât mai sus: ca să priviţi cele cereşti, să cugetaţi la cele 
veşnice, să cercetaţi cum şi când vine moartea - iarna sau vara, ziua sau 
noaptea, la tinereţe sau la bătrâneţe, anul acesta sau anul viitor - când vin 
răpitorii sufletului, când soseşte vrăjmaşul, cum se cântăresc faptele şi 
cuvintele, biruim sau suntem biruiţi. Astfel întărindu-vă, nu veţi greşi cu 
uşurinţă, nu veţi cădea în groapa răutăţii, ci veţi vedea bunătăţile Ierusa- 

limului de sus; în toate zilele vieţii veşnice. 

Aşadar, siliţi-vă în slujbele trupeşti şi sporiţi în cele duhovniceşti, 
sârguindu-vă pentru amândouă. Cu gura lăudaţi pe Dumnezeu, iar cu limba 
grăiţi adevărul. Cu mâinile lucraţi cât puteţi numai cele de folos. Cu 
picioarele mergeţi pe calea păcii. Trupul vostru să fie sfânt, iar mădularele 
voastre, mădulare ale lui Hristos. Ferească Dumnezeu, să facem mădularele 
lui Hristos, mădulare ale desfrânării. 

Fugiţi de desfrânare, ca să nu se smintească cineva, să nu se 
desmierde. Mai ales acum, vara, să nu cumva să alunecaţi în păcat, la 
umbra copacilor sau în alt loc tăinuit. Căci ochii lui Dumnezeu, după cum 
zice dumnezeiasca Scriptură, sunt de mii de ori mai lumino şi decât soarele, 
văd toate căile oamenilor privesc orice parte ascunsă. Nu vorbiţi necuviinţe, 
nu şedeţi fără sfială, nu râdeţi fără ruşine, nu vă apropiaţi unul de altul, ca 
să vă încălziţi trup de trup, nu săturaţi pântecele, iar cei sănătoşi nu beţi vin 
decât numai la neputinţă şi boală. Destule sunt valurile lăuntrice ale 
trupului, destul este focul firesc, destulă văpaia zburdărilor! Dacă mai pui 
peste ele şi focul vinului, te aprinzi şi arzi de tot. 

Trupul nu se astâmpără, ci se mişcă, se înverşunează, caută ale lui şi 
năvăleşte cu silnicie spre întunerec. De aceea se aprinde omul pentru 
aproapele său. Câte fac, în ascuns, astfel de oameni nici nu mai trebue s ă le 
grăim! Ajung, ticăloşii, până la năravurile dobitoacelor, ca nişte ieşiţi din 
minte sau necuvântători şi sunt întocmai ca fiarele nebune. Astfel de 
oameni, cum spun, cad repede în laţul defrânării; şi nu în cea obişnuită, ci 
în cea mai mare şi mal spurcată patimă - cunoscută şi la noi - adică desfrâ- 
narea cu sine, fără alt trup. 

Băgaţi de seamă, fiii mei. Vă spun şi vă înştiinţez, ca să vă feriţi. Vă 
propoveduiesc şi vă proorocesc, că a hotărât Dumnezeu ziua judecăţii, când 
va judeca fără făţărie şi va plăti fără milostivire acestor fel de făptaşi cu 
chinuri veşnice, laolaltă cu vrăjitorii. 

Ca să scăpaţi, alergaţi la Domnul, prin spovedanie. Descoperiţi 
gândurile aduse de vicleanul diavol. Faceţi totul cu bună chibzuială. 
Dormiţi cu măsură, ca să fiţi treji în puţina vreme a slujbei bisericeşti. 
Mărturisiti-vă deseori, că să vă curăţiţi. Aflându-vă Domnul aşa, veţi fi 

fericiţi, că va dărui vouă împărăţia de veci. 

Domnul Dumnezeu să vă păzească în pace şi unire, preacinstiţii mei 
fraţi, că Lui se cade slava în veci. Amin» 

CUVÂNTUL 24 
DESPRE PĂSTORIREA OILOR CUVÂNTĂTOARE 

ALE LUI HRISTOS 

Fraţilor şi părinţilor. Oare poate corăbierul să se odihnească în 
mijlocul mării, când are grijă de conducerea corăbiei şi ia seama în toate 
părţile la vânturi? Sau poate să dormiteze păstorul cel bun, când simte că 
vin lupii să-i răpească oile? Nicidecum. Şi unul şi altul priveghează, ia 
aminte, sunt plini de grijă, cugetă şi aleargă în toate părţile: corăbierul, ca 
să ferească corabia de valuri, iar pastorul, oile de lupi. 

Aşa-i şi stareţul sufletelor şi păstorul oilor cuvântătoare. Se sileşte, se 
trudeşte şi sârguieşte, cu atât mai mult, cu cât răspunderea lui este mai 
mare. Căci primejdia şi mântuirea nu vin din lucrurile mici, ci din cele 
mari. De aceea şi eu, smeritul, mă cutremur şi mă tem, oftez şi mă întristez, 
văzând povara conducerii şi greutatea lucrului. Pentrucă, în adevăr, greu 
este pentru cineva să chivernisească suflete şi să povăţuiască mulţimi în 
întâmplările de fiecare zi, pe care dacă nu le mai numesc, le ştiţi voi. 

Oare nu se dezlănţuie în obşti furtuni, când suflă duhurile vicleniilor 
şi dau naştere între fraţi la nestatornicii? Fiindcă, atunci când începe cineva 
să devină neosârduitor la slujbe, cârtitor în ascultări, de capul lui şi 
nesupus, găseşte oricând pricină şi vreme să se desbine de obşte, prin 
ajutorul diavolului. Stăpânitorul lumii acesteia dă celor stăpâniţi de el pofta, 
iar când cineva a ajuns aici, nu numai pe sine, ci şi pe fratele său îl 
sminteşte şi-1 vătăma. 

Vai, ce silnicie; cum biruie dracul, cum ruşinăm pe sfinţii îngeri, 
păzitorii noştri, cum ne dăm de partea diavolului - spre întristarea marelui 
nostru Dumnezeu şi bunului păstor, care S-a făcut izbăvirea noastră prin 
cruce şi moarte! Cum vom putea să vedem faţa Lui? Cum vom suferi mânia 
Lui? In adevăr, fără nici o vorbă de îndreptare, se cuvine să fim osândiţi la 
chinuri, după adâncimea răutăţii noastre. 

Alţii răpesc împărăţia cerurilor, noi suntem răpiţi de înşelători; alţii 
săvârşesc fapte de mucenici, noi ne sârguim către prăpastia lepădării; alţii 
se înalţă către ceruri, noi ne pogorâm în cele mai de jos ale p amantului; alţii 
zidesc în sufletele lor scările faptelor bune, noi izvodim în inimi cobora şui 
pierzării. De ce nu ne întoarcem, odată? De ce nu ne trezim? Ca să putem 
rosti cu proorocul: „Intăritu-ne-ai pe noi, întărit-ai inima noastră". 

Rogu-vă, dar, să ne nevoim, să ne silim, să ne sârguim a fugi de 
prilejuri, plinind fapte cuvioase şi dumnezeieşti, adică: ascultarea, 
neîmpotrivirea, silinţa la ascultări, smerita supunere, uşoara mărturisire a 

tuturor cugetelor rele, dela diavolul. Aşa că, oricând ne va aţâţa cu poftele 
trupeşti, ne va îndemna spre nerăbdare, ne va ispiti cu lenea, ne va trage 
către cârtire şi necredinţă - laţurile, cursele şi mrejele lui fiind pururea 
întinse - să-1 putem certa şi să-i putem zice: „fugi din faţa mea, satano". 

Feriţi-vă de adunările şi buruienile lui pline de moarte, că nu 
isprăveşte niciodată viclenia, nici doarme, mănâncă sau bea, nici nu are altă 
treabă, de cât să se silească ziua şi noaptea, ca să piardă sufletele noastre. 

împotriva marei lui lupte şi vrăjmăşii avem, în afară de Dumnezeu, 
un mare ajutor: adevărata mărturisire, pocăinţa unită cu înfrânarea şi 
umilinţa din adâncul sufletului. 

Să nu ne lenevim aşadar, să nu slăbim, să nu ne temem; căci cu toate 
că te sileşte la pierzare şi este foarte viclean în răutate, s-a muiat cerbicea şi 
a slăbit puterea lui, de când Hristos Dumnezeul nostru a luat trup şi S-a 
făcut om. Mai degrabă să cântăm cu bucurie: „Sabia vrăjmaşului a lipsit cu 
desăvârşire". 

Domnul, care 1-a biruit, ne-a dat putere să călcăm peste capul lui. 
Nădăjduind în credinţă, să nu-1 preţuim nici cât pe o pasăre mică. Să-1 
strivim, ca pe o jiganie neputincioasă, în Hristos Dumnezeul nostru, Căruia 
se cuvine slava şi puterea dimpreună cu Tatăl şi cu Sfântul Duh, acum şi 
pururea şi în vecii vecilor. Amin." 



CUVÂNTUL 25 

POVĂŢUITORUL SĂ MÂNGÂIE CU TOATE CELE 

CE PRICINUIESC BUCURIE PE CEI CE FAC ASCULTARE 

MUCENICEASCĂ, CA SĂ POATĂ BIRUI PE VRĂJMAŞ 

CU FAŢA VESELĂ ŞI SĂ SE POATĂ ÎNCUNUNA DE 

DUMNEZEU CU CUNUNA SLAVEI DE VECI 

Fraţilor şi părinţilor. Acei cari luptă în războaiele lumeşti au dascăli, 
care-i învaţă cum şi unde să-şi împresoare vrăjmaşii, ca să-i biruie, şi alte 
multe lucruri trebuincioase biruinţei. Aşa trebuie să facem şi noi, smeriţii, 
cuvoi, cari sunteţi luptători şi ostaşii lui Hristos şi care luptaţi pe câmpul 
supunerii mucenice şti. Adică, să vă spunem cu vorbe şi să facem cu fapta 
tot ce aduce mângâiere, vitejie, îmbunarea inimii, răbdarea, veselia, şi tot ce 
vă trebuie ca să învăţaţi buna nevoinţă, să biruiţi pe vrăjmaşii voştri şi să 
luaţi dela dreptul Dumnezeu cununi veşnice, netrecătoare. 

Să vedem, deci, cum se pregătesc aceia de luptă, ca să ne folosim de 
pilda lor în lucrul nostru. Oamenii, când se apropie războiul şi chiar mai 
înainte, nu pierd vremea în zadar. Ei se pregătesc mai dinainte prin 

osteneală, trudă şi hrană proastă, ca să se deprindă cu reaua pătimire. Se 
nevoiesc, apoi, în atâtea oprelişti, încât ajunează până şi de plimbări, de 
mâncări şi băuturi moleşitoare sau de multe alte lucruri, pentru paza şi 
întărirea trupului cu hrană puţină şi puţin gustoasă. De asemenea, ziua şi 
noaptea nu vorbesc de altceva decât cum să biruiască şi cum să năvălească, 
când trebuie să fie prezenţi şi unde să se întoarcă sau pe care dintre 
vrăjmaşi să-1 doboare mai întâi. Astfel, grija şi truda lor este nespus de 
mare. Pentru ce? Pentru ca să biruiască, să câştige lauri trecători şi răsplătiri 
vremelnice, să se bucure de ei cei care-i văd şi să ruşineze pe învinşi. 

Deci, dacă aceştia lucrează astfel şi au mare grijă şi trudă, cât de 
mare grijă credeţi că trebuie să avem noi şi câtă osârdie, băgare de seamă, 
grijă şi priveghiere din toate părţile trebuie să aveţi voi! Căci protivnicul şi 
vrăjmaşul nostru nu este neştiutor, prost sau leneş, ci, pornind război 
împotriva noastră, el se pregăteşte din timp, pe unde să năvălească, cum să 
ne atace, unde să ne răpească, cu ce meşteşug să arunce şi să înfigă suliţele, 
ce curse să iscodească, cum să împiedice şi să trântească la pământ pe 
smeritul monah, nevoitor al bunei credinţe. Aşadar, lupta noastră nu trebuie 
să fie tot atât de mare? Grija noastră, nu tot atât de multă? Silinţa, nu tot aşa 
de puternică? Nu trebuie ca şi noi să ridicăm mâinile spre cer şi să zicem: 
„Doamne, caută din sfântul tău locaş, trimite-ne ajutorul tău şi vino ca să ne 
mântuieşti pe noi?" 

Avem nevoie de mare pregătire şi luare aminte, iar mintea şi gândul 
nostru nu trebuie să fie decât numai la aşa ceva. Mai mult, pentru ca 
vrăjmaşul să se înfricoşeze şi să fugă, să avem smerenie şi inimă înfrântă, 
nădejde şi vitejie sufletească, credinţă curată, neîndoielnică, şi desăvârşită 
ascultare. Dumnezeu nu părăseşte niciodată pe cel ce face fapte bune, ca să 
slăbească, dacă-1 cheamă în ajutor. Căci zice: spre El a nădăjduit inima mea 
şi mi-a ajutat şi a înflorit trupul meu". Iar când ne ajută Domnul, cine se va 
împotrivi nouă sau cine ne va învinge? Nimeni! Fiindcă de se vor ridica 
împotriva noastră chiar mii şi milioane de vrăjmaşi şi va ţine oricât de mult 
războiul, nu se teme nimeni, biruindu-i şi răspândindu-i cu numele 
Domnului. Vrăjmaşul pândeşte cu anii, însă nu are nici un folos, ajutând 
Dumnezeu şi nădăjduind în biruinţă şi izbândă. 

La război, învălmăşeala ţine câteodată o singură zi: învingătorii se 
încununează şi se bucură, dar bucuria lor nu ţine mult, ci numai câtva timp 
şi iarăşi sunt ca şi cum n-au biruit. Nu tot aşa sunt ostenelile şi răsplătirile 
noastre. De se va învrednici cineva de biruinţă, este fericit, de trei ori 
fericit, pentrucă, odată încununat cu laurii nemuririi, rămâne veşnic în 
bucurie, în slavă, în lumină şi veselie. 

Priveliştea noastră nu va fi mărginită şi degrab trecătoare, ci, vom fi 
în sobor de cete îngereşti, acolo unde este frică şi nespusă spaimă, unde se 
vădesc faptele şi vorbele, unde glăsuieşte trâmbiţa de se cutremură toate, de 

se strânge cerul ca o piele, se clătesc temeliile pământului, cad stelele, se 
întunecă soarele, îşi pierde luna razele, se schimbă stihiile, se revarsă şi 
năvălesc apele cu sunet, ies viermii ca să mănânce trupurile păcătoşilor, se 
deschide adâncul întunerecului ca să înghită pe vinovaţi, se pregătesc 
legături şi pedepse pentru toate vinele, oasele şi mădularele lor, sau se 
gătesc şi alte înfricoşate ispăşiri pentru păcătoşi, pe care nimeni nu poate să 
le spună. Drepţii se vor scălda în bucurie, în veselie şi veşnică desfătare. 

Va fi vai de cel învins, atunci, îl vor scuipa şi-1 vor ruşina puterile 
îngereşti, mâhnit, cu capul în jos, cu ochii plecaţi de ruşine, legat, bătut, 
batjocorit şi dăruit îngerilor nemilostivi, ca să-1 ducă la pierzare în chinurile 
veşnice, împreună cu dracii. 

Care-i câştigul lui, că a rătăcit şi s-a desfătat aici cu toate poftele 
lumii? In adevăr, şi-a făcut cel mai mare rău, s-a înşelat, ticălosul, cu rea 
înşelăciune, a făcut rea negustorie, câştigând un ban şi pierzând nenumăraţi 
talanţi de aur. S-a vândut pe sine cu preţul unei table de aramă şi şi-a 
cumpărat chinuri veşnice. Pentru câştigul dintr-o zi, s-a păgubit de 
împărăţia cerurilor. Ca un ticălos, s-a scăldat numai în lucruri ticăloase şi 
netrebnice. Mai bine ar fi fost un animal şi să piară, decât om şi să se 
osândească în chinuri fără de sfârşit! 

Vino, şi vezi pe ostaşul lui Hristos, care a chibzuit bine şi s-a zidit 
lăuntric. El a vândut toate, ba încă şi voia cu poftele, şi a cumpărat pe 
Hristos-mărgăritarul. Nu s-a înşelat cu dulceţile lumii. Cu toate că oamenii 
au crezut că-i înşelat, după cuvântul apostolic, el a păzit sufletul lui nerobit 
de pofte, s-a silit să ajungă slugă bună a Domnului. Nu s-a înpotmolit ca 
ceilalţi oameni în lucruri netrebnice şi trecătoare. Dimpotrivă, a râs de lume 
şi de vieţuitorii ei, a izgonit poftele trupului prin post, a iubit fecioria, 
sărăcia, rugăciunea şi alte fapte bune, a urât păcatele şi fărădelegile. 

El a socotit bine şi a chivernisit cu sănătoasă rânduială: bogat, el s-a 
lepădat de toate, pentru Dumnezeu, fără nici o părere de rău de averea 
pierdută, şi ca şi când ar fi pierdut niscaiva foaie sau o slav ă de o zi, pentru 
nenumărate comori şi neveştejită cinste, el a întâmpinat sărăcia şi necinstea 
pentru Dumnezeu, cu veselie. Ia socoteşte, prin urmare, cât are să se bucure 
el în cer, cum se va veseli şi se va mândri de socoteala lui neînşelată! Şi, ca 
să nu mai lungim vorba, zicem: bucuria acestuia va fi nesfârşită, după cum 
întristarea şi chinul mult ruşinoase celui rău vor fi, şi de asemenea, 
nesfârşite. 

Aşadar, chiar dacă suntem de piatră, să simţim şi să ne mândrim cu 
partea bună pe care ne-am ales-o, de vreme ce am lăsat lumea, ne-am 
înstrăinat şi am trăit în curăţie. Spun aceste lucruri, ca să lungim călătoria 
de până acum, să adăugăm silinţă la silinţă şi, înfierbântând inimile noastre 
cu căldură cerească, să zburăm, cu aripi dobândite prin osârdie, către 
Dumnezeu, prin fapte bune, fără să dăm diavolului pas ca să ne 

stăpânească. Să ne lipsim cu atât mai mult de trufie, să fugă neascultările, 
să se alunge cârtirile, obrăzniciile, sporul de multe vorbe, lenea, sfada, 
împotrivirea, pisma, minciuna şi orice patimă, în tocul lor să răsară faptele 
bune, adică, să strălucească dorita, buna şi dumnezeiasca smerenie, 
supunerea, plânsul, fecioria născătoare de Hristos, umilinţa care luminează 
ochii sufleteşti şi orice lucru vrednic de săvârşit. 

Acestor fapte, dea Domnul să fim părtaşi cu toţii, ca să ne 
învrednicim împărăţiei cereşti în Hristos Iisus Domnul nostru Căruia se 
cuvine slava şi puterea în vecii vecilor. Amin. 



CUVÂNTUL 26 

NU SE CADE CA FRAŢII SĂ IA SAU SĂ 

DEA CEVA DIN ALE MĂNĂSTIRII, 

FĂRĂ BLAGOSLOVENIE 

Pentru Sion nu voi tăcea şi pentru Israil nu voi înceta să grăiesc, zice 
dumnezeiasca Scriptură. Aşa că nici eu, păcătosul, nu mă voi lasă lenii în 
ce priveşte mântuirea sufletelor voastre şi nu voi înceta să vă arăt totdeauna 
învăţătura despre credinţa cea bună. Cei ce-o vor auzi, de vor asculta-o nu 
vor fi osândiţi nici ei, nici eu. De nu vor asculta-o, eu îmi iau plata şi scap 
de osândă, iar neascultătorii îşi vor da seama. 

Nu trebuie, fraţilor, ca cineva să-şi caute numai folosul său, iar 
folosul vecinului să nu-1 bage în seamă. Acei care seamănă neghină în grâul 
curat, sunt vrednici de mare osândă şi vătămare, însă nici râvnitorul răului 
nu va scăpa de pedeapsă, după cum zice David: „Când vedeai hoţul, te 
însoţeai cu el şi partea ta o puneai cu desfrânatul". Sau: „Nu va locui în 
casa mea cel mândru, cel ce grăieşte nedreptăţi nu s-a îndreptat în faţa 
ochilor mei". 

De aceea, preacinstiţii mei fii, nu umblaţi unul împotriva altuia, ci 
aveţi unul pentru altul dragostea şi cuvenita iubire frăţească. Mai mult, 
dragostea voastră să prisosească chiar pentru cel rece cu mine şi 
neascultător la vorbele mele. Spun aşa, pentru ca să ne mântuim toţi, după 
cum zice Domnul nostru Iisus Hristos: „Aceasta este voia Părintelui Meu 
ceresc, ca nimeni sa nu piară ". 

Deci, mântuiti-vă toţi şi vă nevoiţi să vă înfăţişaţi lui Dumnezeu 
curaţi, aşa cum aţi fost zidiţi dela început, după asemănarea chipului lui 
Dumnezeu, fără ponos şi prihană. Nu vă adunaţi la râs şi glume, seara, şi să 
nu faceţi acestea nici în vremea slujbei, poticnindu-vă astfel unul pe altul. 

„Mă doare inima şi simţirile inimii mele mă ustură" zice Ieremia, 

când aude cuvintele lui Dumnezeu. Aşa şi eu, necuratul şi ticălosul, tare mă 
întristez şi mult mă rănesc săgeţile gândurilor, când aud că vieţuiţi rău. 

Temeţi- vă de înfricoşatul Dumnezeu, fiii mei, şi să nu pierdeţi marea 
voastră osteneală din pricina lenii. Am trecut noianul mării. De ce să ne 
înecăm aproape de liman? Am călcat mai tot drumul fericit. De ce să 
adormim înainte de a ajunge la odihna dumnezeie ştilor locaşuri? înţelegeţi 
ce vă spun, căci Dumnezeu v-a dăruit pricepere, îmbărbătaţi-vă şi întăriţi 
inima voastră. Nevoiţi-vă şi creşteţi în smerenie. Nu doriţi voinţă liberă, 
fiindcă nu veţi putea plini poruncile mele cu bucurie. Cel ce -şi înfrânge 
voinţa, nu se împotriveşte nici unei porunci, oricât de grea, şi nu se 
sminteşte. El o primeşte cu bucurie, ascultă, merge şi nu se îndărătniceşte. 
El se supune la toate, întocmai ca fiinţele necuvântătoare, care nu se 
împotrivesc celor ce le leagă, aşa cum grăieşte dumnezeiasca Scriptură. 

Să ia aminte fiecare cum se poartă şi cum se supune, căci după 
purtările şi urmările din afară se cunosc cele lăuntrice. Cel ce şi-a tăiat voia 
- precum zice sfântul Doroftei - orice va săvârşi în mănăstire, ştie că a 
săvârşit bine şi cu voia sa şi nu se întristează niciodată. El pururea şi 
desăvârşit are întreaga pace şi odihnă. Iară cel ce-şi păstrează voinţa, 
pătimeşte şi se tulbură, scârbindu-se în diferite feluri, fiind înşelat în orice 
chip de cugetul lui şi pricindu-se când pentru una, când pentru alta. 

Dea Dumnezeu ca nimeni dintre voi să nu fie aşa, iar dacă pătimeşte 
să nu rămâie în această stare, ci să slujim cu toţii lui Dumnezeu, în curăţie, 
şi să fiţi uniţi, ca să nu voiesc eu una şi voi alta, născându-se astfel război şi 
împotrivire între noi. Dacă dovediţi că voi doriţi voia lui Dumnezeu, iar eu 
a diavolului, atunci facă-se voia voastră şi a mea să piară, însă dacă aţi 
cercetat şi v-aţi convins că ceea ce spun eu este bun, atunci de ce vă 
împotriviţi? De ce mă mâhniţi şi mă siliţi la osteneală? Aşa că, chiar aceia 
dintre voi cari vă credeţi silitori şi nevoitori, băgaţi de seamă să nu vă 
poticniţi. Căci pământul bun, multă vreme nelucrat, se umple de mărăcini, 
precum zice Sfânta Scriptură. 

Drept aceea, certarea unora ca acestora să vă folosească şi vouă şi 
mie. Fiindcă fac toate acestea, ca să vă mântuiesc şi pe voi şi pe mine, 
ticălosul. Mereu am să vi le aduc aminte şi nu voi înceta să vi le amintesc 
până mi-o ieşi sufletul. 

Mai am încă un lucru să vi-1 spun, fraţii mei. De ce nu împliniţi, ca şi 
pe celelalte; această poruncă, mică la arătare, care strică toate lucrurile 
bune ale voastre? Ce zic eu: poruncă mică şi mare, căci orice poruncă a lui 
Dumnezeu trebuie împlinită şi orice neascultare trebuie pedepsită! V-am 
spus de multe ori şi v-am arătat că nimeni dintre voi nu are voie să dea 
cuiva din bucate sau băutură, fiindcă aceasta este treaba economului, 
ajutorului de econom, a chelarului sau a celorlalţi proiestoşi. Din nou vă 
poruncesc, aşa cum v-am mai poruncit, şi hotărăsc ca de astăzi înainte 

nimeni să nu mai facă asemenea lucruri, căci va fi pedepsit ca unul care 
mănâncă în ascuns. De ce să vă ruşinaţi unul de altul din cauza răutăţii şi să 
vă fie frică acolo unde nu este frică şi să întristaţi pe Dumnezeu, iar pe 
mine, nevrednicul, să mă mâhniţi; pentru ca să nu scârbiţi un frate? Vai de 
evlavia, voastră. Ea este nebunie; urâciune de Dumnezeu, rupere de obşte şi 
iubire a trupului. 

îndrăznesc să spun, că chiar înger de va fi, nu primi nimic dela 
dânsul. Primeşte şi mănâncă numai poamele şi cele ce ţi se dă cu 
blagoslovenie. Iară, dacă cineva nu le primeşte, din cauza bolii sau din altă 
pricină, trebuie sau să le dea înapoi chelarului sau să spună celui ce i le-a 
adus pricina şi, astfel, nu va avea osândă. Să nu le daţi prietenilor voştri 
necuraţi, când sunt alţii cari le doresc, fiindcă pe cei cărora le daţi vi-i faceţi 
prieteni prin viclenie, iar cei pe cari nu-i băgaţi în seamă se mâhnesc, ca şi 
când ar fi urâţi. Voi ziceţi că nu daţi de faţă cu altul. Iată încă o grijă mai 
mult: aflarea ceasului, a timpului şi a locului unde să daţi. Aşa se nasc 
prieteniile ascunse şi relele adunări. Ştiţi, însă, ce Zice Marele Vasilie: 
facerile cu ochiul şi şoaptele la ureche sunt ocazii de bănuială a cine ştie ce 
fapte rele". De ce să fie osândită dărnicia voastră de cunoaşterea şi cugetul 
altuia? Chiar eu, părintele vostru, s-ar putea să vă osândesc, cu atât mai 
mult alţii! 

Va răspunde, însă, unul: „Dau şi vorbesc în ascuns, prieteneşte, ca să 
mă împac cu fratele meu, supărat pe mine". N-aveţi voie să faceţi nici acest 
lucru. Cine nu ascultă va fi pedepsit, fără îndoială, „fiindcă Dumnezeu 
pedepseşte pe acela pe care-1 iubeşte", iar Apostolul spune: „Cine mă 
veseleşte, decât numai acel care primeşte dela mine întristare!" Bucuraţi- 
vă, deci, de mustrările mele, fiindcă ştiţi că din dragoste le fac - cu toate că 
sunt păcătos - şi primesc ostenelile şi sudorile voastre ca pe un mir de mult 
preţ, socotindu-le mireazmă dumnezeiască. 

Amintiţi-vă de moarte, de despărţirea sufletului de trup, de arătarea 
îngerilor de drumul cel lung, de înstrăinare, de întâmpinarea Domnului şi 
Dumnezeului nostru Iisus Hristos, de înfricoşatul răspuns pentru toate 
faptele, de chinul cel grozav, de împărăţia cerurilor şi de „făgăduinţele ei 
nespuse şi nevăzute. Pe care să le dobândim cu toţii, cu darul şi cu iubirea 
de oameni a Domnului nostru Iisus Hristos, a Tatălui şi a Sfântului Duh, a 
Căruia este slava, puterea, mărirea şi închinăciunea acum şi pururea şi în 
vecii vecilor. Amin. 

CUVÂNTUL 27 

SĂ NE OSTENIM LA SLUJBELE MĂNĂSTIREŞTI 

CU SILINŢĂ ŞI LUARE AMINTE, CA ŞI 

CÂND AM SLUJI DOMNULUI 

Fraţilor prea cinstiţi şi fiilor duhovniceşti, mă nevoiesc cu condeiul şi 
cuvântul, ca să vă învăţ. Pentrucă de aceea ne-a dăruit preabunul 
Dumnezeu trebuinţa cuvântului. Aşa cum zice şi Marele Vasile: „ Ca să 
arătăm unul altuia sfaturile inimilor noastre ". Cu toate că sunt păcătos şi 
deznădăjduit, din cauza multelor mele păcate, las însă ticăloşia şi boala mea 
şi vă arăt dragostea mea pentru voi, mă grijesc cu totul de voi, mi-e frică, 
mă cutremur şi chibzuiesc mereu asupra voastră. 

Vorbesc ca un nebun: cine dintre voi se îmbolnăveşte şi să nu mă 
îmbolnăvesc şi eu? Sau, ca un nesimţit şi plin de păcate: cine nu se 
scandalizează dintre voi, şi să nu mă înfierbânt şi eu? Pentru mine, cel ce 
are grijă de mântuirea lui nu este numai fiul meu, ci domn, stăpân, părinte 
şi mă plec sufleteşte la picioarele lui. Sârguitorul fără de preget la slujbă, 
este mântuirea mea, puterea şi îmbărbătarea mea. Cel smerit, blând şi 
temător de Dumnezeu este sufletul, inima şi cugetul meu. Iar trândavul şi 
leneşul mă întristează, întocmai ca unul care nu-i vrednic nici să mănânce, 
aşa cum zice dumnezeiescul Pavel. Deasemenea, tânjitorul şi somnorosul, 
care doarme în lucrul faptelor bune, mă scârbeşte, fiindcă cheltuieşte cea 
mai mare parte din viaţa lui în zadar. 

Drept aceea, siliţi-vă cu mine, fiilor, fraţilor, împreuna sârguitorilor 
şi tovarăşi în călătoria care ne duce la cer. înainte de toate păziţi lucrurile 
duhovniceşti, cu căldură şi cu vitejie, şi ca focul să vă încingeţi, ducându- 
vă la cântările de noapte şi de zi. După aceea să vă ocupaţi cu lucrul de 
mână, sculându-vă de dimineaţă, ca să nu vă apuce soarele în aşternut, aşa 
cum a hotărât marele nostru dascăl, dumnezeiescul Vasile. In timpul 
zădufului dormiţi numai un ceas şi vă sculaţi îndată, căci ştiţi ce zice în 
sfânta Evanghelie: „Fiind încă noapte, au venit mironosiţele la mormânt şi 
foarte de dimineaţă au alergat Petru şi Ioan ". Deasemenea, Petru şi Sila se 
sculau la rugăciune în miezul nopţii - după cuvântul proprocului David. 
Iară Pavel zice, despre el însuşi: „Ziua şi noaptea am lucrat, cu mâinile 
mele, ca să nu îngreuiezpe cineva dintre voi". Aşa că însuşi Apostolul 
vestitorul Evangheliei, vânătorul lumii, se apucă de lucru, după atâta 
osteneală cu răspândirea cuvântului. 

Fiilor, nu uitaţi scripturile, ci să ascultaţi porunca şi să lucraţi cele ce 
aţi învăţat, după voinţa lui Dumnezeu. Ajutându-vă unul pe altul, mai cu 

râvnă vă veţi îndemna la ascultare, fără să mai aşteptaţi îndemnul 
proiestosului. Creşteţi în omenie, sau mai bine zis: umilindu-vă, luaţi 
asupra voastră orice vină şi defăimare. 

De veţi face aşa, ştiu bine că vă veţi bucura, vă veţi veseli, veţi 
ajunge, cu neclătită nădejde, să nu mai pătimiţi şi vă veţi sui la cer cu 
îndrăzneală. De veţi fi curaţi cu inima, nu veţi pismui şi nu veţi fi cuprinşi 
de patimi, deşi vă supără şi vă aprind patimile; cu armele vitejiei sufleteşti 
veţi putea izgoni dracii cari dau război împotriva voastră. Care ostaş nu-i 
rănit, cu toate că-i biruitor? Cum să nu-1 încununeze împăratul cerurilor, cu 
toate că-i rănit, dar nu-i omorât de păcat? 

Fiţi milostivi, precum şi Tatăl vostru ceresc este milostiv, căci 
inimile păgânilor - după cum zice Scriptura - sunt nemilostive, iar dreptul 
are milă de dobitoacele sale. întâi, se înţelege, miluiţi-vă pe voi înşivă, şi 
după aceea aveţi grijă şi de dobitoace. Daţi-le hrană şi apă la vreme. Se va 
cunoaşte aceasta după vitele cari nu-s murdare şi sunt mereu gata pentru 
muncă. De vor fi grase şi frumoase, atunci se cunoaşte că-s îngrijite cu 
milă, iar de vor fi slabe şi urâte, nu sunt dobitoace ale călugărilor, nici ale 
mănăstirilor, ci mireneşti sau mai bine zis: sunt dobitoacele stăpânilor 
nemilostivi şi nechibzuiţi. 

Voi, fiii mei, se cade să dovediţi buna rânduială a vieţii voastre în 

toate, până şi în lucrurile mărunte. Aşa cum vă siliţi în altele, căutaţi să nu 
treceţi cu vederea, nici verdeţurile, nici poamele să se piardă zadarnic, un 
petec de haină chiar, o cârpă cât de mică, de orice materie, şi cu atât mai 
mult haina. Căci după rânduială părintească, acea haină aruncată în drum şi 
pe care timp de trei zile nu o ia nimeni se cade să o poarte călugărul. Câtă 
osândă va avea cel ce nu bagă în seamă fiecare lucru în parte! 

Pe lângă acestea, să aveţi grijă de lemne şi să nu le ardeţi fără de 
vreme şi nici orice lemn, care poate să fie de trebuinţă. Nu vărsaţi pe jos 
vinul sau untdelemnul. Vai vouă! Părinţii spun că nici măcar să mirosim 
vinul, iar despre untdelemn, ştiţi cât a mâncat acela care a găurit vasul cu 
acul. Noi, însă, nu numai că nu ne înfrânăm, dar după ce ne saturăm, din 
cauza saţiului sau a nebăgării de seamă, mai vărsăm şi pe jos aceste 
bunătăţi din care alţii, cari se înfrânează sau n-au, doresc numai să guste. 

Aşadar, fiii mei, nu faceţi risipă, căci cu puţinul se îmbogăţeşte omul 
şi-n cele duhovniceşti şi-n cele trupeşti. Nu cunosc pe nimeni dintre voi, 
lacom. Ştiu doar atât, că în toate zilele aşteptaţi moartea, când vă veţi 
înfăţişa înaintea lui Dumnezeu. Pentru aceea, izvorul lacrimilor voastre să 
nu înceteze nici ziua, nici noaptea şi, aducându-vă aminte de ceasul din 
urmă, deschideţi-vă inima lui Dumnezeu. Nădăjduiesc să ajungeţi, astfel, 
până la cortul cel minunat, până la casa lui Dumnezeu, unde vă veţi îndulci 
de glasul negrăitei veselii, până la locul celor ce prăznuiesc în ceruri cu 
duhovniceşti cântări. 
64 



Cuvântări duhovniceşti 

Deci, nu vă întristaţi, nu lăsaţi să vă tulbure patimile, cu toate 
războaiele care vin asupra voastră. Desfaceţi pânzele sufletului şi plutiţi pe 
noianul vieţii cu îndrăzneală, călăuziţi de rugăciunile părintelui nostru. 
Scoateţi afară apa înecătoare de suflet prin mărturisire şi lacrimi, apa care 
pătrunde prin găurile mici ale simţurilor, prin văz pătimaş şi chiar 
nepătimaş, prin auzul desfrânat, prin mirosul trupului uns cu mir, prin 
gustul îndulcit, prin pipăitul într-adins, întâmplător şi neluat în seamă, 
apucarea sau atingerea trupului tău sau al altuia. Iar de te va mâna vreun 
vânt pătimaş către întinăciune, strânge pânzele, lucru care se cheamă, 
smerenia cea adevărată. Deasemenea, când se subţiază una din funiile 
corăbiei, sufleteşti, lucru care înseamnă, răbdare, întăreşte-o îndată cu 
stăpânirea minţii. 

In acest chip, veţi putea duce ostenelile şi încărcătura faptelor bune 
ale voastre la limanul liniştit al vieţii, neguţătorindu-le bine, îmbogăţindu- 
vă cu averi veşnice şi veselindu-vă cu Domnul nostru Iisus Hristos, a 
Căruia este slava, cinstea şi închinăciunea dimpreună cu Tatăl şi cu Duhul 
Sfânt: în vecii vecilor. Amin. 



CUVANTUL28 
TREBUINŢA DE A PETRECE VIATA NOASTRĂ 

5 5 

ÎN TRUDĂ ŞI NECAZ, CA SĂ DOBÂNDIM 
BUNĂTĂŢILE VIEŢII VEŞNICE 

Părinţii mei, fraţi şi fii. Mă dor picioarele şi nu pot să fiu împreună 
cu voi, ca să vă ajut la ascultările trupeşti, în care vă osteniţi, îmi pare 
foarte rău, căci cu toate că aş fi cu voi, nu v-aş folosi la nimic. Aş vedea, 
doar, sârguinţa fiecăruia, ascultarea şi răbdarea, în ostenelile trupeşti şi 
m-aş bucura. Mai mult decât asta, aş dori să vă văd pe toţi sârguindu-vă şi 
ajutându-vă în ostenelile duhovniceşti. De aceea mă rog cu deadinsul lui 
Dumnezeu să nu piară credinţa voastră şi să nu se răcească dragostea 
voastră pentru mine, smeritul, ci să vă întăriţi într-un gând şi-n aceaşi 
dragoste şi să împliniţi poruncile lui Hristos. 

Ştiu că sunteţi împovăraţi de trudă, că vă osteniţi şi pătimiţi, însă, 
rogu-vă, pentru dragostea Domnului, îmbărbătaţi- vă şi suferiţi în bunele 
osteneli ca să primiţi cununile bucuriei în cer. Cum nu m-aş osteni şi eu, cu 
voi, la treabă! Cum nu mi-aş smeri şi eu trupul în ascultare! Fericit şi 
cuvios este, să se ostenească omul cu fraţii, atât cât poate şi să se sârguiască 
chiar şi în treburile din afară! Aşadar, sfinţiţi trupurile voastre şi feriţi de 
patimă sufletul vostru prin aceste slujbe. Dar lucrători ai Domnului cu 

adevărat veţi fi, numai dacă păziţi cum se cuvine poruncile; şi faceţi aşa, 
numai dacă cei mari poruncesc celor mai mici cu frica lui Dumnezeu şi cu 
dragoste, iar cei mici fac poruncile cu smerenie şi supunere. 

Băgaţi de seamă, tu fiul meu, ajutorule de iconom, prea iubite 
Zosima, tu prea cinstite Efreme şi voi slăviţilor Pimen şi Lucian şi rânduiţi: 
unul peste chelari şi altul proiestos al grădinarilor, cum porunciţi! Nu 
rânduiţi lucruri grele şi peste puteri. Nu le rânduiţi fără nici o chibzuială sau 
grijă; ci cu luare aminte, cu bună socoteală şi cu dragoste frăţească, după 
starea şi puterea fiecăruia. Nu toţi fraţii sunt deopotrivă, nici cu obiceiul, 
nici cu vrednicia. Pentru această iscusinţă, s-a dat vouă stăpânire asupra 
fraţilor. Iar de veţi lucra aşa, veţi fi fericiţi şi veţi moşteni bunătăţile 
veşnice. 

Băgaţi de seamă şi voi, fiilor, care vă supuneţi: tu, cinstitul meu Nil, 
Dosoftei, Titon, Atres şi Tudie, căci n-am vreme să vă pomenesc pe toţi. 
Gândiţi- vă, cum primiţi cuvântul mai marilor voştri, luaţi aminte cum 
ascultaţi şi cum vorbiţi, nu desfrânaţi cu râsul ochii altora, căci amărâţi pe 
Dumnezeu, nu vorbiţi multe, căci întristaţi pe Duhul Sfânt, aşa cum zice 
Apostolul: „Toată amărăciunea şi mânia să lipsească dintre voi, odată cu 
răutatea". Să nu iasă din gura voastră cuvânt putred, ci numai cuvânt pentru 
zidirea, folosul şi trebuinţa celor ce ascultă. Fiţi buni unul cu altul, blânzi, 
iubitori de fraţi, mai ales a celor sfinţiţi lui Dumnezeu; îngeri pământeşti, 
închinătorii puterii şi slujitorii slavei, moştenitorii împărăţiei cerurilor, 
locuitori cu sfinţii, sălăşluitorii Raiului şi câştigătorii negrăitelor bunătăţi. 

Drept aceea, eu nevrednicul mă rog, eu păcătosul mă cuceresc, eu 
ticălosul doresc ca paşii voştri să se îndrepte necontenit către Dumnezeu, să 
fiţi tari cu ajutorul lui şi să nu aibă cineva, prin mine păcătosul, sminteală 
sau piedică, pierzare din pricina cârtirii, îndrăzneala urâciunii, hulire din 
cauza unui lucru rău sau ceva din cele oprite şi stricăcioase, ci, şi mai mult 
să lumineze lumina cunoştinţei lui Dumnezeu înaintea voastră, în orice 
lucru şi drum. Să fiţi în pace şi în liniştea dragostei cu fraţii şi Domnul 
Dumnezeul nostru să vă rânduiască înger credincios, povăţuitor, păzitor 
sufletelor şi trupurilor voastre, ca să izgonească pe viclenii demoni, să vă 
sprijine în orice faptă bună şi-n această fericită viaţă. Domnul Dumnezeul 
nostru să vă deschidă uşa dreptăţii şi calea adevărului, să vă ajute şi să aţâţe 
în voi focul râvnii către fapte bune, să vă facă organ glăsuitor, psaltire 
dulce a veseliei, să zidească din voi biserici însufleţite, să locuiască în voi 
Domnul şi încă de aici să câştigaţi arvuna fericirii de dincolo. 

Eu, ca totdeauna, şi acum n-am grăit nimicuri şi lucruri nevrednice 
de luat în seamă, însă voi cei vrednici primiţi puţinul sărăciei mele, ca pe 
banul văduvei, întocmai ca Hristos, şi pliniţi sfaturile ce v-am dat, căci 
numai aceasta doresc, aceasta poftesc dela voi, nu lauda. Dac ă vorbesc des 
nu vă miraţi, pentrucă şi voi aţi auzit de atâtea ori şi totuşi n-aţi împlinit 

nimic. Cât trăiesc şi cât voi avea suflet, nu voi înceta să vorbesc, dar şi voi 
să nu încetaţi a asculta. 

Iar Domnul Dumnezeul nostru să vă păzească, să vă întărească şi să 
îndrepteze căile şi faptele voastre, să vă veselească şi să vă învrednicească 
de împărăţia cerurilor, în Hristos Domnul nostru, a Căruia este slava şi 
puterea dimpreună cu Tatăl «şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 29 

NU ESTE VIAŢĂ MAI VREDNICĂ DE LAUDĂ 

DECÂT VIAŢA DE OBŞTE 

Părinţilor, fraţilor şi fiii mei. Zac bolnav în pat şi nu pot să fiu între 
voi, ca să vă învăţ smeritul meu cuvânt, însă, dacă sunteţi voi sănătoşi şi 
neclintiţi sufleteşte şi trupeşte, nu simt durerea bolii, nici nu mă mai 
întristez. In adevăr, voi sunteţi fiii mei, sănătatea mea, bucuria mea, odihna 
şi cununa mea. Voi sunteţi desfătarea vieţii mele. Voi sunteţi mângâierea 
mea, veselia mea, dorinţa mea, comoara şi câştigul meu. Să nu dea 
Dumnezeu să vă bolnăviţi voi sufleteşte, căci atunci boala mă apasă şi mă 
cuprinde mâhnirea cu totul. Mereu mă rog pentru aceasta şi nu încetez. Vă 
cer, ca un părinte nevrednic, ca un frate dorit, ca un fiu iubit, ca o slugă 
sârguitoare a voastră: staţi cu vitejie, suferiţi bărbăteşte, îndrăzniţi fără 
sfială, îmbărbătaţi-vă sufleteşte, suiţi-vă în Sion, înălţaţi-vă cu gândul la 
cer, ca să vedeţi cu ochii sufleteşti pe Domnul nostru Iisus Hristos, care 
sade pe Heruvimi; şi pe Serafimi, întocmai ca pe scaunul slavei Lui, de care 
ascultă toată ceata îngerească şi-i slujesc cu frică şi cu cutremur toate 
puterile de sus. 

Atunci, cei ce au făcut bine în această viaţă, n-au poftit nimic lumesc 
şi nu s-au înşelat cu deşertăciunea, ei vor auzi glasul cel blagoslovit şi 
stăpânitor. Căci s-a zis: „ Vor străluci drepţii ca soarele şi vor veni dela 
răsărit şi dela apus şi dela miazănoapte şi dela mare şi se vor sălăşlui cu 
Avraam, cu Isaac şi cu lacov în bucuria cea nespusă, şi va împărţi darurile 
împăratul nostru şi Domnul, după vrednicia fiecăruia". 

Ah! fraţii şi fiii mei, de câtă slavă se vor învrednici cei supuşi, de trei 
ori fericiţii. Şi pe bună dreptate, căci fiecare va primi plată după felul în 
care a slujit lui Dumnezeu. Mari sunt pustnicii, care au preaslăvit pe 
Dumnezeu prin munţi, prin crăpăturile pământului şi prin peşteri, stâlpnicii 
sau aceia care au slujit Domnului în orice chip. Insă să ştiţi fraţilor prea 
iubiţi, că Domnul nostru Iisus Hristos, împărţitorul nenumăratelor bunătăţi, 

când a venit pe pământ n-a ales nici viaţa pustnicească şi nici pe cea a 
stâlpnicilor, ci a ales canonul şi rânduiala supunerii, însuşi zice: „Num-am 
pogorât din cer ca să fac voia mea, ci a Tatălui meu Celui ce M-a trimis ". 
Şi: „Eu nu grăiesc dela Mine nimic, ci Tatăl cel ce M-a trimis Mi-a dat 
poruncă ce să zic şi ce să grăiesc ". El s-a încins cu ştergar, s-a făcut slugă, a 
spălat picioarele ucenicilor săi şi le-a şters cu ştergarul. Iar în alt loc zice: 
„Eu sunt ca o slugă în mijlocul vostru ". 

Vedeţi, dar, fiilor şi fraţii mei, că a primit supunerea şi vieţuirea 
noastră, decât altfel de vieţuiri. Cum să nu vă bucuraţi? Cum să nu vă 

veseliţi? Căci vietuiti întocmai ca Domnul nostru Iisus Hristos. Aşa că, nu 
mai este altă fericire pentru voi. Nu mai doriţi altfel de viaţă. Nu mai 
fericiţi altfel de viaţă, în afară de-a voastră, dacă o veţi trăi aşa cum se 
cuvine. Chiar şi la carte scrie, că într-o vedenie s-au arătat cele trei stări: a 
pustnicului, a bolnavului şi a ascultătorului. Dintre toţi, cea mai frumoasă 
cunună o avea ascultătorul. 

Să ştiţi, deci, fraţii mei, că mare şi sfântă este vieţuirea voastră şi de 
o veţi petrece bine, veţi fi slăviţi împreună cu Avraam, veţi dănţui cu 
mucenicii şi veţi locui cu drepţii. 

Alergaţi, aşadar, cu osârdie. Ungeţi picioarele voastre cu 
untuldelemnul răbdării, ca să se încălzească vinele voastre sufleteşti şi să vă 
întăriţi la drum. îmbrăcaţi- vă cu haina dreptăţii şi a veseliei. Adăpaţi- vă cu 
apa fecioriei şi a înţelepciunii. 

Nu întrebaţi: „până când"? Numai leneşii întreabă aşa. Să nu ne 
înşelăm: nu trăim o mie de ani, nu. In vremea veche, oamenii trăiau câte 
nouă şi şapte sute de ani, cel mai puţin, o sută de ani. Aşa au trăit: Enoh, 
Noe, Abel, Avraam, Iov şi alţii care au plăcut lui Dumnezeu. In neamul 
nostru, nu trăieşte cineva mai mult de şaptezeci sau optzeci de ani. Până la 
atât se lungeşte viaţa. După aceea urmează sfârşitul, aşa cum spune David: 
„zilele anilor noştri: şaptezeci de ani, iar de vor fi în putere: optzeci". Acum 
vedem chiar şi copii mici sau prunci, murind în fragedă vârstă şi pierind 
înainte de a pătrunde bine în viaţă. La fel şi noi, fiilor, astăzi sau mâine 
vom muri. Aducându-ne aminte de acest lucru în toate zilele, să facem 
fapte bune, plinind pravila duhovnicească. Tot aşa au petrecut părinţii 
noştri puţinele lor zile. 

Siliţi-vă să câştigaţi, cu rugăciunile părintelui vostru: mila, pace, 
dragoste, nepismuire, ascultare, cuvânt bun, unire, milos tivire unul pentru 
altul, smerenie. 

Petrecând în toate acestea, rugaţi-vă lui Dumnezeu şi pentru 
smerenia mea, ca să nu fiu osândit în focul nestins, din care să scăpăm cu 
toţii şi să ne învrednicim de împărăţia cerurilor, în Hristos Iisus Domnul 
nostru, Căruia este slava dimpreună cu Tatăl şi cu Duhul Sfânt, acum şi 
pururea şi în vecii vecilor. Amin. 

CUVÂNTUL 30 
ÎNDRĂZNIREA TRUPEASCĂ VĂTĂMA SUFLETUL 

Fiii mei sufleteşti şi fraţi preacinstiţi, nu mă lenevesc grăindu-vă şi 
întărindu-vă cuvintele adevărului, ca nu cumva, din neştiinţă ori din 
nebăgare de seamă, vreunul dintre voi să cadă în cursa morţii, care este 
păcatul, adică să calce porunca, săvârşind fapte necuvioase, la care 
îndeamnă şi ajută meşteşugăreţul diavol. Pentru că, dacă nu vă voi învăţa şi 
nu vă voi întări sufletul la vreme, eu voi da socoteală de toate păcatele 
voastre, în ziua când stăpânul Dumnezeu va face dreapta judecată. 

Şi, vai mie, că nevrednic fiind a mă numi chiar oaie, sunt aşezat 
păstor! Ce voi răspunde şi cu ce mă voi îndreptăţi atunci. Pentru că în 
întunerec mă aflu şi sunt nevoit să luminez pe alţii; de patimi sunt vătămat 
şi sunt aşezat să vindec pe alţi pătimaşi! Insă pentru dragostea voastră şi 
pentru porunca Părinţilor, primesc mai degrabă să fiu eu osândit, decât să 
vă smintiţi voi. De aceea, fraţii mei, în toate zilele iau seama şi socotesc în 
ce chip va fi judecata lui Dumnezeu şi cum cere Dumnezeu ca omul să fie 
desăvârşit şi deplin în toată fapta bună şi mai cu seamă cere aceasta de la 
începătorul cuvântului, de la care învaţă pe alţii. Dar ce să fac şi de la cine 
să cer ajutor? Pe cine să iau împreună sârguitor? Că pe nimeni nu am, în 
afară de rugăciunile către Stăpânul şi Părintele nostru, pe lângă care, rogu- 
vă, să-mi dăruiţi şi rugăciunile voastre, ca, prin ele întărindu-mă, bine să 
pot sfătui şi să mă nevoţesc împotriva patimilor mele şi să mă povăţuiesc 
spre voia lui Dumnezeu. Căci este vorba de împărăţia cerurilor, fraţii mei. 

Deci să nu poftim dulceţile lumii, să nu ne lenevim, să fugim de 
lume şi de cele lumeşti; să înotăm împotriva furtunii patimilor, să ne 
ridicăm deasupra duhurilor viclene, silindu-ne să ajungem la limanul vieţii 
veşnice. O! ce chin amar aşteaptă pe păcătoşi, ce mânie va fi asupra 
sufletului care săvârşeşte răutatea, fie al monahului, fie al creştinului din 
afară. Dar mai vârtos asupra monahului; pentrucă pe cât am fost în cinste, 
pe tot atât se va cere nouă viaţă mai neprihănită. 

Dar de vreme ce trecătoare este durerea ce suferim acum din pricina 
patimilor şi fără de sfârşit va fi desfătarea de acolo, să nu ne lenevim în 
bunătăţi; să ne străduim în toate - înfrânându-ne dela bucate, dela somn, 
dela mânie, dela gândurile rele şi dela orice alt lucru necuvios. Că de ne 
vom nevoi, ne întăreşte Dumnezeu şi vom afla Cărarea dreaptă a faptelor 
bune; căci calea păcatelor este strâmbă, plină de prăpăstii şi întunecată spre 
stricarea celor ce călătoresc pe ea. 

Veniţi, dar, fiii mei, să umblăm pe calea cea strâmtă şi cu scârbe a lui 

69 



Sfântul Teodor Studitul 

Dumnezeu. Intăriţi-vă la vedenii, câştigaţi răbdare în toate, suflet bun şi 
dragostea către fraţi. De îndrăznire însă, foarte să vă feriţi, că răutate mare 
şi lucru de moarte este; iar dacă cineva nu se păzeşte, cade şi se sfărâmă, 
căci diavolul cel viclean ne răneşte sufletul cu săgeata răutăţii lui, arătându- 
ne chipuri frumoase de tineri şi îndemnându-ne la pofte rele, şi prin 
aprinderea patimilor din amândouă părţile ne duce în tulburare de gânduri 
rele. Căci dacă amăgeşte pe unul la dragostea desfrânată, atunci se sileşte să 
supună şi pe celălalt către care are patima trupească. Şi astfel îndulcindu-se 
prin deasa vedere între ei, se aprinde în ei focul poftei, şi de nu va fi 
grabnic ajutorul lui Dumnezeu, ca prin supărare să se îndepărteze unul de 
altul, se face între ei aprinderea sodomiei şi stricarea venită Gomorei. Să 
fugim aşa dar toţi de această îndrăznire! Căci eu însumi fiind supărat de 
această ispită, vă dau vouă ajutorul şi sfatul acesta: să ştiţi că mare paza 
este ţinerea privirilor şi spovedania adevărată. 

Dar nici către noi înşine să nu îndrăznim, căci şi aceasta duce la 
moarte. Cel ce nu cunoaşte această îndrăznire, nu trebuie să o afle; însă toţi 
să se păzească, pentruca să nu ajungă în marea pierzării din neştiinţă. Cei 
ce s-au potrivit acesteia, pricep ce spun. Nu te atinge de vreun mădular al 
tău, să nu-ţi vezi trupul gol, ca să nu cazi sub blestemul lui Canaan. Căci, 
după cum spune marele Antonie, stâlpul cel mare care a căzut în pustie nu 
s-a biruit de alt păcat, fără numai de acesta, cu toate că prea înţeleptul nu 
spune în ce chip a căzut. 

Desfrânarea se săvârşeşte şi fără apropierea de alt trup. Fiţi deci, cu 
mare grijă şi luaţi seama cum umblaţi, ca să nu cădeţi de moarte, în vremea 
când faceţi nevoia firii voastre să şedeţi cu sfială, fără a privi la vărsatul 
udului ori la udul ce cade şi fără a atinge mădularele cu mâna. Nu ştii, 
ticălosule, ce zice Apostolul: „Cine mă va mântui din trupul acesta care 
este însuşi moartea"? Socoteşte, prin urmare, că locuieşti împreună cu o 
fiară sălbatecă şi că sălăşluieşti cu un leu; căci cu acestea se aseamănă 
trupul tău şi de nu vei ridica sabia împotriva lui, te răpeşte şi te ucide. Oare 
se poate să apuci zmeul, să-1 pipăi cu mâinile şi să scapi teafăr? 

Milostiviţi-vă spre mine, fiii mei; biruiţi-vă şi nu adăugaţi asupra 
capului meu alt foc, ci şi răutatea mea s-o risipiţi cu nevoinţa voastră cea 
bună, căci zice Scriptura: „Fiul cel înţelept veseleşte pe tatăl său şi neştiinţa 
lui o îndreptează". 

Aşadar acestea trebuie să grăim şi să ne învăţăm unul pe altul; să ne 
ajutăm când greşim în ascuns şi să descoperim cuvântul; să nu ne ruşinăm a 
le mărturisi, căci mai bine este să le spunem cu ruşine, decât să le facem 
fără ruşine. Mare ferire de ispite şi tare biruinţă asupra diavolului se naşte 
din spovedania adevărată. Intăriţi-vă spre slujbele voastre, îmbărbătaţi-vă la 
lucrurile voastre şi purtaţi unul altuia sarcinile, cu bucuria nădejdii, cu 
bunăvoinţă şi dragoste duhovnicească, ca în toate zilele să creşteţi şi să vă 

CUVÂNTUL 31 

RĂSPLĂTIREA CELOR CE SE OSTENESC ŞI LUPTĂ 

ÎMPOTRIVA MEŞTEŞUGIRILOR DIAVOLULUI 

Părinţilor, fraţilor şi fiii mei, legea dregătoriilor mă sileşte să vă arăt 
în toate zilele calea lui Dumnezeu, deoarece zice că preotul şi dascălul sunt 
îngeri ai atotţiitorului Dumnezeu, care cere dela ei povăţuire pentru cei ce 
sunt supuşi lor. Eu, ticălosul, mă sfiesc şi nu îndrăznesc a grăi, căci inimă 
spurcată şi buze necurate am şi locuiesc în mijlocul norodului cel sfânt, ba 
încă sunt şi povăţuitor al acestui norod dar sunt silit pentru dragostea lui 
Dumnezeu, mai întâi să vă învăţ pe voi şi apoi să mă apăr eu însumi de cele 
ce mă supără. De aceea vă sfătuiesc ca un frate, vă învăţ ca un părinte şi mă 
mărturisesc vouă ca un fiu smerit şi netrebnic. 

Să săvârşim, fraţii mei prea cinstiţi, drumul nostru în paza poruncilor 
lui Dumnezeu şi în împlinirea hotărârilor dreptăţii Lui. Căci aprig război 
purtăm cu stăpânitorul lumii acesteia şi mare este amărăciunea lui 
împotriva noastră, precum spune sfântul Ioan Scărarul. In adevăr, el tulbură 
şi aţâţă poftele noastre, gâdilă mişcările pântecelui nostru, după cum zice 
Scriptura, şi mai ales în cei tineri aprinde focul poftelor şi-i dogoreşte. Apoi 
prin bucatele de multe feluri înmulţeşte răutatea, iar prin băuturi 
pricinuieşte pierzarea. Tot aşa prin zavistie, care este întocmai cu uciderea, 
prin iubirea de mărire, priri mâncarea în ascuns şi prin gândurile întinate, 
prin toate şi prin fiecare în parte se sileşte diavolul să pricinuiască deplina 
noastră stricăciune şi să ne pogoare sufletul în iad. Şi cel care va fi vânat de 
diavolul prin oricare din lucrurile acestea, nu are pe Dumnezeu; nu va 
vedea împărăţia cerurilor, va fi păgubit de viaţa veşnică şi va pierde bucuria 
fără de sfârşit. Va moşteni, în schimb, focul cel nestins, viermele 
neadormit, tartarul întunerecului şi împreuna trăire cu demonii. 

Să nu fie nouă, fraţilor, lucru de acest fel, ci să fugim de cursele 
diavolului, să luptăm cu vitejie împotriva lui, să îndurăm focul poftelor şi, 
cu adevărat, se vor stinge. Căci nu ne lasă Dumnezeu să fim dogoriţi multă 
vreme, ci ajutorul lui va schimba văpaia focului poftelor în rouă curăţeniei 
şi noi vom lăuda pe Dumnezeu împreună cu sfinţii trei tineri. Să ne 
înarmăm, deci împotriva pismei şi împotriva zavistiei. Şi când ne supărăm, 
să treacă aceasta, să ţină câteva ceasuri sau zile, dar să se risipească. Dar în 
aşternuturile noastre să nu sălăşluiască, ci chiar lucrurile ce le avem în 
inimă în timpul zilei, să ne învăţăm a le alunga din aşternuturile noastre. 

Aşadar, fraţii mei, fiecare, ca un ostaş al lui Hristos, să poarte război 
pentru a fi încununat cu lauri, nu pentru a fi osândit. Iar dac ă ai fost rănit, 
frate, şi duşmanii tăi au fost răniţi de tine, dacă ai căzut, să nu fie, scoală-te 
de grab. Dacă din vorbă ai fost mânat la necuvioasă faptă, dacă te-au răpit, 
sau mintea te-a robit, ori ai desfrânat, întoarce -te şi te îndreptează. Nu te 
lenevi! Pocăieşte-te, dă slavă lui Dumnezeu în mărturisire, varsă lacrimi 
fierbinţi, oftează din tot sufletul şi suspină din adâncul inimii, întristează-te 
şi te smereşte, că acestea toate pot aduce tămăduire sufletului tău. Căci scris 
este: „Când te vei întoarce şi vei suspina, vei cunoaşte rătăcirea ta şi te vei 
mântui". Şi încă tu grăind, va zice ţie Domnul: „Iată aproape sunt de tine". 
Şi după aceea va zice: „Am văzut că s-a întors şi a umblat mâhnit, şi am 
tămăduit căile lui". 

Vezi dar, iubite frate, cât de bun este Dumnezeu, cât de milostiv şi 
iubitor de oameni, că iartă păcatele noastre. El pentru noi a sărăcit şi pentru 
mântuirea noastră a pătimit; cu palme peste obraz a fost lovit, a fost ocărit, 
rănit, defăimat şi batjocorit, şi-a vărsat sfântul Său sânge şi cu ranele Lui 
noi toţi ne-am vindecat, precum este scris. Veniţi dar, fraţilor, să ne 
apropiem de El şi să cădem înaintea Lui şi să plângem înaintea Lui, că El 
este Dumnezeul nostru şi noi norodul Lui şi oile mâinilor Lui. 

Astăzi de vom auzi glasul Lui, să nu-L amărâm încă, să nu ne dăm 
pierzării, ca acei ce nu s-au supus şi au cârtit, nici să ne lenevim a merge în 
pământul făgăduinţei. La acest, pământ se cade să mergem pe calea cea 
strâmbă şi cu chinuri, ca să nu ne rămână oasele sufletului nostru în 
pustietatea iadului. De ar fi ascultat de Iisus al lui Navi şi de Caleb al lui 
Eftoni, atunci şi ei ar fi moştenit făgăduinţa lui Dumnezeu. Dar de vreme ce 
s-au lenevit a merge pe calea plină de trude şi, având în ajutor puterea lui 
Dumnezeu, s-au înfricoşat de împotrivirea neamurilor care le stăteau 
împotrivă, s-au tăiat şi s-a stins pomenirea lor pentru totdeauna. Aşa se va 
întâmpla şi vouă de nu veţi asculta de noi, nevrednicii, şi nu vă veţi întoarce 
din noroiul poftelor trupeşti, socotindu-vă, prin darul şi milostivirea lui 
Dumnezeu, sloboziţi din robia egipteană a lumii acesteia. 

Ridicaţi-vă dar cu bucurie şi cu inimă arzătoare, întăriţi- vă picioarele 
spre gătirea Evangheliei, îmbrăcaţi-vă în zale cu adevărata credinţă şi 
înarmaţi-vă cu arme duhovniceşti, ca să umblăm pe calea cea strâmtă şi să 
luptăm cu neamurile străine, cu, patimile ce vin asupra noastră, pentru a 
trece Iordanul prin lacrimi şi să moştenim pământul din care izvorăsc viaţa 
nemuritoare şi rodurile bunătăţilor veşnice. 

Cu slabe şi nevrednice cuvinte, fraţii mei, mă nevoiesc totdeauna, ca 
şi acum, să vă întăresc sufletele. Primiţi-le în inimile voastre şi împreunând 
cu faptele voastre cele bune puţinătatea smeritului meu cuvânt să înmulţiţi 
în treizeci, în şasezeci şi în o sută rodurile. Vă rog, fraţilor, pe voi care 
sunteţi inima mea, cununa şi lauda mea, norodul meu cel ales, ori mai bine 

aş zice, latura cea aleasă a lui Dumnezeu, partea aleasă, preoţia 
împărătească a lui, până într-atât îndrăznesc a vă lăuda. 

Induraţi ostenelile vieţii voastre la slujbele ce vi s-au dat: chelarul să 
fie bucuros "totdeauna, ajutorul de econom treaz şi cu bărbăţie; voi 
grădinarilor şi săditorilor să fiţi fără preget, lemnarii necârtitori, ajutorii de 
chelari credincioşi, morarii fără vicleşug. Cu toţi să vă mângâiaţi şi să vă 
bucuraţi că pururea aveţi pe Dumnezeu şi pe smerenia noastră cu voi. Mult 
se cade să se bucure bucătarul, că odihneşte pe fiii mei cu munca lui. 
Veseleşte-te canonarhule, că eşti începătorul slujbei lui Dumnezeu. Nu 
amărî pe Dumnezeu, ci ia seama cum umbli şi cu multă smerenie către fraţi 
să fii. O, ce mare plată are dela Dumnezeu cercetătorul bolnavilor! Să ne 
mângâie totdeauna împreună cu tovarăşul său. Intăriţi-vă şi voi scriitorilor 
spre slujba voastră, că sunteţi înseninători ai pravilelor dumnezeieşti şi 
scriitori ai cuvintelor Duhului, spre folosul nu numai al celor de acum, ci şi 
al celor ce vor fi după noi. Păziţi şi punctele şi virgulele şi desluşirea slovei 
şi frumuseţea scrierii, Aşijderea tu aprinzătorul candelelor dumnezeieşti 
lumini slujeşte lui Dumnezeu cu plăcere şi cu multă smerenie, ca să se 
împodobească cu acestea sufletul tău şi să dobândească darul Duhului 
Sfânt. Iar tu hartofilaxule, poartă grijă de sfintele cărţi, ca de tablele lui 
Dumnezeu. Adună-le dela cei ce citesc, cercetează să nu fie pline de praf 
sau murdărite şi aşează-le pe toate la locul lor după rânduială. Tu păzitorule 
al bisericii, să împlineşti cu frică şi cu cutremur slujba ce ţi s-a dat. Cu 
mâni curate şi cu suflet neîntinat să apuci cele sfinte, nu cu necurăţie, ca să 
nu te arzi. Vistierule, păzeşte hainele fraţilor şi fiecăruia să le împărţi cu 
socoteală, după cum ţi s-a poruncit. Argaţi, păzitori de vite, portari şi toţi 
ceilalţi fraţi, bucuraţi-vă. Toţi împreună cu mine şi cu înţelepciune să 
umblaţi. Nimeni să nu tânjească, niciunul să nu se întristeze. 

Să nu se mândrească cineva faţă de fratele său, că pe unul ca acela îl 
urăşte şi Dumnezeu şi-1 urăsc şi oamenii. Niciunul să nu săvârşească lucruri 
necuvioase, sufleteşti ori trupeşti; să nu mănânce în ascuns, ori să spună 
minciuni; să nu vorbească pe cineva de rău, ori să-1 certe fără rost. Nimeni 
să nu stea fără lucru şi să caute pricini de îndreptăţire. Să nu fie nimeni cu 
două limbi, soptitor, învrăjbitor, tulburător, spornic la cuvinte, făţarnic, 
urâtor de fraţi, ori leneş, ci dimpotrivă, fiii mei, umblaţi bine pe calea lui 
Dumnezeu. Fiţi smeriţi şi buni chivernisitori de cele bune, plecându-vă 
grumazul spre supunere. Fiţi ascultători, veseli, urând îndrăznirea şi 
iubindu-vă unul pe altul, fără vicleşug. Ca astfel vieţuind şi trăind, să 
săvârşim calea noastră, plăcând lui Dumnezeu, şi să câştigăm bunătăţile 
cele veşnice. Pe acestea să le dobândim noi toţi, cu darul lui Dumnezeu şi 
cu iubirea de oameni a Domnului nostru Iisus Hristos, C ăruia, împreună cu 
Tatăl şi cu Duhul Sfânt, se cuvine slava, cinstea şi închinăciunea în veci. 
Amin. 

CUVÂNTUL 32 
DESPRE TRAIUL CĂLUGĂRILOR ŞI MILOSTENIA 

FATĂ DE SĂRACI 

5 

Părinţilor şi fraţilor, datorie având să vă grăiesc totdeauna cuvânt de 
mângâiere, vă sfătuiesc să faceţi mădulările voastre slujitoare dreptăţii spre 
sfinţire, după cum zice Apostolul. Să câştigaţi cu prisosinţă dumnezeiasca 
înţelepciune, ca să puteţi pătrunde tainele cinului nostru îngeresc, cu toate 
că, pricepându-le, v-aţi dăruit cu totul lui Dumnezeu şi cu smerenie, în 
toate zilele, înduraţi pătimire, atât pentru suflet, cât şi pentru trup, căci şi 
ale sufletului şi ale trupului în acelaşi chip, sunt primite de Dumnezeu. 
Pentru că unul se nevoieşte la citire, altul la rugăciune; unii stau înlăuntru şi 
lucrează cu mâinile, alţii au însărcinare afară, unul sapă via, altul ară 
pământul, iar altul ciopleşte; nimeni nu stă fără lucru şi toţi se nevoiesc 
după putinţa lor. Şi după cum se pare mie, nici cel ce sade la uşă, să ia 
aminte la cei ce intră şi la cei ce ies, nici cel ce izgoneşte păsările dela 
roduri, nu stau degeaba fără lucru. Căci şi ei împlinesc trebuinţa cea de 
obşte pentru întreg trupul, şi dacă săvârşesc un lucru mic, se socotesc însă 
ca picior sau deget al trupului. Aşadar dacă ne socotim toţi un suflet şi o 
voie, aşa să ne arătăm totdeauna. 

Să nu vă smintiţi cu îndărătnicia şi să luaţi parte la munca obştească 
numai pentru a fi văzuţi acolo, ci să împliniţi porunca cu bunăvoinţă. 
Sfmţiţi-vă manile cu slujba ce vi s-a dat, ca să aduceţi lui Dumnezeu jertfă 
bine primită. Căci cu adevărat jertfă este. Oare nu sunt hrăniţi cei pe care îi 
primim în orice zi? Nu saturăm zilnic pe bătrâni? Nu dăm străinilor pâine, 
legume, vin şi orice are mănăstirea? Nu primiţi pe prietenii care vin la voi? 
Şi nu sunteţi hrăniţi voi toţi? Toate acestea sunt prinosuri aduse lui 
Dumnezeu, căci zice: „Milă voiesc, nu jertfă". Adică să fim milostivi, însă 
tot ce se dă, nu dau numai eu, ci toţi dăm, fie argint, fie veşminte, fie orice 
altceva, căci fiii mei sunteţi voi şi împreună împărtăşim şi cele sufleteşti şi 
cele trupeşti. Inima mea arde pentru voi toţi, măcar că păcătos sunt; pe 
fiecare îl îmbrăţişez cu dragoste duhovnicească şi pe toţi vă ţin la sânul 
meu, dorind să vă feresc de orice ispită şi să vă mângâi în orice clipă. 

Aşa dar niciunul să nu se împotrivească altuia şi nimeni să nu 
defaime pe cineva, chiar dacă este el iconom şi celălalt este cel mai mic 
dintre toţi, după rânduiala dată. Pentrucă împotrivitorul mie se 
împotriveşte, căci eu sunt cel care porunceşte, iar defăimătorul pe mine mă 
defăima, căci eu sunt cel care am aşezat pe fiecare. Pentru aceea trăiţi în 

pace şi iubiţi- vă între voi cu dragoste duhovnicească, cinstiţi- vă şi ajutaţi- 
vă unul pe altul. Cei mai mici să cinstească pe întâistătători ca pe mine, 
dându-le ascultare în toate? Iar dacă vreunul nu se supune cuvântului meu, 
acela nu-mi este fiu. 

Nevoiţi-vă să dobândiţi câştigurile sufleteşti, fiind cu priveghiere la 
slujbe şi cu luare aminte la rugăciuni. Nevoiţi-vă şi trupeşte, trudindu-vă la 
lucru, ca să aveţi îndestulare de pâine şi de legume şi puţin vin pentru cei 
bolnavi de stomac. Care vor să se înfrâneze, aceia să postească, însă în 
săptămâna luminată m-au supărat unii, care n-au voit cu niciun chip să bea 
vin. Am spus lor că şi înfrânarea se porunceşte să fie cu socoteală. Acum 
însă de obşte poruncesc vouă ca în vremea când se mănâncă de două ori în 
zi, să aveţi răsuflare şi de metaniile cu genunchii la pământ, chiar şi la 
ceasuri, iar daca vrea careva să adauge înfrânării sale, să se îndestuleze 
numai cu pâine şi apă, în afară de sâmbete şi dumineci. Dacă va lua seama 
că slăbeşte, să bea puţin vin pentru întărire şi să mănânce de două ori în zi. 
Cei neputincioşi însă, totdeauna să bea câte puţin vin; tot aşa cei care din 
neam sunt învăţaţi cu mângâierea. Dar să nu se smintească nici cei care 
bea, socotindu-se osândit, nici cel care nu bea, mândrindu-se ca şi cum ar 
face mare lucru. Căci pentru mâncare sau băutură, când se face cu socoteală 
şi cu blagoslovenie, nu ne osândim, nici nu ne îndreptăm înaintea lui 
Dumnezeu, când se face pentru întărirea firii. De folos este însă celor tineri 
să nu bea vin, pentru că au poruncit, atât dumnezeiescul şi marele Vasile 
cât şi sfântul Marcu şi alţi Părinţi, să nu bem vin, în afară de cei slabi şi 
bolnavi. Cu toate acestea mai bună este înfrânarea. De aceea când este 
dezlegare la vin, să vă mulţumiţi cu un singur pahar, şi acela numai de 
patru uncii, iar dacă unii doresc, se pot lipsi cu totul de vin. 

Slava şi cinstea cerească să vă încununeze; mila, pacea şi darul lui 
Dumnezeu să va ajute şi în al treilea rând, rugăciunea părintelui nostru să 
vă întărească şi să vă păstreze nevătămaţi. 

Ştiţi, iarăşi, fraţii mei, că în fiecare zi vin mulţi mireni să se 
călugărească şi, după cum v-am mai spus, nu-i primesc. Nu pentrucă nu aş 
dori să fiţi mai mulţi decât în celelalte mănăstiri şi să mă mândresc cu acest 

lucru, ci pentru că doresc să vă înmulţiţi voi în slava şi în voia lui 
Dumnezeu. Căci nu prin mulţimea numărului se aduce mai multă slavă lui 
Dumnezeu, ci prin cei ce trăiesc în numele Domnului. Iar dacă Dumnezeu 
se bucură pentru îndreptarea unui păcătos şi cu atât mai vârtos pentru 
pocăinţa a cât mai mulţi, eu, văzând slăbiciunea şi patimile mele multe şi 
ştiindu-mă nevrednic să mă stăpânesc pe mine însumi, socotesc că nu pot 
stăpâni şi pe alţii în afară de voi. 

Cât despre, porunca ce zice: „Pe oricine vine către mine, nu-i voi 
scoate afară " şi „Lăsaţi copiii să vină la mine, că a acestora este împărăţia 
cerurilor", mă supun ei şi primesc şi pe copii şi pe bătrâni şi pe tineri, 

75 



Sfântul Teodor Studitul 

neînsuraţi ori însuraţi, sănătoşi ori sluţi, ciungi ori şchiopi. Şi aceasta nu o 
fac dela mine, socotind că fac ceva bun, ci ca un supus şi ascultător ucenic 
al dumnezeieştilor Părinţi; căci dacă nu aş face aşa, m-aş socoti călcător al 
dumnezeieştilor porunci. De aceea vă întreb: primiţi şi voi să ajutăm pe 
aceştia sau nu? Răspundeţi fiecare, căci ostenelile voastre sunt, sau mai 
degrabă ale lui Dumnezeu care îndestulează pe orice dobitoc de bună 
vrerea sa şi dă hrană fiarelor şi puilor de corb, care năzuiesc spre el. Căci 
zice: „Căutaţi la păsările cerului, care nici nu seamănă, nici nu seceră şi 
Tatăl nostru cel ceresc le hrăneşte pe ele". 

Pentru aceea, nădăjduind la sfatul vostru, socotesc să putem păzi 
poruncile, să nu fim osândiţi pentru niciun lucru şi să nu rămână nici o 
poruncă neîmplinită. Iar dacă nu vom primi pe şchiopi şi nu vom odihni pe 
bătrâni, călcători ai poruncilor ne vom arăta. Căci păzirea poruncilor este ca 
un rotocol, adică, una de alta se ţin. Aşa că dacă vom călca o poruncă, mai 
mici în împărăţia cerurilor ne vom chema, iar prin mai mic în împărăţia 
cerurilor, după cum tălmăceşte marele Gură de Aur, înseamnă vinovat 
chinurilor. Să primim aşa dar, iubiţilor, pe copii şi pe bătrâni, pe ologi şi pe 
ciungi. Căci nu ne va lăsa bunul Dumnezeu să ajungem lipsiţi şi scăpătaţi, 
ci va ajuta să dobândim toate cele de trebuinţă şi sufletului şi trupului, aşa 
cum le-am dobândit din ziua dintâi şi până acum. 

Mă întristez din pricina despărţirii mele de voi pentru puţină vreme. 
Voi însă nu vă întristaţi fiii mei, căci sunt păcătos. Darul nostru cu 
rugăciunea părintelui nostru să vă păzească întregi şi iar vă voi vedea şi mă 
voi bucura, aflându-vă sănătoşi şi sufleteşte şi trupeşte, cum nădăjduiesc eu 
cel fără nădejde. Iar Hristos şi milostivul Dumnezeu să vă sporească la tot 
lucrul bun, să vă umple de toată bucuria duhovnicească şi să vă 
desăvârşească în Duhul Sfânt, Căruia este slava în veci. Amin. 



CUVÂNTUL 33 

DESPRE TĂRIA LUPTEI CĂLUGĂRILOR 

ŞI DESPRE LEGĂTURA STAREŢULUI 

Părinţilor, fraţilor şi fiii mei, poruncă am eu să grăiesc smeritul meu 
cuvânt către voi, care în fiecare zi vă sârguiţi în ascultare, să vă mângâi cu 
sfatul, să vă trezesc cu îndemnul şi să vă fac mai silitori cu povestiri de 
taină. Iar voi trudiţi- vă şi nu vă leneviţi şi ascultaţi cu bucurie ca să primiţi 
şi să înţelegeţi cele ce vă grăiesc. Ştiţi, fiii mei, că greu şi cumplit război 
purtăm, după cum zice Apostolul: „Lupta noastră nu este împotriva 
sângelui sau a trupului, ci împotriva căpeteniei şi puterilor, împotriva 

stăpânului întunerecului veacului acesta şi împotriva duhurilor viclene". 
Aşadar, după cum voievodul de oaste, când taberele stau gata de luptă, 
îndeamnă şi îmbărbătează pe ostaşi cu povestirile vitejiilor de demult, tot 
aşa şi eu, ticălosul, vă îndemn şi vă îmbărbătez pe voi ostaşii Domnului, să 
vă străduiţi şi să biruiţi pe vrăjmaş, căci chiar dacă sunt nevrednic eu, vă 
îndemn însă şi vă silesc ca să nu slăbiţi voi, ci să fiţi viteji în războiul 
împotriva oştilor drăceşti şi împotriva patimilor de multe feluri ale 
păcatului. 

Osteneala voastră, iubiţilor, nu este mică, nici puţine sudorile 
nevoinţelor voastre sufleteşti, după cum adeverează cuvântul, ci mari, 
muceniceşti şi minunate, şi mai presus de lumea aceasta. Căci suferiţi 
tăierea voii, care este întocmai ca o vărsare de sânge, şi înduraţi sudalmele 
ca pe nişte răni aducătoare de moarte, iar ostenelile slujbelor voastre se 
socotesc lupte grele şi fără sfârşit. Pe toate le săvârşiţi fără cârtire şi fără a 
avea voie să ieşiţi din luptă decât după rânduială şi la poruncă. Luptaţi deci 
şi vă nevoiţi, înduraţi toate scârbele, silindu-vă în tinda vieţii acesteia îi cu 
foamea şi cu setea, cu frigul şi cu golătatea, cu necinstea şi cu toate 
celelalte pe care însuşi lăudatul Apostol le-a îndurat. Bucuraţi-vă însă, fiii 
mei, şi veseliţi-vă, privind nu la cele ce se văd, căci sunt trecătoare, ci la 
cele ce nu se văd, căci sunt veşnice. Iar viaţa voastră chiar dacă acum este 
ascunsă în Hristos, dar când se va arăta viaţa noastră, Hristos, prin a doua 
naştere şi înnoire, atunci şi voi vă veţi arăta în slava Lui şi vă veţi bucura în 
veci, căci va răsplăti Stăpânul nevoinţele voastre trupeşti cu bunătăţi 
veşnice. 

Dar încă puţin mai suferiţi, iubiţilor, în dragostea lui Dumnezeu. Şi 
precum Stăpânul ne-a iubit şi S-a dat pe Sine spre osânda morţii şi moarte 
pe cruce a suferit, aşa şi noi să ne dăm spre moarte pentru Dânsul. Să 
mulţumim preamilostivului şi iubitorului de oameni Dumnezeu că ne-a 
învrednicit pentru numele Lui să ne depărtăm de părinţi şi de rude, de 
prieteni, de vecini şi de cunoscuţi, de patria ce ne-a hrănit şi ne-a instruit, 
de oraşe şi de târguri; de zboruri şi de jocuri; de vederile cele lumeşti şi de 
obiceiurile rele, de râsete şi de glume, de plimbări pe uliţe şi de lucruri de 
nimic, de fapte necuvioase şi de prieteşugul cel trupesc şi de toate câte sunt 
ale lumii. Dacă înainte eram orăşeni sau ţărani, slavă Domnului că acum 
toţi în Hristos Iisus una suntem şi eu v-am născut duhovniceşte. Ce, dar, 
altă răsplătire vom da lui Dumnezeu cel ce ne-a întărit pe noi, în afară de 
grija să nu pierdem prin lene şi prin nesimţire cele ce am agonisit prin 
osteneală? Nici pe cele îndreptătoare să le defăimăm, nici cele viitoare să 
ne sperie. Ci de va fi trebuinţă să ne vărsăm sângele ca să mucenicim, cu 
bucurie şi cu mulţumită să primim. Că pentru acestea mă nevoiesc să vă 
învăţ şi să vă sfătuiesc spre buna credinţă. Să dea Dumnezeu să vă 
întemeiaţi şi să vă îmbărbătaţi încă şi mai mult cu vitejie, de acum şi până 

77 



Sfântul Teodor Studitul 

în veci. 

De vreme ce am trimis pe oarecare fraţi din cei făcători de minuni de 
la mănăstirea de aici la egumen, ca să afle de a mers acolo ticălosul şi 
înşelatul Talasie, de mare folos va fi vouă, ca să vă întemeiaţi şi să vă 
întăriţi, ascultarea acestei istorii foarte trebuincioasă şi minunată. S-a dus 
ticălosul la bătrânul sicheot şi a cerut iertare şi slobozenie de legătura lui 
cea nedezlegată. Şi fiindcă bătrânul îi zicea că nu poate nici el, nici altul 
să-1 ierte, ci să se întoarcă iarăşi la smerenia mea, el 1-a supărat şi a răspuns 
cu multă îndrăznire: „Dar de nu mă va dezlega acela, să rămân toată 
vremea neîmpărtăşit"? Iar bătrânul i-a povestit povestea aceasta pe care a 
spus-o şi către fraţii ce au mers acolo. 

„Ascultă, fiul meu, ceea ce am auzit dela părintele meu, şi este 
adevărat; că el a auzit-o din gura celui ce a pătimit. Nu de mulţi ani era un 
bătrân ce şedea într-un loc şi avea un ucenic foarte evlavios. Şi fiindcă 
vitele mănăstirii stricau ţarinile vecinilor şi ţăranii certau pe bătrân pentru 
aceasta, s-a mâniat bătrânul asupra ucenicului şi 1-a canonisit să nu 
mănânce pâine de nu va ajunge mai curând să întoarcă vitele şi să facă 
mijlocire să nu mai strice ţarinile. Şi ducându-se ucenicul ca să facă acea 
ascultare, a murit bătrânul. 

Mai apoi întorcându-se şi aflându-1 mort, s-a întristat foarte şi 
plângea şi se vaită şi mult se chinuia. Mai întâi pentru că pierduse pe 
părintele său şi, lipsit de lumina povăţuiţii lui, a rămas sărman de 
mângâiere, apoi se mâhnea pentru că rămăsese sub canon, să nu mănânce 
pâine. 

Deci când l-au îngropat a spus pricina la cei vrednici cu iscusirea şi a 
cerut slobozenie de canon. Dar nici unul nu s-a aflat să-i tămăduiască rane 
şi să-i deslege legătura, că fiecare se apăra şi-1 trimitea la cel mai mare. 

Şi de vreme ce de la cei ce erau acolo nu şi-a putut afla îndreptarea, 
după sfatul celor mai mulţi, s-a sculat de acolo şi a venit Ia Ţarigrad, unde 
era atunci patriarh sfântul Gherman. I-a arătat pricina şi ca de la un cap al 
Bisericii a cerut ajutor. Dar n-a putut afla deslegare nici acolo. Că 
adunându-se soborul, s-a făcut cercetare de această pricină şi punând pe 
ucenic la mijloc şi făcându-se sfat, o minune mare! Nici Patriarhul, nici 
soborul ce s-a adunat, n-au putut să deslege canonul bătrânului. 

Şi măcar că această legătură se făcuse vremelnică, dar fiindcă se 
legase de acela pe pământ şi era legat şi în ceruri, n-a putut să-1 ajute, sau 
să-1 dezlege nici soborul, cu toate că bătrânul nu avusese darul preoţiei şi 
era un călugăr simplu, dar el era stareţul ucenicului. Şi aşa a rămas fratele 
acela sub canon până la moartea sa, fără să mănânce pâine". 

Aceasta auzind eu ticălosul m-am minunat şi am fericit pe arhiereul 
cel adevărat şi pe înţeleptul ucenic şi m-am spăimântat de pravilele cele 
părinteşti, cât sunt de tari şi neclintite şi nemişcate. 

Deci o fiii mei, temeţi-vă şi voi şi păziţi cuvântul în sufletele voastre 
până la moarte, că aşa veţi săvârşi supunerea şi ascultarea în Iisus Hristos 
Domnul nostru, Căruia este slava şi puterea împreună cu Tatăl şi cu Duhul 
Sfânt acum şi pururea şi în vecii vecilor. Amin. 



CUVÂNTUL 34 

TOATE NECAZURILE TREBUIESC 

ÎNDURATE CU BUCURIE, ÎN NĂDEJDEA 

BUNĂTĂŢILOR VIITOARE 

5 

Părinţilor, fraţilor şi fiii mei, fiindcă pe zi ce trece creşteţi şi vă 
înmulţiţi iar prin strădania îndelungată v-aţi deprins cu faptele bune, cu 
priceperea şi cu lucrarea, mă îndemn şi eu, păcătosul, spre bine, şi vă spun 
că în adevăr mă înspăimânt, credeţi-mă, văzând că din putere în putere mă 
urc şi mă înalţ la cea mai de sus priveli şte şi văd la ce stare de stăpânire am 
ajuns eu, ticălosul. Pe deoparte socotind mărimea şi lărgimea măririi vieţii 
acesteia şi ştiind că limanul mântuirii noastre nu este pe pământ, ci sus în 
ceruri, şi de altă parte ţinând seama cât de multe sunt întâmplările, furtunile 
şi valurile duhurilor necurate, tulburările şi smintelele omeneşti, mă 
cutremur cum voi putea eu, ticălosul, să vă înalţ de pe pământ la ceruri şi 
de la cele văzute la cele dumnezeieşti şi veşnice. Fiţi purtători de grijă, fiii 
mei, şi voi cu mine împreună şi siliţi-vă la osteneli cu sârguire şi înarmaţi- 
vă duhovniceşte, ca unii să fie cu luare aminte mai-nainte, iar alfii să-mi fie 
de ajutor. Unul să privegheze, altul să se străduiască, iar altul să socotească 
adâncimea greşelilor, ca nu cumva să cădem în prăpăstiile primejdiilor ce 
sunt puse înainte, după cum bine ştiţi şi vedeţi în toate zilele. Ca într-o 
pildă vă spun acestea, pentru ca să ne mântuim toţi cu ajutorul lui 
Dumnezeu şi cu rugăciunea părintelui nostru şi să ajungem la limanul dorit. 
Oare socotiţi, fraţilor, că este lucru mic a câştiga cineva împărăţia 
cerurilor? Dar nu ştiţi că pentru această împărăţie, precum este scris, sfinţii 
Părinţi au petrecut în piei de capre, lipsiţi fiind, pătimind rău, scârbindu-se, 
rătăciţi prin pustii şi prin munţi, prin crăpăturile pământului şi prin peşteri 
şi că socoteau lumea ca nimic? Isaia a fost tăiat cu fierăstrăul, Ieremia a 
fost aruncat în lac adânc şi mocirlos şi Iona a fost aruncat în mare şi înghiţit 
de chit. Daniil a fost dat leilor să fie sfărâmat de ei şi trei săptămâni a postit 
şi pâine n-a mâncat. Cei trei tineri au fost închişi în cuptorul cel de şapte ori 
ars. Zaharia, tatăl Mergătorului-Inainte, prin ucidere de sabie a murit şi 
chiar înainte Mergătorului i s-a tăiat capul: Şi nu ar ajunge vremea să 
povestim despre Pavel, care zice că cu foamete şi sete, cu frig şi goliciune, 

79 



Sfântul Teodor Studitul 

cu osteneală şi trudă a petrecut viaţa sa, nemaiadăugând celelalte pătimiri 
fără de număr ce a suferit. întâiul mucenic Ştefan a fost ucis cu pietre, 
Iacob fratele Domnului a fost omorât. Dar patimile Apostolilor, trudele 
sfinţilor mucenici, nevoinţele cuvioşilor părinţi unde le puneţi? Dar, 
fraţilor, cu aceste pătimiri ei au dobândit bunătăţile făgăduite, precum am 
zis, şi veselia nespusă şi veşnică. Aşadar şi noi smeriţii să ne nevoim, 
fraţilor. Căci precum zice Marele Vasile, cei ce se ostenesc se şi cinstesc şi 
cununile sunt ale celor ce biruiesc. Să ne luptăm aşadar, să ne nevoim 
pururea în această lume; să batem război cu vrăjmaşul, să ne ostenim cu 
luptele; să nu ne lenevim, să nu slăbim, să nu ne întoarcem îndată, ci să 
aţâţăm sârguinţa în inimile noastre cu focul dragostei şi nimic nu va sta 
înaintea ochilor noştri, chiar şi dracii vor fugi, căci scris este că se topesc ca 
ceara de acest foc duhovnicesc, iar oamenii se vor înfrico şa şi vor fi cuceriţi 
de voi. Şi trecându-le toate ne vom sui acolo unde este viaţa şi odihna cea 
nespusă. 

Dar, o ticăloşii de noi, de ce aşa de lesne ne biruim? De ce nu putem 
răbda şi îndura? De ce nu luăm pildă de la osârduitoarea furnică? Sau, mai 
bine, de ce nu vedem, fraţilor, cum rabdă cineva toate când este stăpânit de 
pofta cea rea? Cum suferă toate şi cum gândeşte numai la chipul de, care 
este robit prin dragoste diavolească. Nici mâncarea nu îi prieşte, nici 
băutura, nici de somn nu se satură, nici odihnă nu are, nici cu altă poftă nu 
se îndulceşte. Mai mult, orice fel de osteneli şi chinuit i se întâmplă, le 
suferă cu bucurie şi este gata să-şi verse şi sângele, nu pentru ca să 
dobândească ceva, sau să câştige vreun lucru scump, ci numai ca să nu-şi 
piarză sufletul în chinul focului nestins. Dar noi, pentru dragostea prea 
bunului şi prea iubitului Hristos Dumnezeul nostru, să nu suferim, ca nişte 
înţelepţi, această fericită şi sfântă supunere până la bătrâneţe? Să nu răbdăm 
toată scârba, şi să cârtim pentru supărarea gândurilor? Să ne mâhnim pentru 
sudălmi şi supărări? Să primim foamea şi setea, sărăcia şi batjocura ce se 
întâmplă, sau orice asemenea? O fiii mei, avem datorie să nu râvnim 
dobitoacelor şi să nu ne asemănăm cu ele, ci, precum am început, ne -am 
ostenit, ne-am deprins şi am ajuns la jumătate de cale, să ne nevoim şi de 
acum încă puţin şi la cealaltă jumătate şi să nu încetăm a săvârşi drumul 
nostru în Domnul. Să ne bucurăm dar, fraţilor, şi să fim cu inimă bună. Să 
fim viteji şi să ne întărim, să ne îmbrăţişăm în dragoste şi sărutare sfântă, să 
ne îngrădim şi să ne înarmăm împotriva patimilor. Şi fiţi bine încredinţaţi 
că ne vom mântui în Hristos Dumnezeul nostru, Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 

CUVÂNTUL 35 

SĂ NU FIM TRIŞTI PENTRU FRAŢII, CARE SE 

DESPART DE OBŞTE, DIN CAUZA LIPSEI DE 

SFĂTUIRE ŞI A NEASCULTĂRII, CI SĂ NE RUGĂM 

LUI DUMNEZEU, CU DE-ADINSUL, PENTRU DÂNŞII 

Părinţilor, fraţilor şi fiii mei, treapta noastră se aseamănă, precum zic 
dumnezeieştile Scripturi, cu, dregătoria corăbierului. Şi precum 
corăbierului i se întâmplă multe când umblă în noianul mării, aşa se 
întâmplă şi nouă pe marea vieţii furtuni, vânturi, adică duhuri necurate, 
multe feluri de valuri şi tulburări nenumărate. Iar sunetele valurilor ei, după 
cum, zice proorocul, cine le va suferi? Căci suie până la cer şi coboară până 
la iad corăbiile noastre sufleteşti. Aşadar, de vreme ce aşa sunt şi ştim că de 
multe ori se întâmplă de ne acoperă valurile, ne udă apa, se clăteşte corabia, 
se rup funiile şi ne izbim de stâncile ascunse ale mării, nu trebuie să ne 
întristăm, nici să deznădăjduim, ori să slăbim, ci mai vârtos, cu mai multă 
silinţă, să ne sârguim. Căci de se va înfricoşa corăbierul de vânturi şi de 
valurile care lovesc corabia, sau de-şi va pierde cumpătul, se primejduieşte 
şi pe el şi pe ceilalţi, ducându-i la deznădăjduite. 

Drept aceea fiilor, de ne vom înfricoşa noi ticăloşii când se va 
tulbura cineva din fraţi ca apa mării, sau de se va clăti [na] cineva ca funiile 
corăbiei, ori când se vor împotrivi unii şi vor cârti alţii, întocmai ca 
vânturile protivnice care suflă pierzare, ne prăpădim cu totul şi pe noi şi pe 
alţii şi ajungem în primejdie, tocmai ca şi cum n-am avea corăbier. Nu este 
lucru puţin înfricoşat, fiii mei, să se despartă cineva din fraţi fără sfadă, 
precum s-a întâmplat acum ticălosului Talasie. Căci dacă aduce mare 
mâhnire tulburarea unui frate sau nebunia lui, cu atât mai vârtos des ăvârşita 
lui despărţire de obşte. Pentru că datorie are fiecare să se sârguiască să 
adune pe cei risipiţi şi să înveţe pe cei răzvrătiţi şi toate să le facă 
nevoindu-se spre folosul şi mântuirea sufletească de obşte. Dar nu să se 
vatăme şi pe sine şi să smintească şi pe alţii. Pentru aceea pururea ne rugăm 
pentru cei ce greşesc şi mai vârtos pentru ticălosul Talasie. Căci nu urăşte 
Dumnezeu altceva mai rău, decât pe "cel mândru, precum zice şi fratele 
Domnului: .. Domnul stă împotriva mândrilor, iar smeriţilor dă dar". 

Să ne păzim, fraţilor, ca să scăpăm de gura dracului, cel ce caută să 
ne înghită prin despărţirea de obşte. Să rămânem în curţile poruncilor lui 
Dumnezeu, acolo slujind şi acolo umblând unde nu este nici o buruiană 
amară şi vătămătoare de moarte, ci "mai de grabă dătătoare de viaţă, care 
hrăneşte, îngraşă şi întăreşte sufletele noastre. Acolo să vă adăpaţi, unde nu 

sunt ape amare şi cu gust de păcat, ci dulci şi de Dumnezeu dăruite. Şi 
pentru ca să nu lungesc cuvântul, toate acestea să păziţi, de tot lucrul rău să 
vă feriţi, în Hristos Iisus Domnul nostru, Căruia este slava împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 36 

DESPRE PURTAREA DE GRIJĂ A STAREŢULUI 

PENTRU VIAŢA DE OBŞTE 

Părinţilor, fraţilor şi fiii mei, nici dela puterea cuvântului meu am 
nădăjduit, că precum mă vedeţi sunt neputincios, nici dela vieţuirea mea, că 
bine mă ştiţi că sunt leneş, ci numai de la mila lui Dumnezeu. Având şi 
oarecare bună râvnă şi ajutându-mi şi rugăciunea părintelui nostru şi al 
vostru, am îndrăznit şi cutez sa vă fiu egumen şi întâistătător. Insă ştiu ce 
lucru mare este stăpânirea şi că numai aceia pot stăpâni, cu adevărat, care 
au scăpat de patimi şi strălucesc prin lipsă de patimi, care au cuvânt deajuns 
şi înţelepciune desăvârşită, care au pricepere înaltă, cunoştinţă iscusită şi 
îndelungată milosârdie şi care pot să îndure greutăţile neputincioşilor, după 
cum zice Apostolul. Iar eu sunt un nimic şi slab, fiii mei, şi încă nu pot 
însumi să-mi îndreptez viaţa după plăcerea lui Dumnezeu, însă doresc ca să 
va arăt fără de vicleşug cuvântul cel mântuitor al lui Dumnezeu şi să pun 
sufletul meu ticălos pentru voi. Dar nu ştiu de va fi osteneala mea bine 
primită de Dumnezeu. Cu toate acestea, voi mă veţi ajuta cu râvnă şi cu 
osârdie şi veţi face poruncile lui Dumnezeu şi pot să mă mângâi că nu voi 
pierde ostenelile mele în zadar. 

Măcar că de multe ori mi se întâmplă scârbe şi supărări, precum ştiţi, 
nu mă întristez, nici nu socotesc că pătimesc ceva ciudat şi negândit. Că 
spre aceasta, în aceasta şi pentru aceasta sunt eu ceea ce sunt. Apoi, am 
datorie să priveghiez pentru sufletele voastre, să fiu treaz toata noaptea, să 
mânec de dimineaţă, să mă ostenesc şi să alerg şi cu lucrul şi cu cuvântul ca 
să vă fac desăvârşiţi. Deci nici voi să nu încetaţi fraţilor. Căci dacă sufăr eu 

nevrednicul dascăl al vostru atâta pentru voi, datori sunteţi şi voi să vă 
osteniţi pentru mine şi pentru voi toţi. Să pătimiţi răul cu toţii, 
neîndărătnicindu-vă şi neîntristându-vă, nici să deznădăjduiţi, spăimân- 
tându-vă de scârbele ce vi se întâmplă. Căci, o fiii mei, dacă nu ne-am 
împotrivit păcatului până la sânge, dacă n-am trecut prin foc şi apă, precum 
au trecut sfinţii mucenici, şi sufletul nostru n-a ajuns până la fier, ca al lui 
Iosif, dacă încă nu ne-am rănit precum cuviosii şi drepţii, atunci prin ce 
nădăjduim dobândirea celor viitoare? Putem zice că am pătimit pentru 

Hristos, când nici o sudalmă cât de mică n-am suferit, nici necinste n-am 
îndurat, nici post n-am săvârşit, nici înfrânare n-am păzit, nici haine proaste 
n-am purtat, nici osteneala lucrului, nici silinţa rugăciunii, nici cântările, 
nici altele nu le-am primit cu bucurie? Deci vă rog, fiii mei, să suferiţi şi să 
răbdaţi toate ca să cântăm cu David: „Aşteptând, am aşteptat pe Domnul şi 
m-a ascultat, rugându-mă". 

Prinos de roduri aduse de alţii spre nădejdea veacurilor viitoare sunt: 
ale mucenicilor - sângiurile cuvioşilor părinţi, strădaniile cele mari, iar ale 
noastre, ale păcătoşilor, sunt cele ce am zis. Şi ştiu bine, că nu vom fi lipsiţi 
de împărtăşirea acelora, precum zice dumnezeiescul Antonie. Dar, fiii mei, 
cercetaţi pe Dumnezeu mai cu deadinsul şi va fi viu sufletul vostru. Doriţi 
faţa Lui pururea şi o veţi vedea cu inimă curată. 

Aduceţi- vă aminte de minunile pe care le -a făcut pentru noi în 
vremile cele de demult. Chiar şi acum, precum văd eu, orbul, face minuni, 
în mijlocul cetăţii, căci mulţi sunt împotrivitorii noştri şi nimeni nu ne 
însoţeşte pe noi la cele dumnezeieşti. Şi totuşi ne păzeşte sănătoşi şi întregi, 
ne înmulţeşte, ne creşte, ne hrăneşte şi nu ne lipseşte de niciun lucru 
trebuincios vieţii acesteia. Pentru aceasta, dar, mai mult se cade să-I 
mulţumim pentru bunătăţile cu care ne -a îndatorat. Că nu cere altă 
răsplătire dela noi, fără numai a ne teme de El, a-L iubi din toată inima şi 
din tot cugetul nostru şi să râvnim, după putinţă, viaţa ce a petrecut, în trup 
fiind. 

El s-a pogorât din ceruri pe pământ, ca şi noi să ne înstrăinăm de aici 
prin tăierea voii noastre. El a ascultat pe Tatăl Său, ca şi voi să mă ascultaţi 
pe mine, nevrednicul, cu bucurie. El S-a smerit până la moarte, ca şi voi, 
ţinând seamă de aceasta, să fiţi smeriţi şi la fapte şi la gânduri şi la cuvinte. 
Căci slava adevărată şi dumnezeiască este a fi necinstit de oameni pentru 
Dumnezeu. Şi pentru monah cinstea cuviincioasă este să fie defăimat 
pentru Dumnezeu şi să fie batjocorit. 

Că Dumnezeu şi Mântuitorul meu, cât a purtat trup, a ales cele mai 
smerite şi mai lepădate ale lumii, ca să ruşineze pe cele slăvite şi bogate ale 
oamenilor. Pentru aceasta S-a născut în peşteră şi în iesle S-a culcat, S-a 
numit fiul lemnarului, nazarinean S-a chemat, în haină a fost îmbrăcat, pe 
jos a umblat şi S-a ostenit, cu pietre de iudei a fost lovit defăimat, legat, 
răstignit şi împuns cu suliţa în coaste, a murit şi apoi a înviat, ca să ne 
încredinţeze pe noi să suferim toate acestea, şi să ne încununăm în 
împărăţia cerurilor în Hristos Domnul nostru, Căruia se cade slava şi 
puterea împreună cu Tatăl şi cu Duhul Sfânt, acum şi pururea şi în vecii 
vecilor. Amin. 



83 



Sfântul Teodor Studitul 



CUVÂNTUL 37 

SE CADE SĂ FII MAI MIC DECÂT TOŢI ŞI SĂ SUFERI 

CU MULŢUMIRE OROPSIREA ŞI NECINSTEA 

Părinţilor, fraţilor şi fiii mei, ofiţerii învaţă pe soldaţi, dascălii pe 
copii, meşterii pe ucenici, iar noi avem datoria să vă învăţăm pe voi şi să vă 
sfătuim la cele trebuincioase ca, pe fiii noştri sufleteşti. Deci staţi fiilor la 
osteneli, la supuneri şi la ascultări şi, zi de zi nevoiţi-vă în vremea vieţii, 
acesteia, împodobindu-vă sufletele cu fapte bune. Arvuniţi împărăţia 
cerurilor şi aşteptaţi fără îndoială bunătăţile făgăduinţelor dumnezeieşti. 
Strâmtă şi anevoioasă este calea lui Dumnezeu, dar şi odihna viitoare mare 
şi nemărginită este. Ispitele dracilor sunt dese, ca să arză casa sufletului 
vostru, dar rouă duhului le stinge şi vă găteşte băutură bună în viaţa 
veşnică. Atâtea scârbe, osteneli şi priveghieri, lene şi trândăvie, scăpătare, 
goliciune şi mulţime de păduchi, trude şi dureri, sudori, defăimări şi 
sudălmi ne ispitesc şi ne mâhnesc, dar pentru toate acestea ne aşteaptă 
bucurie nespusă şi veselie negrăită. Deci, o fiilor, să suferim aceste puţine 
zile, ca să purtăm cununa dreptăţii. Cât s-au ostenit părinţii noştri cu 
posturi, cu denii, cu lacrimi, cu rugăciuni şi cu tot felul de chinuri 
pustniceşti! Acum însă nu simt nici o durere din osteneylile lor cele trecute, 
căci au primit bucuria cea nespusă. Deci şi noi asemenea să nu ne 
înfricoşăm de scârbe, fiindcă sunt vremelnice şi în puţină vreme trec ca un 
vis şi ca o umbră. Nici să ne lenevim, ci să săvârşim poruncile lui 
Dumnezeu cu bucurie. 

Nu vă întristaţi, iubiţilor, de înjurături, nu vă ruşinaţi de necinstiri, nu 
vă scandalizaţi de mânii. Să nu vă supună mândria, ci să plecăm ochii în 
jos, iar sufletul sus să-1 avem. Să fim între noi blânzi, răbdători, milostivi. 
De ţi-a zis cineva un cuvânt rău, de ce te tulburi fiul meu? Domnul nostru 
Iisus Hristos a auzit: „drac ai" şi a tăcut, şi „cu Beelzebut scoate dracii" şi 
nu S-a tulburat. Şi noi care suntem din fire ticăloşi şi vrednici de necinste, 
ne înverşunăm ca fiarele sălbatice. De ce să nu culegem dulceaţa 
smereniei? De ce să nu învăţăm meşteşugul ascultării? De ce să nu 
deprindem jugul călugăriei? 

Insă călugăria nu stă în scrierea frumoasă, sau în cântarea dulce, în 
spălarea deasă a mâinilor, ori în înălţimea sfatului nostru, nici în podoaba 
hainelor frumoase, nici în sporirea vorbei, sau în îndrăznire şi împotrivire, 
sau în altceva asemănător. Ci mai vârtos în acestea să cunoaştem adevăratul 
călugăr, adică în a se socoti pe sine mai mic decât toţi, a nu-i ieşi lesne 
cuvântul din gură, mai ales cel simplu şi cu iuţime, a nu fi mândru, ci 

smerit, a se spovedi curat şi a avea dragoste curată spre fraţii săi, a nu 
pismui şi a nu zavistui. Acestea, zic, sunt semnele celui ce doreşte 
mântuirea sa. Toate acestea le-a învăţat şi vi le-a poruncit însuşi 
Dumnezeu, Deci faceţi acestea şi să suferiţi toate cu vitejie încă puţină 
vreme. Chiar şi pentru slăbiciunea trupească să daţi slavă Domnului, că 
ştim că mulţi sunteţi bolnavi, şi cele ce vi se pun înainte să le primiţi cu 
mulţumită. Iar de vă trebuie şi altceva, cereţi cu smerenie şi cu toată 
blândeţea, fără de viclenie şi plini de bucurie, ca să fiţi toţi una în nădejdea 
nemuririi în Hristos Iisus Domnul nostru, Căruia este slava şi puterea, 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 38 

SE CUVINE SĂ RĂBDĂM ORICE FEL DE SCÂRBĂ, 

ÎNTOCMAI CA HRISTOS CARE A SUFERIT PENTRU 

NOI AMĂRĂCIUNEA RELEI PĂTIMIRI 

Părinţilor, fraţilor şi fiii mei, dacă oamenii, când sunt chemaţi de 
împăratul pământesc la slavă şi bogăţie, la ospeţe şi desfătări, aleargă cu 
sârguinţă, fără lene şi cu bucurie, cu cât mai mult suntem noi datori să 
lăsăm lenea când ne cheamă împăratul tuturor, Dumnezeu? Căci nu ne 
cheamă la bunătăţi trecătoare, ci la împărăţia cerurilor, la lumina neapusă şi 
la viaţa fără de sfârşit, la moştenirea bunătăţilor veşnice. Să alergăm cu 
bucurie şi cu mare sârguinţă în toată ziua şi în tot ceasul, să ne luptăm şi să 
ne silim cu scârbe şi cu nevoi, cu foamete şi cu sete şi cu orice fel de 
primejdii. Să nu ne înfricoşăm nici de sabie, nici de moarte, ci să umblăm 
pe cale cu bărbăţie, fără de temere şi cu bucurie. Toate să le suferim ca şi 
cum ar fi uşor şi lesne de câştigat, pentru nădejdea noastră fericită. Că de va 
fi cineva leneş şi trândav în osteneli, sufletul aceluia nu este treaz, ci 
îngreuiat cu somnul v Drept aceea vă rog, fiii mei şi fraţi prea iubiţi, de 
vreme ce ştiţi că săvârşirea lucrării acesteia este mare, dumnezeiască şi 
fericită, să suferim supunerea cea bună şi să săvârşim vitejiile ei, adică: 
tăierea voii noastre, ascultarea şi supunerea şi să fugim de mult rănitoarea 
defăimare a fraţilor. Atunci, cu adevărat, vom putea rosti şi pentru noi 
graiul apostolesc „că până în ceasul de acum flămânzim şi însetoşăm, goi 
suntem şi ne defăimăm şi ne muncim, dar toate acestea le biruim în 
Dumnezeu carele ne-a iubit", întăriţi-vă şi voi, fiii mei, în tăria puterii lui şi 
la ostenelile voastre trecute adăugaţi pe cele de acum, ba chiar şi pe cele 
viitoare, având desăvârşita bucurie că v-aţi învrednicit să pătimiţi acestea 

pentru Mântuitorul nostru Iisus Hristos. 

Aduceţi-vă aminte câte a pătimit el pentru mântuirea noastră. Nu S-a 
făcut prunc cu trupul? N-a rugit de mânia lui Irod? Nu S-a supus părinţilor 
Săi? De doisprezece ani fiind, n-a învăţat în Biserică, fără să fi învăţat 
carte, ca să se mângâie cei ce sunt neînvăţaţi? N-a umblat de multe ori şi a 
ostenit? N-a flămânzit şi cerea de mâncare de la smochin? N-a fost necinstit 
de iudei? Nu-i ziceau că are drac şi că cu Beelzebut, domnul dracilor, 
scoate dracii? N-a fost lovit cu pietre şi a fugit de dânşii? N-a postit 
patruzeci de zile şi a fost ispitit de diavolul, ca un om, când îi zicea acela: 
„Iţi voi da ţie toate acestea de vei cădea să te închini mie", şi a auzit de la 
El: „Fugi dinaintea Mea satano"? N-a spălat picioarele ucenicilor ca o 
slugă? N-a fost vândut de Iuda şi n-a fost prins de iudei? N-a fost judecat 
de Ana şi Caiafa? N-a fost lovit cu mâna de slugile lor? N-a fost bătut de 
Pilat şi de mâinile pe care le-a făcut El? Nu S-a încununat cu cunună de 
spini spre batjocură? N-a fost înălţat pe cruce şi I s-au pironit cu piroane 
mâinile şi picioarele? N-a fost necinstit pe cruce, fiind lovit cu suliţa în 
coaste şi adăpat cu fiere? N-a fost îngropat şi a înviat ca un Dumnezeu a 
treia zi? 

Cum putem spune noi că am suferit ceva? O frate, arată-mi spinarea 
ta rănită, cum a arătat Hristos obrazul lovit cu palme şi alte batjocuri şi 
ocări ce a suferit El, dar nu aici să-mi arăţi, însă toate mădulările tale s-au 
sfinţit prin patimile lui Hristos. Deci măcar cele mai mici le primeşte cu 
bucurie şi te va slăvi Dumnezeu pentru bunătatea lui cea multă la a doua 
venire, prin acest cin. Căci cinul acesta nu este altceva decât o făgăduinţă 
de răstignire şi de îngropare. Acestea v-am adus aminte în scurt, măcar că 
noi nici una din cele ce v-am arătat nu am făcut. Ci pentru ca să ne nevoim 
şi noi şi voi toţi, prin aducere aminte să ne îmbărbătăm, să ne îndemnăm şi 
să ne silim la supunerile noastre, făcându-le cu bucurie şi împlinind fiecare 
orice lucru ce i s-a încredinţat în Hristos Domnul nostru Căruia este slava şi 
puterea în veci. Amin. 



CUVANTUL39 

TRĂIND UNIŢI, ÎN PACE ŞI CU DRAGOSTE, 

VOM FI ADEVĂRAŢI UCENICI AI LUI HRISTOS 

Părinţilor, fraţilor şi fiii mei, cu darul lui Hristos adevăratul 
Dumnezeul nostru, Care dă viaţă la toată făptura, şi cu ajutorul rugăciunii 
părintelui nostru vă văd îritr-o stare vrednică de laudă. Căci s-a uscat 
rădăcina ce răsărise între voi din pricina păcatelor mele, adică rădăcina 

sfăzii, a pismuirii şi a mândriei deşarte. Iar lucrul acesta, după cum v-am 
mai spus, este un dar al lui Dumnezeu şi o lucrare a nevoinţelor voastre, nu 
a smereniei mele; că eu nu pot face altceva, decât să vă port de grijă, să vă 
îndemn şi să vă ajut să lucraţi cele dumnezeieşti şi cuvioase. Deci, fiii mei, 
pentrucă aţi arătat ascultare şi supunere şi pentrucă v-aţi nevoit câte puţin, 
iată aţi ajuns în stare să dobândiţi pacea, bucuria, credinţa curată, unirea 
nedespărţită, întristarea mântuitoare, răspuns bineprimit, umilinţă 
dumnezeiască, smerenie întemeiată, dragoste frăţească, dorinţă de patria 
voastră adevărată şi de pocăinţă. Şi în toate, precum zice Apostolul, v-aţi 
tocmit şi v-aţi alcătuit curaţi spre lucrurile cele cuvioase. Bine este cuvântat 
Domnul că ne-a cercetat pe noi şi mântuire a făcut norodului său, că voi 
sunteţi norodul său, norod ales, şi a ridicat cornul mântuirii noastre, prin 
starea cea bună, care de curând s-a zidit între voi. 

Aceasta este bucuria voastră, fiii mei, este slava şi cinstea voastră. Se 
socoteşte înţelepciune, bucurie, ştiinţă şi cunoştinţă desăvârşită, să ai viaţă 
lăudată şi curată spre plăcerea lui Dumnezeu, precum zice şi un oarecare 
filozof elin (folosesc uneori şi zisele elinilor): „Pe acela numesc înţelept, 
care are viaţă curată şi neîntinată, măcar de ar fi şi neînvăţat". Dar, de 
vreme ce ei nu se sileau decât să grăiască ceva iscusit sau să asculte ceva 
ciudat, şi totuşi laudă viaţa cea bună ca fiind mai de cinste, cu atât mai 
vârtos se cade nouă să urmăm acest canon. Deci o fiilor, înţelepţiţi-vă, ca să 
vă temeţi de Dumnezeu şi să păziţi poruncile Lui, ca darul Lui să vă arate 
vase alese ale Duhului Sfânt, alcătuite, spre tot lucrul bun. Că oriunde va 
locui Tatăl, Fiul şi Sfânt Duhul prin curăţenia sufletului, acolo vor fi şi 
bunătatea, înţelepciunea, dragostea, învăţătura şi ştiinţa. Iar unde nu 
locuieşte Dumnezeu, acolo este mozaviria, înşelăciunea, minciuna, nebunia 
şi toate celelalte răutăţi. Aşadar luaţi aminte la citiri şi la cuvântul 
Scripturii. Citiţi, nu ca să vă mândriţi, ci pentru mântuirea voastră, nu spre 
călcare, ci spre paza poruncilor. Pricepeţi ce vă zic, că aveţi înţelegere. 
Păziţi limba voastră de rău, mai ales cei tineri cari sunteţi plecaţi către 
cuvinte de ruşine, grăitori de rău şi mai cu seamă nu vă puteţi stăpâni limba 
plină de otravă omorâtoare, prin care mulţi deseori şi lesne cad în păcat. 
Deci nu faceţi între voi adunări rele, nu faceţi prieteşuguri viclene. Să nu se 
facă hoţii şi răpiri pentru punga fiecăruia din slujbele la care sunteţi 
orânduiţi, precum au făcut Anania şi Safira. Nu faceţi sfaturi rele şi 
vicleşuguri în ascuns, ca fariseii şi saducheii. Nu mai ziceţi: al meu şi al 
tău, că din aceasta curge toată răutatea. Cele, vechi au trecut, iată s-au făcut 
toate nouă. Pentru aceea să nu mai pomenim cele vechi, ca să scăpăm de 
patimile de atunci, nu să aţâţăm focul gândurilor între noi. 

Eu, fiii mei, cred despre voi cele mai bune lucruri mântuitoare de 
suflet. Pentru aceasta am spus prin grai cele de mai înainte. Cu mare 
osârdie să ne silim şi să ajungem la limanul lin şi paşnic, scăpând adică din 

noianul mării plin de primejdii şi de înfricoşate furtuni, să nu ne mai 
întoarcem cu pofta la cele trecute, ci să ne odihnim cu pace la limanul 
smereniei, în toate zilele vieţii noastre, în Hristbs Iisus Domnul nostru 
Căruia este slava, împreună cu Tatăl şi cu Duhul Sfânt, acum şi pururea şi 
în vecii vecilor. Amin. 



CUVÂNTUL 40 

ÎNAINTEA CRĂCIUNULUI: DESPRE 

NAŞTEREA MÂNTUITORULUI NOSTRU 

IISUS HRISTOS ŞI DESPRE STRĂDUINŢA 

VITEJEASCĂ ÎN VIATA CĂLUGĂREASCĂ 

Fraţilor şi părinţilor, arătarea lui Dumnezeu s-a apropiat pentru toată 
lumea şi ziua bucuriei a ajuns la uşile noastre. Bucurie ca aceasta nu s-a 
făcut de când este lumea, căci Fiul lui Dumnezeu a venit la noi, nu ca în 
vremea veche prin prooroci, care prooroceau părinţilor noştri cu pilde, ci 
prin naşterea cea din Fecioară venind, S-a arătat nouă faţă către faţă. Nu 
este nici un lucru mai fericit şi mai mântuitor în neamurile neamurilor, 
decât acesta. Aceasta este minunea cea mai înaltă, decât toate minunile pe 
care Le-a făcut Dumnezeu de la începutul lumii. Drept aceea îngerii 
propovăduiesc taina şi steaua cerească vesteşte pământului pe împăratul 
ceresc. Pentru aceea păstorii aleargă să vadă pe pruncul ce li s-a 
propovăduit. Magii cu daruri împărăteşti I se închină, iar îngerii laudă pe 
Dumnezeu care se slăveşte de cei de sus şi pe pământ se vesteşte pacea. 
Mărturiseşte şi Apostolul: „că acesta este pacea noastră, care a împreunat 
pe îngeri cu oamenii, amândouă cetele le-au făcut una, făcând pace prin 
cruce, omorând vrăjmăşia în sine". 

Pe acesta au dorit proorocii şi drepţii să-1 vadă, dar nu L-au văzut, 
decât prin credinţă, iar noi şi cu ochii L-am văzut şi cu mâinile L-am pipăit, 
precum este scris despre cuvântul vieţii: „Şi viaţa S-a arătat la noi şi fii lui 
Dumnezeu ne-am făcut". Dar ce vom răsplăti Domnului pentru toate câte 
ne-a dat nouă? Astfel sfântul David a zis cu mulţi ani înainte: „paharul 
mântuirii voi lua şi numele Domnului voi chema". Deci, fraţilor, să ne 
veselim că şi noi ne-am învrednicit ca să răsplătim Domnului pentru toate 
câte ne-a dat. Iar răsplătirea este viaţa călugărească, cea cu strădanie, pe 
care am iubit-o şi făgăduinţa ce am dat în aceasta (şi ne fălim în nădejdea 
slavei lui Dumnezeu), care este adevărată mucenicie. Insă, fraţilor, acest 
praznic nu se cade să-1 prăznuim într-o singură zi, ci în toată viaţa. 

Dar cei ce sunt ţinuţi de patimi trupeşti nu pot să prăznuiască, deşi 

gândesc că prăznuiesc. Ei nu sunt slobozi să prăznuiască, fiindcă sunt robi 
patimilor şi vânduţi păcatelor. Iar cel ce face păcătui eete rob păcatului şi 
robul niciodată nu locuieşte în casă. Fiul însă rămâne în casă în veci. Şi de 
vreme ce şi noi ne-am învrednicit să ne chemăm fii lui Dumnezeu după har, 
să rămânem pururea în casa Părintelui şi Dumnezeului nostru. Starea 
noastră cea din început să o ţinem până în sfârşit şi în Duhul Sfânt 
întărindu-ne, mai cu prisos să ne ostenim la viaţa noastră cea călugărească 
şi să ne îndemnăm unul pe altul spre dragostea cea desăvârşită a faptelor 
bune: spre ascultare, spre smerenie, spre blândeţe şi spre orice fel de lucrare 
bună. Să nu ne lenevim la silinţă, şi să ne întărim cu atât mai mult, cu cât 
vedem că se apropie ziua Domnului cea mare şi vestită. Atunci se va arăta 
cu slava multă, cu care S-a arătat Apostolilor când S-a schimbat la faţă, 
aducând înaintea Sa şi judecând toată zidirea, şi va da fiecăruia după 
faptele sale. Să dea Dumnezeu ca şi noi împreună cu toţi sfinţii să vedem 
pe stăpânul nostru Iisus Hristos şi Dumnezeul nostru, cu faţă blândă 
privindu-ne, şi să ne primească întru împărăţia cerurilor. Cu darul şi cu 
iubirea de oameni a Domnului nostru Iisus Hristos, că Lui se cade slava, 
cinstea şi închinăciunea; împreună cu Tatăl şi cu Sfântul Duh, acum şi 
pururea şi în vecii vecilor. Amin. 



CUVÂNTUL 41 

LA DUMINICA VAMEŞULUI ŞI A FARISEULUI: 

DESPRE PĂZIREA PORUNCILOR DUMNEZEIEŞTI 

ŞI DESPRE GROAZA PĂCĂTOŞILOR ŞI A CELOR 

CE ÎŞI TREC VIAŢA ÎN LENEVIRE 

Fraţilor şi părinţilor, prea Bunul Dumnezeu care a vrut şi ne-a zidit 
din nefiinţă în fiinţă, ne-a aşezat în lume, ca într-o şcoală ca să învăţăm şi 
să facem poruncile Lui dumnezeieşti. Pentru aceea Domnul nostru Iisus 
Hristos când a trimis pe sfinţii Săi Apostoli şi ucenici în lume, ca să 
propovăduiască Evanghelia împărăţiei cerului, le-a poruncit zicând: 
„Mergeţi şi învăţaţi toate neamurile, şi botezaţi în numele Tatălui şi al 
Fiului şi al Sfântului Duh, învăţându-i pe ei să păzească şi să facă toate câte 
v-am poruncit". 

Care dar să fie poruncile Lui, pe care ne-a poruncit să le păzim? 
După vremea şi legea veche, vom pomeni câteva: „Să nu ucizi, să nu faci 
des frânare, să nu furi, să nu mărturiseşti strâmb" şi celelalte ce sunt scrise. 
Iar după legea nouă, adică după Evanghelie, poruncile sunt mai înalte şi 
mai adânci decât cele vechi. Că legea lui Moisi zice: să ne păzim de 

ucidere. Iară Evanghelia porunceşte: nu numai să nu ucidem, dar nici să ne 
mâniem, nici cuvânt rău să zicem unul altuia; numai asupra diavolului să ne 
mâniem şi să avem pururea vrăjmăşie asupra lui. Iarăşi legea cea veche 
porunceşte să nu faci desfrânare: iar Hristos opreşte şi vederea, după cum 
este scris: „Cel ce va căuta spre femeie şi o va râvni, iată că a desfrânat în 
inima sa". Iarăşi zice legea: Să nu jure cineva strâmb, iar Hristos zice: 
„Nicidecum să nu ne jurăm, nici pe adevăr, nici altfel". Legea iarăşi zice: 
Să iubeşti pe aproapele tău, şi să urăşti pe vrăjmaşul tău; iar Domnul zice: 
Să iubim pe vrăjmaşii noştri; încă şi pe cei ce ne năpăstuiesc şi ne grăiesc 
de rău şi ne blesteamă să-i iertăm şi să le facem bine. Vedeţi, iubiţilor, câtă 
deosebire este între legea veche şi între Evanghelie? Căci legea veche face 
pe om să taie numai pofta păcatului, iar Evanghelia opreşte nu numai 
lucrarea păcatului, ci şi pricinile şi rădăcinile, din care răsar şi se fac 
păcatele, le taie şi le scoate cu rădăcină cu tot din lăuntrul inimii noastre. 

Deci, fraţilor, noi călugării de nu vom face nici precum porunceşte 
legea veche, nici vom urma precum zice Evanghelia, ci vom petrece ca 
neamurile cele fărădelege, ce vom face, ticăloşii, în ziua cea înfricoşată a 
judecăţii? „Dar nu vă înşelaţi, zice Apostolul, că nici desfrânaţii, nici 
idolatrii, nici prea desfrânaţii, nici malahi ştii, nici sodomiţii, nici nesăţioşii, 
nici hoţii, nici beţivii, nici grăitorii de rău, nici răpitorii, nici iubitorii de 
argint, nu vor moşteni împărăţia lui Dumnezeu". Pentru aceea am zis de 
multe ori şi acum vă zic din nou: să nu umble cineva de capul său, în voia 
sa deosebită; să nu petreceţi viaţa în lene, adică fără pravila cea obişnuită a 
rugăciunii şi fără de canonul cel orânduit; să nu strângă cineva din voi bani; 
să nu aibă slugă; să nu hrănească cal şi să spună că este al lui, nici alt lucru 
să nu facă al său; sau să facă negustorie, care nicidecum nu se cuvine în 
viaţa călugărească, nici cei ce sunt în obştii, nici fraţii ce petrec osebiţi în 
linişte, că fărădelege lucru este şi din acestea izvodesc păcatele cele mai 
mari şi mai grele. 

Iar dacă unii din voi nu ascultaţi porunca lui Dumnezeu şi nu vă 
supuneţi, ci vă împotriviţi adevărului, eu ticălosul, nevinovat sunt de 
sângele vostru. Că n-am încetat arătându-vă dreptatea lui Dumnezeu, nici 
n-am tăcut, vestindu-vă sabia lui Dumnezeu ce se coboară asupra celor 
nesupuşi şi asupra celor neacultători. Ascultă ce zice şi cinstitul Mergător- 
înainte despre cei ce nu se îndreptează, dacă nu se pocăiesc: „Iată securea 
zace la rădăcină copacilor, pentru că tot pomul ce nu face roadă bună, se 
taie şi se aruncă în foc". Adică tot omul ce nu face bine sufletului său, nici 
nu rodeşte roadă faptelor bune şi a pocăinţii, ci se află neroditor şi nepocăit, 
se taie de moarte şi merge în focul cel veşnic. Cum nu vă este dar frică de 
pilda cuvântului? Cum nu vă cutremuraţi de înfricoşarea lui Dumnezeu? 
Cum nu vă temeţi de moartea pe care o aşteptăm astăzi sau mâine să vină la 
noi? Oare cum vom vedea atunci pe îngerii înfricoşaţi, care vor veni să ne 

ia din această lume? Ce cutremur va fi la despărţirea sufletului de trup şi 
cum vom călători pe calea aceea depărtată, neavând pregătite cele 
trebuincioase spre pază, care sunt faptele cele bune? Cu ce obraz,vom putea 
sta înaintea înfricoşatei judecăţi a lui Hristos, căruia I se va închina toată 
lumea, fiind împilaţi de ocara faptelor rele? Vai, ce chin, ce amar va fi nouă 
ticăloşilor, atunci când vom fi osândiţi de înfricoşatul glas al Stăpânului. Şi 
ce trist este acolo unde focul nu se stinge şi viermele nu doarme, acolo 
unde este plângerea cea fără de mângâiere şi multă scrâşnire a dinţilor! 

Dar pentru ca să nu fie nouă aceasta, de vreme ce ne-am lepădat de 
lume şi de toate ale lumii, o iubiţilor mei fraţi şi fii în Domnul, veniţi, 
măcar acum în aceste sfinte zile, cu care ne -a dăruit Domnul, să cădem şi să 
plângem la Dumnezeul nostru Cel bun. S ă apucăm mai-nainte până nu va 
sosi ceasul după urmă al morţii şi până nu ajunge ziua înfricoşată a 
judecăţii, să îmblânzim faţa Domnului nostru Iisus Hristos cu spovedania, 
cu rugăciunea, cu postul, cu curăţenia, cu ascultarea şi mai ales cu pacea şi 
dragostea între noi şi cu alte fapte bune şi plăcute lui Dumnezeu. Şi mult 
milostivul stăpân, Domnul nostru Iisus Hristos este gata, de vom face aşa, 
să ne ierte păcatele. Că ne aşteaptă în toată ziua şi în tot ceasul să ne 
pocăim şi să ne întoarcem către El. Căci nu scârbeşte pe păcătos, nu-1 
izgoneşte, nu-1 mâhneşte, ci îl primeşte cu bucurie multă, îl îmbrăţişează 
şi-1 sărută ca pe fiul cel prea desfrânat şi se veseleşte de întoarcerea lui, 
după cum s-a arătat către păcătos şi către tâlhar. 

Aşadar, iubiţilor mei fraţi, să ne deşteptăm din somnul cel greu al 
lenii şi al păcatului. Să ne nevoim în aceste puţine zile ale vieţii noastre, 
pentru ca şi noi când va veni ceasul să ne despărţim cu bucurie de această 
viaţă trecătoare, întocmai ca ucenicii cei buni care, sfârşind învăţătura, 
merg la părinţii şi la rudele lor cu multă bucurie şi veselie. Aşa să facem şi 
noi, ca nişte ucenici adevăraţi ai Evangheliei. Să ieşim cu bucurie din 
această viaţă şi să mergem să locuim în viaţa veşnică, în patria noastră cea 
dintâi, adică în împărăţia cerurilor spre bucuria îngerilor, în strălucirea 
sfinţilor, în Hristos Iisus Domnul nostru, Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 

CUVÂNTUL 42 

LA DUMINICA FIULUI RISIPITOR: 

DESPRE ÎNFRÂNARE ŞI DESPRE ÎNTĂRIRE ÎN 

MĂRTURISIREA SFINTELOR ICOANE 

Fraţilor şi părinţilor, mulţi oameni numesc aceste zile sărbători şi zile 
de veselie, pentru că mănâncă mult şi beau peste măsură şi tot atunci se 
îmbată, nepricepând că aceste zile nu-s făcute pentru mâncare multă şi 
pentru beţie, ci mai mult pentru vestire şi pentru o pregătire mai înainte a 
sfântului post care vine. Având pildă ostaşii, cari când vor să meargă la 
război, dându-li-se cuvânt şi veste înainte de vremea luptei, se gătesc cu 
silinţă, îşi îngrijesc cu osârdie armele şi poartă grija de cele trebuincioase, 
ca să nu fie împiedicaţi pe drum sau să le lipsească ceva în ceasul când vor 
pleca, din nepregătire, aşa şi noi să ştim că pentru aceea s-au orânduit acele 
zile, nu pentru mâncări, băuturi şi petreceri, precum am zis, ci pentru 
pregătire sufletească. 

A mânca şi a bea mult, este obiceiul păgânilor, iar creştinii adevăraţi 
se cuvine să mănânce şi să bea cu bună socoteală, mulţumind lui 
Dumnezeu, şi să nu facă din pântecele lor un Dumnezeu, slujind lui şi 
săturându-1 peste măsură, precum fac păgânii. Aşa ne învaţă şi Apostolul, 
zicând: „Grija trupului să n-o faceţi spre pofte". Măcar că obiceiul cel rău a 
devenit lege şi duce lumea cum voieşte, dar noi, o fraţii mei, de vreme ce 
Dumnezeu ne-a învrednicit de am ieşit şi am scăpat de răutăţile şi tulbu- 
rările lumii, să ne păzim cât putem de multa mâncare şi băutură, căci ştim 
bine, că mâncarea multă, îndestularea cu vin şi somnul mult este mama a 
tot felul de păcate. 

Strămoşul nostru Adam, cât se înfrâna şi nu mânca din rodul cel 
oprit, a rămas în frumuseţile Raiuiui, bucurându-se şi veselindu-se, iar după 
ce a călcat porunca lui Dumnezeu şi a mâncat, îndată s-a izgonit din Raiul 
veseliei, iar neascultarea şi pofta cea rea au fost pentru el mama morţii. 
Aşijderea şi cele cinci cetăţi ale sodomenilor, fiindcă mâncau mult şi beau 
fără de măsură şi fiindcă vieţuiau în desfrânări şi făceau păcatul cel mai urît 
al sodomiei, au fost pedepsite de Dumnezeu foarte rău, şi-n această lume şi 
în iad: a plouat cu foc şi le-a ars. Tot astfel, a pătimit şi Isav, fiul mai mare 
al Patriarhului Isaac. Din cauza lăcomiei şi-a dat cinstea naşterii sale celei 
dintâi lui Iacov, fratele său, pentru mâncare, şi a fost urât şi izgonit de 
Dumnezeu, „încă şi norodul lui Dumnezeu, zice Scriptura, a şezut să 
mănânce şi să bea şi s-a sculat să joace şi să strige şi a venit urgia lui 
Dumnezeu şii-au cuprins fără de veste". 

La fel sunt şi acelea care se fac acum în lunte, o iubiţilor: beţii, jocuri 

diavoleşti, cântece desfrânate, strigări nebuneşti, desfrânări şi prea- 
desfrânări. Nu le ajunge ziua, ci până la miezul nopţii nu încetează cu 
aceste lucruri satanice, însă mare răutate este, fraţilor, lipsa de cumpătare şi 
dintr-însa, precum am zis, a venit moartea în lume.. 

Noi smeriţii călugări avem datoria să mulţumim lui Dumnezeu că 
ne-a mântuit de această răzvrătire mincinoasă şi de înşerlătoarea vieţuire şi 
ne-a învrednicit unei vieţi fericite, în ea nu este necumpătata voie a 
mâncării, ci măsura; nici beţii, ci postire; nici tulburare, ci pace; nici 
strigare, ci linişte; nici lene, ci trudă; nici vorbe în zadar, ci laudă şi 
mulţumită către Domnul; nici defrânare şi poftă de sine, ci feciorie, 
înţelepciune şi curăţie. 

In această vieţuire şi petrecere au strălucit dumnezeieştii noştri 
Părinţi şi pustnici, care cu ajutorul lui Dumnezeu au călcat patimile 
trupului, au izgonit dracii, au făcut minuni, au câştigat slava şi împărăţia 
cerurilor şi au fost vestiţi în toată lumea. Unul din ei este marele Antonie, a 
cărui viaţă o ştim şi cât 1-a cinstit Dumnezeu în toată lumea ştim; căci înşişi 
împăraţii îl aveau în mare evlavie, încât îi scriau cărţi şi mare cinste 
socoteau răspunsul dela dânsul. 

Deci povara acestor sfinţi şi viaţa lor o petrecem şi noi smeriţii şi nu 
numai că poftim, dar avem datoria ca să urmăm lor şi să facem faptele lor. 
Fiindcă aceasta însemnează chipul ce purtăm, pentru aceasta am lăsat 
lumea şi patria noastră, ne-am lepădat de prieteni şi de rude, am venit să ne 
supunem în sfânta mănăstire la ascultare de părinte, proiestos şi sfânt stareţ, 
pentru Hristos, ca să ne mântuim prin ascultare. De această mântuire ne 
încredinţează şi închinarea la sfintele icoane, pentru care suntem izgoniţi 
din mănăstirea noastră. 

Deci să ne bucurăm în Hristos. Să ne veselim, că ne-a dăruit Domnul 
darul de a petrece viaţă duhovnicească, în care viaţă de vom vrea, în toate 
zilele avem bucurie şi sărbătoare. 

Drept aceea vă rog pe toţi, o fraţilor, cât putem cu mai multă silinţă 
să ne ostenim în strădania noastră, în pravoslavia noastră şi la mărturisirea 
sfintelor icoane. Cu toate că iar s-a auzit că voieşte împăratul să ne supere 
şi poate să vină şi vreun om împărătesc fără de veste, să nu ne temem de 
vorbele ce auzim, că de avem pe Dumnezeu în ajutor, cine va putea să ne 
vatăme? Dacă ne-a ajutat în cele trecute, cum nu ne va păzi până în sfârşit? 
Numai noi să stăm cu vitejie şi să ne păzim fără de sminteală şi Dumnezeu 
ne va da putere, mângâiere şi răbdare în scârbele şi ispitele care ne vor veni 
după vrerea Lui. 

Ca să plăcem Lui până la sfârşitul vieţii noastre şi aşa să aflăm 
împărăţia cerurilor în Hristos Iisus Domnul nostru, Căruia este slava şi 
puterea dimpreună cu Tatăl şi cu Sfântul Duh, acum şi pururea şi în vecii 
vecilor. Amin. 

CUVÂNTUL 43 

LA DUMINICA LĂSATULUI SEC DE CARNE: DESPRE 

ZIUA CEA MARE ŞI ÎNFRICOŞATĂ A ARĂTĂRII A 

DOUA A DOMNULUI NOSTRU IISUS HRISTOS 

Fraţilor şi părinţilor. Astăzi este poruncă de obşte la mireni, ca să 
lase sec de carne. Să poată să-i vadă cineva cât se silesc la mâncare de 
carne, la băutură de vin şi la jocupri urâte, pe care şi a le grăi cineva este 
ruşine, precum zice Apostolul! In loc să petreacă cu multă evlavie această 
zi, slăvind şi mulţumind lui Dumnezeu pentru darurile ce ne dăruieşte, şi să 
se gătească pentru întâmpinarea sfântului post, din îndemnul diavolului, ei 
fac dimpotrivă; iar aceasta, pentrucă nu ascultă cuvintele şi poruncile 
Bisericii şi mai vârtos cele ce se cântă şi se citesc în aceste zile. 

Aceasta o zic, iubiţilor, pentru ca să avem noi călugării mai multă 
grijă şi luare aminte, ca unii ce ne-am osebit de lume, să nu lăsăm mintea 
robită de poftele lumeşti, pe care nu numai că nu se cade a le pofti cineva, 
ci mai vârtos să le urască şi să le osândească, să plângă şi să se întristeze de 
cei ce le fac, cu luare aminte şi cu frică să ne gândim şi să pricepem 
înţelesul dumnezeieştii Evanghelii ce se citeşte astăzi, pricina pentru care 
se cântă canonul Triodului şi să ne grijim de ziua cea mare şi înfricoşată a 
arătării Domnului nostru Iisus Hristos, când va şedea cu slavă mare pe 
scaunul înfricoşat. 

Câtă spaimă şi ce cutremur va fi atunci! însăşi puterile cereşti se vor 
spăimânta şi se vor clăti, precum zice Evanghelia. Atunci se vor cerceta nu 
numai faptele noastre, ci şi vorbele, bune sau rele, ce am vorbit aici. De 
asemenea şi gândurile şi poftele inimii noastre vor fi ispitite. Va pune 
Dreptul Judecător pe drepţi la dreapta, iar pe păcătoşi la stânga, şi va zice 
celor de-a dreapta, cu glas dulce şi blând: „ Veniţi blagosloviţii Părintelui 
meu, de moşteniţi împărăţia ce s-a gătit vouă mai înainte de facerea lumii". 
Iară celor ce vor sta de -a stânga va striga cu mânie hotărârea cea 
înfricoşată: „Duceţi-vă dela mine, blestemaţilor, în focul cel veşnic ce s-a 
gătit dia voiului şi slugilor lui". 

La acestea ar trebui să ne gândim pururea, şi noi călugării şi mirenii, 
şi să cădem la Dumnezeu, pocăindu-ne şi plângând, ca să ne ierte păcatele 
noastre, până nu soseşte sfârşitul, şi să ne izbăvească de chinurile 
înfricoşate. 

Dar de vreme ce în lume se află această înşelăciune şi orbire, vă rog 
să ascultăm cuvintele Evangheliei, cu înţelegere, şi să ne gătim a sluji 

Domnului cu frică şi cu cutremur, izgonind şi lepădând din sufletul nostru 
toată fapta rea a păcatului, tot gândul rău şi spurcat şi să săvârşim tot lucrul 
bun şi tot felul de faptă lăudată. Să fim cu milosârdie şi cu inimă milostivă 
către fraţii noştri. Să ne arătăm cu îndurare, dulci în cuvinte unul către altul, 
fără de făţărie, smeriţi, îndelung răbdători şi suferitori. Nu numai în 
ostenelile duhovniceşti să fim cu grijă şi silitori ci şi slujbele mănăstirii să 
le facem fără de împotrivire, ştiind că ascultarea şi lucrarea ce o facem nu 
este omenească, ci dumnezeiască. 

Pentru aceea trebuie să fim cu mare grijă şi luare aminte, ca nu 
cumva, din lene sau din mândrie sau din nebăgare de seamă, să se 
pricinuiască vreo stricăciune lucrurilor ce ni se încredinţează, ca să nu ne 
păgubim sufleteşte. 

Deci, acestea şi orice altă bunătate ar fi sau lucru ce place lui 
Dumnezeu, să ne nevoim ca să le câştigăm acum, până când avem vreme, 
ca vieţuind cu vrednicie, după cum porunceşte Evanghelia lui Hristos, să ne 
facem moşteni împărăţiei cereşti în Hristos Iisus Domnul nostru, a Căruia 
este slava şi puterea, dimpreună cu Tatăl şi cu Duhul Sfânt, acum şi pururea 
şi în vecii vecilor. Amin. 



CUVÂNTUL 44 

ÎN MIERCUREA DIN SĂPTĂMÂNA BRÂNZEI: 

SĂ NE ADUCEM AMINTE DE DARURILE LUI 

DUMNEZEU ŞI SĂ NE SILIM SĂ-I PLĂCEM 

Fraţilor şi părinţilor. Cu darul şi cu iubirea de oameni a lui 
Dumnezeu, ne-am învrednicit şi-n acest an să ajungem la zilele, care sunt 
ca nişte uşi ale sfântului post. Deci trebuie să lăsăm toată lenea şi cu mare 
bucurie să primim grija mântuirii noastre. Destulă este vremea pe care am 
petrecut-o în lene şi în voile trupeşti. Destule sunt zilele ce le-am cheltuit 
fără de nici un folos, fără săvârşirea dumnezeieştilor fapte bune. Măcar 
acum să ne silim a împodobi biserica sufletului, aducându-ne aminte câtă 
dragoste şi îndelungată răbdare are Domnul, iubitorul de oameni, pentru 
noi. 

Să ne aducem aminte de darurile cele nenumărate şi de bunătăţile 
cele negrăite ce a făcut şi face în toate zilele cu noi. Să ne aducem aminte 
că nu-i minte, sau limbă omenească să povestească, cum trebuie, bunătăţile 
şi darurile lui Dumnezeu. O, fraţi prea iubiţi, luaţi aminte cu ochii 
sufletului, adică cu mintea, înţelegeţi şi cunoaşteţi dragostea cea multă pe 
care o are Dumnezeu către noi şi cinstea cea mare cu care a cinstit neamul 

omenesc. Pentrucă mai înainte de facerea omului, a făcut lumea şi a 
împodobit-o cu podoaba frumoasă şi minunată, pentru slujba şi trebuinţa 
omului. Iar mai pe urmă de toate 1-a zidit pe el şi 1-a făcut împărat ca să 
stăpânească toate dobitoacele pământului, ale mării şi ale cerului (adică ale 
văzduhului), precum proorocul, mărindu-1 zice: „ Toate le-ai supus sub 
picioarele lui"; adică, toate lucrurile şi dobitoacele lumii le -ai pus sub 
stăpânirea omului. 

Dumnezeu numai din nemărginită Sa bunătate fiind pornit, ne -a zidit 
după chipul şi asemănarea Lui, ne-a dat minte cerească, ca să deosebim 
binele de rău. Noi, însă, ca nişte nemulţumitori şi fără de minte, am călcat 
porunca Lui cea sfântă şi ne-am depărtat de Dânsul. Dar El iarăşi, ea un 
milostiv ce este, nu ne-a părăsit, ci a venit, căutându-ne, şi a suferit pentru 
noi ocări şi bătăi. Chiar moarte fără vină a pătimit şi ne-a răscumpărat cu 
cinstitul Său sânge din robia diavolului şi din iadul cel veşnic. Apoi ne-a 
suit la cer, la patria noastră, la împărăţia cerurilor, adică acolo unde este şi 
El. 

O, ce mare milă ne-a arătat! O, ce mare dar ne-a dăruit! Ne-a lăsat 
încă şi Sfântul Botez, care ne slobozeşte din tot felul de păcate. Şi ce este 
mai mare şi mai luminat, ne-a hărăzit Pocăinţa şi Spovedania, încât de se va 
întâmpla să-şi întineze cineva, din slăbiciunea firii şi a slăbiciunii minţii, 
Botezul prin păcat, iarăşi să se curăţească şi să se lumineze. In scurt, pentru 
noi a gătit moştenirea cea veşnică, de vom păzi poruncile Lui, şi bunătăţile 
acelea, precum zice Apostolul: „ Că ochi omenesc n-a văzut, nici urechi au 
auzit, nici mintea n-a socotit, câte a gătit Dumnezeu celor ce-L iubesc pe 
El". De câtă fericire a învrednicit Hristos pe om! 

Pe lângă acestea să socotim cu mintea noastră prisosinţa darului Său 
către noi. Oare de câte ori n-am căzut în primejdii sufleteşti şi trupeşti şi 
acest Domn nu ne-a izbăvit! De câte ori n-am ascultat dracii vicleni şi am 
făcut voia diavolului, iar a lui Dumnezeu am călcat-o de bună voia noastră! 
Acesta nu ne-a părăsit, nici nu ne-a dat spre stricăciune vrăjmaşului. El ne-a 
păzit, ne-a hrănit şi ne-a chivernisit viaţa, răbdând şi aşteptând din zi in zi 
să ne pocăim, să ne întoarcem şi să alergăm către El. Mai mult decât atât, 
ne-a arătat acest chip al vieţii călugăreşti şi dragostea vieţii pustniceşti şi 
ne-a întărit inima ca să urâm lumea şi înşelăciunea ei, să lăsăm patria, 
rudele şi prietenii şi să ne învrednicim a veni la acest sobor sfânt al frăţiei. 

Gândiţi- vă că, fără să facem nici un bine lui Dumnezeu, ci mai vârtos 
mii de păcate, acesta iarăşi în tot chipul şi în tot felul ne iubeşte şi ne 
păzeşte de toată răutatea. Dar când vom vrea să ne pocăim din toată inima 
şi să ne silim a-I plăcea în lucrurile duhovniceşti, câte bunătăţi şi câte daruri 
duhovniceşti nu ne va, dărui! Cu cel mai mult ne va întări şi ne va ajuta pe 
calea faptelor bune! 

Aşadar, o fraţilor, la aceste lucruri să ne gândim ziua şi noaptea, 

acestea să le lucrăm pururea, adică la darurile lui Dumnezeu şi facerile lui 
de bine, şi să strigăm neîncetat cu proorocul David: „Ce vom răsplăti 
Domnului pentru toate câte ne-a dat nouă ? " Sau cum zice alt prooroc: 
„Cine sunt eu Doamne, Doamne, şi ce este casa Tatălui meu, că m-a iubit?" 
Când ne vom gândi la acestea cu adevărat, ne vom îndemna spre dragostea 
lui Dumnezeu, Cel ce ne-a făcut, şi ne vom nevoi ca să facem poruncile Lui 
sfinte, că să nu mâhnim pe acela Care ne-a mântuit. 

Atunci şi El va revărsa cu prisosinţă darul şi ajutorul asupra noastră, 
ca să-I plăcem până în sfârşit, întru slava şi cinstea sfântului Său nume, că 
Lui I se cade toată slava, cinstea şi închinăciunea, în veci. Amin. 



CUVÂNTUL 45 

ÎN VINEREA DIN SĂPTĂMÂNA BRÂNZEI: 

DESPRE MÂNGÂIEREA SĂRBĂTORILOR ŞI 

DESPRE DATORIA DE A NE RUGA PENTRU 

CEI DIN LUME 

Fraţilor şi părinţilor. De multe ori am lăudat şi laud cinul şi rânduiala 
vieţii călugăreşti. Nu fac aceasta pentru ademenire şi pentru înşelăciune, ci 
grăiesc adevărul şi zic că este un lucru lăudat călugăria sau, mai bine zis, un 
lucru îngeresc. Dar nici pe mireni nu-i voi defăima, ci vreau să vă îndemn 
către faptele bune ale vieţii adevărate. 

Ştiţi ce tulburări, ce strigări, ce jocuri, ce beţii se fac astăzi în lume. 
Ele sunt lucruri şi fapte diavoleşti pentru care, de nu se vor pocăi, rău se 
vor chinui cei ce le fac. Vieţuirea noastră însă nu înseamnă să mâncăm şi să 
bem mult, să sărim şi să aruncam cu piatra. Oricine le face, după pravilă nu 
se poate cumineca nici la Paşti. 

Dar ce să facem? Să cântăm ziua şi noaptea şi să slăvim pe Domnul 
după rânduiala slujbei bisericeşti, dată nouă de sfinţii Părinţi. Adică să 
mergem din cântare în cântare, din citire în citire, din rugăciune în 
rugăciune şi adesea să luăm aminte şi să ne păzim mintea, ca să nu ne 
înşele diavolul şi să semene în inima noastră gândurile rele, aducerea 
aminte de relele trecute, de mândrie, de desfrânară sau de alt păcat. Alteori 
să spunem în gând psalmi şi alte cuvinte dumnezeieşti. Când va fi vremea, 
să ne odihnim în chilia noastră, apoi iar să lucrăm sau să vorbim despre 
folosul sufletului. Unul pe altul să ne ajutăm, fiecare la slujba sa. Unul pe 
altul să ne iubim şi să ne fie milă unul de altul, ca de nişte fraţi. Fiindcă toţi 
suntem un trup, precum zice Apostolul: „ Un trup şi un Duh, într-o nădejde 
a chemării noastre". Toate să se chivernisească cu măsură şi cu bună 

rânduială. 

Iar de va fi trebuinţă şi de ceva mângâiere pentru trup la sărbători, 
nici aceasta să nu fie afară din cale, ci cu rânduială şi aşa cum se cade 
călugărilor, căci avem mărturie în sfânta Evanghelie. Ascultaţi ce zice 
Hristos lui Iuda: „Ce ai să faci, fă curând". Nimeni din cei ce şedeau n-au 
înţeles de ce a zis aşa; După Scriptură, unii cred că s-a zis aşa fiindcă Iuda 
ţinea punga şi cheltuia: adică i-ar fi zis Iisus să cumpere cele trebuincioase 
pentru sărăbătoare şi să dea milostenie săracilor. 

Vedeţi, fraţilor, că şi Domnul şi Apostolii aveau grija sărbătorii şi a 
săracilor; pe care şi noi, smeriţii, precum vedeţi, ne nevoim, după putinţă, 
să-i urmăm. 

Blagoslovit este Dumnezeu, care ne -a învrednicit de această vieţuire, 
nii pentru niscaiva fapte bune, pentrucă nici un lucru bun n-am făcut pe 
pământ înaintea lui Dumnezeu, ci numai pentru nemărginita Lui bunătate. 
De aceea avem datorie fiecare să mulţumim foarte, cu inimă frântă şi 
smerită, lui Dumnezeu făcătorul nostru de bine. 

Deci în viaţa călugărească trebuie, precum am zis, să se săvârşească 
mângâierea praznicelor, în lume foarte rare fiind aceste fapte. Căci toată 
ziua şi toată noaptea au numai grija bogăţiilor şi oamenii sunt prididiţi de 
patimi lumeşti, adică de: desfrânare, preadesfrânare, furtişaguri, nedreptăţi, 
minciuni, blestemuri, înjurături. Unul pe altul vrăjmăşeşte, unul pe altul dă 
în judecată nedreaptă şi alte multe răutăţi se fac în lume, aşa cum zice Sf. 
Ioan Gură de Aur: „Puţini din lume se vor mântui". 

Acest cuvânt este înfricoşat, dar este adevărat. De aceea trebuie să 
plângem, nu numai pentru păcatele noastre, ci şi pentru hotărârea aceasta 
asupra celor din lume. Nu suntem noi şi mirenii fraţi? Nu suntem zidiţi 
dintr-un pământ? Nu ne-am botezat într-o cristelniţă toţi? Chiar un dobitoc 
de vom vedea alunecând în râpă, nu ne întristăm? Cu atât mai mult să ne 
întristăm şi să plângem pe fraţii noştri creştini. 

Aşa şi fericitul Pavel plângea pe vrăjmaşii crucii lui Hristos, 
rugându-se cu inima întristată. Aşijderea, proorocul Ieremia plângea 
pierzarea evreilor; şi nu numai că i-a plâns, ci plângerile le -a scris şi le-a 
lăsat ca să se citească. Moise, văzătorul de Dumnezeu, striga la Dumnezeu 
şi zicea: „De vei lăsa lor păcatul, lasă-1, iară de nu, şi pe mine mă şterge din 
cartea ta ". In scurtă vorbă, fiecare sfânt se mâhnea pentru păcătoşi şi se 
ruga lui Dumnezeu pentru dânşii. 

Deci de poftim să umblăm şi noi pe urma sfinţilor, să nu ne grijim 
numai de mântuirea noastră, ci să ne rugăm şi pentru lume, întristându-ne 
de păcătoşi, de eretici, chiar şi de limbile păgâne, care se află în întunerecul 
necredinţei. Cu un cuvânt, pentru toţi oamenii, precum porunceşte apostolul 
Pavel, să facem rugăciuni şi mulţumite. Folosul nostru va fi mai mare decât 
al acelora pe care-i pomenim şi pentru care ne rugăm. Vom dobândi 

curăţirea şi iertarea păcatelor noastre şi vom câştiga viaţa cea veşnică a 
împărăţiei cereşti, în Hristos Iisus Domnul nostru, a Căruia este slava şi 
puterea dimpreună cu Tatăl şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 46 

LA DUMINICA LĂSATULUI SEC DE BRÂNZĂ: 

TĂIEREA VOII ESTE, PENTRU CEI SUPUŞI ŞI 

ASCULTĂTORI, ADEVĂRATUL POST 

Fraţilor şi părinţilor, Bun este Dumnezeul nostru care ne dă viaţă, ne 
ţine din an în an şi ne-a adus, cu iubirea Sa de oameni, până la acest sfânt 
post, în care fiecare silitor se sârguieşte în felurite chipuri şi se osteneşte 
pentru mântuirea sufletului său. Unul posteşte două şi trei zile; altul 
priveghiază şi stă la rugăciune atâtea ceasuri; altul se osteneşte prin 
plecarea genunchilor, făcând atâtea şi atâtea metanii, după putinţă; altul se 
sârguieşte cu oricare din faptele bune în aceste zile. 

Călugărul care face ascultare şi este adevărat ascultător nu se 
osteneşte numai pentru o vreme, ci pentru toată viaţa lui. Care este 
osteneala ascultătorului supus şi care este fapta cea mare şi cununa lui cea 
luminată? Să nu nădăjduiască în gândurile lui şi niciodată să nu facă voia 
lui. Ci orice va face, să fie cu întrebarea egumenului sau a stareţului şi a 
economului. Acestea-s mai mari decât toate faptele bune. In scurt, 
supunerea şi ascultarea se încununează cu cununa muceniciei. Căci a-şi tăia 
cineva voia sa şi a face voia proiestosului, are atâta preţ înaintea lui 
Dumnezeu, ca şi când şi-ar vărsa sângele pentru Hristos. 

Să mai ştiţi, fraţilor, că în aceste sfinte zile se schimbă bucatele şi se 
înmulţesc metaniile şi rugăciunile, se lungesc cântările şi slujbele 
bisericeşti, după cum ne-au lăsat sfinţii Părinţi. De aceea şi noi să primim 
darul postului cu cinste şi cu bucurie, să nu ne întristăm de reaua pătimire şi 
de slăbiciunea trupului nostru, ci să ne bucurăm că-i pentru sănătatea şi 
mântuirea sufletului nostru. 

Aşadar să petrecem aceste sfinte zile cu blândeţea inimii, fără 
răutate, fără osândă, fără mânie, fără vicleşug, fără pismă, împăcaţi unul cu 
altul, cu dragoste, blânzi, ascultători. Când este vremea, să ne odihnim cu 
grijă, când va fi nevoie de vorbă, să răspundem cu smerenie şi cu evlavie. 
Să fugim de vorba multă şi de tulburarea mulţimilor pentru ca să plinim 
slujbele în linişte şi cu pace, ca nişte slugi ale lui Hristos, căci tulburarea 
aduce multă stricăciune în obşte şi-n soborul fraţilor. 

Mai presus de toate să punem strajă, să nu deschidem uşa gândurilor 
rele, care vin şi ne dezmiardă sufletul, nici să dăm loc diavolului, precum 
ne învaţă dumnezeiasca Scriptură când zice: „De va veni duhul cel 
pierzător, asupră-ţi, să nu afle loc întru tine". Diavolul, vrăjmaşul nostru, nu 
are putere să ne silească, ci numai aruncă gânduri rele, precum aruncă 
pescarul undiţa cu viermele. De primim gândurile, atunci ne vânează şi ne 
stăpâneşte, iar când le izgonim cu ruga şi cu chemarea cinstitului nume al 
Domnului nostru Iisus Hristos, atunci diavolul fuge de la noi ru şinat. 

Să punem osteneală şi silinţă, ca să ne păzim sufletul neîntinat şi 
curat de orice gând spurcat. Să-1 păzim nerănit de săgeţile lor, ca pe o 
mireasă a lui Hristos şi aşa ne vom învrednici să ne facem locaşul Duhului 
Sfânt şi să auzim: „Fericiţi cei curaţi cu inima, că aceia vor vedea pe 
Dumnezeu " sau precum zice Apostolul: „ Câte sunt adevărate, câte sunt 
cinstite, câte drepte, câte curate, câte lăudate, orice fel de faptă bună, orice 
laudă, acestea sale facem, acestea să le urmăm şi Dumnezeu va fi cu noi". 

Drept aceea, fraţilor, să fugim de mâncare multă şi de beţie, din care 
se nasc toate păcatele. Să mâncăm şi să bem cu evlavie şi cu frica lui 
Dumnezeu şi să-I dăm slavă că ne-a izbăvit de înşelăciunea şi de tulburarea 
lumii. 

De este cineva, printre noi, nu călugăr adevărat, care în aceste zile 
cântă cântece drăceşti, adică lumeşti, şi se joacă ca copiii cei mici, lucru 
neîngăduit nici mirenilor şi cu atât mai mult monahilor celor aleşi şi fii ai 
lui Dumnezeu, să asculte ce arată Scriptura veche: Dumnezeu s-a mâniat pe 
evrei şi într-o zi au murit douăzecişitrei de mii de evrei, pentru că mâncau, 
se îmbătau şi jucau. Şi dacă S-a mâniat pe evrei, ce vom pătimi noi, 
călugării, care facem acestea? 

Aşa că luaţi aminte fraţilor şi umblaţi ca nişte fii ai lui Dumnezeu. 
Slujiţi Domnului cu frică şi vă bucuraţi Lui cu cutremur. Nu vedeţi că se 
cutremură de dânsul pământul şi se clătesc munţii? Iar voi vă jucaţi, glumiţi 
şi faceţi nebunii. 

Ascultaţi şi voi, care jucaţi şi cântaţi lumeşte, ce zice Scriptura: „Cei 
ce cântă cântece mireneşti li se umple inima de duh necurat, iar cei ce cântă 
bisericească cântare, cu smerenie, li se umple inima de Duh Sfânt". Tot aşa 
zice şi Apostolul: „De va avea cineva mângâiere, să cânte, cu înţelepciune, 
psalmi şi tropare, iar nu să ne îmbătăm şi să vărsăm ". 

Vă mărturisesc fraţilor, înaintea lui Dumnezeu şi a sfinţilor îngeri, că 
monahul care face acest lucru nu este vrednic s ă se împărtăşească, nici să ia 
anaforă în tot postul, afară de cazul că are duhovnic ca şi el şi-1 va ierta. 

Pentru aceea ascultaţi şi păziţi cuvintele sfinţilor şi mâncaţi şi beţi cu 
măsură, ca nişte fii ai lui Dumnezeu, şi daţi şi la săracii care n-au cu ce să 
se mângâie în această sfântă zi. De vom face aşa, aici, ne vom învrednici să 
ajungem ziua învierii, iar în veacul viitor (la învierea morţilor), vom câştiga 

împărăţia cerurilor în Hristos Iisus Domnul nostru, a Căruia este slava şi 
puterea dimpreună cu Tatăl şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 47 
ÎN MIERCUREA DIN SĂPTĂMÂNA ÎNTÂIA A POSTULUI 
MARE: DESPRE POST, DESPRE CURĂŢENIE ŞI DESPRE 

FERIREA DE PATIMI 

Fraţilor şi părinţilor. Aceste zile ale postului, între celelalte zile ale 
anului, sunt întocmai ca un liman lin, la care aleargă toţi şi află linişte 
duhovnicească; nu numai monahii, ci şi mirenii, mici şi mari, boieri şi 
săraci, împăraţi şi preoţi. Căci pentru orice neam şi pentru orice vârstă, 
această vreme este foarte folositoare şi mântuitoare. La oraşe şi sate se 
potolesc toate tulburările şi prisosesc laudele către Dumnezeu, cântările 
sfinte, milosteniile şi rugăciunile. Astfel, Dumnezeu se face blând, lesne 
iertător, dăruieşte pace sufletelor noastre şi iertare păcatelor, bineînţeles 
numai de ne vom întoarce către El din toată inima, căzând la El cu frică şi 
cu cutremur. 

Creştinii din lume au dascălii lor, adică arhierei şi păstori care îi 
povăţuiesc şi-i învaţă. Căci după cum cei ce se luptă au nevoie de 
îndemnători, aşa şi cei ce postesc au nevoie de mângâierea lacrimilor. Aşa 
şi eu de vreme ce prin dragostea voastră sunt proiestos şi egumen, am 
datoria să vă spun cuvinte folositoare pentru postul care este hrana 
sufletului. 

Zice Apostolul: „Cu cât trupul slăbeşte şi se vestejeşte de osteneala 
postirii, cu atât sufletul întinereşte din zi în zi, se luminează şi se face foarte 
frumos, după podoaba ce ne-a dat Dumnezeu dintru început". Iar când se 
face curat şi frumos prin post şi pocăinţă, şi Dumnezeu îl iubeşte şi 
locuieşte într-însul, precum zice Domnul: „Că eu şi Tatăl vom veni şi locaş 
vom face în el". 

Deci, de vreme ce atât de mare este darul postului şi are puterea şi 
harul de a ne face locaş al lui Dumnezeu, trebuie să-1 primim cu multă 
bucurie şi să nu ne îmbuibăm cu bucate, ştiind că Domnul nostru Iisus 
Hristos a săturat în pustie cinci mii de oameni numai cu pâine şi cu apă, 
prin binecuvântarea celor cinci pâini. Căci dacă ar fi vrut, putea să 
poruncească şi să aibă acolo tot felul de bucate, dar într-adins a făcut 
aceasta, ca să ne dea nouă pildă de înfrânare şi să căutăm numai cele 
trebuincioase. 

Cu toate că lucrul este greu la început, dar de vom pune silinţă şi 
osteneală zi de zi, cu ajutorul lui Dumnezeu ne va veni mai uşor. 

De voim însă ca postul nostru să fie adevărat şi primit de Dumnezeu, 
cum postim de bucate tot aşa se cade să ne păzim de orice păcat sufletesc şi 
trupesc, precum ne învaţă şi troparul ce zice: „Postul nu înseamnă numai 
părăsirea de bucate, ci şi înstrăinarea de toată patima păcatului". Să ne 
păzim dar de lene la canonul şi slujba noastră şi mai ales decât toate să ne 
ferim de mândrie, de pismuire, de vrăjmăşie, patimi ascunse care omoară 
sufletul, de viaţa de sine, adică să nu avem pungă osebită şi să urmăm voile 
noastre. Căci diavolul nu iubeşte altceva, decât numai să afle pe om că nu 
întreabă pe altul, nici se sfătuieşte cu cel ce poate să-1 povăţuiască spre 
bunătate. Atunci cu uşurinţă îl înşeală şi-1 împiedecă de la bunătăţile pe 
care le are şi le face. 

Să luăm aminte bine, mai ales la pofta trupească. Chiar acum, când 
postim, ne luptă cu gânduri rele şarpele cel cu multe chipuri, diavolul. 
Frumos era la vedere şi bun la mâncare rodul păcatului, dar nu este cu 
adevărat bun, ci numai la vedere, ca rodia umflată: pe dinafară e frumoasă 
şi după ce o tai găseşti înlâuntru numai fum. Aşa este şi pofta păcatului. 
Pare că are dulceaţă, dar după ce se săvârşeşte, păcatul e mai amar decât 
fierea şi decât sabia cu două ascuţişuri. După cum a pătimit strămoşul 
nostru Adam şi, înşelat de diavolul, a mâncat din rodul neascultării, iar în 
loc de viaţă el a aflat moarte, tot aşa de atunci până astăzi pătimesc toţi şi 
sunt înşelaţi de şarpele cel vechi cu poftele rele ale patimilor trupeşti. 
Fiindcă diavolul este întunerec, se schimbă şi se arată înger luminos. La fel, 
răutatea o face bună la arătare, amărăciunii îi dă gust dulce, întunerecului îi 
dă chip de lumină, urâciunea o spoieşte cu frumuseţe, moartea o arătă drept 
viaţă şi cu acestea înşeală lumea şi o duce în chinurile viitoare, iscoditorul 
de rele diavolul. 

Noi, fraţilor, să luăm aminte să nu ne înşele cu meşteşugirile lui 
multe şi viclene, nici să pătimim ca păsările prinse cu laţul şi cu cursa, 
pentru mâncare. Să cercetăm bine, cu mintea noastră, înfricoşările răutăţii 
şi, fără de nici o osteneală, vom pricepe ascunsa răutate şi ne vom păzi de 
ea. 

Pe lângă acestea, să ascultăm necontenit cântările bisericeşti şi 
slujbele, fără de lene şi cu sârguinţă. Să ascultăm cu mare luare aminte 
citirile, că precum trupul se hrăneşte şi creşte cu hrana pâinii, aşa şi sufletul 
se hrăneşte cu cuvintele dumnezeieşti. Să facem metanii după putinţa 
fiecăruia în tot ceasul, după măsura dată. Să lucrăm cu mâinile noastre, căci 
cei ce nu lucrează nimic nu este vrednic să mănânce, precum zice 
Apostolul. Unul pe altul să ne chivernisim, căci unul este neputincios şi 
altul puternic. Să nu ne certăm, ci numai binele să săvârşim. Să fim dulci la 
vorbă, împăciuitori în cuvânt, milostivi, blânzi, ascultători, plini de îndurare 

şi de roduri bune. Pacea lui Dumnezeu să umbrească gândurile şi inimile 
noastre şi să ne învrednicească împărăţiei cerurilor în Hristos Iisus Domnul 
nostru, a Căruia este slava şi puterea dimpreună cu Tatăl şi cu Duhul Sfânt, 
acum şi pururea şi în vecii vecilor. Amin. 



CUVÂNTUL 48 

ÎN VINEREA ACELEIAŞI SĂPTĂMÂNI: DESPRE 

ÎMPODOBIREA LOCAŞULUI NOSTRU 

SUFLETESC CU FAPTE BUNE 

Fraţilor şi părinţilor, când un mire vrea să-şi zidească casă mare şi 
luminoasă, n-are odihnă nici ziua nici noaptea, trudind, îngrijindu-se şi 
nevoindu-se până termină casa. Şi atât îl munceşte grija şi silinţa la lucru, 
încât mintea şi cugetul lui nu încetează mereu socotind cât de frumos şi de 
bun să fie acoperământul, cât de plăcute şi frumoase să fie tencuiala şi 
celelalte, încât oricine va vedea zidirea s-o râvnească şi s-o laude. De-1 
împiedică cineva dela lucru, îi pare foarte rău şi se tulbură, ca şi cum i s-ar 
face o mare nedreptate. 

Scopul cuvântului, preacinstiţii mei fraţi, este acesta: de vreme ce şi 
noi, fiecare, zidim locaş pentru sufletul nostru - nu casă văzută şi 
stricăcioasă făcută din pietre şi lemne, ci locaş ceresc nestricat şi veşnic 
făcut din fapte bune şi din darurile Duhului Sfânt - spuneţi-mi, nu se cade 
să ne silim în tot chipul? Să ne arătăm noi mai leneşi decât cei ce-şi zidesc 
case stricăcioase? N-ar fi o nedreptate? 

O casă stricăcioasă e locuită de oameni ce-şi iubesc numai trupurile 
lor şi după ce schimbă mulţime de stăpâni, învechindu-se, se năruie şi cade, 
pentru ca iarăşi să se refacă cu trudă. Locaşul nostru nematerialnic se 
zideşte cu fapte bune şi primeşte într-însul locuitor pe însuşi Duhul Sfânt, 
precum zice Apostolul: „ Voi sunteţi Biserica lui Dumnezeu celui viu; 
Duhul lui Dumnezeu locuieşte în voi". Apoi, când ieşim din această lume, 
merge cu noi în ceruri unde îl avem veşnic. Oare e drept să se zidească cu 
lene şi cu trândăvie? Cu adevărat, mare nedreptate şi înfruntare va fi. 

Zidirea faptelor bune începe cu frica de Dumnezeu, precum, zice 
dumnezeiasca Scriptură: „începătura înţelepciunii este frica Domnului". 
Apoi vin cele patru mari fapte bune, adică: înţelepciunea, vitejia, curăţia şi 
dreptatea. Unite cu altele şi legate cu legătura dragostei, ele alcătuiesc 
Biserică sfântă şi locaş bine primit Domnului. Acest locaş să-1 zidim, 
fraţilor, şi să-1 împodobim cu fapte bune, ca să ne învrednicim să avem 
locuitor în noi pe Duhul Sfânt, şi astfel şi pe îngeri să-i veselim şi pe 

oameni să-i folosim cu faptele bune. 

Iar pentru că între celelalte fapte bune înfrânarea, întru care acum ne 
aflăm, este foarte mare, să dăm slavă lui Dumnezeu că ne-a învrednicit şi 
am isprăvit zilele acestei sfinte săptămâni după plăcerea lui Dumnezeu. 

Feţele noastre s-au schimbat, s-au ofilit, dar strălucesc prin darul 
postului. Ura noastră a devenit amară prin scormonirea veninului ce se 
naşte din postire, dar sufletele noastre s-au îndulcit cu nădejdea şi cu 
bucuria mântuirii. Aceste două alcătuiri, sufletul şi trupul, din fire se 
împotrivesc şi când se întăreşte o parte, cealaltă slăbeşte. Deci şi noi, 
fraţilor, să ne bucurăm că am făcut partea sufletului nostru mai tare. 

De spune cineva că a mânca în toate zilele câte odată, vom micşora 
înfrânarea, să nu se teamă. Că de ar fi fost aşa, nu ne-ar fi poruncit 
Dumnezeu, să cerem la Tatăl nostru hrana trebuincioasă de toate zilele sau 
corbul n-ar fi mers la proorocul Ilie cu hrană în toate zilele, nici la 
dumnezeiescul Pavel cel de la Tibe 3 nici marele Antonie nu ar fi găsit cu 
cale să mănânce în toate zilele câte puţin. Mi se pare că, de vreme ce trupul 
nostru slăbeşte de osteneala zilei, Dumnezeu, care ne-a zidit, a vrut ca să fie 
întărit cu hrana cea din toate zilele, ca să poată lucra poruncile lui 
Dumnezeu. Aşadar să nu fie omul ca un slăbănog, aşa cum sunt cei ce 
postesc două zile sau chiar trei, încât de multe ori nu pot să facă nici 
metanii, să cânte sau să citească la vreme, cum se cade, nici celelalte slujbe 
nu pot să le săvârşească. A mânca în toate zilele, nu este un lucru pentru cei 
ce n-au ajuns la o stare desăvârşită, ci mai degrabă, desăvârşiţii şi marii 
bărbaţi au urmat canonul şi rânduiala ce am arătat şi pentru ei toate 
rânduielile noastre sunt bune, după plăcerea lui Dumnezeu alcătuite şi de 
sfinţii Părinţi îndreptate. 

De ne-ar dărui Dumnezeu şi nouă mai multă sănătate şi putere 
trupească şi sufletească, ca să putem sluji lui Dumnezeu cel viu şi adevărat 
şi să aşteptăm ziua răsplătirii de apoi, în care să dea Dumnezeu să străluciţi 
ca soarele între sfinţii cei din veci, moştenind împărăţia cerurilor în Hristos 
Iisus Domnul nostru, a Căruia este slava şi puterea dimpreună cu Tatăl şi cu 
Duhul Sfânt, acum şi pururea şi în vecii vecilor. Amin. 



3 Tebaida (n. ed). 

CUVÂNTUL 49 

LA DUMINECA ORTODOXIEI: SĂ NU NE SILIM LA 

SĂVÂRŞIREA FAPTELOR BUNE PESTE PUTINŢA 

NOASTRĂ ŞI SĂ HRĂNIM SUFLETUL 

CU CUGETĂRI DUHOVNICEŞTI. 

Părinţilor şi fraţilor, după cum orice lucru bun este greu la început, 
aşa şi începutul sfântului post ne -a pricinuit oarecare greutate din cauza 
schimbării bucatelor şi a slujbei. Dar cu cât trece vremea, prin obişnuinţă, 
lucrul va fi mai uşor cu ajutorul lui Dumnezeu, precum zice dumnezeiasca 
Scriptură: „ Toată truda vremelnică, la început, aduce întristare, iar pe urmă 
aduce rodul dreptăţii şi al păcii". Aşa şi nouă: osteneala ni se pare grea, însă 
osteneala trece şi se duce. Pe urmă, când vom simţi folosul sufletesc adus 
de înfrânare, ne vom veseli foarte. 

De vreme ce ne-am învrednicit, cu ajutorul şi darul lui Dumnezeu, ca 
să trecem o săptămână din post, să înmulţim sârguinţa în celelalte zile ale 
postului, ştiind că osârdia dă putere sufletului şi trupului, pe cele grele le 
face uşoare şi pe cele anevoioase le face lesnicioase, după cum lenea pe 
cele uşoare le face grele şi pe cele lesnicioase le face anevoioase. Insă în 
osteneala şi strădania noastră, să avem măsură şi cu bună socoteală să ne 
chivernisim, ca să păzim şi sănătatea trupului. Ce folos să se sârguiască 
cineva, la început, peste puterea sa, apoi să se ostenească şi să înceteze? De 
aceea au zis Părinţii, că mai bine este câte puţin şi pururea să se ostenească 
omul, decât mult şi puţină vreme. Aşa să fie şi silinţa noastră cea după 
Dumnezeu. 

Iar pentru că ziua este mare şi aduce omului greutate, noi să 
petrecem vremea zilei în gânduri duhovniceşti neîncetate şi să ne 
îndeletnicim cu acelea, prin care se hrăneşte şi se mângâie sufletul. Să nu 
lăsăm mintea învăluită de lucruri lumeşti, cu pilde de tulburare şi 
amărăciune, ci să cugetăm la cele dumnezeieşti, pline de dulceaţă şi de 
bucurie. Mintea noastră, fraţilor, să fie pururea la Dumnezeu şi la cele 
cereşti, la frumuseţile raiului, la locaşurile veşnice, la cetele îngerilor. Să 
cugetăm şi să gândim: oare unde se află sufletele drepţilor şi unde ale 
păcătoşilor? Ce frică şi cutremur va cuprinde pe toţi, când se va arăta 
Hristos? Când, precum zice dumnezeiasca Scriptură, „cerurile cu mare 
sunet se vor strânge şi ca o hârtie se vor înfăşură, cele patru stihii şi mai 
ales pământul şi cele ce sunt într-însul se vor arde, marea aceasta se va usca 
de acel mare foc, sufletul se va împreuna cu trupul său, cu care a trăit în 
această lume " şi câtă mulţime de oameni va fi atunci dela Adam până la 

sfârşitul lumii. Oare cât va fi de înfricoşată faţa Domnului cea slăvită, care 
va străluci şi va trimite raze mai multe decât ale soarelui? Ce glas vom auzi 
oare dela El? Glasul cel blând care zice: „ Veniţi, binecuvântaţii Părintelui 
Meu?" Sau glasul cel înfricoşat care zice: „Duceţi-vă dela Mine 
blestemaţilor?" In scurt, cum va fi sfârşitul, când drepţii vor fi chemaţi, cu 
slavă multă şi cinste, la împărăţia cerurilor şi cum vor fi osândiţi păcătoşii, 
trimişi cu multă ocara în chinurile veşnice? Să ne gândim, fraţilor, şi să ne 
îngrijim pururea de acestea, fiindcă suntem străini în lumea aceasta, iar 
vieţuirea noastră este în cer. Numai prin aceste bune socotinţe vin lacrimile 
şi luminarea sufletului şi petrece omul viaţa în pace, fără tulburare, având 
bucurie duhovnicească şi nădejde ca să câştige bunătăţile cele viitoare, în 
Hristos Iisus Domnul nostru, a Căruia este slava şi puterea dimpreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 50 

ÎN MIERCUREA SĂPTĂMÂNEI A DOUA DIN POST: 

DESPRE PĂZIREA SUFLETULUI 

DE PATIMILE PIERZĂTOARE 

Fraţilor şi părinţilor, după postul din întâia săptămână ne-am 
schimbat oarecum: faţa noastră a slăbit şi s-a ofilit. S-a stricat însă numai 
omul cel din afară, precum zice Apostolul, iar cel dinlăuntru, adică sufletul, 
creşte şi se înnoieşte din zi în zi. Căci, după cum traiul bun îngraşă trupul 
şi-1 face frumos, aşa şi sufletul prin înfrânare se face mai luminat şi mai 
viteaz. La fel şi noi, prin pătimirea cea rea a trupului, am sporit frumuseţea 
şi podoaba sufletului, frumuseţe pe care o dorea proorocul David şi pentru 
care ruga pe Dumnezeu, zicând: „Doamne, întru vrerea Ta dăruieşte 
frumuseţii mele putere ". 

Deci, prin această frumuseţe a înfrânării se logodesc sufletele noastre 
cu Mirele ceresc, Hristos, precum zice fericitul Pavel: „V-am unit pe voi, 
ca pe o fecioară curată, cu un bărbat, ca să vă pun înaintea lui Hristos, 
mireasă fără de prihană". Mi-e frică însă ca nu cumva, după cum şarpele a 
înşelat oarecând pe Eva cu meşteşugirea lui, la fel să vatăme, cu viclenie, 
toată slăbiciunea în Hristos a gândurilor voastre. 

Socotiţi dar cât de mare este darul că ne-am învrednicit să avem Mire 
pe Hristos. Vedeţi pe marele apostol Pavel, cum se spăimântă şi se 
cutremură pentru noi, ca nu cumva să ne înşele vrăjmaşul şi să ne facă să 
cădem din această mare vrednicie. Sufletul nostru se aseamănă cu o 
fecioară logodită, care-i ascunsă şi păzită de ochii tinerilor, ca să nu fie 
văzută, şi care pune mare silinţă ca să-şi păstreze curată fecioria, până la 

vremea nunţii şi a unirii ei. Tot aşa sufletul are datoria să se păzească curat 
de păcat, până în ceasul morţii şi atunci, ieşind din trup ca dintr-un palat 
împărătesc, de va fi frumos şi împodobit cu paza fecioriei avută în această 
lume, atunci se vor bucura sfinţii îngeri văzându-1 împodobit cu fapte bune. 
Iară de va fi urât şi înegrit de păcate, se vor bucura dracii. O, ce lucru de 
jale şi de plângere, să spună cineva sau să audă aceasta! Drept aceea, să 
primim ca trupul nostru să aibă acum pătimire rea, să se smerească şi să 
stăpânească mintea sufletească în noi, iar nu voia rea a trupului. Nu numai 
acum, ci totdeauna să avem această pază şi această nevoinţă a înfrânării, 
căci viaţa monahului nu este decât o înfrânare a patimilor, pază a 
gândurilor şi război necontenit împotriva duhurilor nevăzute. Cu toate că 
acestea sunt grele şi ostenitoare pentru trup, dar mult folos aduc sufletului; 
căci osteneala este trecătoare, iar plata veşnică. Pentru aceea zice 
Apostolul: „Uşurinţa scârbei noastre ne găteşte greutatea slavei veşnice". 
Deci o fraţilor, să nu ne îngrijim de cele văzute, ci de cele nevăzute, că cele 
văzute sunt; trecătoare, iar cele nevăzute, veşnice. Aceste bunătăţi poftesc 
şi îngerii să le privească, adică să vadă pe Domnul nostru Iisus Hristos, cu 
care sufletele noastre sunt unite. Mă rog dragostei voastre fraţilor, să păzim 
sufletul nostru curat de fapte rele, de gânduri necurate, care întinează 
sufletul, precum a zis Domnul. Să nu primim în niciun chip gândul 
păcatului, că din gândire şi din aducerea aminte a păcatului, se aprinde 
pofta ca un foc mare şi arde sufletul şi îl face urât şi negru. De aceea 
departe să fugim de patimi şi de gândul pe care ni-1 pune diavolul înainte. 
Să ne depărtăm cu mare grăbire de ispitele viclene, ca să luminăm sufletul 
nostru cu fapte bune, sârguindu-ne şi ostenindu-ne în acest post cu 
înfrânarea, ca atunci când va veni ceasul despărţirii sufletului să fim gătiţi 
şi curaţi, să ne învrednicim bucuriei cereşti şi să câştigăm bunătăţile 
veşnice în Hristos Iisus Domnul nostru a Căruia este slava şi stăpânirea 
împreună cu Tatăl şi cu Duhul Sfânt acum şi pururea şi în vecii vecilor. 
Amin. 



CUVÂNTUL 5 1 

ÎN VINEREA SĂPTĂMÂNII A DOUA: DESPRE UNIRE 

ŞI DRAGOSTE ŞI TREBUINŢA DE A SUFERI CU 

VITEJIE OSTENELILE FAPTELOR BUNE, CA 

SĂ CÂŞTIGĂM ÎMPĂRĂŢIA CERURILOR 

Fraţilor şi părinţilor, mult mă veselesc eu smeritul, văzând petrecerea 
voastră cu pace, întărirea voastră în faptele bune şi mai ales unirea 
dragostei dintre voi, şi că petreceţi vremea postului în răbdare şi faceţi 

aceasta pentru mântuirea sufletului vostru şi pentru nădejdea cea bună a 
vieţii veşnice. Din toate bunătăţile, alt lucru mai bun nu este ca pacea şi 
unirea între fraţi şi acestea odrăslesc din înfrânare. Că oriunde se va arăta şi 
se va afla înfrânarea de acolo toată răutatea şi vicleşugul fug. Aşa au lipsit 
acum şi de la noi nestatornicia, neorânduiala, împotrivirea, viclenia, 
clevetirea, neascultarea, mândria şi toată răutatea. 

Deci, fraţii care sunt sârguitori să priceapă că nu numai pe ei se 
folosesc, ci şi pe ceilalţi fraţi îi îndeamnă spre bine cu pilda lor bună, pentru 
care mare plată vor lua de la Dumnezeu, iar cei ce fac scandal, aduc şi lor şi 
altora multă osândă prin pilda rea. Prieteni ai lui Dumnezeu şi ai îngerilor 
sunt cei care povăţuiesc cu cuvântul şi îndeamnă pe fraţi spre poruncile lui 
Dumnezeu. Să dea Dumnezeu să ne aflăm totdeauna în această stare şi 
vieţuire lăudată şi să nu încetăm, nici să lipsim vreodată de la dragostea lui 
Dumnezeu. Că zice Hristos: „Să iubeşti pe Domnul Dumnezeul tău din tot 
sufletul tău şi din toată inima ta şi din tot cugetul tău". Dar cel ce iubeşte pe 
Dumnezeu astfel, niciodată nu se satură de dragostea lui, nu osteneşte şi nu 
se leneveşte; ci mai mult îşi sporeşte căldura, crescând în inima lui faptele 
bune, şi merge din putere în putere, lucru pe care se cade să nu-1 
contenească niciodată. 

Nu vedeţi pe oamenii mireni cum se ostenesc şi se nevoiesc ziua şi 
noaptea pentru cele trecătoare? Nu vă uitaţi la ce fac corăbiile aici înaintea 
noastră, cum lucrează toată ziua şi nicidecum nu se odihnesc? Pentru care 
pricină? Ca să câştige ceva de cheltuială, să se chivernisească. Iar noi să nu 
suferim osteneli şi nevoi cu bucurie, pentru ca să câştigăm bogăţie 
dumnezeiască, să ne învrednicim de împărăţia cerurilor, să câştigăm cele 
veşnice şi să ne izbăvim de chinurile cumplite? Dimpotrivă, fraţilor, aşa să 
facem şi de va fi trebuinţă să ne vărsăm şi sângele pentru numele şi 
dragostea lui Dumnezeu, să stăm cu bărbăţie bucurându-ne cu nădejde, 
suferind toată scârba cu mulţumire. 

Să căutăm prin rugăciune, psalmi şi citiri să unim mintea noastră cu 
Domnul prin această silinţă şi să o izbăvim de gândurile nefolositoare. De 
vreme ce şederea şi lenea pricinuiesc tot lucrul rău, iar lucrarea şi sârguirea 
sunt paza minţii noastre. Pe lângă toate acestea să ne îngrijim de ascultare 
şi fiecare să-şi facă treaba sa cu frică de Dumnezeu. Să fie faptele noastre 
cu bună orânduială şi cu bună evlavie şi să iubim odihna fratelui nostru, că 
toate acestea sunt folositoare şi ajută la mântuirea sufletului, însă pe lângă 
acestea să ne rugăm lui Dumnezeu şi pentru fraţii noştri care sunt la slujbe 
în multe locuri, ca să-i acopere Dumnezeu, pentru că de aceştia am grijă, 
fiindcă nu-i am înaintea mea ca să văd cum vieţuiesc, încă şi pentru mine 
smeritul să vă rugaţi, ca să mi se dea cuvântul de folos în gura mea şi 
vieţuirea dreaptă şi mântuitoare, ca prin dragostea voastră şi eu cel mai mic 
să aflu mântuire sufletului meu în Hristos Iisus Domnul nostru, a Căruia 

este slava împreună cu Tatăl şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 52 

LA DUMINICA A DOUA DIN POST: ÎN NĂDEJDEA 

VIEŢII VEŞNICE, SĂ PETRECEM ZILELE 

POSTULUI CU LINIŞTE ŞI BLÂNDEŢE 

Fraţilor şi părinţilor, bun lucru este postul, unit îns ă cu faptele bune 
care i se cuvin: cu pacea, cugetul bun, ascultarea, blândeţea, milostivirea şi 
alte bunătăţi ce sunt folositoare. Dar diavolul, ca un vrăjmaş şi protivnic al 
mântuirii noastre, meşteşugeşte şi lucrează împotriva celor ce postesc toate 
cele împotrivitoare. Ii face îndrăzneţi, împotrivitori la cuvinte, răi, mânioşi, 
trufaşi, pizmătăreţi, vorbitori de rău, ca să le pricinuiască mai multă 
stricăciune şi pagubă cu aceste patimi, decât folosul pe care -l pot câştiga 
prin post. Noi, însă, înşelăciunile şi meşteşugurile lui cunoscându-le, să 
petrecem aceste sfinte zile pururea cu pace, cu blândeţe şi cu linişte şi să ne 
purtăm unul faţă de altul cu dragoste, cunoscând că acest fel de post este 
bine primit la Dumnezeu. Iar dacă ne lipsesc acestea, orice osteneală vom 
face este pierdută şi în zadar ne trudim. De trebuinţă, aşadar, este să postim, 
că postul veştejeşte trupul, dar întăreşte sufletul şi-1 înoieşte. Căci cu cât 
omul din afară se strică, cu atât cel din lăuntrul se înoieşte, precum zice 
Apostolul. 

Din zi în zi, vremelnica uşurinţă a scârbelor multă slavă ne găteşte în 
ceruri. Aşa că, socotind şi aducându-ne aminte de plata şi răsplătirea 
viitoare, să suferim ostenelile faptelor bune cu bucurie, mulţumind lui 
Dumnezeu că ne-a învrednicit a fi părtaşi moştenirii sfinţilor săi din lumina 
cea neînserată, şi că ne-a izbăvit de stăpânirea întunerecului şi ne-a făgăduit 
împărăţia Fiului său. 

Dar împărtăşirea cu preacuratul Său trup şi sânge, cu care în toate 
zilele ne învrednicim, puţin lucru vi se pare? Ce poate fi mai dulce şi mai 
de folos decât sfânta împărtăşanie, care dăruieşte viaţă veşnică celor ce se 
cuminecă cu vrednicie? Noi vorbim în toate zilele şi nopţile cu 
dumnezeiescul David şi cu alţi sfinţi Părinţi şi luminători ai bisericii, şi altă 
mângâiere pentru suflet nu aflăm. Căci ne-am osebit de rudele noastre şi 
am rupt cu prieteşugul acestei lumi mincinoase, pentru Domnul, şi nici o 
altă viată nu este fericită sau mai înaltă, decât aceasta. Căci viata noastră 
este în ceruri, aşteptând de acolo pe Domnul nostru Iisus Hristos, 
Mântuitorul, care va preface smeritul nostru trup asemenea cu trupul slavei 

Lui, după lucrarea puterii de a supune Lui toate. Pentru aceea, fraţii mei, se 
cade să avem bucurie defăimând şi călcând toată pofta rea a trupului. „Că 
tot trupul, ca iarba câmpului şi toată slava omului, ca o floare este; s-a uscat 
iarba şi floarea ei s-a scuturat", dar lucrarea faptelor bune rămâne în veac. 
Dacă cineva dintre noi pătimeşte rău, să se roage, zice Scriptura; de are 
cineva bucurie, să cânte, de se supără de patima rea a păcatului, de vreme 
ce diavolul niciodată nu încetează a purta război cu noi, să sufere, auzind 
pe cel ce zice: „Fericit este cel care suferă supărarea, că fiind cercetat va 
lua cununa vieţii, pe care a făgâduit-o Domnul celor ce -L iubesc pe dânsul. 
De veţi cunoaşte acestea, zice Domnul, fericiţi veţi fi dacă le veţi face", că 
a Lui este slava în veci. Amin. 



CUVÂNTUL 53 

ÎN MIERCUREA SĂPTĂMÂNII A TREIA DIN POST: 

DESPRE MOARTEA FĂRĂ DE VESTE ŞI NEÎNTINAREA 

GÂNDURILOR CU POFTE TRUPEŞTI 

Fraţilor şi părinţilor, aflându-se aici la noi sfântul părinte şi dascăl, 
nu se cade să vă învăţ eu. Insă pentru a păstra obiceiul şi rânduiala vă voi 
grăi puţin despre viaţa noastră trecătoare. Din zi în zi, în curgerea vremii, 
ne apropiem de sfârşitul vieţii noastre şi peste putinţă este cuiva să înlăture 
ceasul sfârşitului, fiindcă trebuie să ieşim din lumea aceasta şi să mergem 
acolo unde sunt părinţii noştri. Drept aceea trebuie să avem multă grijă ca 
să ne aflăm gata în acel ceas. Auzim doar sfânta Scriptură vorbind despre 
potop şi pe Domnul care zice: „Că precum in vremea luiNoe oamenii nu se 
grijeau cu nimic de potop, ci mâncau şi beau, se însurau şi se veseleau, 
vindeau şi cumpărau şi fără de veste a venit potopul şi pe toţi i-a înecat", 
aşa va fi şi la a doua venire a lui Hristos. Poate că ne mirăm de orbirea şi 
nesimţirea oamenilor din acea vreme. Căci vedeau corabia pe care o făcea 
dreptul Noe în o sută de ani şi-1 auzeau zicând că Dumnezeu va să dea 
potop, ca să-i înece şi să-i prăpădească pentru răutăţile ce făceau, dar ei 
nicidecum nu băgau în seamă cuvintele lui ca să se pocăiască. 

Dar ia să luăm şi noi aminte. Nu cumva ne aflăm în aceeaşi nesimţire 
pentru care-i osândim pe ei? Că şi acum, chiar dacă nu vedem corabie 
cioplindu-se în o sută de ani, dar vedem în toate zilele morminte pline de 
oase, în care astăzi sau mâine vom intra şi noi, căci unul câte unul se duc 
dela noi. Şi noi ne lenevim şi nu băgăm în seamă mântuirea sufletului 
nostru, nici nu o socotim. Ci o fraţilor, să ne gătim ca să nu vie acel ceas 
fără de veste. Căci vai de cel ce nu va fi gata, că se va primejdui şi mult se 

110 



Cuvântări duhovniceşti 

va amărî, văzând că nimeni nu poate să-1 ajute, şi va căuta fiecare vremea şi 
zilele ce au petrecut şi nu le va afla, şi va plânge după ele, fără de 
mângâiere. Deci fiind întâmplarea noastră mai înfricoşată decât potopul ce 
a fost atunci, trebuie să fim foarte cu luare aminte până nu ne cuprinde 
ceasul morţii. Dar nu zic să nu mâncăm, să nu bem, sau să nu purtăm haine, 
nu zic aceasta; ci zic, că de mâncăm şi bem, sau altceva de facem, toate să 
fie spre slava lui Dumnezeu, după porunca Apostolului, precum se cade 
călugărilor. Ca să nu fim noi pricină pentru defăimarea şi necinstirea 
cinului călugăresc de credincioşi şi necredincioşi, precum grăieşte 
Apostolul: „Nu fiţi pricină de sminteală iudeilor şi elinilor şi Bisericii lui 
Hristos ". 

Cu adevărat mă rog vouă şi mă cuceresc, fraţii mei, urmaţi porunca 
Apostolului, ca să mă bucur şi eu. Fiţi în dragoste uniţi, într-un suflet 
alcătuiţi, nici o slujbă să nu faceţi cu gâlceava sau cu mândrie. Ci unul 
altuia să vă supuneţi ca nişte slugi ascultătoare ale lui Hristos. 

Păziţi-vă cu mare luare aminte şi cele cinci simţuri ale voastre, adică 
ochii să nu se uite la cele necuvioase, urechile să nu asculte cele ce nu 
folosesc, gustul să nu caute să dea pântecelui poftele pe care le cere, 
pipăirea să nu ne apropie de ceea ce nu se cade. Căci din nepaza simţurilor 
vine moartea şi prăpădirea sufletelor noastre. Mintea iarăşi să o stăpânim să 
nu se rătăcească în lucruri zadarnice şi fără de folos; nici să gândească 
înfăţişări şi chipuri ale poftelor trupeşti, din care nu avem bucurie ci multă 
amărăciune, durere şi vătămarea binelui nostru sufletesc. O, fraţilor! 
Bucuria şi veselia sufletului una este, adică, a se păzi cineva curat de 
patimile trupeşti şi de gândurile rele, ca prin nevoinţă să ajungă la 
nepătimire, nevătămându-se nici prin fapte, nici prin cuvinte. Deci s ă nu ne 
îngreunăm, nici să ne lenevim a merge la bucuria nepătimirii şi a curăţeniei, 
ci să ne sârguim pururea cu multă osteneală, ca să ne îndreptăm de orice 
păcat şi greşală. Iar Dumnezeu este gata spre ajutor, că aproape este de cei 
ce se pocăiesc şi de vom vieţui aşa, vom dobândi împărăţia cerurilor în 
Hristos Iisus Domnul nostru, a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 

CUVÂNTUL 54 

ÎN VINEREA SĂPTĂMÂNII A TREIA: 

POSTIREA ŞI DESPRE ÎNDEMNUL 

CĂTRE TOATE BUNĂTĂŢILE 

Fraţilor şi părinţilor, ieri ne-am turburat puţin, iar astăzi avem linişte 
şi pace. Ieri am avut pravilă şi poruncă, iar astăzi, odihnă. Blagoslovit să fie 
Domnul, care a risipit ispitirile şi ne-a întărit, ca fără temere să stăm întru 
întâmpinarea înfricoşărilor. Aceasta este fapta creştinilor adevăraţi şi 
amonahilor desăvârşiţi, ca pururea să fie gata să sufere tot relul de primejdii 
pentru fapta bună, încât de alt lucru să nu ne grijim fără numai de porunca 
lui Dumnezeu. 

Că cei ce au fost trimişi de împăratul şi au spus cele ce ne-au spus 
(că împăratul va să ne izgonească de nu vom asculta), s-au dus mai mult ei 
cuceriţi de evlavie, decât noi spăimântaţi prin înfricoşare. Insă Domnul vă 
va da plată pentru hotărârea ce-aţi luat ca să primiţi izgonirea pentru binele 
Domnului şi pentru sfintele Lui icoane. Vă va da plata desăvârşirii, că 
bogat este în milostivire. Şi dacă numai pentru gândul bun ce pune cineva 
pentru bine se încununează, cu atât mai vârtos de va săvârşi şi cu fapta acel 
gând. Deci şi noi ceea ce am hotărât, avem vreme să şi săvârşim, pentru că 
încă ispita nu s-a potolit, ci a rămas. Şi nu numai la noi s-a dat acest fel de 
porunci împărăteşti, ci la toată lumea, ca să nu scape nimeni neîmpărtăşit 
de aluatul ereticilor. Pentru aceea să ascultăm pe Apostolul ce zice: „Cu 
înţelepciune umblaţi către cei din afară, adică, cei necredincioşi, 
răscumpărând vremea; cuvântul vostru să fie pururea dulce şi cu stare 
potrivit, adică bine chibzuit, ca să daţi răspunsuri cuviincioase la fiecare". 
Şi ne învaţă Apostolul, ca nu fără socoteală să ne dăm pe noi ispitelor nici 
să trecem cuvântul lui Dumnezeu, căci în sufletul celui ce se va sfii şi nu va 
grăi adevărul, zice Scriptura, nu va rămânea Duhul lui Dumnezeu într-însul 
şi despre aceasta destule sunt câte v-am grăit. 

Iată dar, cu ajutorul lui Dumnezeu vremea postului merge înainte şi 
ne apropiem de mijlocul căii. Deci să punem silinţă, nevoindu-ne la cele 
dinainte cu orice mijloc pofteşte fiecare, fără întristare şi greutate. 
Dumnezeu iubeşte pe postitorul osârduitor şi smerit, însă canonul şi 
rânduiala vieţii de obşte nu sloboade ca să postească fiecare după voia sa şi 
să umble unde vrea, ci postul de obşte şi adevărat pentru ucenicii adevăraţi 
este să-şi taie fiecare voia sa. 

Deci bun lucru este postul, că smereşte patimile trupului şi-1 supune 
sufletului. Bun lucru sunt lacrimile, că spală şi curăţesc întinăciunile 

păcatelor şi arată sufletul curat lui Dumnezeu. Bun lucru este rugăciunea, 
căci înalţă mintea omului dela stricăciunea lumii şi o învredniceşte să 
vorbească cu Dumnezeu. Bun lucru este dragostea, mai bună decât toate 
faptele bune, că face pe om să voiască folosul fratelui său, mai mult decât 
pe al lui. Bun lucru este silinţa, că uşurează ostenelile faptelor bune. 

Deci să ne bucurăm fraţilor, să fim nevoitori şi cu sufletul şi cu 
trupul. De a sosit ceasul cântării şi al slujbei, să alergăm degrab toţi cu 
osârdie. Este vremea să lucrăm cu mâinile, să lucrăm cu bucurie ca şi cum 
am sluji Domnului, nu oamenilor. Este vremea de vorbă, să grăim cu 
smerenie şi cu frica de Dumnezeu. Toate faptele şi mişcările noastre să fie 
plăcute lui Dumnezeu şi cu bună rânduială, precum zice Apostolul: „ Toate 
să se facă cu cucernicie şi cu cuviinţă, fără nici o tulburare sau 
împotrivire". Să fie măsură şi metanii şi să se împlinească obiceiul 
stihologhiei, psaltirii, după puterea fiecăruia. Să grijim şi de sănătatea 
trupului nostru şi Dumnezeul păcii să ne învrednicească să ajungem la ziua 
plină de lumină a învierii lui Hristos. Apoi să ne dăruiască şi împărăţia 
cerurilor, unde hrană şi băutură nu este, ci dreptate şi sfinţenie, pace şi 
bucurie, precum este scris de Duhul Sfânt. Aceste bunătăţi să le câştigăm în 
Domnul nostru Iisus Hristos, a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 55 

ÎN DUMINICA A TREIA A POSTULUI: DESPRE 

CREŞTINii BULGARI, CARE AU ÎNDURAT CHINURI 

DE MUCENICI, PENTRU CĂ N-AU VRUT SĂ 

MĂNÂNCE CARNE ÎN POSTUL MARE 

Fraţilor şi părinţilor, vreau să îndemn dragostea voastră spre fapte 
bune cu o istorioară folositoare. Povestirea este aceasta: în ţara Bulgariei 
s-a dat poruncă aspră dela domnul locului, precum ne -am încredinţat dela 
mulţi, pentru creştinii şi fraţii noştri ce sunt robiţi, că de vor vrea să 
mănânce carne în sfântul şi marele post, îşi câştigă viaţa, iar de nu vor vrea, 
pe toţi osă-i treacă prin sabie. Deci acel păgân a pus toată puterea ca să se 
plinească cuvântul lui. Atunci s-au adunat la un loc mulţimea robilor, copiii 
şi femeile. Şi mare jale era între ei, căci pe de o parte socotind cum să calce 
legea creştinească şi să mănânce carne, se întristau şi plângeau, iar pe de 
altă parte vedeau primejdia morţii şi se tânguiau cu amar. în scurt s-au 
supus şi au hotărât cei mai mulţi să se supună poruncii tiranului. Dar dintre 
ei s-au osebit patrusprezece familii, zicând că nicidecum nu vor face 

porunca păgânului, ca să mănânce carne în sfântul post. Ceilalţi creştini se 
rugau de ei şi-i îndemnau să nu piară pentru atâta greşeală, ci deocamdată 
să facă voia tiranului şi pe urmă se vor îndrepta prin spovedanie şi pocăinţă, 
însă aceştia nicidecum n-au vrut, ci nădăjduiau la Dumnezeu şi la câştigul 
bunătăţilor veşnice, 

Iar domnul cel barbar, dacă a văzut tăria minţii lor, s-a sfătuit să 
omoare pe unul din ei şi să-i împartă femeia şi pe copiii lui robi tătarilor, 
socotind că doar şi ceilalţi se vor înfricoşa şi vor face voia lui. Şi după cum 
a poruncit îndată s-a făcut. Dar ceilalţi nu s-au înfricoşat, ci mai mult s-au 
întristat şi ziceau: „creştini suntem şi un cuget avem cu fratele nostru ce a 
mărturisit". Deci pentru această bună mărturisire li s-au tăiat şi lor capetele 
şi s-au săvârşit în Domnul. 

Vedeţi fraţilor că şi până astăzi se împlineşte Evanghelia împărăţiei 
lui Dumnezeu, căci zice Domnul: „Cel ce iubeşte pe Tatăl său şi pe mama 
sa mai mult decât pe Mine, nu este vrednic de Mine, şi cine nu ia crucea sa 
şi să vie după Mine nu este Mie vrednic!" Şi iarăşi zice: nu vă temeţi de cei 
ce omoară trupul, iar sufletul nu pot să-1 omoare, ci mai vârtos să vă fie 
frică de Dumnezeu care poate şi sufletul şi trupul să-1 chinuiască în gheena 
focului". Aşa şi aceştia au ascultat poruncile Evangheliei şi săvârşind 
porunca lui Dumnezeu au câştigat, fericiţii, cununa muceniciei. S-au 
numărat cu sfinţii Macabei, îndoindu-li-se numărul, că aceia erau şapte, iar 
aceştia patrusprezece. Aceia au mărturisit să nu mănânce carne de porc, 
după legea lui Moisi, iar aceştia să nu guste nicicum carne în sfântul şi 
marele post. Cu mult mai de cinste este lauda acestora, decât a sfinţilor 
Macabei, că legea atunci oprea pe evrei să nu mănânce carne de porc, iar 
acestora era cu putinţă să guste deocamdată, şi păcat nu ar fi avut, precum 
zice marele Vasile. Dar, de vreme ce scopul acestor păgâni era batjocura 
credinţei creştineşti, pentru aceea aceşti fericiţi n-au vrut să defaime legea 
lui Hristos, pentru dragostea lui. O lucru minunat! O fericiţilor bărbaţi! 
Intr-un ceas au câştigat împărăţia cerurilor. Ce vor răspunde despre aceasta 
cei ce se întovărăşesc cu ereticii şi cu iconomahii, deşi spun că nu smintesc 
credinţa? Unde sunt cei ce zic, că nu se socoteşte mucenicie de va muri 
cineva pentru icoana lui Hristos? Că de vreme ce aceia nevrând să mănânce 
carne în post, s-au învrednicit să fie mucenici, cu atât mai mult se vor 
învrednici de cunună strălucitoare cel ce se vor da spre moarte pentru ca să 
nu se lepede de icoana lui Hristos, Dumnezeul nostru. Dar iconomahii ca 
nişte întunecaţi ce sunt voiesc să facă şi pe alţii să cadă în adâncul pierzării. 

Iar noi, fraţilor, să slăvim pe Dumnezeu, Care cinsteşte pe cei care -L 
cinstesc, şi care şi acum în vremurile noastre face mucenici. Dar să 
socotim, că dacă aceia, fiind oameni simpli şi neînvăţaţi, având femei şi 
copii, toate le-au lăsat pentru dragostea lui Hristos, cu atât mai vârtos noi 
care păzim fecioria, ne trudim şi lumea am părăsit cu toate ale ei (trebuinţa 

vremii întâmplându-se) să 4 ne facem următori sfinţilor mucenici, iar aceasta 
se va face în ziua, când ne va chema Hristos. Acum să stăm cu răbdare, cu 
bărbăţie, la cercarea cugetului nostru, să nu ne închinăm lui Baal, adică 
iconomahilor, precum se închinau evreii lui Baal, idolul. Să nu fugim de 
războiul gândurilor, ci mai vârtos când diavolul ne săgetează cu săgeţile 
aprinse ale poftelor trupeşti, să ne îmbărbătăm şi să le stingem cu lacrimi, 
cu pocăinţă, cu rugăciuni şi cu alte pătimiri rele ale trupului, ca şi noi să 
putem zice cu Apostolul: „în toate zilele mă omor spre lauda voastră, pe 
care o am în Hristos Iisus Domnul nostru". Şi cu sfântul David: „Că pentru 
Tine, Domnul meu, ne omoram în toată ziua, ca nişte oi spre junghiere 
ne-am socotit". Cu care să ne învrednicim a ne face moşteni împărăţiei 
cerurilor, în Hristos Iisus Domnul nostrru, Căruia este slava şi puterea, 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 56 

LA SFINŢII PATRUZECI DE MUCENICI: 

SĂ ÎNDURĂM PATIMILE, ÎNTOCMAI 

CA HRISTOS 

Fraţilor şi părinţilor, mult ne-am folosit cu strămutarea noastră din 
mănăstirea cea dintâi. Şi aşa se cădea să facem. Pentru ce să smintim noi pe 
alţii, când nouă nu ni se pricinuieşte nici o sminteală? Şi pentruce când nici 
noi, nici alţii nu folosim nimic să ne şi vătămăm. Noi am chivernisit lucrul, 
cât a fost cu putinţă şi cât ne-a ajutat vremea. Dar, de vreme ce prilej fiind 
n-au primit ca să plece pentru Hristos, precum au făcut alţii, altădată, 
trebuia să ascultăm pe proorocul ce zice: „Ieşiţi din mijlocul lor şi vă 
osebiţi, zice Domnul". Iar de fac alţii în alt chip, aceia vor da răspunsul lui 
Dumnezeu în ziua judecăţii. Că, după socoteala mea, mi se pare, că a se 
împărtăşi cineva cu ei, este întocmai ca şi când s-ar amesteca cu ereticii. 
Numai vedeţi că această strămutare ne depărtează de lume şi va să ne aducă 
scârbă, strâmtorare, foamete, şi sete, izgoniri, închisori, poate încă şi 
moarte. Dar în acestea toate vom birui prin ajutorul Dumnezeului nostru, 
Care ne-a iubit, Care când vede sufletul însetat şi dornic de El, îl întăreşte, 
ca să poată suferi patimile ce vin asupra lui. 

Aceasta, luminat, o vădesc şi o mărturisesc împreună cu ceilalţi sfinţi 
şi sfiinţii patruzeci de mucenici, a cărora pomenire o prăznuim astăzi. Nu 
putem zice că sfinţii au avut altă fire decât noi. Dar pentrucă au iubit pe 

Dumnezeu cu inimă curată, i-a întărit pe ei şi au biruit pe diavolul, 
vrăjmaşul nevăzut, cu toată neputinţa trupului lor. Şi au săvârşit o lucrare 
atât de luminată şi vestită, încât în toată lumea s-au proslăvit şi toată gura 
creştinească o laudă şi o fericeşte, în adevăr, fericit este acela care se va 
învrednici, oricât de puţin, de patimile lui Hristos. Cel ce va fi izgonit, va fi 
fericit, că şi Hristos a fost izgonit. Cine va fi legat, va fi fericit, că şi Hristos 
a fost legat. Cel ce va fi bătut, va fi fericit, căci şi Hristos a fost bătut. Cel 
ce va fi defăimat, va fi fericit, căci şi Hristos a fost necinstit şi scuipat. Cel 
ce va fi osândit la temniţă, va fi fericit, căci şi Hristos a fost închis. Dacă 
voieşti să auzi vrednicia şi răsplătirea acestor scârbe, ascultă pe dumne- 
zeiescul Pavel, trâmbiţa cea mare, care zice: „De vom muri pentru Hristos, 
vom trăi în veci cu El; de vom suferi scârbe pentru El, vom petrece cu El în 
împărăţia cerurilor, iar de ne vom lepăda de El şi El se va lepăda de noi; şi 
de vom fi necredincioşi, El credincios rămâne, că a se lepăda pe Sine nu 
poate". Vedeţi dar făgăduinţele darurilor şi înfricoşările chinurilor, câte şi 
cât sunt de cumplite. 

Drept aceea, fraţilor, să ne sârguim, să ne nevoim, ca să nu pierdem 
ostenelile făcute mai înainte cu darul lui Hristos, adică: izgonirile, 
închisorile, bătăile şi alte scârbe ce le-am suferit pentru dragostea lui 
Hristos. Cu toate că nu am fost închişi toţi, nici alte scârbe n-am pătimit 
toţi, dar pentrucă vieţuirea noastră este de obşte, se socotesc şi patimile a fi 
de obşte, precum zice Pavel: „De te doare un mădular pătimesc şi celelalte 
mădulare ale trupului, iar când se cinsteşte şi se slăveşte un mădular, se 
veselesc împreună şi celelalte mădulare". Să dea Dumnezeu, fraţilor, ca şi 
mai multă dragoste şi unire să avem, că toţi un duh suntem, precum suntem 
şi chemaţi într-o nădejde a chemării noastre, având cap pe Domnul nostru 
Iisus Hristos, să plăcem lui Dumnezeu şi să câştigăm împărăţia cerurilor, în 
Hristos Iisus Domnul nostru, a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 57 

LA BUNA VESTIRE A PREA SFINTEI NĂSCĂTOAREI 

DE DUMNEZEU: DESPRE TAINA ÎNTRUPĂRII 

DOMNULUI ŞI DESPRE PRĂZNUIREA 

DUHOVNICEASCĂ 

Fraţilor şi părinţilor, iată cu ajutorul lui Dumnezeu a sosit 
preacinstitul şi preaslăvitul praznic al Bunei Vestiri, care este cel dintâi 
între praznicile împărăteşti. Avem datoria să-1 prăznuim, nu oricum se va 

întâmpla, cum fac cei neînvăţaţi şi fără evlavie, ci cu evlavie multă, cu 
înţelegere şi cu multă luare aminte la puterea tainei, care este aceasta: Fiul 
lui Dumnezeu bine a voit să fie Fiu al omului şi, spre mijlocirea şi lucrarea 
acestei taine negrăite, a fost primit de Prea Sfânta Fecioară, S-a sălăşluit în 
ea, din ea S-a zidit şi S-a făcut prea curatul Său trup, şi S-a făcut om deplin. 

Pentru ce? Pentru ca să răscumpere pe om din blestemul legii, 
precum este scris, ca să ne facă pe noi fiii lui Dumnezeu, să nu mai fim 
robii diavolului, ci slobozi; nici pătimaşi şi spurcaţi, ci fără de patimă şi 
curaţi; nici iubitori de trup ca să umblăm în voile trupului, ci după duh, ca 
nişte prieteni şi fii ai lui Dumnezeu. Căci voia trupului este moarte, iar voia 
sufletului este viaţă, şi este moarte voia trupului, pentrucă nu se supune 
legii lui Dumnezeu. 

Aceasta este tâlcuirea tainei şi pricina praznicului. Drept aceea 
trebuie şi noi să prăznuim duhovniceşte şi duhovniceşte să vieţuim în 
dreptate şi cuviinţă, în dragoste şi blândeţe, în pace şi îndelungă răbdare, în 
bunătăţi şi în Duhul Sfânt, ca să nu defăimăm întruparea Domnului. Dar nu 
numai aceasta, ci avem datorie să ne rugăm lui Dumnezeu şi să ne întristăm 
pentru lume. Căci neamurile şi limbile, barbarii şi păgânii nu-L ascultă, 
lepădându-se de El şi necinstindu-L. De asemenea, să ne rugăm pentru 
mulţimea creştinilor care -L defăima, unii cu necredinţa cea rea şi alţii cu 
faptele necuvioase. 

Deci ce se cuvenea să facă Domnul pentru mântuirea lumii şi a 
omului şi nu a făcut? Dumnezeu era şi om S-a făcut. S-a smerit pe Sine 
până la moarte de cruce. Ne-a dat nouă să mâncăm şi să bem trupul şi 
sângele Lui. Ne-a învrednicit să-I zicem părinte şi fratele nostru, cap, 
dascăl, pace şi împreună moştean şi altele, pe care acum nu le putem spune. 
După acestea toate noi II amărâm, iar El rabdă, că zice: „Eu n-am venit să 
judec lumea, ci să mântuiesc lumea ". Deci, fraţilor, ce vom zice şi ce vom 
face, decât să urmăm ucenicilor adevăraţi. Precum aceia se scârbesc şi se 
întristează, când văd că tovarăşii lor nu se supun şi nu ascultă, aşa şi noi ca 
nişte slugi credincioase, văzând pe tovarăşii noştri că nu ascultă pe 
Domnul, să ne întristăm şi să ne rugăm cu tot dinadinsul pentru ei, după 
cum porunceşte Apostolul Pavel: să facă creştinii rugăciuni şi mulţumiri 
pentru toţi oamenii, încă şi pentru împăraţi şi domni. Căci dacă aceştia se 
află în pace, şi lumea petrece cu pace. Şi iarăşi zice despre sine, că se roagă 
lui Dumnezeu Hristos ca să se mântuiască evreii, rudele lui: „Şi adevăr zic 
în Hristos şi nu spun minciuni, ci mărturisesc în Duhul Sfânt, că întristare 
mare am în inima mea pururea, şi mă rog şi mă cuceresc în Hristos Iisus, ca 
anatema să fiu, adică osebit să fiu de Hristos pentru folosul rudelor mele 
cele trupeşti". Vezi ce dragoste mare, vezi înălţimea iubirii sale de oameni? 
Asemenea şi proorocul Moisi a zis, când Dumnezeu vrea să prăpădească pe 
evrei: „O Doamne, de vei ierta păcatele lor şi nu-i vei strica, bine, iar de nu, 

şterge-mă şi pe mine din cartea în care m-ai scris". 

Aşadar, fraţilor, şi noi trebuie să fim adevăraţi ucenici ai lui Hristos, 
iar nu mincinoşi. Nu numai pentru noi să grijim, ci pentru toţi creştinii şi 
pentru toată lumea să ne rugăm şi să ne întristăm. 

Şi de vom face aşa, noi mai întâi ne vom folosi făcând cele plăcute 
lui Dumnezeu, că aşa vrea Dumnezeu, să dorim binele fraţilor noştri şi 
mântuirea tuturor oamenilor mai mult decât pe a noastră. Aşa să facem, 
fraţilor, şi aşa vieţuind să ne facem moşteni vieţii veşnice în Hristos Iisus 
Domnul nostru, a Căruia este slava şi puterea împreună cu Tatăl şi cu 
Duhul Sfânt, acum şi pururea şi în vecii vecilor. Amin. 



CUVÂNTUL 58 

ÎN MIERCUREA ÎNJUMĂTĂTIRII POSTULUI: 

ACESTE PAŞTI TRECĂTOARE SUNT PILDĂ 

ŞI ÎNCHIPUIRE A CELOR VIITOARE ŞI 

VEŞNICE. DESPRE RĂBDARE 

Fraţilor şi părinţilor, iată că cu ajutorul lui Dumnezeu am ajuns la 
înjumătăţirea postului şi sufletul fiecărui creştin se veseleşte că se apropie 
Sfintele Paşti, căci se odihneşte atunci de multele lui osteneli. Am zis 
aceasta, pentru că toată vremea vieţii noastre se aseamănă cu sfântul post, 
aşteptând Pastile veşnice, căci Pastile acestea, măcar de sunt şi mari şi 
cinstite, dar precum învaţă sfinţii Părinţi sunt închipuirea Paştilor celorlalte. 
Zic a celor cereşti, că Pastile acestea într-o zi se prăznuiesc şi trec, iar 
acelea sunt veşnice şi fără de sfârşit. Aici sărbătorile şi praznicile sunt 
amestecate cu ispite şi întristări lumeşti, iar Pastile acelea nu au nici o 
întristare, nici durere, ci bucurie şi veselie veşnică. Acolo este cântarea 
neîncetată şi dulce şi tocmirea glasurilor celor ce îngereşte prăznuiesc. 
Acolo este masa cea bogată şi plină de bunătăţile veşnice. Acolo este 
băutura cea nouă, pentru care a zis Hristos la Cina cea de Taină către 
Apostolii săi: „ Că de acum nu voi mai bea din rodul viţei acesteia, până 
când voi bea din nou împreună cu voi în împărăţia Părintelui Meu". Despre 
această dobândă împărătească a bunătăţilor celor veşnice, înainte de a Se 
înălţa la ceruri a zis ucenicilor Săi:„Eu Mă duc ca să vă gătesc loc de 
odihnă, şi iarăş viu ca să vă iau cu Mine, ca unde voi fi Eu, să fiţi şi voi". Şi 
iarăşi zice: „în acea zi veţi cunoaşte că Eu sunt în Tatăl şi voi întru Mine şi 
Eu întru voi". De asemenea zice: „Părinte vreau ca unde voi fi Eu să fie şi 
aceştia cu Mine, ca să vadă slava mea, pe care Mi -ai dat-o, că mult M-ai 
iubit mai -nainte de facerea lumii". Aceste cuvinte nu le-a zis Hristos numai 

pentru apostoli, ci pentru toţi creştinii. Ascultă ce zice mai jos: „Că nu 
pentru aceştia numai Mă rog, ci pentru toţi ce vor crede în Mine prin ei, ca 
să fie toţi una, precum Tu Părinte eşti în Mine şi Eu în Tine". Ce mângâiere 
mai mare şi ce dragoste mai desăvârşită poate să fie pentru noi, decât aceste 
cuvinte ale Domnului nostru Iisus Hristos? Cum să nu umilească răutatea 
sufletului, cum să nu deschidă inima? Mie mi se pare că aceste cuvinte ale 
lui Hristos nu numai inima omenească, ci şi firea pietrelor o va face să dea 
lacrimi. De acestea aducându-şi aminte sfinţii cei ce au plăcut lui 
Dumnezeu, au răbdat cele ce au pătimit. Scârbele le socoteau ca nişte 
bucurii, muceniciile ca nişte veselii, posturile şi pătimirile rele ca odihnă, 
iar moartea ca viaţă. Deci şi noi fraţilor, de vreme ce avem tot aceeaşi 
dorinţă, să dobândim împărăţia cerurilor, şi tot aceleaşi Paşti cereşti 
aşteptăm, să urmăm dar viaţa sfinţilor Părinţilor noştri cei mai dinainte şi, 
pe cât ne este putinţă, să suferim cu bărbăţie greutăţile şi ispitele vremii 
acesteia. Să nu ne biruim de întristare şi de lene, ci mai vârtos cu mult mai 
multă nevoinţă îndemnându-ne la lucrarea faptelor bune şi spre poruncile 
lui Dumnezeu, să avem pururea grijă şi pază de şarpele, adică de diavolul, 
„care tot felul de meşteşug face ca să ne otrăvească sufletele cu veninul 
omorâtor al păcatului". Se preface în închipuire de înger luminat şi lucrurile 
le preface şi le arată într-alt chip, nu după cum sunt, şi întunericul îl face 
lumină şi amărăciunea dulceaţă. Aşa a înşelat şi pe strămoşul nostru Adam, 
arătând rodul neascultării foarte frumos şi vrednic de poftit, şi 1-a amăgit de 
a mâncat din rodul cel amar şi de moarte pricinuitor, fiind apoi izgonit din 
Rai. Dar noi, de vreme ce am cunoscut faptele lui cele viclene, să avem 
multă pază şi luare aminte, căci ne arată păcatul şi neascultarea ca pe un 
lucru bun. Atunci îndată să întoarcem ochiul sufletului şi al trupului şi să ne 
uităm la Dumnezeu, ca să nu ne lase înşelaţi de diavolul cel viclean şi să ne 
scoată din Rai, adică din poruncile lui Dumnezeu. Dar care este rodul 
neascultării pe care îl arată frumos şi poftitor? Pofta rea a trupului şi 
patimile acestea urâte, de la care fraţilor să ne depărtăm cât vom putea, ca 
să ne slobozim şi aici din cursele vrăjmaşului şi acolo să dobândim Pastile 
veşnice, împreună cu toţi sfinţii, în Hristos Iisus Domnul nostru, a Căruia 
este slava şi puterea împreună cu Tatăl şi cu Duhul Sfânt, acum şi pururea 
şi în vecii vecilor. Amin. 

CUVÂNTUL 59 
ÎN VINEREA ÎNJUMĂTĂŢIM POSTULUI: PRIN 

UCIDEREA PATIMILOR TRUPEŞTI ŞI PRIN 

ÎNVIEREA FAPTELOR BUNE, PRĂZNUIM CU 

ADEVĂRAT PASTILE DOMNULUI 

Fraţilor şi părinţilor, ziua Paştilor s-a apropiat, căci cu ajutorul lui 
Dumnezeu am trecut jumătate din post. Dar pentru ce să ne sârguim ca să 
ajungem la aceste Paşti trecătoare? Oare nu le-am prăznuit în mulţi ani? Tot 
aşa şi acum Pastile vor trece, că nici un lucru al veacului acestuia nu este 
statornic, ci toate sunt vremelnice şi trecătoare. Zilele şi vremea vieţii 
noastre trec ca umbra şi ca visul şi aleargă ca un călăreţ, până când ne va 
duce la sfârşitul vieţii pe fiecare. 

Dar nu Pastile acesta sunt cu adevărat râvnite de noi, ci Pastile care 
nu sunt numai odată în an, ci totdeauna şi în toate zilele, sunt mai dorite. 
Aceste Paşti sunt: curăţirea de păcate, zdruncinarea şi smerenia inimii, 
lacrimile umilinţii, curăţenia simţirilor, izgonirea patimilor, adică a 
desfrânării, a necurăţeniei, a poftei rele şi a tot păcatul. Cel ce se va 
învrednici să săvârşească aceste lucruri ale faptelor bune, acela face Pastile 
Domnului şi prăznuieşte sărbătoarea fericită şi mult dorită, nu odată în an, 
precum am zis, ci în toată viaţa. Iar cel ce nu are acestea, ci mai vârtos este 
slugă patimilor şi poftelor trupeşti, acela nu poate să prăznuiască după cum 
se cade. Căci cum poate prăznui cu adevărat cel ce-şi are pântecele, 
Dumnezeu? Cum să se veselească duhovniceşte cel ce arde de pofta 
trupului? Cum să prăznuiască după plăcerea lui Dumnezeu cel căruia pisma 
şi ţinerea mâniei îi rod inima? Cum să priceapă bucuria sufletească a 
sărbătorii, cel ce este afundat în iubirea de argint, sau este robit de trufie, 
sau învăluit în patimi? Nu pot unii ca aceştia să prăznuiască. După cum nu 
putem zice de cel bolnav care zace în pat, că se odihneşte, nici de cel 
primejduit cu corabia, că a călătorit bine, aşa nu poate nici cel ce se află în 
întuneric să aibă lumină, nici cel ce face păcatul, să prăznuiască. 

Insă pentru noi, fraţilor, nădăjduiesc în Dumnezeu că veţi fi la mai 
bună şi mântuitoare stare, că şi vieţuirea voastră nu este decât pregătire 
pentru praznic, căci văd osârdia voastră: cântarea, cântare primeşte; citirea, 
citire; rugăciunea, rugăciune. Astfel învăluindu-ne cu faptele bune ca o 
roată, ne împreunăm cu Domnul. Ce viaţă este mai fericită, decât viaţa 
noastră? Nici una, cu adevărat. 

Căci, de vreme ce am aflat ce sunt Pastile veşnice să ne nevoim ca să 
le câştigăm, fraţilor. Pe acestea să le prăznuim cu toată puterea, adică cu 

omorârea patimilor, cu învierea faptelor bune. Să ne aducem aminte de 
Domnul nostru Iisus Hristos, că şi El a pătimit pentru noi, lăsând nouă 
pildă, ca şi noi să urmăm Lui. Şi acestea le-am zis, nu ca să cercetăm 
păcatele altora şi să-i osândim, că aceasta este un păcat foarte greu, ci mai 
vârtos fiecare să se judece pe sine şi să se defaime, şi nu pe altul. Căci zice 
Apostolul: „Sarcina sa şi greutatea păcatelor sale să ridice fiecare". Am zis 
acestea numai ca să cunoaştem darul lui Dumnezeu, şi pururea să-I 
mulţumim şi să-L slăvim ca pe un făcător de bine. Căci nu numai aceste 
bunătăţi ne dăruieşte, ci încă va adăuga harul slugilor Sale până în sfârşit, 
ca să dobândească bunătăţile cereşti şi Pastile cele veşnice. Pe care noi toţi 
să le câştigăm cu darul şi cu iubirea de oameni a Domnului nostru Iisus 
Hristos, a Căruia este slava şi puterea împreună cu Tatăl şi cu Duhul Sfânt, 
acum şi pururea şi în vecii vecilor. Amin. 



CUVÂNTUL 60 

ÎN DUMINICA A PATRA A POSTULUI MARE: 

PRIMĂVARA, SĂ ÎNNOIM SILINŢA NOASTRĂ 

SPRE FAPTE BUNE, SUFERIND ISPITELE 

VĂZUTE ŞI NEVĂZUTE 

Fraţilor şi părinţilor, de vreme ce iarna a trecut şi a venit primăvara şi 
vedem toate lucrurile lumii că întineresc, copacii şi pomii înverzesc, 
pământul se împodobeşte cu iarbă verde şi cu flori, pasările cerurilor 
bucurându-se, cântă şi laudă pe Hristos dătătorul de viată, şi toate celelalte 
împodobite văzându-le, să ne bucurăm şi să slăvim pe Dumnezeu, care 
înnoieşte lumea în tot anul. Iar aceasta cu cuviinţă să o facem, căci zice 
Apostolul: „Cele nevăzute ale Lui, de la zidirea lumii se văd prin lucrările 
mâinilor Sale". Adică, din lucrurile cele văzute ale lui Dumnezeu şi din 
frumuseţea lumii, pricepem şi vedem cu ochiul sufletului (care este mintea) 
lumea cealaltă, cea nepricepută şi nespusă şi puterea lui Dumnezeu cea 
mare. Pentru aceea trebuie, când vedem înnoirea lumii să ne veselim, să nu 
stăm numai până aici cu gândul, ci să mergem mai înainte cu luarea aminte, 
adică, această înnoire şi podoabă a lumii, care se produce primăvara, din 
iarnă se pricinuieşte; căci de nu va veni mai întâi iarna ca s ă cadă zăpadă şi 
ploi, vânturi şi îngheţuri să amărască şi să îngheţe pământul, primăvara nu 
dobândeşte frumuseţea aceasta. Asemenea este şi cu sufletele, adică de nu 
va cădea asupră-le ninsoarea scârbelor, a nevoilor, a ostenelilor şi a 
patimilor cele rele, nu înverzesc, nu înfloresc, nu fac rod, nici nu se 
învrednicesc a primi blagoslovenie de la Dumnezeu, precum zice 

Apostolul. 

Deci şi noi fraţilor, să suferim orice scârbă, orice nevoie şi orice 
ispită, văzută şi nevăzută, ce ni se întâmplă; încă şi osteneala postului, 
flămânzind şi însetoşând şi suferind răul, ca să rodim şi să luăm 
blagoslovenie de la Dumnezeu şi mai ales să hrănim şi să ospătăm pe 
Domnul nostru Iisus Hristos. Că precum noi ne bucurăm văzând 
frumuseţea lucrurilor Lui, tot aşa se bucură El de frumuseţea şi de rodirea 
sufletelor noastre. Iar roadele sufletului sunt: dragostea, bucuria, pacea, 
îndelunga răbdare, bunătatea, credinţa, blândeţea şi în frânarea poftelor. Cu, 
aceste roade se hrăneşte Hristos. Fericit cel ce va ospăta aici pe Hristos cu 
fapte bune, cum am zis, că va fi ospătat şi el în împărăţia cerurilor. 

Dacă se învredniceşte cineva să primească pe împărat în casa lui, 
mare bucurie şi veselie are pentru că a fost socotit vrednic de această cinste 
şi îndrăznire; cu cât mai mult însă cel ce va fi vrednic să primească pe 
împăratul împăraţilor în casa sa. Iar cum locuieşte Hristos la cei vrednici, 
adevereşte în sfânta Evanghelie, zicând: „Eu şi Tatăl meu vom veni şi vom 
locui la el". Şi mai jos zice: „ Cel ce păzeşte poruncile Mele, acela Mă 
iubeşte, iar cel ce Mă iubeşte va fi iubit de Tatăl Meu". Deci, de vreme ce 
Hristos ne-a făgăduit aceste mari daruri, să suferim cu bucurie pentru 
numele Lui orice scârbe şi amărăciuni, auzind ce zice şi Apostolul: „Acum 
mă bucur de patimile mele pentru voi şi împlinesc în trupul meu lipsurile 
scârbelor lui Hristos". Zice despre trupul lui, care este Biserica, adică noi 
care credem în El. Iar apostolul Iacob zice: „ Toată bucuria, o fraţii mei, să 
aveţi în întâmplarea ispitelor voastre cele de multe feluri, pricepând că 
cercarea credinţei noastre săvârşeşte răbdarea, însă răbdarea să aibă faptă 
deplină ca să fiţi desăvârşiţi în toate". Vedeţi fraţilor, că în ispite este 
bucuria şi în scârbe veselia, căci toate acestea ni se întâmplă prin voia lui 
Dumnezeu, în acest chip vieţuind cu cuviinţă, să moştenim împărăţia 
cerurilor în Hristos Iisus Domnul nostru, a Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 61 

MIERCURI ÎN A CINCEA SĂPTĂMÂNĂ DIN 

POST: DESPRE PURTAREA DE GRIJĂ LA 

ÎMPĂRTĂŞIREA CU SFINTELE TAINE 

Fraţilor şi părinţilor, ieri când a venit la mănăstirea noastră omul 
împăratului, îndată ne-am turburat cu toţii şi la multe gânduri am intrat din 

pricina venirii lui fără de veste, şi tocmai după ce am aflat că n-a venit 
pentru noi, am scăpat de frică şi de cutremur. Deci, vă întreb pentru care 
pricină ne-am înfricoşat atâta şi ne-am tulburat când am văzut pe trimisul 
împăratului? Este lucru arătat că, ştiind noi că nu suntem prieteni 
împăratului, ci vrăjmaşi mari, pentru că nu facem voia şi porunca lui ca să 
ne unim cu eresul iconomahiei, de aceea ne-am spăimântat. Căci de am fi 
fost prietenii şi iubiţii lui ne-am fi bucurat foarte, cunoscând că trimisul lui 
a venit pentru vreo facere de bine şi folosul nostru. 

Iată acum pentru ce v-am spus aceasta. Orice suflet ce se va 
învrednici prin bună vieţuire să aibă pe Dumnezeu milostiv la vremea 
ieşirii din trup, când va veni îngerul trimis de Dumnezeu să-1 ia, nu se va 
tulbura nici nu se va teme, ci-1 va primi cu dragoste şi cu bucurie îl va urma 
la stăpânul lui. Iar sufletul care nu se va afla gătit în acel ceas, se va tulbura 
şi va plânge fără mângâiere, văzând că de la, nimeni n-are ajutor. Căci în 
viaţa de aici poate să ajute prietenul şi fratele pe om în luptele lui şi să-1 
facă fără frică, dar atunci nici un ajutor n-are, căci cu hotărâre şi fără milă 
îngerul răpeşte degrab sufletul ticălos. O, ce grijă şi ce cutremur va fi 
atunci! Deci, fraţilor, dacă ne înfricoşăm numai la aducerea aminte de acel 
ceas, ce vom face când va veni vremea, şi cum va sta sufletul înaintea 
înfricoşatului scaun al lui Hristos? Ascultaţi ce zice proorocul Daniil despre 
această judecată: „Râu de foc curge înaintea Lui, mii de mii stau împrejurul 
Lui şi milioane de milioane îi slujesc Lui; judecătorul este înfricoşător şi 
nimic nu se poate ascunde de ştiinţa Lui; cercetează cu amănuntul, până şi 
pentru cuvântul deşert, precum zice şi Evanghelia ". Cum va putea îndura 
sufletul aceasta? In adevăr înfricoşat lucru este să ajungă muritorul în 
mâinile Dumnezeului cel viu şi de trei ori înfricoşat pentru cel care va auzi 
hotărârea, prin care va fi osândit la chinul veşnic. 

Drept aceea, fraţilor, să ne îndreptăm şi să ne pregătim înainte de 
moarte, să îmblânzim pe Dumnezeu prin pocăinţă, ca să fie milostiv către 
noi; să câştigăm prieteni pe îngerii, care vor veni să ne ia, ca să privegheze 
totdeauna ochii gândului nostru şi mintea noastră şi să stea cu vitejie 
împotriva patimilor şi a păcatelor, nicidecum să nu ne lase să fim supuşi de 
ele. Iar de se va întâmpla să ne clătească cineva, degrab să ne ridice, şi 
potolind noi cu lacrimi săgeţile aprinse ale diavolului, să îmbrăţişăm 
dragostea lui Hristos. Iată ce zice apostolul Iacob: „Mult poate rugăciunea 
ce se face de către omul drept". Pentru aceasta avem trebuinţă fiecare de 
rugăciunea altuia şi mai ales de a preoţilor şi de învăţăturile dascălilor 
Bisericii care sunt arhiereii, că ne sunt de mare folos. Tot aşa lacrimile de 
umilinţă mult ajutor aduc, iar peste toate acestea, sfânta împ ărtăşanie este 
cel mai mare dar dumnezeiesc. Cu toate acestea noi nu purtăm grijă să ne 
împărtăşim destul de des, şi mult mă mir, pentru ce să ne cuminecăm numai 
duminica, iar în altă zi, când se întâmplă Liturghie, nu. Căci se cuvine mai 

ales monahilor care se află în sânul vieţii de obşte, în toate zilele să se 
împărtăşească, însă aceasta o zic despre cei curaţi şi cu sufletul şi cu trupul, 
dar cu nebăgare de seamă şi fără mare cercare şi luare aminte, să nu 
îndrăznească cineva. Că zice Apostolul Iacob: „Să se cerceteze omul pe 
sine de este vrednic şi atunci să se cuminece; căci cel ce mănâncă şi bea 
trupul şi sângele lui Hristos cu nevrednicie, păcat şi osândă mare 
pricinuieşte sufletului său". Că sfânta cuminecătură este pâinea vieţii. 
Această pâine dă viaţă veşnică şi fericit este cel care o mănâncă, ştiind că 
este fără prihană. Adică fără poftă rea sau vrăjmăşie, beţie, lăcomie, iubire 
de argint, sau orice altă necurăţie. Şi iată ce zice Hristos: „Eu sunt pâinea 
vieţii, care M-am pogorât din cer şi cel ce va mânca trupul Meu şi va bea 
sângele Meu este împreună cu Mine şi Eu împreună cu el". 

Vedeţi fraţilor ce dar nespus şi milă nemărginită, că nu numai a murit 
pentru noi Hristos, dar încă şi trupul şi sângele Său ni L-a dat să-L mâncăm 
şi să-L bem. Oare ce semn poate fi mai mare, decât acesta, despre dragostea 
lui către noi, şi ce altă dovadă, că doreşte mântuirea noastră a tuturor, poate 
fi mai luminată decât aceasta? Şi dacă cel ce este oprit de la masa de obşte 
se mâhneşte şi-i pare rău, cu cât oare mai mult se cade să se mâhnească, să 
plângă şi să se tânguie cel ce se opreşte el însuşi de la masa dumnezeiască, 
fie pentru necurăţie, fie pentru neînfrânare, ori pentru neascultare, sau 
pentru orice altă patimă. Căci nu se lipseşte de hrană proastă şi trecătoare, 
ci de pâinea vieţii şi de paharul mântuirii şi, mai adevărat să zic, de însuşi 
Hristos; că de este în Hristos cel ce se împărtăşeşte cu sfintele taine şi 
Hristos este în el. Iată dar că, cel ce nu se împreună cu sfintele taine, este 
despărţit de Hristos. Iar de n-am urmat până acum aceasta, de acum înainte 
să ne îndreptăm. Cunoscând puterea darului şi curăţindu-ne, când ne este cu 
putinţă, să ne împărtăşim cu preacuratele taine, spre sănătatea trupului şi a 
sufletului şi spre moştenirea vieţii veşnice. 

De se va întâmpla să fim chiar la muncă şi ascultare afară şi vom 
auzi toaca bisericii, să lăsăm treaba şi să alergăm cu multă sârguinţă să ne 
cuminecăm, şi mult ajutor vom câştiga. Căci cu această grijă fiind dea 
pururea, ne vom feri de orice păcat şi vom fi gata totdeauna, iar dacă nu 
avem grija de a ne împărtăşi cădem în multele patimi ale păcatelor. Aşa dar 
se cade fraţilor totdeauna să ne gătim, ca să ne facem părtaşi vieţii veşnice, 
învrednicindu-ne să o câştigăm cu darul şi cu iubirea de oameni a 
Domnului nostru Iisus Hristos, a C ăruia este slava şi puterea, împreună cu 
Tatăl şi cu Duhul Sfânt, acum şi pururea şi în vecii vecilor. Amin. 

CUVÂNTUL 62 

ÎN VINEREA SĂPTĂMÂNII A CINCEA: 

DESPRE LUCRAREA CU OSÂRDIE A FAPTELOR BUNE 

Fraţilor şi părinţilor, fapta bună este lucrarea ce nu încetează nici 
conteneşte vreodată, ci totdeauna merge înainte, în acest chip bărbaţii drepţi 
se înalţă la măsurile cele mai de sus ale faptelor bune. De aceea zice 
Apostolul: „Nu cunosc că am luat dar şi nu cunosc care este săvârşirea 
faptei bune, ci alerg să ajung la cea cu care m-a liberat şi m-a miluit pe 
mine Hristos Iisus". Şi iarăşi zice: „Faptele bune cele trecute pe care le-am 
făcut, le-am uitat şi la cele dinainte mă nevoiesc; cu nădejdea alerg către 
darul chemării de sus a lui Dumnezeu în Hristos Iisus". Adică bunătatea nu 
are niciodată sfârşit, că după ce încetează bunătatea, începe răutatea să 
lucreze. 

Deci şi noi fraţilor, să nu rămânem înapoi, nici să nu încetăm a 
merge pe calea faptelor bune, ci totdeauna s ă fim lesne porniţi şi întăriţi în 
osârdie, ca să mergem din putere în putere, până vom ajunge bărbaţi 
desăvârşiţi şi la măsura vârstei plinirii lui Hristos. Şi nu vom putea săvârşi 
aceasta prin alt mijloc, decât petrecând toată ziua şi tot ceasul cu osârdie. 
Adică la ceasul utreniei, să ne sculăm îndată din somn şi să ne aflăm la 
rugăciune; la sfârşitul utreniei, să începem cu bucurie lucrul obişnuit şi în 
inima noastră să zicem dumnezeieştile cuvinte ale citirii, împreună lucrând 
şi mâinile şi gândul. A venit seara, să ne culcăm cu cuvenită mulţumire şi 
cu umilinţă, săvârşind canoanele, fără tulburare, cu plecarea genunchilor la 
pământ şi apoi să dormim, păzindu-ne de nălucirile şi arătările viclene. Cu 
această gătire şi petrecere a zilei şi nopţii, se împlineşte ceea ce zice 
dumnezeiescul David: „Ziua zilei vesteşte graiul, şi noaptea, nopţii, 
priceperea". Să nu treacă ziua cu vorbe netrebnice, cu râsete şi cu leneviri, 
nici noaptea cu gânduri de desfrânară şi de necurăţie. Şi nu numai trupul, ci 
şi sufletul să-1 păzim, că Domnul voieşte ca amândouă să fie curate de 
gândurile viclene. 

De va zice cineva că-1 supără patima poftei, apoi ce este mai dulce 
decât fapta bună. Pe aceasta să o poftească şi la ea să râvnească, pentru că 
dulceaţa ei este foarte poftită şi fără saţiu. Dacă ne ispiteşte dragostea 
frumuseţii şi podoaba ei, apoi ce este mai frumos decât Domnul nostru 
Iisus Hristos, cu a Cărui frumuseţe toate lucrurile se împodobesc şi se 
înfrumuseţează. Iar poftele rele sălbăticesc sufletul şi-1 urzesc mai rău decât 
al fiarelor necuvântătoare, căci nu pricinuiesc veselie sau bucurie, ci tiranie, 
scârbă şi viaţă amărâtă. „Nu vă înşelaţi, zice Scriptura, că trup şi sânge, 

împărăţia lui Dumnezeu nu vor moşteni, nici stricăciunea nestricăciune". 
Pe care om nu 1-a necinstit păcatul şi nu 1-a dat morţii, şi dimpotrivă, pe 
care om nu 1-a înălţat fapta bună şi nu 1-a arătat minunat în lume! Să lăsăm 
pe cei mulţi şi să vorbim numai de doi, de Iosif cel frumos şi de fiul cel 
întâi născut al lui David. Amon pentru că a desfrânat cu sora sa, a fost 
omorât. Iar Iosif a ajuns ca şi împărat al Egiptului pentru că a iubit mult 
fecioria. 

In adevăr fapta bună este râvnitoare şi mântuitoare, iar răutatea este 
rea şi urâtă. Dar, cu tot adevărul, noi oamenii ne amăgim cu mare 
înşelăciune şi alegem mai bine moartea, decât viaţa, mai mult iubim 
întunerecul, decât lumina şi stricăciunea, decât nestricăciunea. Şi zic unii, 
că şi noi am pofti să iubim binele, dar nu putem. Nu este adevărat, ci pentru 
că nu voim, pentru aceea nu-1 iubim; dar să nu ni se pară că voim, ci din 
toată inima să voim. Căci fiind singurii stăpânitori ai minţii şi voii noastre, 
ceea ce voim, aceea facem. Precum se vede, obiceiul rău din tinereţe a 
întărit patimile în noi şi pentru aceea ni se pare că foarte greu ne putem 
izbăvi de ele. Dar iată ce zice Apostolul: „Omenesc lucru vă grăiesc, pentru 
neputinţa trupului vostru, că precum aţi făcut mădularele voastre a fi supuse 
necurăţiei şi nelegiuirii spre pierzare, aşa faceţi-le acum, faceţi-le zic, 
mădulare supuse dreptăţii spre sfinţeniei". Drept aceea, fraţilor, trebuie cu 
răbdare şi cu rugăciune să batem la uşă şi în adevăr ne va deschide uşa 
Dumnezeul nostru cel bun, făcând în noi cele plăcute înaintea Lui şi dându- 
ne nouă viaţa veşnică în Hristos Iisus Domnul nostru, a C ăruia este slava şi 
puterea împreună cu Tatăl şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 63 

DUMINICA A CINCEA DIN POST: DESPRE NEGRĂITUL 

DAR CE VOR DOBÂNDI CEI CE SUFERĂ, FĂRĂ 

ÎNTRISTARE, SCÂRBELE VIEŢII ŞI DESPRE 

POMENIREA SFÂNTULUI PLATON 

Fraţilor şi părinţilor, orice fel de slujbă va începe omul, lucrează la 
început cu greutate, dar după ce o săvârşeşte, află bucurie şi veselie. Aşa 
face şi lucrătorul ţarinei, seamănă cu lacrimi şi seceră cu bucurie. Şi ostaşul 
când pleacă la război merge mâhnit, dar când se întoarce, vine vesel. Deci 
şi noi, fraţilor, fiindcă am ajuns la sfârşitul sfântului post, să nu ne mai 
aducem aminte de pătimirea ce am petrecut, ci să ne bucurăm de bunătăţile 
făgăduite şi să slăvim pe stăpânul Hristos, rugând pe Dumnezeu ca şi de 
acum înainte să ne învrednicească a ne împodobi viaţa cu astfel de 

nevoinţe. Şi iată, înaintea lui Dumnezeu mărturisesc, că aţi petrecut vremea 
postului cu pace, cu răbdare şi cu umilinţă. Fiecare, slujba sa a făcut-o 
deplin şi fără greşală. Şi slavă sfântului Dumnezeu, că ne-a întărit să 
săvârşim bine calea sfântului post. 

Deci să luăm această pildă fraţilor şi pentru sfârşitul acestei vieţi 
vremelnice, când fiecare va înceta lucrurile sale, când se va arăta Hristos, 
viaţa noastră, şi va da lui Dumnezeu şi Tatălui împărăţia, precum este scris, 
când va strica toate stăpânirile şi puterile lumii. Atunci sfinţii nu-şi vor mai 
aduce aminte de ostenelile şi de patimile rele pe care le -au răbdat aici, căci 
vor câştiga bunătăţile veşnice. Şi aceştia sunt drepţii cei mai înainte de lege, 
adică Abel, Set, Enoh, Noe, Avraam şi ceilalţi: cei din lege, adică slăviţii 
prooroci Moisi, Ilie şi ceilalţi toţi, cei ce sunt din darul cel nou, adie ă sfinţii 
Apostoli, Mucenicii şi toată ceata sfinţilor şi îndeosebi marele Mergător 
înainte Ioan, căruia a urmat şi cuviosul Părintele nostru Platon, care s-a 
învrednicit a dobândi vitejia sufletească şi a mustrat pe împăratul cel 
desfrânat şi a căruia zi o prăznuim astăzi. 

Dar de vreme ce ucenicii dascălului bun voiesc să fie şi ei buni, ca să 
se cunoască pomul după rodul său, pentru aceea vă rog fraţilor ca în faptele 
în care au umblat el şi ceilalţi părinţi, în acelea să umblăm şi noi. Să nu ne 
lenevim la osteneli, ori să ne sfiim la mărturisirea sfintelor icoane; pentru 
că aţi auzit de ticălosul Alexandru, cum s-a lepădat de ascultare şi de 
mărturisire şi ştiţi pentru ce a pătimit aceasta. Nu din altceva, numai pentru 
că umbla singur, după voia lui şi pentru că şi-a robit sufletul său iubirii de 
argint, şi s-a făcut vânzător ca Iuda; căci acela a vândut pe Hristos evreilor, 
iar Alexandru, iconomahilor, care se aseamănă cu evreii. De aceea vă 
poruncesc tuturor să nu vă amăgiţi şi să urmaţi lui. Cu toată dreptatea strigă 
şi zice Apostolul, că „rădăcina tuturor răutăţilor este iubirea de argint", prin 
care unii au căzut în mari ispite şi scârbe. Şi asupra acestui lucru vreau să 
vă înfrunt şi eu cu cuviinţă, pentru că ştiţi bine că acel ticălos iubea slava şi 
şederea mai sus şi vrând să glumiţi cu dânsul îi ziceaţi, că este vrednic să se 
facă şi preot, iar el a socotit gluma adevăr şi 1-a orbit trufia diavolului. O, ce 
a pătimit ticălosul! S-a afundat şi s-a lepădat de credinţă, a pierdut dreapta 
mărturisire, s-a păgubit de bogăţia faptelor bune, ne-a întristat şi pe noi 
smeriţii şi însăşi Biserica lui Hristos. 

Dar Dumnezeul cel bun Care nu voieşte moartea păcătosului, ci 
doreşte întoarcerea lui ca să fie viu, să-i dea şi lui luminare să vadă în ce 
adâncime a pierzării a căzut şi să-şi vie în cunoştinţă. Şi pe voi să vă ierte 
pentru cuvintele nepricepute şi pentru glumele ce aţi grăit, şi pe toţi să ne 
învrednicească împărăţiei lui cereşti, în Hristos Iisus Domnul nostru, a 
Căruia este slava şi puterea împreună cu Tatăl şi cu Duhul Sfânt, acum şi 
pururea şi în vecii vecilor. Amin. 

CUVÂNTUL 64 

ÎN MIERCUREA A ŞASEA: DESPRE SĂVÂRŞIREA 

POSTULUI ŞI ÎNVĂŢĂTURĂ ÎNAINTE DE 

DESCHIDEREA MĂNĂSTIRII 

Fraţilor şi părinţilor, cu ajutorul lui Dumnezeu am ajuns la săvârşirea 
sfântului post. După cum ne învaţă dumnezeieştile istorii, sfinţii părinţi de 
demult, astăzi se adunau de prin pustietăţile unde locuiau, se strângeau la 
Ierusalim şi, ca un prea cinstit rod sufletesc, aduceau prinos marelui 
Dumnezeu şi stăpân pe desăvârşirea vieţii şi faptelor bune. Aşa şi voi, aţi 
adus ca daruri bune şi cinstite lui Dumnezeu faptele voastre bune şi mă 
bucur de ele, ca şi când ar fi ale mele. Căci cinstea ce se face fiului se 
socoteşte a tatălui. Unul din voi a adus împărăteasa faptelor bune, adică 
dragostea, altul smerenia, altul ascultarea, altul răbdarea în priveghieri şi 
rugăciuni şi cântări, iar altul osteneala spre slujbele fraţilor. 

Eu încă vă laud şi pentru înfrânarea râsului, de paza ochilor, de 
umbletul cu cuviinţa, de înţelepciunea cuvântului şi a răspunsului cu 
smerenie, de postirea multei mâncări, de părăsirea somnului peste măsură, 
de îndeletnicirea întru citirea psaltirii şi, în scurt să zicem; de fericita tăiere 
a voii voastre, pe care Dumnezeu o cere de la noi ca jertfă apostolească şi 
adevărată. Pentrucă pe oricare din aceste fapte bune Domnul le prime şte ca 
pe un dar bun, am nădejde că nimeni nu va fi fără rod şi cu mâinile goale 
înaintea lui Dumnezeu, însă prin mine smeritul aţi încrustat deasupra 
ostenelilor voastre, aur, argint, pietre scumpe, adie ă lucrarea faptelor bune 
care nu vor arde, când vor fi cercate prin focul veşnic; însă faptele rele, 
adică lucrarea păcatului şi a răutăţii, vor arde atunci ca lemnele, ca paiele şi 
ca trestia. 

Şi de vreme ce cu ajutorul lui Dumnezeu, în aceste puţine zile am 
câştigat fapte bune şi vrednice de laudă şi de suflet folositoare, să întărim 
paza - căci zilele se vor schimba - şi să nu pierdem ceva din ostenelile 
noastre şi să ne fie truda în zadar. Dar vremea şi zilele se schimbă după 
hotărârea lui Dumnezeu. Voi însă, după cum zice Domnul către Apostoli, 
„să rămâneţi în dragostea mea şi să nu vă prefaceţi", ci să ne silim 
totdeauna spre mai bine, ca din scânteia cea mică a faptei bune să aprindem 
făclia luminoasă şi din stea să ne schimbăm în soare. Să nu încetăm 
niciodată a umbla pe calea faptelor bune, nici să poftim cele ale lumii, care 
ne îndulcesc puţină vreme, dar ne chinuiesc în veci. 

Aş dori să am dar de la Dumnezeu ca să vă pot povesti grija ce arde 
smeritul meu suflet pentru sporirea voastră în cele sufleteşti şi pentru 

nepoticnita mergere înainte spre lucrurile lui Dumnezeu. Ins ă ştiu că sunteţi 
înţelepţi şi pricepuţi şi puteţi să vă învăţaţi şi pe voi şi pe alţii. 

Mult m-am depărtat cu cuvântul, dar să venim iar la vorba noastră şi 
să isprăvim. Rânduiala ce am avut în trecutele zile să o urmăm şi la 
praznicul sărbătorii Floriilor, deschizând mănăstirea, să primim pe cei ce 
vor veni, cinstindu-i şi vorbind cu dânşii cele plăcute lui Dumnezeu, ca 
toate să fie spre slava Lui, ca şi cei ce ne vor vedea să spună că în adevăr 
Dumnezeu este cu aceşti părinţi. Iar când este trebuinţă să ieşim afară 
pentru vreo nevoie, tot asemenea să ne păzim! De vom face aşa, şi Pastile 
cele mari şi sfinte le vom prăznui după plăcerea lui Dumnezeu, patimilor 
lui Hristos ne vom face părtaşi şi cu lumina învierii ne vom lumina, în 
Hristos Iisus Domnul nostru, a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 65 

ÎN VINEREA FLORIILOR: CUM SĂ NE FERIM DE 

MEŞTEŞUGIRILE DIAVOLULUI 

Fraţilor şi părinţilor, Domnul zice în sfânta Evanghelie către Petru 
verhovnicul Apostolilor: „Simone, Simone, iată diavolul a cerut ca sa va 
cearnă pe voi ca grâul, iar Eu m-am rugat pentru tine ca să nu ţi se 
împuţineze credinţa: adică să nu-ţi pierzi credinţa ce ai către Mine". Acelaşi 
lucru s-a întâmplat şi cu noi, smeriţii. Dar preabunul Dumnezeu n-a lăsat ca 
să fim tulburaţi şi să ne întristăm peste puterea noastră, ci după scârba 
ispitei, ne-a dat răbdare şi a trecut tulburarea. 

Ştiţi ceea ce zic şi am lăudat socotinţa voastră iubitoare de oameni, 
căci toţi v-aţi mâhnit, v-aţi scârbit şi aţi arătat astfel fapta care, cu adevărat, 
luminează dragostea voastră cea către fraţi, precum zice Apostolul: „Că de 
va pătimi un mădular toate celelalte mădulare împreună pătimesc, şi de se 
slăveşte un mădular, toate se veselesc". Numai, fraţilor, vedeţi câtă silinţă 
şi grijă are vrăjmaşul de pierzarea oamenilor şi cum umblă ca un leu 
flămând, căutând pe cine să înghită, pe cine să vâneze, cu totul sau măcar 
din partea din care va putea să-1 prindă în cursa lui. Căci când va înşela pe 
om şi-1 va prinde în mreaja lui, oricât de puţin, nu se mulţumeşte 
pierzătorul numai cu atâta, ci se sileşte ca să aducă pe acel ticălos spre mai 
rău, până când îl va surpa cu totul întru pierzarea păcatului, ca să-1 poată 
trage în chinul cel veşnic. 

Şi pentru ca să pricepeţi mai curat cele zise, să vă arătăm mai pe larg. 
Diavolul întâi încearcă ca să primim înlăuntrul nostru gândul cel rău, apoi 

să ne însoţim cu dânsul şi să grăim în inima noastră vreun cuvânt spurcat şi 
într- acest chip, după ce dezmiardă şi înşeală sufletul cu gândurile cele rele 
şi cu spurcatele aduceri aminte, îl scoate din starea lui cea fireasc ă, şi-1 face 
ca să fie nebun, orb şi fără de pricepere şi să poftească cele ce sunt pentru 
el stricătoare şi rele. In loc de lumină întunerec, în loc de dulceaţă 
amărăciune, în loc de viaţă moarte, şi acestea toate sunt meşteşugirile şi 
cursele diavolului. Dar noi fraţilor, cu mare luare aminte să ne păzim 
sufletele noastre ca să nu găsească loc în noi, ci îndată ce ne va veni în 
minte gândul cel rău, să-1 izgonim prin rugăciune şi să-i închidem uşile 
inimii noastre. Iar de vom fi biruiţi şi-1 vom primi cumva, mintea noastră să 
nu o lăsăm să se plece lui, iar de vom pătimi şi aceasta, să nu-1 mai lăsăm 
să zăbovească, şi să ne aducă la făptuirea păcatului. Aceasta ni se întâmplă 
din răul obicei cel vechi al răutăţilor noastre, pentru că nu le-am şters cu 
totul din mintea noastră. Să fugim o iubiţilor, de obiceiurile noastre cele 
urâte şi să dăm uitării desăvârşit toate faptele noastre cele din tinereţe; că 
de ne vom lăsa mintea să umble în acele fapte necuvioase, ce vom auzi, 
decât că iar ne-am întors înapoi la lume, precum evreii s-au întors cu pofta 
lor înapoi la Egipt. 

Ci cu tot dinadinsul să ne păzim sufletul de aducerea aminte a celor 
trecute, iar trupul de spurcăciunea lor, pomenind în inima noastră porunca 
Apostolului care zice: „Nici un cuvânt prost din gura noastră să nu iasă, ci 
numai cel bun şi cel ce este spre folosul şi spre îndreptarea celor ce ascultă 
să-1 grăim, ca să nu întristaţi pe Duhul Sfânt, în care v-aţi pecetluit cu 
sfântul Botez spre ziua izbăvirii. Şi după cum am zis, cuvânt bun, cuvânt 
folositor, cuvânt cinstit să iasă din buzele noastre, pentru ca să ia dar cei ce 
ne aud şi să nu se amărască Duhul lui Dumnezeu". Şi iarăşi zice: „ Toată 
amărăciunea, mânia, strigarea şi hula, să lipsească de la noi, împreună cu 
toată răutatea". Vedeţi ce viată curată cere dumnezeiescul Pavel de la 
oamenii mireni, cu cât mai mult de la noi călugării. Apoi pe urmă zice: „ Şi 
să fiţi între voi buni, adică dulci la cuvinte, milostivi, înduraţi spre 
aproapele vostru, precum şi Hristos a arătat mare îndurare către noi. Să 
arătăm dragoste şi milostivire unul către altul, având mare pildă de la 
Dumnezeu, care pentru dragostea noastră a trimis în lume pe Unul născut 
Fiul Său şi moarte a primit pentru mântuirea oamenilor". 

De toate acestea să ne păzim şi să nu ne despărţim de obştea fraţilor, 
ca să umblăm după voia noastră, căci din aceasta ni se pricinuieşte toată 
răutatea şi păcatele grozave din aceasta se izvodesc. Poate cineva mustră pe 
unul ca acesta, zicând: ce faci omule? Cum ceilalţi fraţi ai tăi se află în 
linişte, iar tu te învăluieşti în vorbe mincinoase? Pentru ce nu te astâmperi 
odihnindu-te cu fraţii tăi împreună, ci rătăceşti ici şi colo prin prăpăstii şi 
prin locuri vătămătoare de suflet. Că precum oaia când se desparte de turmă 
este răpită de lupi, aşa şi călugărul ce se desparte de adunarea fraţilor, în 

multe feluri de răutăţi cade şi până la sfârşit ajunge la osânda chinurilor 
veşnice. Aceasta să nu fie la noi, ci, precum zice Apostolul, toate faptele 
noastre, cuvintele şi gândurile să fie cuviincioase. Toate cu luare aminte, ca 
înaintea lui Dumnezeu, care vede cele ascunse şi nevăzute ale noastre, 
faptele de zi şi de noapte ale trupului şi gândurile sufletului, toate le ştie, şi 
bunătăţile şi răutăţile, şi nu-L înşeală nimic. Aşa să petrecem viaţa noastră 
cu frică şi cu luare aminte, ca să nu fim scandal nici pentru păgâni, nici 
pentru creştini. Şi destul este de acestea până aici. 

Deci, fiindcă cu ajutorul lui Dumnezeu şi postul s-a sfârşit, să dăm 
slavă Celui ce ne-a învrednicit pe noi ca să-1 săvârşim şi ne-a întărit în 
ostenelile postului. Că iată osteneala a trecut, iar plata rămâne în veci; 
trupul s-a slăbit şi s-a uscat, iar sufletul s-a întărit şi s-a îmbărbătat. Şi încă, 
şi mai mult se va întări, se va sfinţi şi se va afla întreg şi sufletul şi trupul 
cu curăţie la arătarea Domnului nostru Iisus Hristos, a Căruia este slava şi 
puterea împreună cu Tatăl şi cu Duhul Sfânt, acum şi pururea şi în vecii 
vecilor. Amin. 



CUVÂNTUL 66 

ÎN DUMINICA FLORIILOR: DESPRE BUCURIA 

SÂRGUINŢEI ŞI VITEJIA SILINŢEI 

LA LUCRUL DUHOVNICESC 

Fraţilor şi părinţilor, vrând dumnezeiescul Pavel să ne deştepte din 
lene la sârguire, zice: „Fraţilor bucuraţi- vă in Domnul cu toţii şi iar zic 
bucuraţi- vă şi aveţi pururea bucurie duhovnicească ce nu se opreşte nici se 
strică cu întristările lumii". Pentru aceea zice în Domnul, ca după cum 
place lui Dumnezeu, vieţuind şi petrecând, să câştigaţi şi darul lui 
Dumnezeu. Blândeţea şi smerenia voastră să fie de toţi cunoscută. Domnul 
vă este aproape, de nimic să nu vă îngrijiţi, adică Domnul este lângă voi ca 
să vă izbăvească de toată ispita. Drept aceea nu vă temeţi, ci pururea 
cererile voastre la rugăciune să fie către Dumnezeu cu mulţumită, că este 
gata totdeauna să ajute celor ce-L cheamă în adevăr. Deci să nu ne lenevim 
la lucrurile duhovniceşti; ci cu dinadinsul întărindu-ne cu bucurie să le 
săvârşim, pentru că suntem chemaţi de Dumnezeul nostru din lume şi aduşi 
la ceata călugărească, sau mai bine zis îngerească viaţă. El ne-a îmbrăcat cu 
haina mântuirii, a nestricăciunii şi a veseliei. El ne-a răscumpărat din 
blestemul legii, făcându-se pentru noi, blestem. Deci în slobozirea ce ne-a 
dăruit Hristos să ne aflăm, şi să nu ne facem iar robi păcatului. Să nu ne 
robim de patimile trupului. Căci dacă cineva a căzut rob la vreun păgân şi 

făcător de rău şi apoi a scăpat într-un fel, oare va mai pofti să se dea rob, de 
voia lui, la acelaş barbar? Sau, cât ar putea s-ar feri în tot chipul, să nu mai 
cadă în robie, bucurându-se că a scăpat de greutatea robiei. însă a fi cineva 
rob la om, nu este atât de rău lucru, că zice Apostolul: „ Slugă te-ai făcut; 
nu te tulbura, socotind că slujba îţi va fi împotrivitoare la credinţă şi la 
mântuirea sufletului tău, ci mai degrabă, deşi poţi să te izbăveşti din robie, 
tu de voia ta primeşte a sluji şi a suferi supunerea, pentru ca să se slăvească 
numele lui Dumnezeu prin tine", căci cel ce este slugă la om şi este cu 
credinţă bună şi evlavie la Dumnezeu, acela este slobod şi fiind slobod iată 
este robul lui Hristos. Iar a fi cineva rob de voia sa păcatului, sau mai bine 
zis diavolului, este foarte rău şi pierzător lucru şi pentru trup şi pentru 
suflet, căci însuşi Domnul a arătat că a sluji şi diavolului şi lui Dumnezeu 
este cu neputinţă. 

Deci fiind noi izbăviţi, prin Hristos, de păcat şi de robia diavolului, 
trebuie să fugim în tot chipul ca să nu cădem iar robi. Au nu ştiţi ce răutăţi 
ne-a făcut păcatul? Oare nu păcatul ne-a făcut ca să murim, fiind 
nemuritori? Nu ne-a surpat din cer în această viaţă pământeasca şi necăjită? 
Nu s-a născut şi se naşte toată răutatea din păcat? Pentru aceea să fugim de 
el ca de foc. Să-1 urâm şi să îmbrăţişăm fapta bună, care atrage dragostea 
îngerilor spre oameni şi-i preface în îngeri luminaţi, şi nu numai îngeri, ci şi 
dumnezei, precum zice psalmul: „Eu am zis dumnezei veţi fi şi fii ai Celui 
prea înalt, toţi". Iar puterea faptelor bune este înstrăinarea de lume şi 
dragostea către Dumnezeu, căci nu poate cineva să slujească la doi domni, 
precum zice Hristos: Să slujească lui Dumnezeu şi lui Mamona, adică 
iubirii de argint şi faptelor bune. Nu putem fi prieteni şi faptelor bune şi 
răutăţii, căci ce împărtăşire are lumina cu întunerecul, sau Hristos cu 
diavolul? Drept aceea este peste putinţă ca să iubească omul poftele 
trupului şi să facă şi lucrurile faptelor bune. Iar de am ajuns la măsura 
desăvârşită a bunătăţilor, să slăvim pe Dumnezeu, de la care vine tot darul 
cel bun şi tot darul desăvârşit şi să stăm nesmintiţi şi neclintiţi în frica de 
Dumnezeu. Iar de nu am ajuns încă la măsura săvârşirii, să ne nevoim până 
mai avem vreme, întărindu-ne cu credinţa, înălţându-ne cu nădejdea, 
legându-ne cu dragostea, strălucind cu ascultarea, luminându-ne cu 
spovedania şi cu celelalte fapte bune, împodobindu-ne. Ca să fim cu fapta 
monahi şi fii adevăraţi ai ascultării şi ai supunerii, ca nişte încercaţi în 
Hristos, ca nişte slugi ale lui Dumnezeu, ca să petrecem şi viaţa aceasta 
bine şi cu pace şi să dobândim şi bunătăţile veşnice, în Hristos Iisus 
Domnul nostru, a Căruia este slava şi puterea împreună cu Tatăl şi cu 
Duhul Sfânt, acum şi pururea şi în vecii vecilor. Amin. 

CUVÂNTUL 67 

ÎN SFÂNTA ŞI MAREA MIERCURI: DESPRE 

MÂNTUITOARELE PATIMI ALE LUI HRISTOS ŞI 

DESPRE SMERENIE ŞI RĂBDARE 

Fraţilor şi părinţilor, această zi este sfântă şi cinstită, căci din ea 
încep sfintele Patimi ale Domnului nostru Iisus Hristos, Care a suferit 
pentru mântuirea lumii, precum şi proorocul David a propovăduit în 
psalmul al doilea zicând: „Pentru ce s-au întărâtat neamurile şi noroadele 
au căutat cele deşarte? Stătut-au de faţă împăraţii pământului şi boierii s-au 
adunat asupra Domnului şi asupra unsului său", căci s-au adunat boierii 
călcători de lege, evreii, şi sfat rău şi pierzător au sfătuit împotriva lui 
Hristos Dumnezeul nostru. Şi Iuda ucenicul viclean s-a lepădat de dascălul 
său şi cu sărutare vicleană L-a vândut vrăjmaşilor evrei. Aceştia L-au legat 
şi L-au adus înaintea divanului pe Domnul lumii şi l-au întrebat şi L-au 
cercetat, iar El cu multă smerenie răspunzând (o auzire înfricoşată!) una din 
slugile ce sta înainte l-a lovit cu palma peste obraz, zicându-i: „Aşa 
răspunzi Arhiereului?" Dar El a suferit, zicând: „De am vorbit rău, 
mărturiseşte de rău, iar de am grăit bine de ce mă baţi?" Apoi a fost 
necinstit de nelegiuiţi, batjocorit, scuipat, bătut şi apoi, pironit pe cruce. 

însă nici atunci nu S-a tulburat asupra ucigaşilor, ci Se ruga pentru ei 
zicând: „Părinte, iartă-le lor păcatul acesta, că nu ştiu ce fac", însă ei nu 
s-au îndestulat cu câte necinstiri îi făcuseră, ci au adăugat şi altele, adică cu 
fiere şi cu oţet L-au adăpat şi nici cu omorârea Celui fără de moarte n-au 
încetat mânia ce-I purta, ci L-au împuns în coastă cu suliţa. Acestea sunt, 
pe scurt, înfricoşatele patimi ale lui Hristos. 

însă cine le ascultă cu luare aminte şi cu tot sufletul, nu se aprinde de 
mânie, nu se sminteşte, nu se mândreşte, nu pismuieşte, nici vrăjmăşeşte pe 
fratele său. Nu pofteşte să fie slăvit, ci se smereşte şi se numeşte pe sine 
pământ şi cenuşă, doreşte să se împărtăşească de patimile lui Hristos, se 
nevoieşte să moară pentru Hristos, ca să dobândească slava învierii Lui. 

De aceea şi noi să avem îndrăznire fraţilor, într-un fel ne-am 
împărtăşit de patimile stăpânului: că vedeţi unde suntem, fiind izgoniţi 
pentru mărturisirea pravoslavnicei credinţe, iar mai înainte am fost închişi 
şi a curs sânge din noi din pricina multelor b ătăi, şi unii din fraţi au murit 
cu mucenicie în Domnul. Deci în aceasta să ne lăudăm, în acest dar, al 
Domnului, însă pentru om fericirea nu este adevărată, fiindcă mintea 
oamenilor lesne se întoarce şi se preface, şi fiindcă nu ştim ce va fi până 
mâine, precum zice Solomon. Pentru aceea vă rog ca să staţi neclintiţi şi 

întăriţi în reaua pătimire pentru credinţa Evangheliei, ca şi cum am avea un 
duh şi un suflet şi nu vă temeţi de înfricoşările vrăjmaşilor credinţei, nici să 
fiţi stânjeniţi de la vreo faptă bună. 

Ci mai vârtos să fiţi gata şi sârguitori la tot lucrul bun, ca nişte 
slujitori ai lui Dumnezeu, în ascultare, în smerenie şi în răbdare, că mult se 
cade a suferi ca să săvârşiţi voia lui Dumnezeu şi să câştigaţi viaţa de veci. 

încă puţin, şi vine Domnul să odihnească şi să slăvească pe cei ce 
s-au ostenit şi au pătimit mult pentru numele Lui cel sfânt. Vine şi nu va 
zăbovi. De ce ne mâhnim pentru ispitele ce ne vin şi nu ne mâhnim mai 
degrabă, prin dragoste, pentru Domnul în toate zilele? Că zice Apostolul: 
„De vom muri pentru numele Lui, vom vieţui în veci cu El şi de vom 
suferi, vom împăraţi cu El în veci, iar de ne vom lepăda de El şi El se va 
lepăda de noi; de ne vom face necredincioşi, El rămâne deapururea 
credincios, căci a se lepăda de Sine, nu poate". Să socotim, fraţilor, câtă 
bucurie vor avea sfinţii, când vor vedea pe Domnul nostru Iisus Hristos 
venind din cer cu mulţime de sfinţi şi de îngeri şi-i va chema pe ei şi-i va 
încununa cu bucurie nespusă, ca să fie împreună cu El în veci. Şi 
dimpotrivă, câtă ruşine vor avea cei ce n-au ascultat Evanghelia şi cei ce au 
defăimat sfintele Lui porunci, căci vor fi osândiţi la chinul veşnic împreună 
cu diavolul. 

Deci socotind acestea totdeauna şi încă şi altele multe, cât timp 
vieţuim aici, să curăţim sufletul nostru şi să-1 luminăm cu lacrimile 
pocăinţii de toată întinăciunea trupului şi a sufletului, făcând sfinţenie în 
frica lui Dumnezeu, punând silinţă şi la alte fapte bune, urând toată fapta 
rea şi săvârşind tot lucrul bun. 

Să avem între noi dragoste frăţească, unul pe altul cinstind. La 
săvârşirea pravilei noastre să fim cu osârdie şi după cum grăieşte Apostolul, 
să petrecem cu râvna Duhului aprinşi fiind, Domnului slujind, cu nădejdea 
bucurându-ne, scârba suferind, cu rugăciunea îndeletnicindu-ne, ca în 
această bună alcătuire şi viaţă bine plăcută, să prăznuim şi Pastile de aici şi 
să ne învrednicim şi bunătăţilor veşnice, în Hristos Iisus Domnul nostru, a 
Căruia este slava şi puterea împreună cu Tatăl şi cu Duhul Sfânt, acum şi 
pururea şi în vecii vecilor. Amin. 

CUVÂNTUL 68 

ÎN SFÂNTA ŞI MAREA VINERI: DESPRE 

ÎNFRICOŞATELE PATIMI ALE DOMNULUI 

NOSTRU IISUS HRISTOS 

Fraţilor şi părinţilor, omul cu evlavie totdeauna când îşi aduce aminte 
de sfintele patimi ale Domnului nostru Iisus Hristos se umileşte şi 
lăcrimează, iar sufletul la mare smerenie se înaltă. Mai ales în aceste sfinte 
zile poate cineva mai mult să se umilească, fiindcă în ele toate patimile lui 
Hristos s-au săvârşit. Dar care sunt acestea? Sfatul cel omorâtor făcut 
asupra Lui, când L-au prins, L-au legat şi L-au dus la judecată, ca pe un om 
vinovat, starea înaintea lui Pilat judecătorul, cercetarea şi întrebarea ce I 
s-au făcut la celelalte judecăţi - la Irod, la Ana şi la Caiafa, bătăile de peste 
noapte, scuip ările, sudălmile, batjocurile, răstignirea pe cruce, pironirea 
mâinilor şi picioarelor, gustarea fierii şi a oţetului, împungerea în coastă şi 
celelalte câte a suferit Mântuitorul nostru, pe care lumea întreagă nu le 
poate povesti, nici nu le poate spune cineva cum se cade, nu numai limba 
omenească, dar nici măcar cea îngerească. 

Să cugetăm, fraţilor, la această mare şi negrăită taină. Pe Cel ce 
descopere ascunsurile inimilor şi nici un cuget omenesc nu -L înşeală, pe El 
se sfătuiesc să-L omoare. Cel ce ţine lumea întreagă cu puterea şi cu 
porunca Lui dumnezeiască se dă în mâinile păcătoşilor. Cel ce porunceşte 
norilor să plouă pe pământ, se duce legat la judecată. Cel ce a măsurat cerul 
cu palma şi pământul cu latul mâinii şi a alcătuit munţii cu măsură şi 
plaiurile cu cumpănă, este lovit cu palma peste obraz de o slugă. Cel ce a 
împodobit pământul cu ierburi şi cu flori, cu tot felul de copaci şi pomi, 
poartă pe cap cunună de spini. Cel ce a răsădit în Rai pomul vieţii, spânzură 
acum pe lemnul pierzării, îmbrăcat cu haină mohorâtă. O vederi mari şi 
peste fire! Soarele le-a văzut şi şi-a pierdut razele. Luna le-a văzut şi s-a 
întunecat. A simţit pământul şi de frică cu totul s-a cutremurat şi s-a clătit. 
Au simţit pietrele nesimţitoare şi s-au despicat. Toată lumea s-a tulburat şi 
toată făptura s-a strămutat de patimile Ziditorului său. 

Dar noi, ce vom face, fraţilor, dacă stihiile fără suflet şi fără simţire 
s-au spăimântat, ca şi cum ar fi avut simţire, şi s-a prefăcut orânduiala lor 
de frica Domnului, înaintea celor văzute. Noi oamenii cuvântători, care am 
primit atâtea faceri de bine de la Dumnezeu şi pentru care Hristos a murit, 
cum să nu ne umilim, cum să nu lăcrimăm în aceste zile; cum vom fi mai 
nesimţitori decât dobitoacele şi mai neumiliţi decât pietrele! Nu aşa, 
fraţilor, nu aşa, ci, mai de grabă noi, cu frică şi cu cutremur,, să lăudăm şi 
să slăvim dumnezeieştile patimi ale Mântuitorului Hristos şi Dumnezeul 

nostru, schimbându-ne cu lăudată schimbare şi împreună cu stăpânul 
suferind, întâi prin supunere şi prin tăierea voii, apoi prin omorârea poftelor 
trupeşti. De vom socoti cu amănuntul, putem pricepe că datorie avem ca să 
dăm toată dragostea lui Dumnezeu. Căci cine din noi pentru dragostea 
vreunui prieten a fost închis, sau a murit pentru iubitul său? Dar 
Dumnezeul nostru. Cel bun, n-a pătimit una sau două, ci multe şi 
nenumărate patimi a suferit numai pentru noi păcătoşii. 

De aceea fericitul Pavel cu cuviinţă a grăit, aducând aminte de 
acestea: „M-am încredinţat că nici însăşi moartea, nici viaţa, nici îngerii, 
nici încep ătoriile, nici puterile, nici lucrurile acestui veac, nici cele viitoare, 
nici înălţimea, nici adâncimea, nici altceva, poate să mă despartă de 
dragostea lui Dumnezeu cea în Hristos Iisus". Că Dumnezeu atâta dragoste 
a arătat faţă de noi, încât pe Fiul său Cel unul născut L-a dat spre moarte, ca 
nimeni să nu piară din cei ce cred în El, ci să aibă viaţă veşnică. Pentru 
aceea şi sfinţii pofteau ca să dovedească oarecare răsplătire lui Dumnezeu, 
pentru atâta dragoste ce are către noi. Neavând ce să dea, unii şi-au dat 
sângele lor, cum au făcut ucenicii, alţii îşi trudeau şi îşi istoveau trupurile 
lor cu postul şi cu alte osteneli, cuvioşii şi drepţii, iar alţii au împărţit 
bogăţia lor prin milostenie, cântând cu dumnezeiescul David: „Ce vom 
răsplăti Domnului pentru toate cate ne -a dat nouă"? Deci, şi noi fraţilor să 
rostim neîncetat această spusă cu dragoste şi cu tot sufletul nostru în toate 
zilele adăugând osârdia şi nevoinţa spre lucrarea mântuirii noastre, ca 
împreună cu sfinţii să ne facem moşteni bunătăţilor veşnice în Hristos Iisus 
Domnul nostru, a Căruia este slava şi puterea împreună cu Tatăl şi cu 
Duhul Sfânt, acum şi pururea şi în vecii vecilor. Aimn. 



CUVÂNTUL 69 

ÎN SFÂNTA ŞI MAREA DUMINICĂ A PAŞTILOR: 

CUVÂNT ÎNAINTE LA PREDICA SFÂNTULUI 

IO AN GURA DE AUR 

Părinţilor şi fraţilor iubitori de Hristos, ce este aceasta? Ce mare 
strălucire luminează astăzi lumea şi împodobeşte astfel Biserica? Ce s-a 
întâmplat de ne-am schimbat starea? Ieri eram posomorâţi şi întristaţi, iar 
astăzi în lumină şi bucurie suntem; ieri în scârbă şi astăzi în veselie; ieri în 
suspinuri şi astăzi întru cântări de bucurie, întreb care este pricina, care ne-a 
adus această lumină şi bucurie? Hristos a înviat din morţi şi a dăruit tuturor 
oamenilor înălţare la cer, a deschis Raiul şi a slobozit intrarea tuturor care 
vor crede în El. 

O, adâncime nemăsurată. O, înălţime, nesocotită. O, taină nouă ce 
covârşeşte toată priceperea minţii, îngerii laudă mântuirea noastră 
bucurându-se, proorocii dănţuiesc văzând împlinirea proorociilor lor; toată 
lumea se bucură şi saltă duhovniceşte, căci a strălucit această zi 
mântuitoare, a strălucit soarele în dreptate. 

Cine poate lăuda cu vrednicie darul zilei, cine altul în afară de 
Părintele nostru, vestitorul cel cu mare glas al milostivirii lui Dumnezeu, 
din al cărui rost izvorăsc dumnezeieştile cuvinte ale Duhului, mai mult 
decât râul Nilului, cel ce are mintea şi limba cu totul de aur, Hrisostom? 
Numai el poate să mărească, să laude, să plesnească cu mâinile şi să 
proslăvească învierea Domnului. Eu puţine cuvinte grăiesc, dar dascălul 
este gata, să grăiască întocmai ca un ritor mare ce este şi iscusit la cuvinte 
şi ca un clopot cu mare sunet al Sfântului Duh. Noi să fim gata să-1 
ascultăm, ca şi noi să vedem astăzi, ce fel de daruri şi vrednicii făgăduieşte 
să ne dea vestitorul pocăinţii, al doilea Mergător înainte Ioan. 

„De este cineva creştin bun, şi iubitor de Dumnezeu, să se 
îndulcească de acest praznic bun şi luminat. De este cineva slugă înţeleaptă, 
să intre bucurându-se în bucuria Domnului său. De s-a ostenit cineva 
postindu-se, să-şi ia acum dinarul. De a lucrat cineva din ceasul dintâi, s ă-şi 
ia astăzi dreapta plată. De a venit cineva după ceasul al treilea, mulţumind 
să prăznuiască. De a ajuns cineva numai după ceasul al şaselea, nimic să nu 
se îndoiască că de nimic nu se va păgubi. De s-a lipsit cineva şi de ceasul al 
nouălea, să se apropie, cu nimic îndoindu-se. De a ajuns cineva numai în 
ceasul al unsprezecelea, să nu se teamă că a zăbovit, căci milostiv fiind 
stăpânul, primeşte pe cel de pe urmă ca şi pe cel dintâi. Odihneşte pe cel 
din al unsprezecelea ceas, ca şi pe cel ce a lucrat din ceasul dintâi. 

Pe cel de pe urmă miluieşte şi pe cel dintâi mângâie. Aceluia plăteşte 
şi acestuia dăruieşte; faptele le primeşte, voinţa o cuprinde, lucrul îl 
cinsteşte şi îndemnarea o laudă. Pentru aceasta intraţi toţi întru bucuria 
Domnului nostru şi cei dintâi şi cei de al doilea luaţi plată. 

Bogaţii şi săracii împreună dănţuiţi. Cei ce v-aţi înfrânat şi cei leneşi 
cinstiţi ziua. Cei ce aţi postit şi cei ce n-aţi postit veseliţi-vă astăzi. Masa 
este plină, ospătaţi-vă toţi; viţelul este mare, nimeni să nu iasă flămând. 
Toţi vă îndulciţi de ospăţul credinţii. Toţi să luaţi bogăţia bunătăţii, nimeni 
să nu plângă pentru sărăcie, că s-a arătat împărăţia de obşte. Nimeni să nu 
se tânguiască pentru păcate, că iertarea din groapă a răsărit; nimeni să nu se 
teamă de moarte, căci ne-a slobozit pe noi moartea Mântuitorului. A stins -o 
pe ea cel ce a fost ţinut de ea. Prădat-a iadul cel ce S-a pogorât la iad; 
amărătu-1-a pe el, gustând trupul Lui. Şi aceasta mai nainte apucând Isaia a 
strigat: „Iadul s-a amărât, întâmpinându-te pe tine jos; amărâtu-s-a, că s-a 
stricat; amărâtu-s-a, că s-a batjocorit; amărâtu-s-a, că s-a omorât; amărâtu- 
s-a, că s-a surpat; amărâtu-s-a, că s-a legat". Luat-a trup şi de Dumnezeu 

s-a lovit; luat-a pământ şi s-a întâmpinat cu cerul; luat-a ce a văzut şi a 
căzut în ce n-a văzut. Unde-ti este moarte aboldul? Unde -ti este iadule 
biruinţa? Sculatu-S-a Hristos şi au căzut dracii, înviat-a Hristos şi se bucură 
îngerii, înviat-a Hristos şi viaţa vieţuieşte, înviat-a Hristos şi nici un mort 
nu este în groapă. Că Hristos sculându-se din morţi, începătorul celor 
adormiţi S-a făcut; Aceluia este mărirea şi stăpânirea, în vecii vecilor. 
Amin. 



CUVÂNTUL 70 

DESPRE ÎNĂLŢAREA MÂNTUITORULUI HRISTOS ŞI 

DESPRE ÎMPĂRTĂŞIREA CU SFINTELE TAINE 

Fraţilor şi părinţilor, astăzi a venit ziua cea prea luminată a înălţării şi 
aceasta este sfârşitul iconomiei Domnului nostru Iisus Hristos. Căci după 
ce toată voia părintească a împlinit şi a săvârşit, atunci S-a înălţat în slavă, 
de îngeri şi de oameni fiind proslăvit şi ne-a ridicat şi pe noi cu trup 
omenesc, adică prin prea curatul Său trup, şezând în cele mai presus de 
ceruri. Şi este bogăţia slavei Sale şi mărirea puterii Lui, că firea noastră 
smerită şi de nimic a suit-o la scaunul împărătesc şi este închinată de toate 
puterile cereşti şi îngereşti. Deci, fraţilor, aceasta socotind cu mintea 
noastră, să ne cutremurăm şi să ne cucerim de mărimea darului lui 
Dumnezeu şi să vieţuim cu vrednicie, ca să nu necinstim capul nostru, care 
este Hristos. Fiind noi mădulare şi trup al Lui, ca într-un trup să fim şi să ne 
facem împreună cu dânsul moştenitori în curăţenie, cu pricepere, cu 
înţelepciune, cu îndelungă răbdare, cu suferinţă şi cu bunătate, în Duhul 
Sfânt, în dragoste adevărată, în cuvântul adevărului şi în puterea lui 
Dumnezeu, prin ascultare şi smerenie, prin silinţă şi pază. Nici un cuvânt 
necuvios să nu grăim, ci fiind sfinţiţi în Domnul, nici un grai să nu ne iasă 
din gură împotriva poruncii, măcar de ar fi bun şi de trebuinţă. Că acela ce 
spurcă trupul său, nu este mădular lui Hristos şi cel ce ţine mânie nu este 
mădular lui Hristos, nici vrednic de a se împărtăşi. Şi orice altă patimă de 
va avea cineva, nu poate fi mădular lui Hristos. 

Drept aceea trebuie fiecare să se cerceteze pe sine mai înainte ca să 
nu fie necurat sau ţiitor de mânie; şi cunoscându-se pe sine curat şi 
îndreptat prin spovedanie, aşa să se împărtăşească cu trupul şi cu sângele 
lui Hristos. Pentrucă cel ce se cuminecă cu nevrednicie mare păcat are, 
fiindcă nu bagă în seamă trupul Domnului. De aceea şi mor mulţi, pentrucă 
îndrăznesc cu nevrednicie să se împărtăşească şi pentru că nici în 
slăbiciunea bolii lor nu se mărturisesc. De ne vom judeca noi înşine, nu ne 

vor osândi, dar fiind judecaţi de Domnul, ne pedepsim, ca să nu ne osândim 
împreuna cu lumea. Deci trebuie să fim curaţi şi drepţi, ca să ne numim cu 
vrednicie mădulare ale lui Hristos şi să ne împărtăşim fără de osândă cu 
sfintele taine. Iar de se va întâmpla prin neluare aminte s ă fim luptaţi ori de 
pofte rele, de mânie, de zavistie, de ţinere de pismă, sau de ori ce alt păcat 
ce urăşte Dumnezeu (nu e de mirare aceasta fiindcă suntem oameni, iar nu 
îngeri), îndată să ne pocăim. Şi să venim iarăşi în starea cea bună, căci dacă 
rămânem în răutate nu ne sfinţim, iar cel ce rămâne în păcat are osândă fără 
milostivire şi dacă nu luăm aminte, moartea vine fără de veste şi ne răpeşte. 
Iată ieri am mers să vedem pe episcopul bolnav şi l-am aflat în mare 
întristare. Era cu totul aprins de căldura frigurilor şi de tot părăsit, căutând 
încoace şi încolo şi nu avea de la nimeni nici un ajutor, fără numai ştiinţa şi 
conştiinţa sa, bună sau rea. Oare nu vom pătimi şi noi asemenea? Şi ceea ce 
am văzut este vis şi umbră pe lângă chinurile viitoare, pe lângă focul 
înfricoşat, care niciodată nu se stinge; pe lângă viermele care nu doarme, 
întunericul care nu se risipeşte, legăturile care nu se desleagă, tartarul care 
nu are margine, scrâşnirea dinţilor ce nu încetează şi celelalte pedepse, 
toate fără de sfârşit. Deci, fraţilor acestea dacă le-am socoti şi nu am voi să 
se defăimeze trupul nostru, nici n-am urî pe nimeni, nici n-am întrista, nici 
nu ne-am mânia, nici nu ne-am gâlcevi, nici n-am osândi, nici n-am spune 
minciuni, nici altă răutate n-am face, ci am fi totdeauna în pace şi umiliţi, 
cu lacrimi, blânzi şi cu dragoste unul către altul şi am face cu bucurie toate 
cele ce ni s-au poruncit ca să scăpăm de chinul veşnic şi să câştigăm viaţa 
veşnică în Hristos Iisus Domnul nostru, a Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 71 

ÎN DUMINICA CINCIZECIMII: DESPRE 

POGORÂREA DUHULUI SFÂNT ŞI DESPRE 

MOARTEA TICĂLOSULUI EUTROPIANOS 

Fraţilor şi părinţilor, cu darul Duhului Sfânt ne-am învrednicit să 
prăznuim şi această sărbătoare a Pogorârii Duhului Sfânt, care e după cum 
a zis Hristos către ucenici: „De folos este nu numai vouă, ci şi la toată 
lumea, ca să vie Duhul Sfânt, că de nu voi merge Eu, Mângâietorul (adică 
Duhul Sfânt) nu va veni la voi, iară de voi merge Eu, voi trimite pe El 
vouă, şi venind Acela, vă va povăţui pe voi spre tot adevărul". O, mare 
minune a făgăduinţei şi a vredniciei! Nu a făgăduit să trimită înger sau om, 
ci pe însuşi Duhul Sfânt, cel de o fiinţă (că Tatăl a odrăslit şi pe Fiul şi pe 

Duhul Sfânt). Deci S-a suit la ceruri Unul născut Fiul şi Cuvântul lui 
Dumnezeu, împlinind voia părintească a lui Dumnezeu şi Tatăl şi atunci 
S-a pogorât Duhul Sfânt, nu alt Dumnezeu, ci alt Mângâietor, precum este 
scris. O, prietenie nespusă! O, dragoste negrăită a lui Dumnezeu către 
oameni! Dumnezeu se face nouă mângâiere. 

Duhul Sfânt mângâie sufletul scârbit şi amărât, ca să nu se îngreuieze 
de întâmplările ce vin, precum mărturiseşte Apostolul zicând: „Din afară 
vrajbă şi război, dinlăuntru frică şi spaimă, dar Dumnezeu cel ce mângâie 
pe cei smeriţi ne -a mângâiat pe noi cu venirea Apostolului Tit". Mângâie şi 
întăreşte inima înfricoşată de draci, umplând-o de bărbăţie, vitejie şi 
îndrăznire ca să nu se biruiască, precum zice David:;,7i/ Doamne mi-ai 
ajutat şi m-ai mângâiat". Mângâie gândul vrăjmaş, ca să se împace şi să se 
astâmpere, precum mărturiseşte Apostolul, zicând: „Ne rugăm pentru 
Hristos cel ce S-a rugat lui Dumnezeu pentru noi, rugămu-ne, pentru 
Hristos, împăcaţi-vă cu Dumnezeu": Văzut-aţi bunătate şi smerenie 
negrăită şi necercetată? Văzut-aţi dar nemăsurat şi neîncăput? Sus în ceruri 
se roagă şi îmblânzeşte pe Tatăl pentru noi, precum este scris, însuşi unul 
născut Fiul, Domnul nostru Iisus Hristos Cel ce este dea dreapta Lui. 
Aşijderea şi Duhul Sfânt jos pe pământ se roagă lui Dumnezeu şi-L 
îmblânzeşte şi pe noi ne mângâie în multe chipuri. Deci ce vom răsplăti 
Domnului pentru aceste multe daruri ce ne -a dăruit, încă şi pentru ceea ce 
adaugă Proorocul David în psalmul său: „ Toate oasele mele strigă şi zic, 
Doamne, Doamne, cine poate vreodată să fie asemenea Ţie care izbăveşti 
pe sărac din mâinile celor mai tari decât el şi pe cel scăpătat şi sărman de la 
cei ce-1 răpesc pre el". Şi iar zice: „Ajutorul meu dela Domnul care a făcut 
cerul şi pământul". Apoi: „De nu mi-ar fi ajutat mie Domnul, întru puţin 
s-ar fi pogorât sufletul meu în Iad". Şi iarăşi, „Domnul este mie ajutor şi nu 
mă voi teme că va putea omul să-mi strice ceva". 

Deci, de vreme ce avem pe Duhul Sfânt mângâietor şi ajutor, puterea 
cea nebiruită, pe marele Dumnezeu care bate război tare pentru noi şi ne 
ajută, să nu ne temem, nici să ne speriem fraţilor, de frica vrăjmaşului. Să 
nu ne spăimântăm de vrăjmaşii noştri diavoli, ci fiindcă avem pe însuşi 
Dumnezeu ajutor nouă, se cuvine să suferim ostenelile noastre pustniceşti 
mai cu bărbăţie şi din zi în zi să le sporim. Să nu ne temem de înşelăciunea 
diavolului, nici să ne înfricoşăm de meşteşugurile lui cele de totdeauna. Să 
stingem aţâţarea trupului, care dogoreşte şi arde casa sufletului. Că pofta 
păcatului nu este bucurie, ci durere şi întristare rea, nu este veselie, ci 
schimbare rea şi nebunie. Aceasta o ştiu cei cari au căzut în tulburarea 
dragostei trupeşti şi pocăindu-se şi-au întors dragostea către Dumnezeu. 
Oare ce este mai dulce şi mai sfânt, decât dragostea dumnezeiască? Omul 
acela este în trup, dar ca un om fără trup trăieşte în această lume, vieţuind 
mai presus de cele văzute, aceluia valurile darului Duhului Sfânt cu 
140 



Cuvântări duhovniceşti 

blândeţe şi cu linişte îi saltă sufletul cu foarte mare bucurie. 

Dar pentru ce ne biruieşte pe noi totdeauna dragostea poftei, încât 
prefăcându-ne cu totul ne împilează cu faţa spre pământ, ne face numai trup 
şi sânge şi ne înstrăinează cu totul de Dumnezeu? Au n-aţi auzit ce a 
pătimit ticălosul Eutropian, de care acum auzim că a murit şi s-a îngropat? 
Vai de ticăloşia noastră, că n-a luat moarte trecătoare, ci veşnică. Căci 
împreunându-se cu Eva, împreună cu ea şi-a pierdut viaţa, şi călcând 
pravila, s-a însurat. O, ce a pătimit ticălosul şi cum s-a întunecat lumina 
minţii lui şi s-a ridicat darul lui Dumnezeu de pe capul lui. Spuneţi-mi, nu a 
fost închis şi a pătimit şi el multe împreună cu noi pentru mărturisirea 
sfintelor icoane? Nu s-a învrednicit de dregătoria iconomiei în mănăstirea 
Sacudion? Nu a fost bătut şi chinuit pentru credinţă, arătând atunci nevoinţă 
prea lăudată şi răbdare minunată? Dar pe urmă, fiindcă era iconom şi ţinea 
punga mănăstirii şi cele ce se punea în ea, înşelându-se cu aurul şi 
mândrindu-se cu iubirea de argint, a vândut pe Hristos, ca Iuda. Şi 
dezbrăcându-se de făgăduinţa fecioriei, a cumpărat bubele lui Gheezi, de 
vreme ce şi-a cumpărat vii şi moşii, boi şi oi şi astfel a moştenit nu numai 
bubele aceluia, ci şi chinul Iadului. 

Vedeţi dar, fraţii mei, ce face iubirea de argint. Să fugim de această 
patimă rea, de rădăcina tuturor răutăţilor, să fugiţi ca de un lucru stricător şi 
vânzător de suflet. Vedeţi ce a făcut necredinţa. Să fugim de întunerecul 
care risipeşte unimea şi prietenia cu stăpânul Hristos Dumnezeul nostru. Să 
fugim şi de toată patima rea, care se luptă cu sufletul; de mânie zic, de 
zavistie şi de iuţime. Acela, fiindcă se iubea pe sine şi credea cugetului său 
şi fiindcă nu primea sfat de la nimeni, ci umbla de capul său, şi nu băga în 
seamă nici nu se supunea altui frate, a pătimit aceasta. Fugiţi de singurătate, 
de voiţi să scăpaţi de mânia lui Dumnezeu, căci zice dumnezeiasca 
Scriptură: „ Vai de cel ce este singur, că de vă cădea în vreun păcat, n-are 
cine să-1 ridice". Aşa a pătimit şi ticălosul Eutropian, că de ar fi avut pe 
cineva cu el, n-ar fi căzut, sau l-ar fi ridicat din cădere, s-ar fi pocăit şi şi-ar 
fi plâns păcatul. Dar neavând pe nimeni s-a pierdut şi sufleteşte şi trupeşte 
şi a mers la locul pe care 1-a iubit. 

De plângere şi de întristare este povestirea, fraţilor, de frică şi 
cutremur este pilda. Drept aceea zice Scriptura: „Cel ce se socoteşte că sade 
bine şi se află în feciorie şi sfinţenie, să ia aminte ca să nu cadă". Cel ce 
aleargă, cu luare aminte să fie ca să nu se împiedice şi să cadă; că şi acela 
mai-nainte alerga, dar pe urmă a dat de prăpastie. Mai înainte toţi îl 
socoteau ca un înger zburând, iar pe urmă dormitând şi slăbind, din 
osteneală a căzut. Şi pricina este, iubirea de argint. Deci, fraţilor, de n-ar fi 
fost izgonirea asupra noastră, nici eu n-aş vorbi despre iubirea de argint. 
Dar pentru că ne-a risipit pe unul aici şi pe altul acolo, fiindcă avem 
purtarea de grijă de ale vieţii noastre, pentru aceea trebuie să ne păzim bine, 

să nu cădem în înşelăciunea iubirii de argint. Pentru aceasta nu vrea 
iubitorul de argint să dobândească viaţa de obşte, ca să înmulţească 
argintul. Cu această pătimire orbindu-se, nu vrea să aibă dragoste pentru 
fraţii lui. Pentru aceea nici picioarele lui n-au odihnă, ci înconjură şi umblă 
ici şi colo ca şi căţeluşii cei mici, doar de vor câştiga vreun ban de la vreun 
creştin. Din aceasta unii şi-au câştigat slugi pentru desfătarea patimilor şi 
au pierdut vrednicia şederii de-a dreapta stăpânului. Iar alţii adună şi pun la 
păstrare haine şi îmbrăcăminte peste trebuinţa lor; alţii se fac cumpărători şi 
vânzători, se bucură de câştig şi dobânzi necuvioase. 

Vedeţi, fraţilor, judecata lui Dumnezeu, vedeţi ochiul neadormit al 
lui Dumnezeu pe care nu-L înşeală nici un lucru, fie că se săvârşeşte în 
lăuntrul inimii, fie pe dinafară. Vedeţi întâmplarea morţii, fraţilor, că şi 
acum au murit doi, Timil şi Varnava şi mai înainte alţii, şi se duc unul, câte 
unul. Drept aceea vă rog, să nu vă găsească moartea şi pe voi negătiţi şi 
neîndreptaţi; că lucru mai înfricoşat şi mai cu amar, decât să se depărteze 
cineva de dragostea lui Dumnezeu şi să se lipsească de împărăţia cerurilor, 
nu este. Osândă şi pedeapsă veşnică este pe care nu o va putea suferi omul, 
şi numai să socotească cineva pedeapsa până nu ajunge s-o cerce (de nu va 
avea fapte bune plăcute lui Dumnezeu) şi simţi iuţimea chinurilor viitoare. 

Deci ca să putem şi noi smeriţii să scăpăm de mânia lui Dumnezeu, 
care vine asupra fiilor neascultători, să facem lucruri bune, ca să se bucure 
Dumnezeu de faptele noastre. Măcar de acum înainte să ne curăţim, 
întinerindu-ne sufletul cu vrerea lui Dumnezeu căci aproape este 
Dumnezeu de cei ce-L cheamă în adevăr, în toate zilele să ne pocăim şi 
Dumnezeu iartă greşalele noastre şi ne dăruieşte viaţa veşnică, pe care să ne 
învrednicim a o dobândi în Hristos Domnul nostru, a C ăruia este slava şi 
puterea împreună cu Tatăl şi Duhul Sfânt, acum şi pururea şi în vecii 
vecilor. Amin. 



CUVÂNTUL 72 

LA ÎNAINTE PRĂZNUIREA SCHIMBĂRII LA FATĂ A 

DOMNULUI NOSTRU IISUS HRISTOS 

SĂ PĂZIM NEÎNTINATE FRUMUSEŢEA SUFLETULUI ŞI 

FECIORIA. DESPRE POCĂINŢĂ 

Fraţilor şi părinţilor, mai înainte prăznuirea Schimbării la Faţă 
învrednicindu-ne a o săvârşi astăzi, să facem începătura învăţăturii de la 
acest sfânt praznic, cu puţine cuvinte împlinind datoria ce avem. Dar s ă ştiţi 
că toate praznicile împărăteşti şi tainele venirii în trup şi descoperirii lui 
Hristos Mântuitorul nostru se săvârşesc pentru aducerea aminte a vremii 

când S-a născut, când S-a botezat, când S-a îngropat, când a înviat a treia 
zi, când S-a înălţat în slavă. Iar sărbătoarea Schimbării la Fată însemnează 
starea de apoi a veacului viitor. Căci precum acum a strălucit faţa Lui ca 
soarele şi hainele Lui s-au făcut albe ca lumina zilei, aşa se va pogorî din 
ceruri, ca un fulger, cu putere multă şi cu slavă înfricoşată să judece toată 
lumea. 

Şi după cum erau cu El la Schimbarea la Faţă, în muntele Taborului, 
Petru, Ioan şi Iacob, aşa vor fi atunci cu Hristos sfinţii în împărăţia 
cerurilor, ca să moştenească pururea bunătăţile cele nespuse. 

Cine este atât de harnic, iscusit şi vrednic, ca să ajungă la acea 
bucurie, fără numai cel ce are viaţă curată şi neîntinată. Căci Dumnezeul 
nostru fiind curat şi lumină necuprinsă şi necovârşită, primeşte pe cei curaţi 
şi sfinţi. Şi cum ne-a dăruit sufletul curat din început, aşa îl cere de la noi, 
curat. Iar fiindcă 1-a făcut după chipul şi asemănarea Sa, ştiut lucru este că 
1-a alcătuit cu frumuseţea desăvârşit, ca o împărăteasă a podoabei 
dumnezeieşti. Acest lucru cunoscând proorocul zice: „Doamne în voia Ta 
dăruieşte sufletului meu putere şi frumuseţe", adică să nu se întoarcă spre 
patimile rele ale păcatului şi făcându-se urât să se lipsească de câştigarea 
darurilor dumnezeieşti. Deci, de vreme ce de la Dumnezeu ni s-a 
încredinţat sufletul frumos şi bun şi îl avem ca un zălog şi odor, trebuie să-1 
întoarcem lui Dumnezeu cinstit şi fără prihană, în ziua judecăţii. 

De aceea, fraţii mei, vă aduc aminte, ca frumuseţea fecioriei să o 
iubim şi să o păzim, şi să nu dăruim mintea şi dragostea inimii noastre 
frumuseţii lumii, nici frumuseţii trupului şi a sângelui, că acestea nu sunt 
frumuseţi adevărate, ci idoli ai frumuseţii, şi mai ales stricăciune şi 
putreziciune. 

De asemenea, dacă ne gândim la sfârşitul lucrurilor, ştim că cel ce 
este astăzi luminat şi frumos la faţă, mâine se pune în mormânt şi miroase 
şi toţi fug de dânsul. Tot aşa nici o bunătate nu are firea omenească, afară 
de fapta bună pe care trebuie să o iubim cu tot sufletul. Fiindcă de multe ori 
se întâmplă să alunece sufletul în păcate, şi atunci se face negru şi urât cu 
gândurile rele, căci peste putinţă este să nu se rănească cineva, pentrucă 
cine poate să se laude că atunci are inima curată. Dar, deşi greşim, să ne 
îndreptăm şi iar să ne întoarcem la starea dintâi, ca nu cumva zăbovirea 
răutăţii să nască moarte. Nimeni să nu zică vreodată: multe păcate am făcut 
şi nu pot ca să mă curăţ, ci să asculte ce zice proorocul: „De va fi păcatul 
vostru roşu ca sângele, îl voi albi ca lâna". Vedeţi, fraţilor, iubirea de 
oameni a lui Dumnezeu! Nu numai curăţeşte pe păcătos, ci îl şi 
înfrumuseţează, de se va pocăi, lucru despre care avem multe pilde. 

întâi avem pe David proorocul, care căzuse în păcatul desfrânării şi 
al uciderii şi n-a căzut în deznădăjduire, ci îndată s-a pocăit şi mult a plâns. 
Drept aceea a luat iar darul proorocirii ce avusese mai înainte. Mânase, 

împăratul evreilor, multe răutăţi a făcut, că cinci zeci şi doi de ani a fost 
închinător la idoli, şi fiindcă s-a pocăit, a aflat mântuire. Mai marele 
apostolilor, Petru, după a treia lepădare, fiindcă a plâns cu amar, iarăşi a 
luat darul apostolesc. Măria egipteanca (lăsând pe alţii, mulţi) n-a întrecut 
toate muierile în desfrânare? Dar fiindcă s-a pocăit din toată inima, atât s-a 
învrednicit darului dumnezeiesc, încât umbla pe deasupra apelor ca pe 
pământ. 

în scurt, nu este nici o îndreptare pentru cel ce vrea să se mântuiască, 
fără numai de nu va dori mântuirea şi din bună voia lui va vrea ca să se 
osândească. Dar pentru ce să murim cu moarte veşnică şi să nu iubim viaţa? 
Stăpânul nostru cel bun pururea strigă şi zice tuturor, veniţi către mine toţi 
cei osteniţi şi împovăraţi şi Eu vă voi odihni pe voi, iar noi nu voim să 
lepădăm greutatea păcatelor de deasupra noastră. Acelaş Domn zice: „Eu 
sunt lumina lumii, cel ce urmează Mie, nu va umbla în întuneric, ci va avea 
lumina vieţii", şi noi umblăm pe drumul cel întunecat. Faptele noastre 
vădesc că pe căile lui Dumnezeu nu voim să umblăm. Deci cu dreptate vom 
auzi: „Fugiţi de la mine şi vă duceţi în văpaia focului, în văpaia ce aţi 
aprins-o înşi-vă, că cei ce fac acestea nu vor moşteni împărăţia lui 
Dumnezeu". Dar să nu dea Dumnezeu să fie la noi, căci voi sunteţi prietenii 
mei, zice Domnul, de veţi face câte vă poruncesc eu. Pentru aceea toate 
cele poruncite nouă, cu toată voia noastră, trebuie să le împlinim ca să ne 
învrednicim a fi prieteni lui Dumnezeu şi să moştenim împărăţia cerurilor, 
în Hristos Iisus Domnul nostru, a C ăruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 73 

LA ADORMIREA NĂSCĂTOAREI DE DUMNEZEU: 

SĂ PRĂZNUIM DUHOVNICEŞTE ŞI SĂ DORIM 

ÎMPĂRĂŢIA CERURILOR 

Fraţilor şi părinţilor, târguri se fac în multe părţi după vremi, cum se 
fac acum în Nicomidia. Oamenii se duc la acestea ca să vândă şi să 
cumpere, şi apoi se risipeşte adunarea şi se strică târgul în puţină vreme. 
Tot aşa şi viaţa fiecărui om este vremelnică. Dar bâlciul sufletesc unul şi 
nestricat este, iar neguţătoria nu se face cu aur, cu argint, cu haine şi cu alte 
lucruri pământeşti, ci cu mântuirea sufletului, cu viaţa veşnică, cu împărăţia 
cerească. Pentru acesta s-ar cădea să avem mai multă grijă, fiind marea 
noastră datorie, însă oamenii puţin grijesc de aceasta, ci se îndeletnicesc cu 
toată osârdia de cele trecătoare şi vremelnice ale lumii şi îşi cheltuiesc toată 

viaţa fără de folos. 

Dar noi, fraţilor, să nu pierdem neguţătoria cea bună, adică mântuirea 
sufletului, ci auzind pe Domnul zicând: „că împărăţia cerurilor este în 
inima voastră 1 ', să ne nevoim în toate zilele ca să o câştigăm. Nu cu argint 
sau cu aur, ci cu credinţă dreaptă şi cu viaţă curată, cu ascultare şi cu 
răbdare, cu smerenie şi cu blândeţe şi peste toate, cu dragostea care adună 
şi leagă toate gândurile într-o unime desăvârşită. Acest lucru L-a zis Hristos 
în Evanghelie: „Că asemenea este împărăţia cerurilor cu omul neguţător, 
care căutând mărgăritare bune şi aflând un mărgăritar de mult preţ, a mers 
de şi-a vândut toată avuţia sa şi a cumpărat acel mărgăritar nepreţuit". Deci, 
fraţilor, pricepeţi bine, că voi sunteţi neguţătorii buni, care aţi lăsat toate 
lucrurile voastre, bucuria lumii şi toate celelalte din lume şi în locul lor aţi 
cumpărat binele nepreţuit, mărgăritarul de mult preţ, pe Iisus Hristos 
Dumnezeul nostru, fiindcă aţi primit crucea şi aţi venit pe urma Lui, în 
sfinţenie şi dreptate. 

Deci, fiindcă la orice ţară se face bucurie şi veselie, să fim şi noi 
veseli, treji, cu priveghere la acest praznic dumnezeiesc, agonisind 
mântuirea noastră. Iar neguţătorul iscusit toate le dă pentru mântuire şi 
niciodată nu se îndărătniceşte. Bunul cumpărător primeşte necinstea în 
locul laudei. Bun câştig are cel care face acest lăudat schimb, adică dă 
sângele său şi primeşte Duh dumnezeiesc prin răbdare şi prin supunere. 

Dar fiind cuvântul nostru pentru slujbe, vă sfătuiesc să nu ne arătăm 
cu nebăgare de seamă către fraţii care se află în slujba bucătăriei, că mult se 
ostenesc, nici să mâhnim cumva pe ceilalţi care poartă greutatea altora, ci 
întocmai cu noi să-i socotim şi astfel împlinind legea lui Hristos prin 
dragoste, să mângâiem şi pe cei ce grijesc de cele trebuincioase mănăstirii, 
socotindu-i ca nişte buni iconomi în Domnul, încă să cinstim şi pe cei ce se 
ostenesc, cu smerenie, la cântările bisericii, că au plată mai multă decât toţi. 
Aţi văzut şi aţi priceput ce este viaţa călugărească, neguţătoria fericită, cu 
care au neguţătorit sfinţii noştri părinţi cu multă bucurie. Şi noi 
neguţătorind bine, cu bucurie ne vom întoarce la locaşul nostru, precum 
cântă fericitul David: „întoarce-te suflete al meu la odihna ta, că Domnul 
te-a miluit". Acest glas, toţi să ne învrednicim a-1 zice la ceasul morţii şi să 
câştigăm viaţă veşnică în Hristos Iisus Domnul nostru, a Căruia este slava 
şi puterea împreună cu Tatăl şi cu Duhul Sfânt acum, şi pururea şi în vecii 
vecilor. Amin. 

CUVÂNTUL 74 

DESPRE HARUL ŞI MAREA DRAGOSTE A LUI 

DUMNEZEU PENTRU NOI, DESPRE VRĂJMĂŞIA 

DIAVOLULUI ŞI DESPRE SMERENIE 

Fraţilor şi părinţilor, astăzi este începutul anului şi Evanghelia ce se 
citeşte, zice aşa: „Duhul Domnului este asupra mea, prin care M-a uns şi 
M-a trimis să binevestesc săracilor, să tămâduiesc pe cei zdrobiţi cu inima, 
să vestesc robilor slobozenie şi orbilor vedere, celor zdrobiţi, tămăduire şi 
să vestesc an primit Domnului". Adică Unul născut, Fiul lui Dumnezeu, a 
fost trimis de Tatăl pentru iertarea şi mântuirea lumii, ca noi orbii să 
vedem, noi robiţii să ne slobozim, noi smintiţii să ne îndreptăm. Iar orb este 
cel ce caută veselia şi petrecerea lumii acesteia, rob este cel supus 
gândurilor netrebnice şi stricat este cel sfărâmat de păcate. Pe aceştia toţi 
Domnul îi vindecă nu numai trupeşte, ci şi sufleteşte şi nu numai atunci 
când era cu trupul pe pământ, ci şi acum, fiind cu noi în chip nevăzut, El ne 
învaţă şi ne iartă păcatele şi tămăduieşte orice boală şi neputinţă. Deci cel 
ce vine cu credinţă va lua blagoslovenie de la Domnul şi milostenie de la 
Dumnezeu Mântuitorul lumii. 

O, nemărginită iubire de oameni a lui Dumnezeu. Din ceea ce nu era, 
ne-a făcut, iar căzând prin călcarea poruncii, ne -a ridicat şi ne-a dat ca al 
treilea dar, viaţa călugărească. Şi încă ne-a mai adăugat pocăinţa. Căci după 
ce greşim, nu se mânie pe noi, nici ne urăşte, ci ne primeşte cu sărutare şi 
cu bucurie, ca pe fiul prea desfrânat. Şi fiind amărâţi de diavolul, ne 
mângâie, alergând, ne îmbrăţişează, ostenind, ne ajută şi răniţi fiind, ne 
vindecă. Iar când suntem în primejdie de a cădea în adâncimea iadului, 
apucă mai înainte şi ne mântuieşte cu iubirea Sa de oameni. Deci, cu 
dreptul se cade să zicem: de nu ne-ar fi ajutat Domnul, curând s-ar fi 
cufundat sufletul nostru în iad. Dar întinzând mâna ne-a întors din cădere şi 
ne-a ajutat. Fiecare cunoaşte în câte ispite, păcate şi morţi am căzut şi cum 
îndată am aflat pe Dumnezeu ca Mântuitor al scârbelor noastre. Că aşa 
păcătoşi cum suntem, se milostive şte de sufletele noastre şi ne hrăneşte 
prea Bunul Dumnezeu şi trupeşte, cu rodurile pământului de peste an, şi 
sufleteşte, cu preacuratele lui taine. El ne chiverniseşte mai mult decât 
mama şi tatăl. Căci mama hrăneşte cu lapte pruncul până la o vreme, dar 
Dumnezeul adevărat şi Părintele milostiv ne dă de mâncare şi băutură 
Trupul său şi Sângele său, şi aceasta de-a pururea. 

O, mărime negrăită a darurilor Sale către noi. Pe Domnul care are 
atâta dragoste către noi, cum să nu-L iubim şi noi, cum să nu facem voia 

Lui; cum să nu ne lipim de El pururea! Căci de nu vom face aşa, oare nu va 
striga cerul? Pământul nu va suspina? Şi chiar pietrele ne vor mustra pentru 
neomenia şi nesimţirea ce avem către făcătorul de bine Dumnezeu. Ca să 
nu fie aceasta, fraţii mei, să avem şi să păstrăm dragostea Lui pururea şi s-o 
urmărim. Să fugim de diavolul, că precum făcătorul de bine pentru facerile 
de bine trebuie iubit, aşa vicleanul pentru răutatea lui trebuie urât. Că acest 
diavol strică şi prăpădeşte viaţa noastră. El este ucigător de oameni din 
început, precum a zis Hristos. El a împărţit neamul omenesc în milioane de 
cugete şi eresuri. El ne-a vânat cu multe feluri de păcate şi pofteşte să 
înghită toată lumea. Pe acesta de nu-1 vom urî cu vrăjmăşie, nu se va afla 
mai mare pedeapsă decât să ne chinuiască şi să ne pedepsească precum ni 
se cade, pentru că pe vrăjmaşul nostru, îl avem prieten şi pe ucigătorul 
nostru, îl iubim. Deci să fugim cât este cu putinţă de el. Iar fuga de el stă în 
oprirea de a mai face lucrurile lui rele şi a nu primi gândurile spurcate, 
după cum prieteşugul cu Dumnezeu stă în lucrarea faptelor bune. 

Drept aceea, binele sufletului nostru îl vrem, slujind lui Dumnezeu 
cu toată smerenia şi blândeţea, ştiind că orice faptă bună care se face fără 
smerenie, este pierdută. Deci cei ce au cuget mândru, să se smerească sub 
mâna puternică a lui Dumnezeu; cei ce fac binele, încă şi mai mult să se 
nevoiască. Şi aşa alergând toţi să ajungem la limanul mântuirii, să ne facem 
moştenitori împărăţiei cereşti, în Hristos Iisus Domnul nostru a Căruia este 
slava şi puterea, împreună cu Tatăl şi cu Duhul Sfânt acum şi pururea şi în 
vecii vecilor. Amin. 



CUVÂNTUL 75 

SĂ FLĂMÂNZIM, SĂ ÎNSETĂM ŞI SĂ 

SUFERIM, PÂNĂ LA MOARTE, ORICE 

SCÂRBĂ, AŞA CUM AM FĂGĂDUIT 

Fraţilor şi părinţilor, din pricina boli ce am suferit, pentru păcatele 
mele, am încetat să vă învăţ, după obicei. Dar, de vreme ce acum mi s-a 
însănătoşit trupul ticălos, măcar că nu s-a îndreptat bine de friguri, am 
socotit de trebuinţă să încep iar slujba mea. Adică să vă aduc aminte cele 
trebuitoare şi să vă învăţ cele de folos, ca pe nişte iubiţi fii, născuţi prin 
Duhul Sfânt, să deştept şi să înnoiesc în toate zilele mintea înţelegătoare a 
sufletelor voastre, măcar că încă n-am dobândit acest dar. 

Lucraţi aşadar, precum zice Domnul, nu lucrare stricătoare, ci ceea 
ce rămâne în viaţa veşnică, adică poruncile şi dreptăţile Lui, „cugetând în 
legea Sa ziua şi noaptea, aşa ca să vă faceţi ca pomul răsădit lângă 

izvoarele apelor, precum zice David, care îşi va da rodul lui la vremea sa şi 
frunza lui nu va cădea (în veacul viitor); însă nu aşa păcătoşii, nu aşa; ci ca 
praful pe care-1 spulberă vântul după faţa pământului". Deci păcătoşi sunt 
nu numai păgânii, ci şi călcătorii de poruncile lui Dumnezeu. Şi ca să 
întoarcem cuvântul spre noi cari petrecem viaţă de obşte, păcătoşii sunt 
neascultătorii, mândrii, trufaşii, îndrăzneţii, încă şi cei ce mănâncă întru 
ascuns, nemulţumitorii, cei ce se împodobesc, ispititorii, leneşii, beţivii; cei 
ce urmează voilor lor cu osârdie şi încă cei ce caută cele netrebnice. Căci 
nu sunt destoinici darurilor ce le -au dat Dumnezeu, ci stăruie în păcate şi se 
îndreptează către patimile lor. In scurt, încetând a se nevoi pentru suflet, 
iubesc patimile trupeşti. Se fac robi diavolului şi se îngrijesc numai de 
băuturi şi de bucate, pe care în zadar le mănâncă, căci defăima vinul şi 
bucatele, socotind ca mijloc de îndreptare firea, obiceiul şi boala. 

O, de s-ar fi îmbolnăvit aceştia de splină, de idropică ori de 
umflătura pântecelui, ca să moară şi să scape de cea mai rea boală, a 
nemulţumirii şi a cârtirii. Fiindcă cei care cer în tot timpul bucate şi băuturi, 
gustări şi rachiu au uitat, ticăloşii, că s-au făgăduit lui Dumnezeu, în ziua 
cea dintâi când au venit şi s-au legat înaintea mărturiilor văzute şi nevăzute, 
să flămânzească, să înseteze şi să sufere scârba şi nevoia, boala şi 
izgonirea, pedeapsa şi moartea, iar acum se ceartă la alegerea vinului şi 
bucatelor. Dar pentru că şi-au bătut joc, vor fi necinstiţi, şi pentru că au 
socotit că Hristos nu vede şi nu ţine seamă de cuvintele şi mărturiile lor, 
teamă îmi este că-i va lăsa să cadă în nebunie, şi atunci vor face toate 
faptele rele şi stricătoare. 

Cei care sunteţi în acest fel de patimă, întoarceţi- vă, sau mai bine zis, 
deşteptaţi- vă din somnul adormirii sufletului, din nebăgarea de seamă a 
celor dumnezeieşti şi din slăbiciunea voastră şi vă înfierbântaţi cu dragostea 
lui Dumnezeu, ca să risipiţi răceala sufletelor voastre, îmbrăcaţi-vă cu frica 
Domnului, primiţi învăţătura şi vă înarmaţi cu pavăza dreptăţii împotriva 
desfătărilor. Primiţi cu cuvenita mulţumire orice vi se va pune înainte, fie 
bucate, sau peşte, sau lapte, fie chiar numai pâine şi buruieni, sau orice altă 
legumă ce se va întâmpla; fie fără de untdelemn, fie fără de îndulcire, toate 
cu bucurie să le primiţi. Iar când se va întâmpla un pahar de vin sau cel 
mult două, să le socotiţi drept mare mângâiere, măcar că cel smerit şi cu 
frica Domnului şi acestea le socoteşte drept desfătare şi se teme ca nu 
cumva prin hrana aceasta să se lipsească de bunătăţile veşnice. 

Cât despre mine, socotesc că hrana şi băutura ce mi s-a dat la 
neputinţa mea îmi va fi spre osândă şi, credeţi-mă (deşi grăiesc nebuneşte), 
că de nu m-ar supăra marele bold al ascultării obştei şi datoria purtării de 
grijă şi a chiverniselii voastre după cuvenita socotinţă, niciodată n-aş 
schimba hrana şi obiceiul meu, până când s-ar pogon în iad sufletul meu. 
Dar am mâncat şi am băut şi încă din multe feluri. Şi ca să grăiesc iarăşi ca 

un nebun, cu durere, cu suspin şi cu amărăciune mâncăm, întâi din pricina 
nevredniciei mele şi apoi pentru grija neputinţelor voastre şi pentru lipsă, 
măcar că prin darul lui Hristos, avem şi aveţi cele de trebuinţă. 

In adevăr, daţi slavă lui Dumnezeu că şi vin am băut şi untdelemn şi 
peşte am mâncat şi de boală ne-am căutat şi ne-am vindecat, nu odată sau 
de două ori, ci în toate zilele. Pentru acestea toate, o nerecunoscătorilor, să 
nu mulţumim şi să nu dăm slavă lui Dumnezeu? Nu socotiţi, că n-am adus 
nimic în mănăstire şi nici din slujba noastră nu câştigăm nimic? Căci 
suntem ca nişte sfecle fierte, sau ca nişte cepe îmbrăcate, ori ca nişte coşuri 
goale care se poartă de colo până colo numai spre vedere. Iar cât despre 
slujbă, nici de paza nopţii nu suntem harnici, nici de slujba mesii vrednici, 
nici măcar pentru orice altă treabă, pe care ar putea să o facă un copil mic, 
ori unul cât de bătrân, nu suntem destoinici. Şi încă nu socotim că poate 
suntem noi cei mai mici şi că sunt alţi fraţi mai cinstiţi decât noi. Iar părinţii 
cu adevărat, unii afară, alţii înlăuntru, iarna în răceală, vara în dogoreală, 
supuindu-se ca nişte slugi: sapă, ară, răsădesc, pun în grădină, taie lemne, 
cioplesc, macină la moară, fac bucate, înălbesc pânze, spală rufe, se 
ostenesc la toate, slujesc orice slujbă, merg pe jos prin oraşe, la metoace 
sau la munte, cumpărând şi vânzând. Şi fac acestea suferind orice scârbă şi 
orice greutate cu bucurie. Cu adevărat a acestora este împărăţia cerurilor. 
Iară tu, orbule, vicleanule şi deznădăjduitule, ia seama să nu auzi în ziua 
aceea: „Legându-i lui mâinile şi picioarele, aruncaţi-1 în focul cel dinafară". 

Vai de voi, vai de voi, că defăimaţi pe Dumnezeu, pentru că nu vă 
pedepseşte degrab. 

Cu adevărat pentru voi grăieşte David: „Zis-a nebunul în inima sa nu 
este Dumnezeu", pentru că vă stricaţi şi vă întinaţi cu fapte necuvioase şi 
nu faceţi nici o bunătate. Dar Domnul din cer vede în toate zilele cine este 
înţelept şi cine îl cercetează pe El, pe unii îi scrie în cartea vieţii, iar pe 
ceilalţi îi şterge. 

Frică îmi este să nu vie sfântul David, ca să cânte şi pentru noi ceea 
ce vi se cuvine, deosebeşte-i pe ei în viaţa lor, adică pe cei răi de cei buni. 
înţelegeţi acestea cei ce nu vă aduceţi aminte de Dumnezeu, ca nu cumva 
să vă răpiţi fără de veste şi nu va fi cine să vă izbăvească. 

Iar pe mine, nebunul, iertaţi-mă prea iubiţi fii, pentru că fiindu-mi 
milă de voi am grăit acestea din dragoste, socotind că mai de folos este să 
vă mustru cu vorba, decât să cercaţi bătăile veşnice ale chinurilor fără de 
sfârşit. Din care toţi să ne izbăvim, cu darul lui Dumnezeu a Căruia este 
slava şi puterea în veci. Amin. 

CUVÂNTUL 76 

DESPRE ADUNĂRILE RELE ŞI DESPRE VORBELE 

CARE ADUC PIERZAREA SUFLETELOR 

Fraţilor şi părinţilor, iarăşi ispită, iarăşi supărare! Iar eu, smeritul, în 
plâns şi mâhnire. Căci iubiţii mei s-au smintit, au lovit cu piciorul şi au 
căzut jos cei ce zburau pe sus; cei ce păreau a fi înţelepţi s-au întunecat; cei 
ce prin îndelungată vreme cu nevoinţă şi sudori câştigaseră multe bunătăţi, 
într-un ceas s-au păgubit de toate. Şi au răsărit mie în loc de vie, mărăcini; 
în loc de bucurie, amărăciune şi în loc de câştig, pagubă. Nu ştiu ce să zic, 
sau ce să grăiesc pentru căderea şi sfărâmarea fraţilor mei, sau numai să şed 
şi să plâng şi să zic ceea ce s-a grăit (de vreme ce lucrurile se aseamănă) 
„oare cine se va mântui Doamne". 

In adevăr nu se cade a lăuda pe om mai-nainte de moarte, că nu cu 
lesnire poate săvârşi calea mântuirii, nici scăpa de meşteşugurile diavolului, 
ca să se îngrijească până la ceasul morţii. Acest lucru ştiindu-1 sfântul 
părinte care ajunsese la ceasul morţii, când îi zicea diavolul, acum ai scăpat 
de mine, a răspuns: „încă nu ştiu bine". Atâta era de înfricoşat, că nici în 
acel ceas nu se încredinţa că este afară de primejdie, măcar că ajunsese la 
mari măsuri prin lăudatele lui osteneli şi strădanii. Iar noi dacă şedem cinci 
sau zece ani în mănăstire, dacă învăţăm ceva din orânduielile mănăstirii, 
sau deprindem pe de rost puţine cuvinte din Scriptură, dacă facem câtva 
metanii, dacă postim câtva, sau ne rugăm cândva, socotim că toate le-am 
săvârşit, ne trufim şi ne mândrim. Pentru aceea cădem ca nişte frunze şi 
oasele noastre se sfărâmă în iad, şi până nu ne dezrădăcinăm, ne uscam. 
Suntem înţelepţi în necunoştinţă şi cuvântători în cele ale cuvântului, ne 
facem dascăli râvnitori şi cucernici şi gândim că numai noi ştim tot 
adevărul. Pentru aceea ni se întâmplă unele ca acestea; pentru aceea primim 
întunerecul în loc de lumină; pentru aceea ca din Rai ne izgonim din curtea 
lui Hristos şi din turma lui. 

Deci fraţilor, luaţi aminte şi nu pierdeţi strădania voastră puţin câte 
puţin şi risipind bogăţia sufletului vostru să ajungeţi la mare sărăcie. De 
aceea cădeţi în patima mutării din loc în loc şi a nestatorniciei, şi acestea le 
pătimiţi pentru că vorbiţi între voi şi ascultaţi unul de altul şi vă învoiţi 
între voi, nesilindu-vă să vă îndreptaţi, fie singuri, fie spunându-mi mie 
pricinile, ca să luaţi îndată cuvenita datorie. Pentru aceea, cădeţi şi vă 
sfărâmaţi, şi nu ştiu ce va fi până în sfârşit vouă care umblaţi astfel. Bune 
sunt acestea? Vă adunaţi şi vă sfătuiţi ca să vă stricaţi sufletul. Pentru ce 
când auziţi acestea nu fugiţi ca de foc şi ca de şarpe de cel ce le grăieşte? Ci 

cu părere de bunătate, adică pentru ca să nu smintiţi frăţia, pârându-1 la noi 
pe unul ca acela, vă faceţi ucigaşi şi vărsaţi sânge nevinovat, care se va cere 
sufletelor voastre. 

Iată dar, fraţilor, iar vă poruncesc precum v-am mai poruncit cu 
durere şi cu mâhnire: auzi, zice, cerule şi ascultă pământule. Să nu vă mai 
îndreptăţiţi de acum, să nu vă mai căutaţi pricini; să nu zică cineva că n-a 
ştiut, pentru că aţi învăţat şi aţi ştiut, şi aţi auzit că toate sunt curate la cei 
curaţi. Voi spre pierzarea mea vă sârguiţi, cum văd. Fiindcă vă rupeţi şi vă 
despărţiţi de Dumnezeu, prin lepădarea făgăduinţei voastre din început. 
Dacă socotiţi, că rămâneţi nepedepsiţi în ziua judecăţii, vă înşelaţi, căci 
Dumnezeu este drept judecător. Şi pe mine de mă va pedepsi, pe bună 
dreptate mă va pedepsi, dar nici ei nu vor scăpa de osânda chinului, căci 
vor da răspuns pentru călcarea poruncilor, căci s-au făcut călcători de lege 
şi n-au păzit cele ce au făgăduit înaintea scaunului său. Prin acea 
mărturisire s-a făcut şi tunderea şi iertarea păcatelor lor, adică prin sfântul 
şi curăţitorul botez al pocăinţei. 

Astfel, ce vor zice ticălosul Evstratie şi nevrednicul de milă Epifanie. 
Din ce pricină, cum şi pentru ce au căzut? N-au îndreptăţire să spună orice, 
căci zice Scriptura: „ Vai de cei ce sunt înţelepţi în ochii lor şi învăţaţi 
înaintea lor". Şi iarăşi zice: „Iar păcătosului a zis Domnul: pentru ce 
povesteşti îndreptările mele, şi porţi în gura ta tocmirea mea?". Nu este 
trebuinţă să arătăm noi că au socotit ei aceasta mai spre bine, sau că s-au 
înşelat de s-au lepădat şi au fugit în taină. Numai aceasta voi zice: fuga lor 
este pierzătoare şi smintită. Deci să ne rugăm cu toţii lui Dumnezeu pentru 
aceşti fraţi amăgiţi, ca să se întoarcă, să se vădească şi vor dobândi milă. Şi 
iarăşi zicem: că nu ceea ce voim noi, ci ceea ce va voi Dumnezeu va fi lor. 
Acum, sau după aceasta, că doară să-i câştigăm iarăşi nevătămaţi, că atunci 
se va arăta în ce chip a fost lucrarea lor, dumnezeiască sau satanică. Iar pe 
voi, fiii mei, vă întăresc cu sfătuire spre spovedanie, spre răbdare, spre 
smerenie, ca să suferiţi unul pentru altul, iertând unul altuia gre sala, ca să 
fiţi cu pace în Hristos Iisus Domnul nostru a Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 

CUVÂNTUL 77 

SUFERIND TOATE ÎNTRISTĂRILE CE SE 

ÎNTÂMPLĂ ÎN VIATA DE OBŞTE, 

CÂŞTIGĂM ÎMPĂRĂŢIA CERURILOR 

Părinţilor şi fraţilor, în toate zilele mulţumesc lui Dumnezeu, că vă 
întăreşte în lupta strădalnică a supunerii voastre. Smerita mea rugăciune 
este, ca Domnul să deschidă ochii cugetelor voastre mai luminat, ca să 
vedeţi toate căile Lui, să câştigaţi râvnă spre dragostea dumnezeiască, să vă 
potolească orice poftă trupească, să biruiţi pururea patimile şi să ajungeţi cu 
desăvârşire plini de toată fapta bună. Iar aceasta, precum ştiţi, fiii mei, nu 
se face fără osteneală, nici pe scurt, ci cu multă trudă şi strădanie. Fiindcă 
trebuie să vă siliţi ziua şi noaptea împotriva firii şi să suferiţi toate 
întristările ce vă vin, fie de la oameni, fie de la diavolul, în viaţa de obşte. 

Cel ce nu încetează, rabdă cu darul lui Dumnezeu şi suferă orice 
cuvânt mustrător, orice poruncă şi orice canon ce i s-a dat, precum: a nu se 
aduna cu altul, înfrânarea de la fiertură, neieşirea din chilie, sudalma sau 
altceva, acesta va lua blagoslovenie de la Domnul şi milă de la Dumnezeu 
Mântuitorul nostru şi se va învrednici împărăţiei cereşti. Deci, bun lucru şi 
fericit este a suferi aceste patimi cu vitejie, ca să vă faceţi purtătorii de 
chinuri ai Domnului. Să nu vă îngreuiaţi, nici să fugiţi de lucrurile care 
întristează. Să nu vă mâniaţi, nici să vă certaţi. Să nu fiţi îndrăzneţi şi 
mândri. Să nu fiţi hrăpăreţi. Să nu vă vrăjmăşiţi. Să nu fiţi nesupuşi şi 
bârfitori, amărâţi în cuvânt şi ticăloşi, mincinoşi, pismătăreţi, neascultători, 
pricinuitori de râs. Mai mult, nici la lupte nici la sărituri să nu vă obişnuiţi. 

Căci precum aud, unii din voi se îndeletnicesc şi cu această nebunie. 
Cum pot unii ca aceştia să se numească fiii lui Hristos? Mai degrabă ei sunt 
fiii urgiei, fiii neascultării şi moştenitorii chinurilor veşnice. 

Nu este chipul vostru chip îngeresc? Nu este sfântă vieţuirea voastră? 
Nu este calea voastră dată de la Dumnezeu? Ascultă ce zice marele 
Apostol: „De voi zidi iară cele ce le-am surpat, mă fac pe mine călcător de 
lege". 

Ne-am dezbrăcat de omul cel vechi, care a căzut prin înşelăciunea 
şarpelui. Ne-am lepădat de gustarea amară a primei neascultări, prin care a 
intrat în lume moartea cea cu multe patimi. Am lepădat odată pricinile 
naşterii noastre celei rele, prin apa sfântului Botez şi a Sfântului Duh. Apoi 
după marea milă a lui Dumnezeu, şi la al doilea Botez ne-am luminat prin 
pocăinţă, iar făgăduinţele voastre le are Dumnezeu scrise prin mărturia 
sfinţilor săi îngeri. Chiar şi eu, ticălosul, le am însemnate. Când v-aţi tuns, 

v-aţi luminat, v-aţi îmbrăcat cu omul cel nou, zidit după Dumnezeu, în 
sfinţenie şi dreptate. 

De ce dar vă întoarceţi iarăşi la cele dintâi? Pentru ce vă întoarceţi ca 
şi câinii la vărsătură? Pentru ce vă faceţi nevrednici de împărăţia cerească, 
după cuvântul Domnului? Fiindcă puneţi mâna pe plug şi vă uitaţi înapoi. 
Martor îmi este Domnul că pentru că vă iubesc, vă mustru cu întristare, cu 
frică şi cu mângâiere. Ce zice în Biblie despre israeliteni? S-au întors cu 
inima lor la Egipt, îşi aduceau aminte de ceapă, de cărnuri, de cazanele 
Egiptului şi de viaţa ticăloşită ce o duceau acolo. 

Aşadar ne-am întors şi noi în lume, la cele din lume şi cele ce făceam 
acolo le facem şi aici. Vai, noi care trebuia să fim ca îngerii, nu suntem 
măcar nici ca mirenii cei milostivi! Din lene nesimţită venim la păcatele 
cele de moarte. Cei ce n-au căzut să asculte această smerită învăţătură, 
pentru întărire, iar cei ce au păcătuit să o primească ca doctorie, cei leneşi 
ca înfricoşare, cei sârguitori, ca îndemânare, cei ce se luptă, ca ajutătoare, 
cei fără de grijă, ca deşteptătoare că pentru voi am şi graiul şi răsuflarea, 
căci slăbiciunea şi ticăloşia mea o cunosc. Dar Dumnezeu şi Părintele 
Domnului nostru Iisus Hristos să îndrepteze cele greşite, să întărească cele 
îndreptate şi să împlinească cele ce lipsesc. Şi precum v-a scos din Egiptul 
lumesc şi v-a trecut prin pustietatea păcatului, aşa să vă izbăvească din 
marea cea rea a patimilor, despărţind-o în două şi uscând-o, să o facă lesne 
trecătoare spre fapta bună. Şi precum ne-a chemat, aşa să ne şi numească 
popor al său ales şi neam sfânt. Să ne sălăşluiască în pământul faptelor 
bune şi mai vârtos prin moarte să ne odihnească în pământul celor blânzi. 
Că Lui I se cade slava, acum şi pururea şi în vecii vecilor. Amin. 



CUVÂNTUL 78 

PRIN SILINŢĂ ŞI ÎMBĂRBĂTARE SPRE NEVOINTELE 

DUHOVNICEŞTI SE CÂŞTIGĂ CUNUNA RĂBDĂRII 

Fraţilor, părinţilor şi fiii mei, bine este ca să nu se ascundă facerea de 
bine a lui Dumnezeu, ci la vreme cuviincioasă să fie povestită. 

De aceea văzând-o acum revărsată asupra noastră, se cade a grăi 
despre ea, pentru ca să ne facem încă şi mai sârguitori. Fiindcă, cu darul lui 
Hristos, prin deasa vestire şi auz şi prin povăţuirea din toate zilele, aţi ajuns 
la propăşire duhovnicească, la bunăstarea dorită şi la sârguirea plăcută lui 
Dumnezeu. Că este adevărat ceea ce zic, voi înşivă puteţi mărturisi. Dar 
chiar adevărul o dovedeşte şi o mărturisesc şi eu ticălosul, fiindcă am aflat 
uşurare de dureri şi am ajuns la liniştire, prin paşnica voastră viaţă 

veselindu-mă cu sufletul. 

Cu adevărat, nemincinos este cuvântul ce zice că toată învăţătura, în 
vremea când se tace, se pare a nu aduce bucurie, ci întristare, dar în urmă 
odrăsleşte rodul de pace al dreptăţii celor ce se sârguiesc. însă isprava nu 
este a mea, nici din silinţa mea s-a făcut, ci al lui Dumnezeu este darul şi a 
voastră silinţa, iar de la mine ajutorul părintesc. Deci pentru ce eu ticălosul 
să intru în osteneli străine şi să mă bucur, când noi toţi una suntem, eu întru 
voi şi voi întru mine, iar săvârşirea isprăvii se socoteşte a amândorora 
părţilor? Domnul cel înfricoşat în putere şi tărie să-mi dea putere şi de aici 
înainte, să pot cu bărbăţie să iscodesc şi să cercetez sfintele lui porunci, ca 
să vi le povestesc. Şi să vă dea şi vouă, fraţii mei, supunere curată, ascultare 
fără de făţarie şi credinţă neclătită, şi să vă păzească şi să vă ţie în râvna 
duhovnicească, ca să propăşiţi şi mai mult în faptele bune; să vă adauge 
Domnul sârguinţă, ca să sporiţi înainte la toată osteneala, cu vitejie, şi să vă 
dăruiască răbdare în orice scârbă. Adică spre mustrare şi spre slujbe, spre 
foame şi spre sete şi spre toate fericitele osteneli ca, arătându-vă nebiruiţi 
întru toate, să primiţi cununa răbdării în ziua răsplătirii Dreptului Judecător. 

Cu adevărat bună este neguţătoria voastră, fraţilor, că lăsând cele 
stricătoare, aţi câştigat cele veşnice. Lepădându-vă de rudenii, aţi câştigat 
Tată pe Domnul; înstrăinându-vă de fraţi, v-aţi făcut părtaşi cu sfinţii, neam 
ales, preoţie împărătească, în locul patriei care v-a născut, vi s-a dat 
Ierusalimul cel de sus, al cărui ziditor este Dumnezeu, în loc de casă 
stricătoare, vi s-au dat locaşurile cuvioşilor şi ale drepţilor; în loc de slavă 
deşartă, aţi luat vrednicia dumnezeiască şi îngerească; în loc de supunere şi 
tăierea voii, bucuria împreună cu mucenicii. 

Pentru ce dar să ne lenevim? De ce să ne îngreuiem? De ce ne pare 
rău? Veniţi, să zicem toţi împreună cu David: „Pentru ce eşti întristat 
suflete al meu, şi pentru ce mă tulburi? Nădăjduieşte spre Domnul, că mă 
voi mărturisi Lui". Căci măcar că pătimim prin osteneală, dar vom împăraţi 
împreună cu El. Cununi de mucenicie împletesc patimile ce suferim, 
fiindcă adunarea obştească, loc de privelişte şi de trude s-a numit. O, cât de 
fericit este cel supus, cât de minunat este cel ce se spovedeşte şi mult 
blagoslovit de Dumnezeu cel credincios şi nesmintit de la porunci. Drept 
aceea fraţii mei, să nu încetăm, să nu ne răsvrătim, nici să ne întoarcem 
înapoi. O, împreună sârguitorilor, o, tovarăşilor, să nu ne fie milă de 
trupurile noastre precum zice cuvântul că scurtă este vremea, scurtă este 
viaţa noastră, măcar că trăim aici şaptezeci sau optzeci de ani, dar nimic se 
socotesc numărându-se cu veacurile acelea. 

Deci să trimitem spre păstrare acolo cât de puţină avuţie şi cu puţini 
bani vom câştiga milioane de galbeni. Să trimitem puţini ani şi vom câştiga 
veacuri nenumărate. Să suferim ostenelile trecătoare şi vom dobândi odihna 
în veacuri fără de sfârşit; să plângem puţin aici, ca să râdem acolo neîncetat 

râsul fericit. Să plângem pentru dragostea lui Hristos, ca să ne veselim cu 
bucurie nesfârşită. Aşa, fraţii mei, aşa vă rog, să ne arătăm cu faţă veselă 
înaintea Domnului Atotţiitorul. Să ne facem vestiţi şi pe pământ şi în cer, 
urmând părinţilor noştri. Să ne aducem aminte unul altuia de veacul viitor, 
nu spre osândă şi tânguire, ci spre bucurie, veselie, spre desfătare şi fericire, 
socotind că va fi (şi nu cu zăbavă) răsplătirea faptelor de aici. Când va 
şedea Judecătorul pe scaunul slavei Lui cu mii de mii de îngeri împrejurul 
Lui, toată făptura de faţă va sta. Atunci se vor da hotărârile cele înfricoşate. 
Atunci starea de-a dreapta va arăta pe drepţi intrând, cu cinste şi slavă, în 
împărăţia cerurilor, iar cea de-a stânga pe păcătoşi, cu ruşine, aruncaţi în 
chinurile veşnice, acolo unde focul nu se stinge şi viermele nu adoarme. 
Vai de auzirea aceea! Amar de vestea aceea, căreia numai eu voi fi osândit 
după păcatele mele, iar voi umblând pe calea bună, bucuraţi-vă socotind 
plata de sus, până ce veţi ajunge la vremea săvârşirii, ca să vă mutaţi din 
această viaţă trecătoare în cea veşnică, în Hristos Iisus Domnul nostru, a 
Căruia este slava şi puterea în vecii vecilor. Amin. 



CUVÂNTUL 79 
DESPRE MULŢUMIRE ŞI RĂBDARE 

Fraţilor şi părinţilor, de vreme ce avem lumina dragostei Domnului 
aprinsă şi dorinţa bunătăţilor veşnice aţâţată, avem şi datorie să punem în 
toate zilele untdelemnul de trebuinţă, ca nu cumva să se stingă şi să 
rămânem în întunerec, umblând ici şi colo ca în noapte, primejduindu-ne de 
patimi. Iar untuldelemn este aducerea aminte, grija, depărtarea de păcatele 
ce am făcut şi încă le facem şi acum. 

Să ne aducem aminte dar de zilele tineretelor noastre, când umblam 
în întunerecul ne ştiinţei, ca pe o mare, primejduindu-ne de valurile grijilor 
lumeşti, cufundându-ne în noianul poftelor, cum ne -a chemat Dumnezeu, 
de unde ne -a scăpat şi din câte patimi ne-a scos şi ne-a întins mâna Sa, ne-a 
sculat, ne-a povăţuit pe calea curată şi ne-a îndemnat să alergăm la acest cin 
luminat şi sfânt. Şi părăsind rudele şi prietenii, am scăpat ca din robia 
Egiptului şi ne-am suit în muntele înalt al acestei vie ţuiri, iar de aici vedem 
pe oameni ca într-o groapă adâncă, cum se împletesc unii cu alţii, 
ostenindu-se în zadar cu lucruri pierzătoare şi trecătoare şi cum asudă şi se 
ostenesc neîncetat. Şi măcar de ar fi numai cu această osteneală păgubiţi şi 
nu şi cu răsplătirea chinurilor veşnice. 

Deci numai pentru această scăpare, câtă datorie avem către 
Dumnezeu şi ce răsplătire să-i răsplătim, pentru toate câte ne-a dat nouă. 

Cu adevărat, nu suntem în stare altă răsplătire să-i aducem, decât lepădarea 
de noi şi fuga din lume, înstrăinarea de rudenii şi viaţa fericită în supunere. 
Astfel, cunoscând darul lui Dumnezeu, să-i mulţumim, şi ca şi cum am 
prăznui, să petrecem zilele acestei vieţi, lăudând ca israelitenii şi zicând: 
„Să cântăm Domnului, căci cu mărire S-a proslăvit; calul şi pe călăreţ i-a 
aruncat în marea pierzării". Şi de vreme ce ne-am mântuit, acum avem 
trebuinţă să petrecem bine în pustietatea vieţii acesteia, să fim ascultători, 
supuşi şi cu răbdare, să ne ferim curaţi de păcate şi să păzim poruncile. Să 
nu fim ca norodul cel vechi, tânjitori şi neascultători, iubitori de trup şi de 
pofte, îndrăzneţi, sporitori la cuvinte şi asupra povăţuitorului împotrivitori. 
Să nu ne mai aducem aminte de cărnuri şi de cazane, de ceapa şi de 
usturoiul Egiptului pe care le -am lăsat, cu puterea lui Dumnezeu. Nu aşa, ci 
ca un popor sfânt al Domnului să fim. Să nu-1 amărâm, ci să-i fim bine 
plăcuţi, să-1 ascultăm şi să mergem oriunde şi oricând. 

Şi în orice ne va porunci şi va vrea proiestosul, să ne purtăm după 
poruncile lui ori încotro va socoti el şi să suferim întristările drumului. Şi 
ori bucate, ori băutură de ne va lipsi, să nu cârtim. Căci de ne vom supune 
aşa, îngerul lui Dumnezeu va umbla înaintea noastră şi Domnul va da 
război în locul nostru împotriva patimilor noastre. Ne va abate ca pe nişte 
neamuri şi vom ajunge nu la pământul amoreilor, ci la pământul celor 
blânzi şi drepţi, la pământul în care curge lapte şi miere. Acolo, în pământul 
sfânt şi nemuritor şi fără de saţiu vom moşteni toate bunătăţile făgăduite, 
împărăţind împreună cu stăpânul Hristos. Vedeţi dar, fraţilor, bunătăţile 
care ne aşteaptă, pricepeţi câştigurile ce ni se gătesc şi socotiţi şi chinurile, 
care sunt orânduite pentru cei ce petrec cu lenevire, şi ferindu-vă de cele ce 
a pătimit poporul cel neascultător, să râvniţi bunătăţile în care intră cei 
ascultători. Şi astfel să alergăm cu multă bucurie, cu multă răbdare 
păzindu-ne slujbele noastre cu sfinţenie, ca nişte fii ai lui Caar, ca vasele lui 
Merari şi să ridicăm cortul făgăduinţei Domnului, legea lui cea 
evanghelicească, fără lenevire. Nimeni să nu fie fără de ascultare, nimeni 
tânjitor, nimeni grăitor de rău, nimeni pismătăreţ, nimeni fără de lucru, 
nimeni mozavir, nimeni să defaime sfânta cetate, adică locaşul nostru de 
obşte, ci făcând toţi toate cele plăcute lui Dumnezeu, săvârşind lucrul cel 
bun, să ne împodobim cu cununa dreptăţii lui Hristos Iisus Domnul nostru, 
a Căruia este slava şi puterea, împreună cu Tatăl şi cu Duhul Sfânt acum şi 
pururea şi în vecii vecilor. Amin. 



156 



Cuvântări duhovniceşti 



CUVÂNTUL 80 
DESPRE SUPUNERE, UNIRE ŞI PACE 

Fraţilor şi părinţilor, iarăşi mă întorc la aceleaşi învăţături, mai ales 
auzind pe apostolul că zice: „întărindu-te pe tine, nu conteni învăţătura, că 
aceasta făcând şi pe tine te vei mântui şi pe cei ce ascultă". Deci eu am 
datorie să grăiesc, iar voi să deschideţi urechile şi învăţăturile să le împliniţi 
cu fapte. 

Trebuie dar iconomul să fie înţelept şi sârguitor ca un iconom al lui 
Dumnezeu, însă aceasta nimic nu foloseşte de nu va avea iconomul şi pe 
chelar întru ajutor. Aşijderea şi ceilalţi, se cuvine să fie într-o unire, 
întocmai ca la un trup, sunt multe mădulare, dar toate între ele una pe alta 
se îngrijesc. Căci de pătimeşte unul, pătimesc toate împreună sau de este 
slăvit un mădular, se bucură toate împreună, aşa este şi la frăţie. De nu se 
va păzi acest cuvânt, nu se socoteşte viaţă de obşte, nu este pace şi unire, ci 
tulburare şi învrăjbire. Iar de sunt păzite, oare cum poate îndrăzni cineva să 
umble în voia sa? Sau cine este cel care, făcându-se ziuă, sade la citirea sa 
sau la vreun lucru al său şi nu vine la ascultarea de obşte? Sau cum poate 
cineva fiind chemat la vreo slujbă să nu meargă şi să nu se supuie chiar şi la 
cele peste putinţă? Iar de este cineva în acest chip, acela nu este sub 
ascultare, ci împotrivitor, nu este frate, ci străin. De a fost cineva aşa, de 
acum înainte să se păzească, să nu cadă sub vinovăţia canoanelor 
neorânduielii. Oare nu auziţi ce porunceşte Apostolul: „Fiţi între voi 
folositori, milostivi, îndurători precum şi Hristos a revărsat îndurarea Sa 
către noi". 

Deci, fraţilor, şi noi să fim între noi cu dragoste, purtând greutăţile 
unul altuia şi astfel să împlinim legea lui Hristos, precum este scris. V-am 
rugat mai deunăzi şi iată că iar vă rog şi acum, nu vă întristaţi de scârbele 
gândurilor, ci să petrecem osteneala strădaniei cu bucuria Duhului Sfânt, 
căutând la începătorul credinţii, Iisus, care dă cerurile celor ce se roagă cu 
dinadinsul şi biruinţă dăruieşte celui ce vrea să biruiască. 

Ştiţi cum s-a turburat vremea deunăzi fără de veste şi apoi iar s-a 
liniştit aerul. Aşa fac şi gândurile, ne tulbură puţin şi iar se duc. Numai să 
ne ferească Dumnezeu să nu fim stăpâniţi de ele, ca să avem linişte în 
suflete. Nu este cu putinţă să nu vină peste noi tulburarea, căci suntem 
necredincioşi şi măcar numai o zi de ne va fi viaţa, nu putem scăpa fără 
sminteală, cu atât mai mult în mai îndelungată vreme. Că obrăznicia 
diavolului este mare, izgonită fiind de multe ori, iarăşi se întoarce, şi 
întuneric fiind, de multe ori se preface în înger luminat ca să ne înşele prin 

meşteşugul său. Dar noi să-1 oropsim şi să zicem către el: fugi de la noi 
diavole, iar către Hristos să grăim: nu ne lepădăm de tine Hristoase, nici nu 
vom minţi în făgăduinţele noastre. 

Nu ştiţi, fraţilor, din câte am fost schimbaţi? Din neştiinţă în ştiinţă, 
din nepricepere la cunoştinţă, din necinste la cinste; învăţătură am câştigat, 
înţelepciune am dobândit, slavă avem şi cu iscusinţa la vorbă şi la lucru 
suntem împodobiţi. Cu adevărat voi sunteţi fiii cei cinstiţi şi mai scumpi 
decât aurul, pentru supunerea voastră cea aurită. Deci ce alta ne lipseşte în 
afară de răbdare? Că zice: „De răbdare aveţi trebuinţă, ca făcând voia lui 
Dumnezeu să câştigaţi cele făgăduite". Care sunt acelea? Domnul însuşi a 
spus: „Merg ca să vă gătesc loc, şi de voi merge şi vă voi găti locaş, iarăşi 
voi veni şi vă voi lua la Mine, ca şi voi să fiţi acolo unde sunt Eu şi acolo 
unde merg Eu ştiţi şi calea o cunoaşteţi şi bucuria voastră nu o va lua de la 
voi nimenea ". Deci socotind slava negrăită şi nepovestită ce se va arăta la 
cei sfinţi şi aducându-ne aminte, să suferim, fraţilor, toate cu bucurie. De va 
fi trebuinţă să flămânzim, să flămânzim cu supunere. De va fi trebuinţă să 
murim, să murim cu bucurie, ca să moştenim viaţa veşnică în Hristos Iisus 
Domnul nostru, a Căruia este slava în veci. Amin. 



CUVÂNTUL 81 

DESPRE CÂŞTIGAREA VIEŢII CURATE ŞI 

DESPRE FUGA DE CEI VICLENI 

Părinţilor şi fraţilor, iată că, precum vedeţi, mergem din slavă în 
slavă şi din praznic în praznic. Căci sărbătorind ieri Naşterea prea sfintei 
Născătoare şi Maicii lui Dumnezeu, prăznuim astăzi înălţarea cinstitei şi de 
viaţă făcătoarei Cruci. Şi fericit lucru este ca să prăznuim, petrecând cu 
sfinţenie. Căci cel ce vieţuieşte cu sfinţenie, în toate zilele prăznuieşte, 
fiindcă se sfinţeşte, se luminează, se curăţeşte, căci din nou se naşte şi este 
păzit de Dumnezeu şi în adevăr se îndumnezeieşte. 

Eu, cinstiţilor fraţi, nu sunt vrednic să tin cuvântări sau să dau 
învăţături. Dar multă râvnă am şi inima mi se aprinde pentru dragostea 
mântuirii voastre şi mă sârguiesc în tot chipul ca să aflaţi din toate părţile 
calea izbăvirii voastre. Deci, vă rog, să fiţi isteţi şi învăţaţi, cu bunăvoinţă 
să alergaţi spre bine, să plăceţi lui Dumnezeu şi să ridicaţi ochii gândului 
vostru ca să vedeţi bunătăţile veşnice şi pentru ele să suferiţi toate. Pătimiţi 
şi cu răbdare suferiţi scârbele, nevoile, necazurile, sudălmile, vorbele urâte, 
supunerea, ostenelile şi ori ce se va întâmpla, numai să câştigaţi ceea ce 
doriţi şi să dobândiţi mântuirea pentru care aţi lăsat lumea. O, ce lucru 
fericit este, fraţilor, a vieţui bine, cu sfinţenie şi cu sârguire. 0,ce bunătate 

este să petreacă cineva cu umilinţă, cu smerenie şi cu evlavie, totdeauna 
gata pentru moarte şi pentru răspunsul cel bun la înfricoşata judecată a lui 
Dumnezeu. 

Pentru aceea zice cuvântul cel sfânt şi mântuitor: pentru ce ai ieşit 
din lume, Arsenie? Deci şi noi să ne socotim şi să pricepem pentru ce am 
ieşit. Şi mai înainte de aceasta să ne silim ca să ne împodobim viaţa cu 
frumuseţea faptelor bune, fiindcă suntem biserici ale lui Dumnezeu şi pe 
cel ce strică biserica lui Dumnezeu, zice, îl va strica Dumnezeu. De aceea 
să ne gătim ca să facem sufletele noastre mirese lui Hristos, prin curăţia 
fecioriei, însă plâng şi mă tânguiesc pentru unii care au cercat să priceapă 
pe Dumnezeu spre mântuirea lor. Căci au fost lăsaţi a cădea în nesimţirea 
minţii lor, ca să facă cele necuviincioase. Şi-mi este ruşine să spun că şi voi 
fiind îngâmfaţi nu aţi plâns cu amar, ca să lipsească dintre noi cel ce a făcut 
această faptă. Pentru aceea urmează defăimarea şi osândirea pentru aceeaşi 
patimă, pentru că nu v-aţi întors, nici nu v-aţi pocăit cum se cuvenea. 

însă nu vă tulburaţi căci vă mustru, nici vă mâniaţi atâta pe acela. 
Căci mai degrabă trebuie să-1 mângâiaţi pe el, ca să nu deznădăjduiască din 
multă întristare. Dar nu vă amestecaţi cu el spre pierzarea voastră, precum 
zice proorocul, că de ai văzut hoţ te-ai însoţit cu el împreună şi partea ta ai 
pus-o cu desfrânatul. Aceasta făcând, nu aţi priceput. Iar eu, păcătosul, mă 
aprind şi ştiu pe cei ce-mi ajută, că nu defaim pe toţi, dar mă mâhnesc 
pentru că nu iubiţi binele aproapelui şi pentru că nu vă sârguiţi împreună 
spre mântuirea şi folosul de obşte. Vai de mine ticălosul de nu vă voi certa 
şi nu vă voi spune îndreptările lui Dumnezeu. Şi vai de voi de nu vă veţi 
părăsi împărtăşirea cu cei ce umblă rău. 

Cine sunt eu, ticălosul şi necuratul, ca să locuiesc între voi şi să vă 
numesc fii? Insă caut vreme de pocăinţă şi poftesc mijlocire de îndreptare. 
Dar nu ştiu de mi-o va da Domnul şi de mă va învrednici la starea de 
nepărtinire spre folosul mântuirii voastre. Că păcatele mele fiind ştiute 
înaintea voastră, pot să vă smintească pe voi, ca unii ce-mi sunteţi următori. 
Dar sfârşit cuvântului făcând, vă poftesc să vă rugaţi lui Dumnezeu, fiii 
mei, ca să mă mântuiască şi pe mine şi pe voi cu iubirea Sa de oameni, că 
Lui I se cade toată slava, cinstea şi închinăciunea acum şi pururea şi în 
vecii vecilor. Amin. 

CUVÂNTUL 82 

LA CULESUL VIILOR: DESPRE MĂRĂCINII ŞI SPINII 

PATIMILOR DIN VIA SUFLETEASCĂ ŞI DESPRE 

STRUGURE FAPTELOR BUNE 

Fraţilor şi părinţilor, mă gândesc ce să vă spun şi ce să vă grăiesc mai 
nou, că nu mai am ce să vă povestesc, afară de cele ce v-am învăţat 
totdeauna. Căci de sfinţii Părinţi au fost tocmite şi alcătuite, iar acum vi le 
grăiesc ca povăţuire de folos. Drept aceea, astăzi să vă spun puţine cuvinte 
despre dragostea voastră şi, de va fi cu cale, să începem cuvântul din 
această vreme a culesului, în care ne aflăm. 

Deci precum viaţa care este plină de rod, bucurie aduce la culesul ei, 
iar cea care nu are rod, întristare şi amărăciune pricinuieşte stăpânului, aşa 
şi noi cei sădiţi de Domnul ca o vie, după peasna ce se cântă la tundere şi 
după cum zice proorocul David: „Doamne Doamne, caută din cer şi vezi şi 
cercetează via aceasta şi o desăvârşeşte pe ea, fiindcă a sădit-o dreapta ta", 
încă şi Domnul a zis în sfânta Evanghelie: „Eu sunt viţa, iar voi mlădiţele; 
şi cel ce va rămâne întru Mine şi Eu întru el acela aduce rod mult, că fără 
de Mine nu puteţi face nimic". Să fim dar, fraţilor, cu stăpânul nostru cel 
bun împreună, ca să rodim strugurii faptelor bune, să câştigăm 
blagoslovenia Lui. Să nu-I aducem spinii şi mărăcinii patimilor noastre 
rele, păcatele, ca să nu fim vinovaţi osândirii glasului ce zice: „ Tot pomul 
ce nu face roadă bună se taie şi se aruncă în foc şi arde", adică moare cu 
moarte veşnică şi se trimite în focul Gheenii ca să se ardă în veci. 

In acest foc intră cei ce fac rele, cei ce se leapădă şi defăima 
făgăduinţele lor şi se fac păgâni şi necredincioşi, cei ce-şi dau trupurile spre 
stricăciune şi spre pierzare, precum zice Scriptura: „Nori fără de apă ce se 
izgonesc de vânturi, copacii iernatici şi neroditori ce se taie şi în foc se 
aruncă din pricina nerodirii; valuri sălbatece ale mării ce fac spumă de 
ruşinile lor, stele rătăcite cărora urmează întunericul în veci. Drept aceea 
strigă cu glas mare Apostolul şi zice: „Fugiţi de desfrânare, că orice păcat 
va face omul, este afară de trup; dar cel ce desfrânează, păcătuieşte în 
trupul său " căci le întinează toate mădularele şi ajung cu totul necuraţi. 
Pentru aceea, aceştia aleargă la baie ca să se curăţească de întinăciunea 
trupească, iar cei ce se spurcă cu celelalte păcate dinafară de trup, adică 
ucigaşii şi alţii nu-şi spală trupul, fiind păcatele lor în afară de trup. Cu 
toate acestea baia curăţeşte numai spurcăciunea trupească, iar pe cea 
sufletească numai spovedania adevărată şi lacrimile de umilinţă o pot 
curaţi. 

Dar nu ştiţi că trupurile voastre sunt casa lui Dumnezeu şi că în voi 

locuieşte Duhul Sfânt? Şi că fiind noi răscumpăraţi cu prea cinstitul sânge 
al Lui Hristos, nici o stăpânire nu avem asupra trupului nostru? Deci cum 
nu ne ruşinăm înaintea cerului şi a pământului, ci ne întoarcem iarăşi la cele 
dinapoi şi nici măcar de noi înşine nu ne ruşinăm, ca să nu ne fie viaţa 
mincinoasă? Adică pe dinafară ne arătăm sfinţi, iar pe dinăuntru suntem 
plini de necurăţie. Până când şchiopătăm cu amândouă picioarele, până 
când nu stăm la o cale? Căci zice: vai de cel ce umblă pe două căi, adică pe 
calea răutăţilor şi a bunătăţilor, că aceste două căi între ele nu au prieteşug 
şi nici o slugă înţeleaptă nu voieşte uneori să slujească stăpânului şi alte ori 
vrăjmaşului stăpânului. 

Drept aceea cu totul să ne alcătuim cu Dumnezeu prea iubiţii mei fii. 
Aşa vom putea petrece viaţa cea după Dumnezeu şi nu ne vom lipi de 
pământ cu simţire, ca nişte dobitoace, ci ne vom ridica puterile sufletului 
către cer. Să ne întoarcem poftele de la cele trecătoare, spre cele stătătoare, 
de la cele stricăcioase, spre cele veşnice şi să nu ne lăsăm de voia noastră 
ca să fim otrăviţi de diavolul cu meşteşugirile gândurilor rele. Iar atunci, 
când ne va semăna dulceaţa poftei şi pofta păcatului sau altă răutate, degrab 
să-1 izgonim pe vicleanul diavol; să-1 izgonim, cu rugăciuni, cu lacrimi şi 
suspinuri şi cu înfrângerea inimii, că într-acest chip se face războiul 
nevăzut al diavolului şi în acest chip este lupta cea neînfrântă. Deci, după 
asemănarea războiului trupesc, prin inimă fierbinte şi vitejie, să biruim pe 
nevăzuţii noştri vrăjmaşi. Şi precum ostaşii în nădejdea prăzilor, deşi sunt 
răniţi, nu fug de la război, în acest chip şi noi, fraţilor, de vom fi răniţi de 
mii de ori, să nu fugim, ci încă să stăm cu bărbăţie, să ne luptăm cu 
vrăjmaşii noştri nevăzuţi, întărindu-ne cu ajutorul lui Dumnezeu. 

Aşa vă rog, fraţilor, că pentru acesta mă ostenesc cu aceste puţine 
cuvinte ca să vă întâlniţi, şi mă bucur de cei ce umbla bine pe calea 
strădaniei şi oftez de cei ce se împiedică adesea şi mă întristez. Să dea 
Dumnezeu ca toţi să umblăm pe calea dreaptă, făcând cele bune şi fiind cu 
toţii la cântările bisericeşti, la rugăciuni, la slujbe, la ascultări, la smerenie. 
Dumnezeul păcii să fie cu noi pururea, în Hristos Iisus Domnul nostru, a 
Căruia este slava şi puterea, împreună cu Tatăl şi cu Duhul Sfânt, acum şi 
pururea şi în vecii vecilor. Amin. 

CUVÂNTUL 83 

DESPRE ÎNŞELĂCIUNEA POFTELOR, DESFĂTAREA 

TRUPULUI ŞI ÎNTOARCEREA LA POCĂINŢĂ 

Fraţilor şi părinţilor, nici o oprire nu are cel ce vrea să se mântuiască. 
Nici o îndreptare nu-1 ţine să nu se izbăvească, măcar de va cădea în 
păcatele cele mai mari şi grele. Şi că este cuvântul acesta adevărat, am 
multe mărturii de spus. 

Una din cele multe este aceea a lui David, căpetenia tâlharilor, care 
s-a citit în ziua Vinerii, la noi. Că s-a arătat, în ce chip era mai înainte 
ucigaş de oameni şi cu alte răutăţi grele însărcinat şi cum căindu-se şi 
venind spre pocăinţa lui Dumnezeu prin cinul călugăresc, atât s-a 
îmbunătăţit, încât şi pe cei care îi avea diavolul supuşi şi osândiţi spre 
chinuri i-a mântuit. Căci a zis către el îngerul: Davide, Davide, Dumnezeu 
a iertat păcatele tale şi de astăzi înainte vei fi făcător de minuni. Marea 
milostivire de oameni a lui Dumnezeu s-a arătat asupra lui, că nu numai că 
1-a iertat de atâtea ucideri mari ce făcuse, ci făcător de minuni 1-a arătat. 
Voieşti să vezi şi altul? Află de Mânase, care cincizeci şi doi de ani a făcut 
pe evrei să se închine idolilor şi apoi, pocăindu-se din toată inima, nu 
numai că s-a mântuit, ci şi peasnă a scris şi a cântat-o lui Dumnezeu, care şi 
până în ziua de astăzi se cântă în biserica lui Dumnezeu. Aşijderea şi cei ce 
au căzut în patima dragostei trupului şi s-au căit. Câţi şi câţi au fost, că nu 
au număr. Unul din ei a fost şi proorocul David, că şi el a căzut în păcat de 
desfrânare şi de ucidere, dar pocăindu-se a luat iarăşi darul proorociei. 
Aşijderea şi Măria Egipteanca din patima fără de saţiu a desfrânării a ajuns 
la vieţuire îngerească şi s-a învrednicit şi de darul proorociei. Pentru aceea 
nici o piedică nu poate găsi omul ca să se pocăiască, ci numai de va vrea să 
se pocăiască, află mântuire. 

Deci şi noi de acum înainte, fraţilor, să fim sârguitori, fiind 
încredinţaţi că dacă Dumnezeu ca un mult milostiv a mântuit pe cei ce au 
căzut în adâncul răutăţilor, cu cât mai vârtos nu ne va mântui pe noi care 
ziua şi noaptea pentru aceasta ne rugăm Lui cu deadinsul. 

Insă auzind noi pocăinţa acelora ce am arătat mai sus, să nu zică 
cineva că iată ei au câştigat şi aici voia trupului şi vor câştiga şi acolo 
desfătarea, ci să zică mai vârtos şi să creadă că pătimaşul nu va câştiga nici 
cele trupeşti de aici, nici bunătăţile de acolo. Pentrucă cel ce se biruieşte de 
păcate, cum poate să se desfăteze? Căci ce câştig va avea aici păcătosul? 
decât: desfrânarea, lăcomia, iubirea de argint, răpirea sau alte patimi rele. 
Şi ştiţi că ei se dogoresc ca de văpaia iadului de poftele cele necuviincioase 

şi se aprinde inima ticăloşilor ca o văpaie de foc, tocmai ca a celor ce sunt 
bolnavi şi ard de sete. Aşadar drept este să se spună că aceştia şi aici sunt 
osândiţi şi ticăloşi şi că în veacul viitor se vor osândi spre chinuri, în veci, 
fiindcă au iubit poftele trecătoare. Unii ca aceştia trebuie să suspine şi să 
lăcrimeze, pentru că păcătuiesc şi desfrânează. Cineva trebuie să aibă milă 
de ei, iar nu să, creadă că dobândesc vreo dulceaţă. Cel ce petrece în fapte 
bune, cu adevărat câştigă amândouă părţile, iar prin nepătimire şi curăţenie 
dobândeşte bucurie negrăită întocmai ca Sfinţii, bucurându-se în Domnul. 
Şi toate le socotesc după dragostea lui Dumnezeu, căci sfinţilor se cade să 
urmăm în toate, cu bucurie. 

Deci să ne ostenim, fraţilor, pentru mântuirea noastră, adică cu 
răbdare, supunere şi tăierea voii, care este mărturia tuturor faptelor bune şi 
ostenelilor lăudate. Şi aşa vieţuind, să ne facem moşteni vieţii veşnice, în 
Hristos Iisus Domnul nostru a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 84 

DESPRE ÎNDURAREA OSTENELILOR VIEŢII DE OBŞTE, 

ÎN NĂDEJDEA BUNĂTĂŢILOR CEREŞTI 

Fraţilor şi părinţilor, este adevărat că viaţa călugărilor este 
strâmtorată şi plină cu scârbe, după cum zice Hristos: „Cel ce vrea să vină 
după Mine, să se lepede de sine, să-şi ia crucea şi să urmeze Mie", însă şi 
viaţa mirenilor este foarte amărâtă şi plină de întristări, după cum ne spun şi 
ne dovedesc toate cele văzute de noi, dar, fiind atât de multe, nu pot fi 
povestite una câte una. 

Să vă povestesc totuşi despre ce s-a întâmplat celor ce au fugit din 
război. Aproape toţi şi-au pierdut averile şi, goi scăpând, abia s-au izbăvit 
din mâinile vrăjmaşilor. Unii dintre ei erau boieri şi dregători şi au fost 
bătuţi, izgoniţi şi lipsiţi de dregătorii. Alţii, de frică, umblă ascunşi ici şi 
colo, şi până la sfârşit nu vor scăpa de moarte. Iar vina lor nu este decât că 
n-au stătut la război, să moară acolo. Că acest fel de supunere cer împăraţii 
de la ostaşii lor, încât nici de trupul lor să nu se grijească, nici milă de 
sufletul lor să nu aibă, când se află în slujba împărătească. 

Iată dar că la mireni sunt scârbe nu numai spre pierzare trupeasc ă, ci 
şi sufletească. Iar la noi, fraţilor, scârba este unită cu bucuria Duhului Sfânt, 
întru cât şi ceea ce ni se pare a fi cu întristare, este cu bucurie pentru 
nădejdea ce avem la cele cereşti. Şi apoi este ruşine a fi mai slabi decât 
mirenii. Când acei ticăloşi ostaşi pentru puţina slavă şi cinste suferă atâtea 

scârbe şi nu cutează nici un cuvânt măcar să grăiască împotriva celor ce-i 
stăpânesc, ci pătimesc cu răbdare, noi pentru atâtea daruri cereşti şi mari, 
nici puţina scârbă să nu suferim? Iar scârba aceasta stă în faptul că slujba o 
facem fără voia noastră. Porunca ce se dă pentru bucate, sau pentru băutură, 
pentru rasă, sau pentru cămaşă, pentru îmbrăcăminte, sau pentru 
încălţăminte, pentru supunere, sau pentru altceva asemenea, se face 
împotriva socotelii voii noastre, însă acestea oricât ar fi de întristate, nu 
sunt aşa de mari, încât să ne lipsim de bunătăţile nădăjduite. Căci pătimirile 
vremii acesteia nu sunt vrednice de slava viitoare care se va descoperi 
nouă. Pentru acele bunătăţi de ne-am şi arde în toate zilele, se cade să 
suferim, măcar că, nici o poruncă peste putinţă nu ni se dă. Insă am zis 
acestea, nu pentru ca să ne întristăm, ci pentru ca să cunoaştem dragostea 
cu care ne-a iubit pe noi Dumnezeu şi ne-a ales din lume spre această sfântă 
şi dumnezeiască chemare. Căci nici acestea pe care le cere de la noi, nu le 
cere pentru trebuinţa Sa, căci este desăvârşit întru toate bunătăţile, ci numai 
pentru noi, ca să ne miluim ticăloşii şi să ne mântuim. Drept aceea să 
lăsăm, fraţilor, toată temerea inimii şi în răbdare să dobândim sufletele 
noastre şi orice ispită întâmplătoare să o călcăm, nelăsându-ne, stăpâniţi de 
vreun gând, chiar şi pentru încercare şi ispită de se va trimite şi ne va 
întrista viaţa, ci să zicem şi noi cu Apostolii: „In toate necaz pătimind, ci nu 
ne pare rău; lipsiţi fiind, dar nu de tot deznădăjduindu-ne; izgoniţi, dar nu 
suntem părăsiţi; supăraţi fiind, dar nu pierim, în toată vremea omorârea 
Domnului Iisus în trup purtându-o", ca şi viaţa lui Iisus să se arate în trupul 
nostru. Că pururea noi cei vii spre moarte ne dăm pentru Iisus, ca să ne 
facem moşteni împărăţiei cereşti şi vieţii veşnice, în Hristos Iisus Domnul 
nostru, a Căruia este slava şi puterea împreună cu Tatăl şi cu Duhul Sfânt, 
acum şi pururea şi în vecii vecilor. Amin. 



CUVÂNTUL 85 
DESPRE CALEA STRÂMTĂ ŞI CU SCÂRBE 
CARE DUCE LA ODIHNA VIEŢII VEŞNICE 

Fraţilor şi părinţilor, tot omul ce umblă pe cale îndelungată şi 
strădalnică simte multă trudă de greutatea călătoriei, dar pentru nădejdea 
bunei odihne a poposirii, îndură toată pătimirea rea a călătoriei şi se sileşte 
în tot chipul şi cu toată osârdia ca să ajungă la acel loc. Iată ce însemnează 
această pildă: că şi noi călugării călătorim în această viaţă şi umblăm pe 
calea strâmtă şi cu scârbe, îndelungă şi plină de dureri. Fiindcă în toată 
viaţa noastră se cuvine să ne păzim fecioria şi să fim înţelepţi, să păzim 

supunerea şi ascultarea; încă să ne curăţim de gândurile rele şi de orice 
mândrie şi slavă deşartă să fugim, după porunca lui Dumnezeu. Să 
supunem toată priceperea noastră spre ascultarea lui Hristos şi toate 
celelalte ale vieţii călugăreşti să le păzim. Iar sfârşitul pentru care se cade 
să suferim acestea este viaţa veşnică, pe care cu adevărat ne-a făgăduit-o 
Dumnezeul nostru. Deci pentru această viaţă veşnică să suferim şi noi cu 
mulţumită şi cu răbdare toate întristările vieţii trecătoare, slăvind pe 
Dumnezeu şi în trupurile şi în sufletele noastre. 

însă din o altă pildă ce vă voi spune, veţi pricepe cum se slăveşte 
Dumnezeu prin faptele noastre. Mai alaltăieri, ştiţi că au venit la noi unii 
mireni ca să ne vadă şi fiindcă ne-au aflat pe toţi şezând împreună, cu 
mâinile curăţind ceapă şi cu gura cântând psalmii lui David, au slăvit ei pe 
Dumnezeu, l-au mulţumit şi s-au folosit şi aşa s-a împlinit ceea ce s-a zis 
de Domnul: „Aşa să lumineze lumina voastră înaintea oamenilor, ca văzând 
faptele voastre cele bune să proslăvească pe Tatăl vostru din ceruri". Iată 
dar că aţi slăvit pe Dumnezeu în trupul şi în duhul vostru cu această faptă, 
însă şi de acum înainte să-1 slăviţi totdeauna, vieţuind după plăcerea lui 
Dumnezeu, ca să râvnească vieţii noastre bune şi cei ce ne vor vedea. Căci 
oamenii mai de multe ori se îndeamnă cu râvna spre urmarea binelui ori a 
răului, căci zice dumnezeiasca Scriptură: „Nu râvniţi celor ce umblă în 
răutăţi, nici urmaţi celor ce le fac, căci ca iarba degrab se vor usca şi ca 
floarea câmpului se vor vesteji, ci râvniţi mai vârtos celor ce fac binele, că 
drepţii rămân în veac". 

Deci precum în această viaţă trecătoare, cei ce vor să înveţe 
meşteşug nu merg la meşter neiscusit, ci cercetează mai înainte şi află pe 
cel mai priceput şi învăţat meşter şi de la acela se silesc să înveţe 
meşteşugul, fie al zidirii, sau al zugrăvelii, fie oricare altul. Iar de la cel 
neînvăţat nimeni nu pofteşte a primi învăţătură. Dacă în cele trecătoare 
facem aşa, cu cât mai mult avem datoria ca în meşteşugul meşteşugurilor şi 
în ştiinţa ştiinţelor, adică la fapta bună, să ne alcătuim viaţa după pilda 
sfinţilor bărbaţi. Deci, fraţilor, pentru a câştiga ştiinţa supunerii, să urmăm 
celor ce au păzit ascultarea din copilărie până la bătrâneţe, nu zic a sfinţilor 
celor vechi, ci a fraţilor care în vremea noastră au strălucit. Să urmăm celor 
ce cu simplitatea au biruit prieteşugurile diavolului. Să urmăm celor ce fără 
nici o îndoire a socotelii lor au vieţuit în ascultare, bine sporind pe calea 
strădalnicei vieţi, încât au întrecut pe toţi. Sau, de voiţi, să urmăm celui ce 
ne porunceşte şi ne zice: „Fiţi următori mie, precum şi eu lui Hristos". Şi 
iarăşi zice: „Fiţi dar următori lui Dumnezeu, ca nişte fii iubiţi, şi în dragoste 
umblaţi; precum şi Hristos ne-a iubit şi pe Sine S-a dat jertfă pentru noi lui 
Dumnezeu spre bună mireasmă". Hristos a suferit ocări pentru noi, precum 
zice Scriptura: „Că sudălmile celor ce te ocărăsc au căzut peste mine", şi 
noi nici măcar un cuvânt rău sau o mică necinste a fratelui nu suferim. 

Dar ce împărtăşire putem avea cu sfinţii dacă nu vom umbla nici 
vom urma lor? Cum vom împăraţi împreună cu Hristos, de nu ne vom 
preface în moartea Lui, împărtăşindu-ne patimilor Lui prea curate? Ci de 
vreme ce Scriptura zice - că dreptul cu anevoie se mântuieste, iar păgânul şi 
păcătosul unde vor li?, vedeţi scumpetea sfintei noastre credinţe, căci 
dreptul abia se mântuieste. Dar cum se va chema dreptul cel ce nu suferă 
durerile pustniciei. Cum va fi drept cel ce -şi aduce aminte de vrajba trecută 
şi de mâhnirea veche şi se aprinde cu tulburare, neavând pace în sine şi 
dragoste spre Dumnezeu? Iar cel ce pătimeşte acestea şi le face, este de 
trebuinţă ca, sau el să se despartă din împreunarea obştei, sau să cădem cu 
toţii sub veşnică osândă, fiind traşi spre aceasta din nebunia noastră. 

însă ceea ce v-am mai spus, iarăşi vă zic: şi eu am fost supus, am 
avut egumen şi iconom; am avut duhovnicesc şi trupesc părinte şi am avut 
fraţi sufleteşti şi trupeşti, cu care petreceam ca în foc, arzându-mă flăcările 
şi dintr-o parte şi din alta şi în amândouă părţile ostenindu-mă luptam, după 
osebirea vieţii. Şi n-am putut petrece acestea toate în alt chip, decât cu 
răbdare şi prin adevărata şi cu amănuntul spovedanie, toate gre şalele 
socotindu-le că sunt ale mele, neînvinovăţind niciodată pe altul, căci nimic 
nu poate linişti sufletul scârbit, fraţilor, decât răbdarea. 

Dar voi sunteţi cum sunteţi, aşa că este destul ceea ce v-am spus. 
Iscodiţi învăţătura ce vă fac şi o treceţi cu nebăgare de seamă, socotindu- 
mă ca pe un barbar şi neînvăţat, ca şi cum voi aţi fi învăţaţi şi iscusiţi din 
copilărie. 

Insă aceasta o pătimiţi din îndemnare diavolească, şi pentru aceea nu 
vă supuneţi sub mâna lui Dumnezeu cea puternică, în care este odihnă, 
linişte şi lipsă de grijă. 

Vouă vi se pare că vă spovediţi, dar lucrul şi cugetul nu sunt 
adevărate, nici mărturisirea voastră curată, ci vă aflaţi în împotrivire de 
cuvinte şi nu primiţi mustrările. 

Căci la mărturisire vă sfădiţi ca la o judecată lumească, spre 
pierzarea şi a sufletului vostru şi al meu, ticălosul, şi al tuturor celor ce 
ascultă. 

Şi mi se pare că vă tulburaţi pentru cele ce vă zic şi vă mâniaţi şi 
cunosc că vă întristaţi, însă eu grăiesc fiindcă mă doare inima de voi şi 
pentru că am să dau răspuns în ziua judecăţii lui Dumnezeu pentru fiecare 
din voi. Dar de vreme ce scris este: acum este vremea cea bună şi 
mântuitoare, să scoatem, fraţilor, vicleşugurile din sufletele noastre, să ne 
deprindem a face binele, să ne facem curaţi lui Dumnezeu cel ce ne-a 
sfinţit, până nu va veni ziua Domnului cea înfricoşată, când vom da răspuns 
şi pentru cuvântul grăit în zadar. Căci moartea este lângă noi totdeauna şi 
vine după noi ca umbra după trup. Aşadar prin silinţă să câştigăm viaţa 
veşnică în Hristos Iisus Domnul nostru, a Căruia este slava şi puterea, 

împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 86 

LA ÎNĂLŢAREA CRUCII: DESPRE ÎNŞELĂCIUNEA 

DULCEŢII PĂCATULUI ŞI DESPRE CĂDEREA 

ÎN PATIMI NECINSTITE 

Fraţilor şi părinţilor, fiecare praznic împărătesc este pricinuitor de 
mare bucurie, pentru luminarea ce primim prin el şi pentru luarea aminte şi 
priceperea tainei ce se cuprinde în el. Aşa este şi înălţarea cinstitei şi de 
viaţă făcătoarei Cruci, a cărei taină este pricinuitoare de cea mai mare şi 
nemăsurată bucurie. Fiindcă lemnul pe care s-au pironit picioarele 
Mântuitorului nostru Iisus Hristos, pe care S-a răstignit şi S-a vărsat 
scumpului de viaţă făcătorul Său sânge, astăzi ne-am învrednicit nu numai 
să-L vedem, ci să-L şi sărutăm. Deci, socotind cât ne ostenim pentru a 
câştiga argint, sau aur, lucruri materialnice şi stricătoare, şi ne bucurăm 
după ce, prin mare trudă şi osteneală, dobândim un lucru vremelnic, oare 
câtă veselie şi bucurie se cade să avem acum. Mai întâi că fără osteneală şi 
în dar, apoi pentru că nu un lucru pierzător şi stricător am dobândit prin 
sărutarea prea cinstitei Cruci, ci ceresc şi dumnezeiesc câştig, adică, 
sfinţenie, luminare şi iertarea păcatelor noastre. 

Dumnezeul cel mare şi bogat în milă revarsă darurile Sale fără plată 
şi fără osteneală celor ce se apropie de El cu credinţă, însă pentru o mare 
facere de bine ca aceasta, se cade nu numai să mulţumim Domnului, ci şi să 
ne rugăm din tot sufletul, ca să rămânem totdeauna în această sfinţire şi 
luminare sufletească şi să nu lipsească de la noi niciodată. Dar pentru că, cu 
atâta îndurare dumnezeiască, fără osteneală şi cu lesnire am dobândit darul, 
să nu ajungem la nebăgarea lui de seamă, ci mai vârtos cu toată luarea 
aminte să păzim, fraţilor, darul dobândit. 

De acum înainte să nu mai spurcăm cu cuvinte mincinoase, de ocară 
şi deşarte buzele ce s-au sfinţit prin sărutarea cinstitei Cruci, nici ochii ce 
s-au luminat cu vederea scumpului lemn, să nu-i întunecăm cu vederi 
desfrânate şi necuvioase, nici inima ce a strălucit de razele mântuirii să nu o 
înegrim cu gândurile rele şi cugete întinate. Să nu mai împărătească 
moartea în trupul nostru muritor, grăieşte Apostolul, prin supunerea lui la 
pofte pământeşti. Să nu mai facem mădulările sfinţite prin sângele 
Mântuitorului, mădulări desfrânării, necurăţiei şi nedreptăţii, ci să ne 
arătăm Domnului Dumnezeului nostru ca nişte morţi după trup şi vii după 

suflet, vieţuind după plăcerea Lui. Să facem armele noastre, adică toate 
puterile noastre trupeşti şi sufleteşti, arme ale dreptăţii. 

Astfel nu ne va stăpâni păcatul, căci nu mai suntem supuşi sub legea 
veche, ci a strălucit darul Domnului nostru Iisus Hristos asupră-ne. Căci 
mai înainte stăpânea păcatul, iar acum darul Evangheliei lui Hristos 
împărăţind în toată dreptatea, ne izbăveşte de orice păcat, după cum zice 
sfânta Scriptură. Că de vreme ce ne-am botezat şi ne-am sfinţit, şi ne-am 
îndreptat în numele Domnului Iisus Hristos şi în darul Duhului Sfânt, să ne 
sfiim a călca această sfinţenie şi curăţie, ca să nu ne mai surpăm în 
prăpastia necinstei şi a ocării, fiind cinstiţi şi proslăviţi de Mântuitorul 
nostru Iisus Hristos. 

Pentru trupurile noastre, fraţilor, nu se cade a avea mai multă purtare 
de grijă, decât a le păzi în sănătate; nu să le înverşunăm spre desfătări, căci 
ca mâine trebuie să le lăsăm în mormânt. Să nu ne înşelăm cu dulceaţa 
poftelor, că, în adevăr, aduc scârbă, întristare şi primejdie de moarte. Că 
toată dulceaţa lumii este undiţa diavolului prin care vânează sufletele spre 
pierzare şi spre aţâţarea focului nestins al Gheenii. De aceea să nu ne 
aruncăm de voia noastră în văpaia lui spre chinuri veşnice. Aşadar se cade 
să ne sârguim cu mare osteneală, ca să scăpăm de stăpânia patimilor, până 
nu suntem robiţi de ele. Eu am auzit zicând, pe un pătimaş de acest fel, că 
mai bine se lasă pus în ţeapă sau omorât cu cea mai năprasnică moarte, 
decât să părăsească păcatul. 

Precum un stăpân cumplit tiranizează pe robi după răutatea sa şi 
porunceşte unuia, mergi colo şi merge, şi-i zice, vino şi vine, tot aşa şi încă 
şi mai rău se poartă păcatul cu cel robit de el. Ii porunceşte să grăiască 
lucruri de ocară şi le zice, şi-i zice să facă fapte necuvioase şi le face. Şi 
ajunge acela asemenea lui Cain, gemând şi tremurând totdeauna. Dacă 
umblă pe mare, îi este frică să nu se înece; dacă trece prin pustie se 
spăimântează de tâlhari să nu-1 prindă; când tună, se îngrozeşte că pentru el 
s-a făcut tunetul; când fulgeră, îi este frică să nu-1 ardă; când se uită, nu 
vede şi ascultă dar nu aude, pentru că simţirile lui sunt cu totul smintite de 
păcat. Decât această viaţă, mi se pare că omului aceluia mai bine i-ar fi fost 
să fie dat fiarelor, decât patimilor stricătoare, căci fiarele mănâncă numai 
trupul, dar patimile prăpădesc şi trupul şi sufletul. 

însă cel ce are fapte bune nu este aşa, ci este slobod de păcat, de 
pofte şi de orice patimă. Pentru că el se bucură şi se veseleşte, împărăteşte 
cu dreptate şi este fără de frică, şi pe mare, ori pe uscat de călătoreşte este 
fără de temere, căci are pe Dumnezeu cu sine, către care strigă: „Nu mă voi 
teme de rele, nu mă voi teme de mii de popoare ce mă împresoară, nu mă 
voi teme când se va tulbura pământul şi se vor muta munţii în inimile mării, 
că tu Doamne eşti cu mine". Acesta este viaţa fericită, pe care trebuie s-o 
dobândim cu mila lui Dumnezeu, dar să ne sârguim s-o câştigăm şi să 

vieţuim în ea. 

Toată ascultarea să avem, toată curăţia sufletului şi a trupului să 
păzim, căci iată şi moartea în faţa noastră este. Iată ne-a lăsat 
duhovnicescul nostru Părinte, pentru prea sfinţitul Mitropolit al Niceeii, 
căruia fericit îi este sfârşitul, fiindcă s-a săvârşit în izgonire, cu care 
împreună să ne învrednicim şi noi să moştenim împărăţia cerurilor în 
Hristos Iisus Domnul nostru, a Căruia este slava şi puterea împreună cu 
Tatăl şi cu Duhul Sfânt, acum şi pururea şi în vecii vecilor. Amin. 



CUVÂNTUL 87 

ÎN DUMINICA ÎNTÂIA DUPĂ ÎNĂLŢAREA 

CRUCII: DESPRE SFÂRŞITUL VIEŢII DE AICI ŞI 

ODIHNA ÎN LOCAŞURILE CEREŞTI 

Fraţilor şi părinţilor vedeţi cum trec anii, vremea şi sărbătorile, în 
nici un chip curgerea vieţii noastre trecătoare nu se opreşte, ci mai degrab 
ne trage şi pe noi spre sfârşit, ca să plătim obşteasca datorie şi să ne 
sălăşluim în odihna noastră, încetând strădania şi slujba de aici. Iar odihna 
noastră este împărăţia cerurilor, către care ne îndeamnă Apostolul, zicând: 
„Siliti-vă să intraţi în odihna voastră, ca să nu cădeţi sub osânda 

neascultării", ca evreii când voia Dumnezeu să-i ducă la pământul 
făgăduinţii, iar ei n-au ascultat, ci au cârtit şi au amărât pe Dumnezeu şi 
pentru aceea niciunul nu s-a învrednicit să ajungă la Ierusalim. Deci şi noi 
vom pătimi, de nu vom asculta şi nu vom urma poruncile lui Dumnezeu. 
Adică ne vom lipsi de Ierusalimul cel de sus, care este împărăţia cerurilor. 
Şi iarăşi zice: „Patruzeci de ani m -am îngreuiat de neamul acesta şi am zis, 
pururea se înşeală cu inima şi n-au cunoscut căile Mele, pentru care M-am 
jurat în mânia Mea, că nu vor intra întru odihna Mea". 

Aşadar de nu ne vom nevoi să facem poruncile lui Dumnezeu, va 
zice şi despre noi: nu vor intra în împărăţia mea. Acelora, neajungând la 
Ierusalim, le-au rămas oasele în pustie, iar noi, neintrând în odihna 
Domnului, ne vom orândui în Gheena focului, şi trupeşte şi sufleteşte, care 
este mai rea decât pedeapsa acelora. Căci, de vreme ce scris este, că oricine 
va călca legea lui Moisi, prin două sau trei mărturii, să se omoare fără milă, 
oare cu cât se vor pedepsi mai greu cei ce calcă pe Fiul lui Dumnezeu şi 
sângele Lui, cu care ne-am sfinţit, îl socotesc sânge rău, iar darul Duhului 
Sfânt îl batjocoresc? Cu adevărat, nu vor scăpa de urgia lui Dumnezeu fiii 
neascultării. Şi precum pe evrei necredinţa, cârteala, grăirea de rău, 
împotrivirea şi împietrirea inimii, i-au zăticnit din cale şi i-au prăpădit în 

pustie, asemenea şi pe noi ticăloşii, de nu ne vom părăsi nici nu ne vom 
pocăi, aceleaşi patimi ne vor prăpădi. 

Drept aceea, fraţilor, să fugim ca de faţa focului de aceste patimi rele 
şi să nu ne împotrivim lui Dumnezeu la orice ne -a poruncit, ci să credem, 
că ceeace a hotărât, putere are să şi facă. Nici să cârtim, nici să grăim de 
rău, nici să ne împotrivim, nici să ne împietrim inima, ci mai de grabă să 
fim paşnici între noi, blânzi, milostivi, îndurându-ne unul spre altul, 
precum şi Dumnezeu s-a îndurat spre noi prin Hristos Iisus Fiul său cel 
iubit. Şi purtând pururea moartea Domnului nostru Iisus în trupurile 
noastre, să ne înnoim cu rugăciunile şi cu lacrimile să ne luminăm, 
ridicându-ne ochii minţii spre privirea puterilor cereşti. Căci aşa vieţuind, 
vom intra, nu în pământul în care curge miere şi lapte, ca evreii, ci în 
pământul bunătăţilor, unde este izvorul vieţii şi al nemuririi, unde este 
frumuseţea Ierusalimului de sus, unde este bucurie şi veselie, şi strălucirea 
fericitei dătătoarei de viată Treimi, în Hristos Domnul nostru a Căruia este 
slava şi puterea, împreună cu Tatăl şi cu Duhul Sfânt, acum şi pururea şi în 
vecii vecilor. Amin. 



CUVÂNTUL 88 

ÎN DUMINICA A DOUA DUPĂ ÎNĂLŢAREA CRUCII: 

SFINTELE SCRIPTURI TREBUIESC ASCULTATE 

CU MARE LUARE AMINTE ŞI CU ÎNŢELEGERE 

Fraţilor şi părinţilor, toţi oamenii au ochi şi urechi, dar nu toţi au 
vederea şi auzirea, ci numai unii au urechea bine ascultătoare şi ochiul bine 
văzător. Pentru aceea şi Domnul a zis în Evanghelie: „Cel ce are urechi de 
auzit, să audă". Iar despre cei ce nu aud, zice proorocul: „Le-a dat lor 
(Duhul umilinţii) ochi ca să nu vadă şi urechi ca să nu audă". 

De aceea când citim din sfinfele Scripturi trebuie să ascultăm cu 
înţelegere, nu oricum se va întâmpla, pentru ca să nu cădem sub urgia lui 
Dumnezeu. Dar mai vârtos să putem zice, după cum este scris: „învăţătura 
Domnului îmi deschide urechile", căci cela ce ascultă cu luare aminte, 
acela înţelege psalmul lui David: „Bucuraţi-vă drepţi în Domnul", adică 
numai în Domnul să ne fie bucuria, nu întru cele zadarnice. 

Că toate lucrurile acestei vieţi sunt umbră şi trec, nu rămân. Şi toate 
să le socotim drept nimic, ca să câştigăm pe Hristos, precum auzim pe 
Domnul zicând către ucenicii Lui: „Nu vă voi lăsa pe voi săraci, că iarăşi 
vin la voi peste puţin şi lumea nu Mă va vedea, dar voi Mă veţi vedea, căci 
Eu petrec întru voi şi voi întru Mine". Şi iarăşi zice: „Eu sunt via cea 

adevărată şi voi viţele". De asemenea: „ Voi sunteţi prietenii Mei, (de veţi 
face câte vă poruncesc) şi încă de acum nu vă mai zic slugi, că sluga nu ştie 
ce face Domnul său, ci vă numesc prieteni, căci toate câte am auzit de la 
Tatăl Meu am spus vouă". Şi încă: „ Vouă ucenicii Mei care aţi petrecut cu 
Mine în ispitele Mele vă voi da lege veşnică, pentru ca pururea să vă 
desfătaţi în împărăţia Mea ". 

Acestea şi altele asemenea auzim despre omul cel iubitor de 
Dumnezeu, care nu numai se bucură cu nespusă veselie, ci primeşte să şi 
moară în orice zi pentru dragostea lui Hristos. Aşa au vieţuit toţi sfinţii şi 
acest fel de dragoste au arătat către Dumnezeu. De aceea proorocul Ieremia 
zice: „Eu nu m-am nevoit ca să urmez ţie Dumnezeul meu", iar David 
zicea: „Ce vom răsplăti Domnului pentru toate câte ne-a dat nouă ". De 
asemenea zice: „ Că nouă este dat de la Dumnezeu nu numai să purtăm 
numele lui pentru Hristos, ci să şi credem într-însul şi să pătimim pentru 
Dânsul". Aşijderea şi Apostolii se bucurau şi ziceau, că de mare dar s-au 
învrednicit, ca să fie bătuţi şi necinstiţi pentru numele lui Hristos. 
Asemenea şi fiecare din sfinţi tot aşa ziceau şi arătau dragostea ce aveau 
către Hristos. 

Deci şi noi, fraţilor, să fim ascultători, cu luare aminte la sfintele 
Scripturi şi să iubim pe Cel ce ne-a iubit, mulţumind lui Dumnezeu 
totdeauna pentru toate bunătăţile ce ne-a făcut; şi pentru că bine a voit din 
început să ne miluiască pe noi cu acest sfânt cin, spre mântuire şi sfinţenie, 
şi ne-a dăruit drept măritoarea credinţă, să-1 cinstim, să ne închinăm Lui şi 
să nu umblăm în înşelăciune. Mulţi s-au amăgit cu vicleşugul oamenilor, 
s-au abătut de la calea dreptăţii şi au căzut în prăpăstiile pierzării. Acum 
flămânzesc şi însetoşează, nu de pâine, nici de apă, ci de setea şi de foamea 
lipsei cuvântului Domnului, precum zice Sfânta Scriptură. Iar nouă 
creştinilor ni s-a pus masă plină cu tot felul de bucate alese, adică 
învăţătura sfinţilor, şi uneori auzim o citire, alteori alta, îndulcindu-ne cu 
învăţătura lor şi cu povestiri aurite din sfintele şi dumnezeieştile Scripturi 
ne desfătăm sufletul. 

Bine este să zicem cu Apostolul, că de vreme ce Dumnezeu este cu 
noi şi pentru mântuirea noastră pe însuşi unul născut Fiul său L-a dat spre 
moarte pentru lume, ne va adăuga şi celelalte toate bunătăţi. Şi dacă 
Dumnezeu pe cei aleşi ai Săi i-a îndreptat prin moarte şi prin învierea Sa 
din morţi şi prin şederea de-a dreapta a Fiului Său, cine poate să-i 
osândească? Căci El mijloceşte către Dumnezeu şi Tatăl pentru iubiţii Săi 
şi El va să judece toată lumea; El să ne învrednicească de împărăţia 
cerurilor, că Lui I se cuvine toată slava în vecii vecilor. Amin. 

CUVÂNTUL 89 

ÎN DUMINICA A TREIA DUPĂ ÎNĂLŢAREA CRUCE: 

TREBUIE SĂ NE SMERIM ŞI SĂ NE ÎMBRĂCĂM CU 

FRICA LUI DUMNEZEU, CA SĂ SCĂPĂM DE 

VĂTĂMAREA VRĂJMAŞULUI DIAVOL 

Fraţilor şi părinţilor, de vrăjmăşia păgânilor şi de grija năvălirilor 
asupra noastră, toţi ne-am spăimântat şi ne-am tulburat, ca nu cumva să 
cădem sub robia celor fără de lege şi sub sabia ucigătorilor ismailiteni. Şi 
măcar că sunt departe de noi şi are vreme cineva să fugă de urgia lor şi loc 
poate găsi să scape de stricăciunea lor şi în sfârşit poate socoti oricine că 
răutatea lor nu poate bântui decât cele trupeşti şi trecătoare, totuşi suntem 
cuprinşi de atâta frică şi cu atâta temere îngrijoraţi de vrăjmaşi, care cum 
zic, numai trupul şi cele trupeşti pot vătăma, iar nu mai mult. 

Dar de vrăjmaşul diavol nu ne temem, deşi este mai mare decât toţi 
vrăjmaşii lumii şi este totdeauna lângă noi. Ziua şi noaptea ne pândeşte ca 
un leu şi caută să robească nu numai trupul, ci şi sufletul nostru, şi 
robindu-1 nu-1 va tirani numai puţină vreme, ci în vecii vecilor, în matca 
focului şi văpaia Gheenii fără de sfârşit. Oare nu s-ar cădea să avem mai 
multă grijă de acest vrăjmaş? Şi să fim cu grijă necontenită şi cu priveghere 
neadormită, ca să nu cădem sub robia şi sub sabia lui întinsă, pentru 
pierzarea sufletelor noastre? Dar ce va zice cineva de nesimţirea noastră şi 
de orbirea minţii noastre, că ne temem de unde nu este temere, după cum 
zice proorocul David. Iar de acela, de care se cade să ne spăimântăm şi se 
cuvine să ne cutremurăm, nu avem nici o grijă. Fraţilor, de vrăjmaşul 
diavol să ne îngrijim şi de stricăciunea lui să fugim. Iar scăparea noastră nu 
este alta, fără numai Domnul nostru, după cum zice dumnezeiasca 
Scriptură: „Dumnezeul nostru scăpare şi putere este, ajutor în scârbele ce 
ne-au cuprins foarte". Şi dacă vom năzui către el, tabără va pune pe îngerii 
săi împrejurul celor ce se tem de El şi-i va izbăvi pe ei din tot necazul. Căci 
cei ce se tem de Domnul nu se vor clăti, ca muntele Sionului, şi cel ce 
locuieşte în nădejdea ajutorului Celui prea înalt, nu se va clăti în veci. Deci 
de ne vom îmbrăca întocmai ca într-o pavăză cu frica Domnului, nu ne vom 
teme de faţa vrăjmaşului. 

Insă să ştiţi, iubiţilor, că precum la cetate împresurată vrăjmaşii în tot 
chipul meşteşugesc mai întâi ca să lipsească pâinea şi să taie apa celor 
dinlăuntru şi apoi să poată înşela pe cineva dinlăuntrul cetăţii ca să le 
deschidă porţile sau să le descopere vreun loc ascuns, prin care să 
năvălească, tot aşa şi la cetatea noastră sufletească, vrăjmaşul diavol se 

sileşte în tot chipul, întâi pentru lipsa hranei noastre, care este cuvântul lui 
Dumnezeu şi pentru tăierea apei, care este contenirea lacrimilor şi apoi să 
se întovărăşească cu noi la vânzarea sufletului, prin patimile trupeşti şi prin 
gândurile spurcate. 

Dar noi să nu slăbim adăugirea cuvântului lui Dumnezeu şi a 
cântărilor sfinte, nici să contenim izvorul lacrimilor, nici să ne lenevim spre 
paza gândurilor şi spre înfrânarea poftelor. 

Insă fiindcă pentru cântare v-am mustrat ieri, acum mă rog şi mă 
cuceresc ca să lipsească neorânduiala şi tulburarea din biserică. Să cântaţi 
cu bună orânduială şi cu chibzuită tocmire, iar nu cu amestecare şi fără nici 
o alcătuire. Căci aceasta nu numai pe mine, ticălosul, ci şi pe Sfântul Duh 
mâhneşte. Căci aceasta porunceşte cântătorul de psalm, David: „Cântaţi 
Domnului cu înţelepciune". 

Aşadar orânduială să se ţie la străini, ca totdeauna să se păzească 
liniştea bisericii, ştiind mai înainte cei ce vor să cânte, atât la o strană, cât şi 
la alta, troparele, stihurile, condacele şi celelalte, ca să nu se facă tulburare. 
Şi să potriviţi ca până nu va sfârşi o strană, să nu înceapă cealaltă. Nici cu 
strigări necuvioase, ca păgânii, să se facă cântarea, nici atât de încet, încât 
să nu audă cei ce ascultă. De asemenea, nici rar, fără de măsură, nici 
repede, afară din socoteală, ci cu măsură şi potrivită să fie cântarea. Să nu 
se facă contenire şi slăbire cântării, din pricina ostenelii şi a pregetării, ci să 
se ajute unul pe altul. Că de vreme ce şi la celelate lucrări este lăudată buna 
orânduială, cu cât mai vârtos la cele dumnezeieşti. Se cuvine ca la 
rugăciuni şi cântări, care sunt vorbiri cu Dumnezeu, să fim cu multă grijă, 
luare aminte şi dragoste, ca să fie, în gâtlejul nostru, dulci cuvintele 
Domnului şi ca mierea, în gura noastră, graiurile lui după cum zice David. 

Drept aceea vă rog fraţilor, cu toată osârdia să ne silim a săvârşi 
această faptă bună cu cuviinţă, ajutându-ne unul pe altul şi între noi 
îndreptându-ne la cântări, că de vom cânta cu pricepere şi cu înţelegere, 
vom afla odihnă sufletelor noastre şi vom fi şi altora pildă spre bine. 
Aşa slujind lui Dumnezeu ne vom face moşteni vieţii veşnice, în Iisus 
Hristos, Domnul nostru, a Căruia este slava şi puterea împreună cu Tatăl şi 
cu Duhul Sfântul acum şi pururea şi în vecii vecilon Amin. 

CUVÂNTUL 90 

ÎN DUMINICA A PATRA DUPĂ ÎNĂLŢAREA CRUCII: 

SĂ NU RĂTĂCEASCĂMINTEA NOASTRĂ ÎN CELE 

NETREBNICE, CI SĂ PRIVEASCĂ FRUMUSEŢILE 

NEGRĂITE ALE ZIDIRII LUI DUMNEZEU 

Fraţilor şi părinţilor, fiindcă mintea omului din fire se află în mişcare 
şi necontenită gândire, se cade nouă, care am ales partea cea bună şi viaţa 
călugărească, să nu o lăsăm să fie robită de alte gânduri şi socoteli 
netrebnice, ci totdeauna cugetarea inimii noastre să fie pentru lucrurile 
minunate ale lui Dumnezeu, care pot să ne aducă folos în strădalnica 
noastră viaţă. Să nu alunecăm cu gândul la cele ce pot să ne împiedice şi să 
ne oprească de la folosul sufletesc. Şi să nu zică cineva că se îngreunează 
mintea omului; îndeletnicindu-se totdeauna cu cugetarea aceloraşi lucruri. 
Căci precum nu va lipsi apa din mare, nici vântul din lume, oricât de mulţi 
ar bea sau ar răsufla, tot aşa şi minunatele lucruri ale lui Dumnezeu nu se 
pot cuprinde cu totul de mintea omenească, de ar tot gândi omul la ele. Dar 
fiindcă mintea omenească zboară şi nu se astâmpăra niciodată, fiind din fire 
iscoditoare, trebuie să o cârmuim nu spre cele rele, deşarte şi stricătoare, ca 
să pricinuim tulburare spre sminteala şi pierzarea sufletului, ci să ne 
tânguim cu David, zicând: „întors-ai Doamne faţa Ta dela mine şi m-am 
turburat, că de a scăpat cineva cu gândul său la cele rele, pricinuieşte 
întoarcerea fetii Domnului de la noi". 

Să povăţuim şi mai mult puterea minţii spre privirea celor bune şi 
fericite, adică spre puterile îngereşti. Să socotim frumuseţea negrăită a 
Raiului şi locaşurile prea luminate ale sfinţilor. Să privim cu mintea 
nemărginita adâncime şi lăţime a cerului, razele soarelui, lumina lunii, 
podoaba stelelor şi celelalte ce se pot pricepe de simţirea gândului nostru; şi 
prin ele să cunoaştem puterea cea mare a ziditorului Dumnezeu şi să 
proslăvim prea înalta înţelepciune a stăpânului tuturor, pentru nesmintita şi 
neclătita frumuseţe şi împodobire a tuturor acestora. 

Apoi să venim cu cugetarea şi la firea cea omenească. Să ne aducem 
aminte cu ce har a fost împodobit, cât era în rai, şi ce vrednicie i-a dăruit 
ziditorul ca să fie după chipul şi asemănarea lui Dumnezeu şi în acea 
strălucire, în care S-a arătat Hristos când S-a schimbat la faţă şi când a 
înviat. Să lăudăm marea bunătate a lui Dumnezeu, care îndemnat fiind, din 
nefiinţă în fiinţă ne-a alcătuit. Apoi să socotim cum am căzut prin călcarea 
poruncii, ne-am smintit şi ne-am stricat. Am pierdut darul dintâi, dar iarăşi 
ne-a înfrumuseţat şi ne-a împodobit prin darul Domnului nostru Iisus 

174 



Cuvântări duhovniceşti 

Hristos, prin baia naşterii de a doua, adică prin Botez. Iar prin înnoirea 
Sfântului Duh, a revărsat bogatele Sale mile spre noi, ca să mărim iubirea 
lui de oameni cea nemărginită. 

Să cugetăm că, întinându-ne podoaba sufletească prin păcat, iarăşi 
ne-a luminat prin chipul îngeresc al fecioriei, iertând gre şalele noastre şi 
rupând zapisul păcatelor noastre, cel scris de diavolul, prin această 
călugărească viaţă, ca prin al doilea botez, ca să proslăvim negrăita lui 
îndelungă răbdare. Să păzim sufletele noastre în această frumuseţe, ca să 
auzim glasul mirelui Iisus Hristos: „Cu totul eşti inimoasă ceea ce eşti 
aproape de mine şi întinăciune nu este în tine". Iar de se va întâmpla să ne 
întinăm din nou prin păcate, căci suntem lesne porniţi spre greşale - că 
nimeni nu poate fi curat de întinăciune, nici nu poate să se laude că are 
sufletul şi inima curată - iarăşi să ne curăţim prin lacrimi, după cum este 
scris: „ Spăla-mă-vei şi mai mult decât zăpada mă voi albi". Şi: „Spălaţi-vă 
şi vă curăţiţi scoateţi răutăţile din sufletele voastre". 

Ce fericit va fi sufletul care prin pocăinţă şi prin lacrimi se va curaţi! 
Căci dezlipindu-se de orice prieteşug lumesc şi de orice dragoste trupească, 
va iubi numai pe Dumnezeu şi de El se va lipi cu tot sufletul. Că sufletul 
acela socotind trupul ca o închisoare, în orice zi şi în orice ceas îşi aşteaptă 
dezlegarea cu bucurie, încă se şi roagă lui Dumnezeu cu David, zicând: 
„Doamne scoate din temniţă sufletul meu". Deci, dea Domnul ca toţi să ne 
aflăm gata în acel ceas, care va veni şi nu va zăbovi, ca să plătim obşteasca 
datorie şi să se învrednicească trupul nostru, ca un vas ales şi ca o armă a 
dreptăţii, de cinstea şi sărutarea celor ce ne vor vedea şi ne vor cânta 
cântarea cea mai de pe urmă a îngropării. Iar sufletul, primindu-se de sfinţii 
îngeri, să fie mutat la viaţa veşnică a Domnului nostru Iisus Hristos, Căruia 
I se cuvine slava şi puterea în veci. Amin. 



CUVÂNTUL 91 

ÎN DUMINICA A CINCEA DUPĂ ÎNĂLŢAREA CRUCII: 

SĂ URMĂM VIAŢA VECHILOR NOŞTRI PĂRINŢI 

Fraţilor şi părinţilor, nu este lucru mai fericit în viaţa noastră şi mai 
înalt, decât vieţuirea călugărească. Pentru aceea trebuie, dacă ne numim 
călugări, să şi vieţuim călugăreşte, ca să nu avem numele împotriva vieţii. 
Adevăratul călugăr este cel care caută numai spre Dumnezeu, iubeşte 
numai pe Dumnezeu, este lipit numai de Dumnezeu, slujeşte numai lui 
Dumnezeu cu bun cuget ziua şi noaptea, are pace cu Dumnezeu şi se face şi 
el altora pace şi dragoste. Iar cei ce sunt împotrivă, nu numai că nu sunt 

175 



Sfântul Teodor Studitul 

călugări buni, dar nici mireni simpli, nici faptă bună nu au în sufletul lor, ci 
toate relele, adică, pizmuirea, vrajba, duşmănia, cârtirea, grăirea de rău, 
lăcomia, orbirea spre cele căzute, uitarea păcatelor lor şi iscodirea celor 
străine şi osânda altora, ei înşişi în toată necurăţenia şi vinovăţia fiind. 

însă am grăit aceasta nu ca să întristez pe cei greşiţi, ci pentru ca să 
se păzească de acum înainte şi să nu mai cadă în aceleaşi păcate. Ştiţi, 
fraţilor, că părinţii noştri nu primeau nicidecum să asculte grăire de rău, sau 
hulă despre cineva, ci îşi astupau urechile ca să nu audă defăimarea altuia, 
iar grăirea de rău ce se întâmpla să audă, o întorceau spre bine. Noi însă 
ascultăm foarte cu dragoste ponosirea altuia şi cu mai mare bucurie şi cu 
mai multă luare aminte ascultăm osânda fratelui, decât citirea ce se face 
spre folos. Pentru aceea nici nu auzim, nici nu pricepem cele ce se citesc. 
Părinţii noştri nu se tulburau, nici grăiau vreodată cuvânt cu mânie, ci 
vorbeau totdeauna cu blândeţe şi cu înţelepciune, iar noi cu mânie, cu 
strigare şi cu întoarcerea feţii clevetim. Ce lucru oare este mai rău şi mai 
urât decât acesta? La fericiţii aceea nu era cârtire, ci fiecare făcea slujba sa 
cu mulţumită, şi chiar dacă era grea şi cu scârbe ascultarea, o săvârşeau cu 
bucurie, iar noi cârtim şi defăimăm, zicem una şi alta şi nu numai către noi 
înşine, ci şi către toţi ceilalţi ne tânguim, pentru ca să avem mulţi cârtitori 
în ajutor şi ca să amărâm mai mult pe Dumnezeu. 

Drept aceea vă sfătuiesc, fraţilor, să vă părăsiţi de acestea, că nu sunt 
cuviincioase la noi monahii. Nici să vi se pară că este păcat mic grăirea de 
rău şi hula, căci scris este, că grăitorii de rău şi hulitorii nu vor moşteni 
împărăţia cerurilor. Nici cârtirea nu este păcat mic, ci mare, căci zice: „Nu 
cârtiţi ca evreii care s-au prăpădit de urgia lui Dumnezeu". Nici vorba 
simplă nu este păcat mic, căci zice Apostolul: „Tot cuvântul putred şi rău să 
nu iasă din gura voastră, ci cel ce este bun spre zidire şi spre folos, pentru 
ca să se dea dar celor ce ascultă şi nu amărîţi Duhul lui Dumnezeu cel sfânt, 
în care v-aţi însemnat în ziua mântuirii". Nu vedeţi ce înfricoşare şi ce urgie 
a lui Dumnezeu ne cuprinde pentru aceasta, de vreme ce pe însuşi 
Dumnezeu îl pomenim spre urgia noastră cu cuvintele rele pe care le 
grăim? Nu ne este frică că vom da răspuns în ziua judecăţii până şi pentru 
cuvântul simplu, precum ne-a înfricoşat însuşi Hristos? Pentru ce nu ne 
păzim? Cum de nu ne gătim spre cele viitoare, ca să fim găsiţi drepţi? 
Frate, s-a întâmplat şi te-ai necinstit, suferă cu răbdare ocara, căci zice, 
m-am tulburat şi n-am vorbit şi ocara a trecut, iar fapta cea bună rămâne în 
veci. Ai mâncat vreodată la masă şi nu ţi-a plăcut, nu cârti. Au nu ştii că 
mâncarea pe care o socoteşti tu rea şi greţoasă, alţii doresc să o mănânce? 
Dar de nu vom suferi acestea, apoi ce supunere vom avea şi în ce ne vom 
lăuda? 

Nu aţi auzit ce ne învaţă sfinţii Părinţi, că mai mare decât postul şi 
decât orice faptă bună, este tăierea voii? Fiindcă se socoteşte ca o 

mucenicie în viaţa de obşte. Deci, să lăsăm toată răutatea şi minciuna, 
urâciunea şi vicleşugul, osânda, grăirea de rău şi făţărnicia. Adică să nu 
zicem unele cu gura şi altele cu gândul, ci precum grăieşte fericitul Petru 
Apostolul şi porunceşte, să poftim laptele cuvântului, adică hrana 
învăţăturii ca nişte prunci, şi cu el să creştem şi să gustăm că bun este 
Domnul, dacă vom dori viaţa de veci. Să nu ne supărăm de mustrare, nici 
să ne pară rău când suntem chemaţi de la rău spre bine, că îmbunătăţindu- 
ne astfel vom câştiga viaţa veşnică în Hristos Iisus Domnul nostru, a Căruia 
este slava şi puterea, împreună cu Tatăl şi cu Duhul Sfânt, acum şi pururea 
şi în vecii vecilor. Amin. 



CUVÂNTUL 92 

ÎN DUMINICA A ŞASEA DUPĂ ÎNĂLŢAREA CRUCII: 

DESPRE SFADĂ ŞI MÂNIE ŞI DESPRE PACE ŞI FECIORIE 

Fraţilor şi părinţilor, nici eu nu trebuie să încetez cu învăţătura 
mântuirii voastre, nici voi să nu încetaţi dorinţa ori să potoliţi setea de a 
asculta folosul cuvântului. Căci acesta este semnul îmbunătăţirii, aceasta 
este pricina mântuirii, iar cuvintele ne 5 povăţuiesc spre fapte. Oamenii buni 
vorbesc cuvinte bune şi cuvânt slab nu scot din gura lor, ca să nu greşească, 
precum zice Apostolul Pavel: cuvânt putred să nu iasă din gura noastră, ci 
cuvântul cel bun spre zidirea celor ce ascultă, ca să nu amărâm Duhul lui 
Dumnezeu. Şi iar zice: „ Toată amărăciunea şi mânia, strigarea şi hula să 
lipsească de la noi împreună cu toată răutatea, ca să fim între noi buni, 
milostivi, precum şi Hristos spre noi". 

Vedeţi, fraţilor ce porunceşte Apostolul? Şi nu numai monahilor 
porunceşte, ci şi tuturor mirenilor. Despre călugări numai aceea se cuvine 
să zicem, că ei fiind ai lui Hristos şi-au răstignit trupul lor împreună cu 
patimile şi cu poftele, adică s-au făcut ca nişte morţi şi sunt fără putere a 
mai face păcatul. Şi dacă sunt astfel lucrurile, cum nu sunt vrednici de mare 
osândă cei ce se mânie şi se ceartă între dânşii? Dar am auzit că unii dintre 
voi nu numai s-au certat ci şi mâna au ridicat. Oare un monah care ridică 
mâna să lovească pe alt monah, poate să se mai numească monah? 
Nicidecum, căci se află acela tot în numărul mirenilor. Căci tu fiind monah, 
cum îndrăzneşti să apuci toiagul şi să loveşti pe fratele tău cel asemenea 
ţie? Tu nu eşti monah, ci eşti războinic, nu pustnic, ci tâlhar, nu fiul păcii, 
ci fiul urgiei. Căci rănile sunt din certuri făcute şi de multe ori din acestea 



5 în textul tipărit apare "nu", dar din context credem c ă este "ne", căci cuvintele învăţăturii celei bune ne 
povăţuiesc spre fapte. 

se întâmplă şi ucideri. Deci cei ce au făcut acestea trebuie să se 
canonisească mai greu, pentru ca să nu mai facă altădată. 

Iar noi, fraţilor, ca nişte ucenici ai stăpânului Celui blând, să vieţuim 
cu blândeţe, cu pace şi cu sfinţenie, căci fără curăţie nimeni nu va vedea pe 
Domnul. Trebuie să ne sfiim şi să ne cucerim, fraţilor, de trupul şi sângele 
Domnului nostru Iisus Hristos, pe care ne -am învrednicit să-1 primim. Şi în 
sufletul nostru care primeşte aceste prea curate daruri, să nu mai 
sălăşluiască tulburarea, mânia, nici poftele necuvioase. Şi gura care a primit 
izvorul nemuritor al vieţii, să nu mai scoată cuvinte urâte şi putrede. Nici 
ochii care s-au curăţit cu cinstitul sânge al lui Hristos să nu caute grozav, 
nici să vadă vederi desfrânate şi sataniceşti. Nici mâna ce se atinge de 
sfintele taine, să nu pipăie mădulării necuvioase şi spurcate, ci să păzim 
toate mădularele noastre curate ca nişte mădulare ale lui Hristos. 

Insă, să ştiţi, fraţilor, că toate faptele bune sumt mari şi cu ajutorul 
lui Dumnezeu le câştigăm, dar ca fecioria nu este alta. Că fecioria este 
bunătatea cea dintâi care a strălucit în Rai, înainte de a fi înşelat şarpele pe 
strămoşi. Fecioria este cea care a făcut pe Maica lui Hristos. Fecioria este 
care face pe oameni îngeri. Că nunta se începe din stricăciune şi se 
isprăveşte în stricăciune, iar fecioria înalţă numai spre nemurire. Dar nu va 
putea nimeni să o câştige în alt chip, decât cu multe dureri, osteneli şi 
sudori. Că unde este lucrarea mare, acolo trebuie să fie şi silinţa mare. 

Deci precum sabia ascuţită taie pe vrăjmaşi, aşa şi sufletul alcătuit cu 
frica lui Dumnezeu taie îndată gândurile drăceşti. Şi de se va strica sabia la 
gură, iarăşi să se dreagă, şi va tăia nu numai mii, ci şi milioane de draci, 
precum cântă David. Fiţi cu grijă, iubiţilor, că mulţi sunt cei ce se luptă cu 
noi toată ziua. Milioane de duhuri bat război cu noi, împotriva cărora se 
cade să luptăm, până în sfârşit, ca nişte ostaşi nebiruiţi ai lui Hristos. Iar 
mila lui Dumnezeu să adauge celor ce se nevoiesc bine, osârdie, ca să 
sporească fapta bună şi să câştige împărăţia cerurilor, în Hristos Iisus 
Domnul nostru, a Căruia este slava în veci. Amin. 



CUVÂNTUL 93 

ÎN DUMINICA A ŞAPTEA DUPĂ ÎNĂLŢAREA CRUCII: 

CĂLUGĂRII NU TREBUIE SĂ POARTE GRIJĂ DE CELE 

LUMEŞTI ŞI DEŞARTE, CI DE CELE VEŞNICE 

Fraţilor şi părinţilor, zilele noastre se aseamănă cu ceasurile ce trec, 
săptămânile cu zilele, lunile cu săptămânile şi anii cu lunile. Şi astfel 
curgerea vremii ne duce pe toţi spre moarte şi spre ziua de apoi a arătării 

Domnului nostru Iisus Hristos, spre ziua jude căţii când faptele noastre se 
vor arăta goale şi vădite înaintea ochilor săi, precum zice dumnezeiasca 
Scriptură. 

Pentru ce dar, se tulbură omul în deşert? Pentru ce nădăjduieşte 
împăratul în bogăţie şi aur? De ce se mândreşte nedreptul şi silnicul cu 
câştigurile şi prăzile lor? De ce iubitorul de argint se întemeiază pe bogăţie? 
De ce iubitorul de pofte se bucură de păcat? Ar trebui să plângă şi să se 
tânguie omul în toate zilele vieţii, ca să se curăţească până nu-1 cuprinde 
osânda morţii, ca să scape din mânia viitoare a fiilor neascultării. Dar ei nu 
vor să audă de nici un fel de îmbunătăţiri şi nici de la alţii nu vor să le 
deprindă, ci le hulesc. Iar cu câte ştiu din fire, ca dobitoacele 
necuvântătoare, cu ele se strică şi se prăpădesc. Vai de ei, că au umblat pe 
calea lui Cain şi în înşelăciunea lui Valaam, şi s-au făcut părtaşi cârtirii lui 
Core şi s-au prăpădit. 

Frică-mi este să nu vă întristeze cuvântul şi pe voi, fiindcă vi se pare 
că sunteţi aşa. Pentru că unul din voi călătoreşte îndelungată cale pentru 
moştenirea pământească, altul se trudeşte, se osteneşte, şi ajunge chiar până 
la primejdie de moarte, ca să-şi mărească averea, iar altul pentru ca să 
câştige una şi alta, se sileşte şi se nevoieşte suferind orice trudă. Deci cum 
să nu se osândească aceştia împreună cu mirenii cu toate că ei au oarecare 
îndreptare, căci se trudesc pentru purtarea de grij ă a soţiilor şi a copiilor. 
Dar voi călugării, care v-aţi lepădat de lume şi de ale lumii şi aţi primit 
crucea lui Hristos, adică orice pătimire rea, ce răspuns puteţi da? Cu 
adevărat nu aveţi nimic de răspuns. Sunteţi vrednici de mai mare pedeapsă 
şi osândă, fiindcă faceţi şi voi cele ce fac mirenii, căci Scriptura zice, că cei 
tari, tare se vor certa, iar celor ce au luat mult dar de la Dumnezeu (cum 
sunt preoţii şi arhiereii) mai mult li se va cere. 

Deci nu trebuie să găsim pricină de îndreptare în păcate, căci zice 
prin proorocul David Dumnezeu: „O, fiii oamenilor până când veţi fi 
învârtoşaţi la inimă şi nepocăiţi; pentru ce iubiţi vorba deşartă şi grăiţi 
minciuni în toată viaţa voastră"? Pentru aceea iarăşi grăieşte David: că va 
pierde Domnul pe toţi cei ce spun minciuni. Pentru ce dar şi noi iscodim 
cuvinte de pricini pentru patimile noastre, iar izgonirea din loc în loc pentru 
numele Domnului, cu toate că nu pricinuieşte nici o stricăciune, o punem 
înainte şi o socotim ca pricină a patimilor noastre? 

Cum nu vă gândiţi la neamurile vechi, ca să vedeţi cum sună 
cuvântul şi zice: Cine a nădăjduit spre Domnul şi s-a ruşinat? Cine a stătut 
în fiica lui Dumnezeu şi a fost trecut cu vederea? N-a fost Patriarhul 
Avraam înstrăinat de patria lui prin porunca lui Dumnezeu şi pentru aceea a 
ajuns Părinte neamurilor? Nu s-a pogorât Patriarhul Iacob, numai cu toiagul 
în Mesopotamia, şi de acolo s-a întors bogat? Nu s-a dus în Egipt, vândut 
fiind, Iosif cel frumos şi din rob s-a făcut întocmai cu împăratul? Nu a fost 

izgonit Ilie proorocul de Izabela, neavând nici măcar traistă cu el ca să-şi 
ţie pâinea vieţii, şi era hrănit de corbi? N-au ieşit la propovăduire Apostolii 
goi şi fără arme, ca la un război înfricoşat, şi au supus toată lumea? N-aţi 
suferit şi voi fraţilor în anii trecuţi izgoniri şi răpiri şi apoi v-aţi încredinţat 
de făgăduinţele lui Dumnezeu că sunt adevărate? 

De unde ne-a venit răutatea şi ce este această racilă? După cum 
socotesc, am uitat facerile de bine ale lui Dumnezeu, ca oarecând evreii, şi 
supărăm pe Dumnezeu ca şi ei. Dar ce zice Dumnezeu pentru ei: „Patruzeci 
de ani am urât neamul acela, şi am zis totdeauna că sunt înşelaţi în inima 
lor". Vedeţi fraţilor, ca nu cumva să auzim şi noi de la Dumnezeu acestea, 
pentru nemulţumirea ce arătăm, ca şi evreii. Căci nu suntem mulţumiţi cu 
cele ce avem spre îndestulare peste tot anul şi pentru aceste rele socoteli 
n-au picioarele noastre odihnă, ci umblăm ici şi colo, ca egiptencele. Din 
pricina aceasta unul cu altul ne învrăjbim, întocmai ca şi neamurile. Din 
aceeaşi pricină uneori ne despărţim de fraţi şi umblăm singurateci. Iar când 
ne adunăm împreună, umblăm cu minciuni şi cu vicleşug. Cum poate 
cineva să-şi taie voia şi să fie sărac, având iubita agoniseală cu el, adică 
iubirea de argint? Pentru aceasta nu poate vreodată să câştige tovarăş, nici 
nu poate să se însoţească cu frate. Vai de aceştia, că se vor chinui în focul 
cel veşnic, ca nişte răzvrătiţi. 

Insă cele ce am zis, nu sunt pentru voi fraţilor, nici pentru cei ce aici 
şi acolo vieţuiesc, ci pentru cei ce petrec rău şi în fărădelege. Pentru care să 
ne rugăm lui Dumnezeu din tot sufletul, ca vreodată să se întoarcă şi să se 
îndrepte pe cale dreaptă, ca să nu piară vreo slugă a lui Dumnezeu, ci toţi să 
ne mântuim în Hristoslisus Domnul nostru, a Căruia este slava şi puterea 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 



CUVÂNTUL 94 

ÎN DUMINICA A OPTA DUPĂ ÎNĂLŢAREA CRUCII: 

DESPRE ADUCEREA AMINTE DE MOARTE 

ŞI DESPRE FECIORIE 

Fraţilor şi părinţilor, pentru toate lucrurile vremile sunt orânduite. 
Pentru că nu se pot săvârşi toate oricând, adică una este vremea semănăturii 
şi alta a secerişului, una este vremea păcii şi alta a războiului, alta este 
vremea de neguţătorii şi alta de odihnă. 

Insă pentru mântuirea sufletului orice vreme este potrivită, toate 
zilele sunt bun prilej şi orice ceas este bine primit numai de vom vrea. C ăci 

semănătura cuvântului învăţăturii cu secerişul faptelor bune, deapururea 
este în mâna noastră şi totdeauna putem să ne folosim, numai de veţi vrea 
să fiţi dornici de săvârşirea poruncilor; făcând cu lucrul cele ce grăim cu 
cuvântul. Căci scris este că nu se vor îndrepta înaintea lui Dumnezeu cei ce 
ascultă legea, ci cei ce fac ale legii. Veţi secera secerişul duhovnicesc, 
aducând în cămările sufletelor voastre, posturi, privegheri, metanii şi alte 
lucrări duhovniceşti, ca să nu flămânziţi în veci. Aşijderea şi războiul şi 
pacea deapururea să fie între voi, că nu încetează a se lupta cu noi 
nevăzutul vrăjmaş, diavolul, ca să ne arunce în patimi necuvioase şi să ne 
robească sufletul cu întinarea gândurilor necurate. Dar de vom sta cu vitejie 
şi nu vom slăbi, vom birui, şi săvârşind pacea cea lăudată înlăuntrul 
inimilor noastre, vom lua cununi de biruinţă din mâna stăpânului tuturor. 
Asemenea şi vremea de neguţătorie şi de odihnă în cele sufleteşti totdeauna 
este gata, numai dacă dorim să neguţătorim neguţătoria cea lăudată, ca să 
câştigăm odihna veşnică, adică să dăm cele stricătoare şi să cumpărăm cele 
statornice, să vindem cele trupeşti, ca să câştigăm sufletul, să dăm 
desfătările acestei vieţi, ca să dobândim veselia celei viitoare. 

Iată dar fraţilor, după cum v-am zis, că pentru mântuirea sufletului 
orice vreme este cuviincioasă, totdeauna este vreme de rugăciune, în orice 
ceas vreme de lacrimi, totdeauna vreme pentru iertarea gre şalelor; în toate 
zilele vreme de înfrânare a poftelor şi, cu un cuvânt, oricând este vreme 
pentru a câştiga împărăţia cerurilor. 

Apoi ce aşteptăm, de ce zăbovim şi pentru ce prelungim vremea 
pocăinţii şi tot înmulţim păcatele şi îngroşăm patimile? Pentru ce ne 
înşelăm şi ne amăgim din zi în zi? Ba astăzi, ba mâine o să facem 
îndreptare sufletului nostru. Cum nu vă uitaţi să vedeţi mormânturile 
deschise şi firea noastră cum se strică şi se preface în miros greu, în viermi 
şi în ţărână? Oare nu va trece această lume, sau noi vom rămâne nemuritori 
până în sfârşit? Nu socotim câtă mulţime de fraţi s-a dus de aici? Unde sunt 
părinţii noştri, unde sunt fraţii duhovniceşti sau trupeşti, unde sunt cei din 
acelaşi cin, cunoscuţii prietenii, cântăreţii? N-am rămas săraci de toată 
prietenia lor? 

Dar după cum se vede, am uitat ceea ce le -am făgăduit, căci numai 
când se întâmplă moartea vreunui frate sau părinte, ne aducem aminte, ne 
umilim, ne întristăm şi oarecum ne îndreptăm fiind în simţire. Trecând însă 
puţină vreme, uităm tocmeala ce am făcut, adică să lăcrimăm şi să ne 
umilim deapururea. Insă sfinţii lui Dumnezeu n-au făcut ca noi; adică 
uneori să lăcrimeze şi alte ori să râdă, ci în toată viaţa se grijeau de moarte 
şi în toate zilele mureau cu cugetul şi se răstigneau ca Apostolii. 

Cum nu ne este frică de pilda celor zece fecioare? căci zice 
Evanghelia: Iată Mirele vine, ieşiţi în întâmpinarea Lui. Şi cele înţelepte 
l-au întâmpinat cu făclii aprinse şi au intrat la nuntă împreună cu mirele 

Hristos, iar cele nebune au zăbovit ca să vie, fiind pustii de fapte bune şi 
strigau pe urmă şi ziceau: Doamne deschide nouă uşa milostivirii Tale. Dar 
Domnul răspunzând, a zis: adevăr vă zic, nu vă ştiu. Apoi zice: „priveghiaţi 
dar, că nu ştiţi ziua nici ceasul". Drept aceea trebuie şi noi să priveghem şi 
să ne deşteptăm sufletul adormit şi leneş, ca să lăcrimeze, să se umilească, 
să se pocăiască, să se curăţească, să se lumineze, ca să nu vie moartea fără 
de veste şi să ni se închidă uşa, căci nu va fi cine să o mai deschidă sau să 
ne ajute. 

Pentru aceea să apucăm mai înainte, fraţilor, să ne gătim cele ale 
îngropării după plăcerea lui Dumnezeu. Cel leneş, să fie cu osârdie, cel 
neascultător, să se supuie, cel trufaş şi mândru, să se smerească, cel ce este 
împietrit la inimă, să se umilească şi să fie blând, cel ce n-are lacrimi, să se 
silească a plânge, cel nespovedit, să se mărturisească, cel ce sade în zadar, 
să lucreze, toţi şi toate să le faceţi, însă şi aceasta adăugăm: cel ce iubeşte 
femeie sau copil cu acest fel de feţe să nu vorbească, că i se aţâţă focul 
păcatului. Să ascultăm Scriptura ce zice: că nu poate băga cineva cărbuni 
aprinşi în sânul său şi să nu i se ardă hainele, sau să umble cineva pe 
deasupra focului cu picioarele goale şi să nu se ardă. Aşa şi cel ce se 
apropie de orice fel de femeie, fie măritată, fie nemăritată, fie fecioară, fie 
călugăriţă, sau văduvă, care a făgăduit să aibe mire pe Domnul slavei, nu se 
poate să nu aţâţe văpaie de piericiune în sufletul său. 

Insă acestea le-am zis pentru cei ce sunt împrăştiaţi ici şi colo şi 
voiesc să trăiască mireneşte şi să ne pricinuiască pricini de păcate pentru 
sminteala lor. Insă aduceţi-vă aminte ce zice Domnul: „De te sminteşte 
ochiul tău, scoate-1". Iară vouă aceasta vă zic: noi cei putincioşi avem 
datorie să purtăm slăbiciunea celor neputincioşi şi să fim pildă spre fapte 
bune, din care să se folosească şi cei nesupuşi şi împotrivitori. Şi precum 
până acum v-aţi sârguit cu darul lui Hristos, încă să vă siliţi şi să vă mai 
străduiţi cu mila lui Dumnezeu, ca să vă mântuiţi în Hristos Iisus. Domnul 
nostru, a Căruia este slava şi puterea împreună cu Tatăl şi cu Duhul Sfânt, 
acum şi pururea şi în vecii vecilor. Amin. 

CUVÂNTUL 95 

ÎN DUMINICA A NOUA DUPĂ ÎNĂLŢAREA CRUCE: 

DESPRE SUPUNEREA ŞI OSÂRDIA CU INIMĂ 

CURATĂ LA ORICE ASCULTARE 

Fraţilor şi părinţilor, mă tem de osânda celui ce a ascuns talantul în 
pământ, către care a zis Domnul: „Slugă rea, trebuia să fi dat argintul meu 
zarafilor şi venind eu aş fi luat al meu cu dobândă". Pentru această grijă şi 
frică, iată vă grăiesc aceste puţine cuvinte şi vă dau vouă, zarafilor, talantul 
Domnului, ca să i-L daţi cu dobândă, pe care, cu darul lui Dumnezeu, sunt 
încredinţat că l-aţi înmulţit şi încă îl adăugaţi prin supunerea voastră cea 
bună. 

Sunt însă unii din voi care nu numai că nu se silesc să înmulţească 

5 

darul ce li s-a dat de la Dumnezeu, ci încă vor sa-1 piardă prin lene. Şi 
aceştia sunt cei ce se leapădă de ascultare şi nu mai cer iertare ca şi cum ar 
avea vreo mare îndreptare. Ce zici frate? Până la moarte ai făgăduit ca să ai 
ascultare şi acum laşi slujba pe care o ai din darul lui Dumnezeu. Iată dar 
s-a stricat supunerea, căci zice leneşul şi împotrivitorul: mă tem de mare, să 
umblu cu corăbii. Dar şi aceasta vine din necredinţă, căci ne temem, unde 
nu este temere. Că de vei avea credinţă la ascultare, nu numai marea vei 
trece cu corabia, ci şi gol poţi să treci nevătămat, aducându-ţi aminte de 
acel ucenic ascultător al unui bătrân, care întărit prin porunca părintelui 
său, nu i-a fost frică de apa Nilului, ci a trecut-o fără să se ude şi n-a suferit 
nici o primejdie, încât se mirau cei ce -l vedeau. 

Fraţilor, ascultarea a supus şi fiarele. Dovedesc aceasta cu un frate, 
care a legat un leu numai cu cuvântul stareţului său. Ascultarea face minuni 
chiar cu morţii, aşa cum s-a întâmplat cu Acachie, care fiind strigat a 
răspuns din mormânt. Şi ce să mai vorbim de una sau de alta: însuşi Fiul lui 
Dumnezeu S-a supus la moarte pe Cruce şi a dăruit mântuire lumii. Astfel 
de lucruri face ascultarea. 

Dacă vreţi să aflaţi greşealele nesupunerii şi ascultării, gândiţi-vă la 
Adam: pentru că n-a ascultat pe Dumnezeu şi a mâncat din pomul 
cunoaşterii, a adus în lume moartea obştească; gândiţi-vă la împăratul Saul: 
fiindcă n-a ascultat pe proorocul Samuil, şi-a pierdut împărăţia împreună cu 
viaţa, în munţii Ghelboa. Cugetaţi şi la acel om al lui Dumnezeu, care fiind 
amăgit şi înşelat de un prooroc mincinos, a căzut în păcatul neascultării şi a 
fost omorât de un leu. Aduceţi-vă aminte chiar şi de Apostolul Petru, cât a 
pătimit din cauza neascultării, când n-a vrut să-şi lase picioarele spălate de 
Hristos, din pricina evlaviei, auzind aceste cuvinte: „De nu te voi spăla, nu 

ai parte cu Mine". Dar fratele în care a intrat dracul şi a început să 
spumege, pentru că n-a ascultat pe marele Eftimie, nevrând cu nici un chip 
să poarte grijă de vitele mănăstirii! Iată păcatele neascultării. 

Răul ascultător se împotriveşte necontenit. Domnul, însă, trimite 
împotriva lui înger nemilostiv. Şi, cu bună dreptate, fiindcă toţi suntem un 
trup, iar fiecare dintre noi, mădulare: unul ţine loc de ochi altul de ureche; 
unul de nas, altul de limbă; unul de mână, altul de picior. Dacă mădularele 
nu vor asculta după rânduială, ci vor începe să se certe - adică, ochiul să 
zică: eu vreau să aud; urechea: eu vreau să miros; nasul: eu vreau să 
grăiesc; limba: eu vreau să pipăi şi mâna: eu vreau să umblu - nu se 
prăpădeşte astfel trupul? 

De vreme ce aşa este cu mădularele, fiecare să-şi împlinească slujba 
sa, ca pe una pe care a primit-o ca dar de la Dumnezeu pentru folosul 
obştii. Să socotească în mintea lui că toate ale noastre sunt în mâna lui 
Dumnezeu şi deci nici pe mare, nici pe pământ nu trebuie să aibă frică. 
Căci, după cum Dumnezeul nostru, înainte de facerea lumii, a rânduit şi 
vremurile şi locul, aşa va face şi cu sfârşitul fiecăruia. 

N-am spus acestea numai pentru cei neascultători, despre care am 
vorbit, ci şi pentru voi toţi care ascultaţi, ca să fim cu luare aminte, pentru 
că suntem datori să plinim făgăduinţele date înaintea lui Dumnezeu şi a 
sfinţilor săi îngeri. Să nu fim neascultători, chiar dacă porunca ce ni s-a dat 
este primejdioasă, căci aşa poruncesc Părinţii şi mai ales marele Vasile. 

In acest chip vieţuind, nu vom muri de moartea neascultării, ci vom 
trăi în dreptate şi vom câştiga împărăţia cerurilor, în Hristos Iisus Domnul 
nostru, a Căruia este slava şi puterea, împreună cu Tatăl şi cu Duhul Sfânt, 
acum şi pururea şi în vecii vecilor. Amin. 



TESTAMENTUL 
SFÂNTULUI PĂRINTELUI NOSTRU ŞI MĂRTURISITORUL, 

TEODOR STUDITUL, 

PRIN CARE A ORÂNDUIT CUM SĂ VIEŢUIASCĂ 

MONAHII ÎN TOATE OBŞTILE 

Auzind dumnezeieştile cuvinte ale psalmistului David: „Gătitu-m-am 
şi nu m-am tulburat. Sau: „Gata este inima mea, Dumnezeule". 

De vreme ce ticălosul meu trup este bolnav fără leac şi nu vă pot 
aduna pe toţi la mine, fiilor, fraţilor şi părinţilor, în ziua sfârşitului meu, 
fiindcă mănăstirile sunt risipite prin locuri depărtate şi, apropiindu-se 
ceasul ca să mă duc din viaţă, nu mai este nici vreme, m-am apucat să scriu 

184 



Cuvântări duhovniceşti 

acest testament, pe care vi-1 las tuturora. 

Am socotit dumnezeiesc şi cuviincios lucru, ca toţi să audă cuvântul 
meu cel mai de pe urmă şi, auzind, să priceapă cum cred, ce mărturisesc şi 
pe cine las egumen după moartea mea, ca să rămână între voi unirea şi 
pacea lui Hristos, pe care a lăsat-o Domnul sfinţilor Săi ucenici şi apostoli, 
când a fost să se despartă de pământ pentru cer şi să şeadă pe scaunul din 
dreapta lui Dumnezeu. 

Cred în Tatăl şi în Fiul şi în Duhul Sfânt - Treimea cea de o fiinţă şi 
începătoare - aşa cum m-am botezat, m-am născut de sus şi apoi m-am 
săvârşit. 

Mărturisesc Dumnezeu pe Tatăl, Dumnezeu pe Fiul, Dumnezeu pe 
Duhul Sfânt, unul în trei după dumnezeire, şi trei în unul după ipostasuri; 
pentru că, după fiinţă, Dumnezeu este unul în Sfânta Treime, cu toate că, 
după chipuri, este despărţit în trei ipostasuri. 

De asemenea, mărturisesc pe unul din Treime Domnul nostru Iisus 
Hristos că s-a întrupat pentru noi şi S-a făcut om asemenea cu noi - adică, 
fără de sămânţa bărbătească, a luat trup din sfânta şi fără de prihană 
Născătoarea de Dumnezeu şi S-a născut din sfântul şi feciorescul ei 
pântece, după cum mărturisesc sfintele Scripturi. Pe acesta îl cunosc unul 
după ipostas, precum în cele două firi aşa şi în cele două vreri şi lucrări, cu 
care lucrări asemenea a făcut şi cele dumnezeieşti şi cele omeneşti. 

Mă depărtez şi fug, mai ales, de toată meşteşugirea înşelătoare a 
ereticilor şi mă supun celor şase soboare precum şi celui de al şaptelea 
sobor, care s-a ţinut acum de curând în Nicea împotriva duşmanilor 
creştinătăţii, închinându-mă şi primind sfintele şi cinstitele icoane, atât a 
Domnului nostru Iisus Hristos, a Apostolilor, Proorocilor, Mucenicilor, cât 
şi a tuturor Cuvioşilor şi Drepţilor. Nu numai atât. Dar cerşesc şi sfintele 
lor rugăciuni, ca să primesc prin mijlocirea lor, iertarea păcatelor mele. 

Mai mult, mă închin cu credinţă şi cu evlavie prea sfintelor lor 
moaşte pentru că sunt pline de dar dumnezeiesc. 

Primesc toate cărţile insuflate de Dumnezeu, Legea nouă şi veche, 
împreună cu ale tuturor sfinţilor Părinţi, cu vieţile dascălilor, pustnicilor şi 
cu scrierile lor. Adaug aceasta din cauza lui Pamfil, cel smintit la minte şi 
nebun, venit aici din răsărit, care a defăimat pe cuvioşii: Marcu, Isaia, 
Varsanufie, Doroftei şi Isihie, nu Varsanufie, Isaia şi Doroftei molipsiţi de 
eresul lui Sever împreună cu ceilalţi eretici sau cu alţi mulţi eretici daţi 

X 5 5 5 5 

anatema de sfântul Sofronie prin cartea sa, ci pe ceilalţi, cu acelaşi nume, 
pe care ni i-au lăsat Părinţii, despre care m-am încredinţat din întrebarea 
prea sfinţitului Patriarh Tarasie, păstor în acel an, şi de la alte feţe vrednice 
de credinţă, atât din apus cât şi din răsărit, precum şi din faptul că icoana 
lui Varsanufie este aşezată în Biserica cea mare împreună cu celelalte sfinte 
icoane: a sfântului Antonie, a lui Efrem şi a multor altora - întrucât n-am 

găsit în învăţăturile lor nici o păgânătate. 

Şi dimpotrivă, pentru multul folos sufletesc, de se va ivi vreo 
bănuială chiar şi împotriva acestora, prin statornicire sobornicească, că 
aceştia sunt daţi anatemii sau alţii au fost caterisiţi din cauza eresului lor, să 
fie anatema de tot şi cu totul anatema de Tatăl, de Fiul şi de Sfântul Duh. 

Pe lângă acestea, mărturisesc că cinul monahal este înalt, prea înălţat 
şi îngeresc şi, prin viaţa lui desăvârşită şi curată după pravila dată 
pustnicilor de marele Vasile, curăţă orice păcat, însă, nu după cum fac unii, 
care primesc numai o parte din rânduieli iar pe altele le îndep ărtează, ca şi 
cum n-ar putea să trăiască fără de cele trei stări ale bunătăţilor: sărăcia, 
înţelepciunea şi ascultarea, arătate în scara dumnezeiască, dar să aibă şi 
slugă sau dobitoc de parte femeiască, care smintesc vieţuirea noastră şi ne 
primejduiesc sufletele. 

Am grăit despre aceste lucruri pe scurt, căci vremea nu-mi îngăduie 
să stărui mai mult asupra lor. Am grăit despre ele, chiar aşa pe scurt, ca să 
nu gândească cineva că cred şi cuget altceva decât ceea ce cred şi 
mărturisesc. 

Fiindcă şi aşa este destul ce am mărturisit, este timpul să vorbim şi 
despre egumeni. 

Acum, las ca părinte, luminător şi dascăl al vostru pe domnul şi 
părintele meu şi părintele vostru al tuturor, prea cuviosul Egliston. In tain ă, 
el este mai aproape de Hristos şi decât mine şi decât voi toţi, pentru că s-a 
înălţat prin smerenia lui asemănătoare cu a lui Hristos. Cu toate că el este 
împăcat aşa cum se găseşte, cred şi nădăjduiesc ca, prin povăţuirile şi 
rugăciunile lui către Dumnezeu, să vă mântuiţi toţi, dacă îi veţi fi 
ascultători şi supuşi. 

Mai apoi, după moartea lui (las) pe cel care îl veţi alege voi, prin 
obşteasca sfătuire, după voia lui Dumnezeu, după placul fraţilor şi după 
dorinţa mea. 

Aşadar, ascultă Părinte şi frate, tu care vei fi (ergumen)! Iată, 
înaintea lui Dumnezeu şi a îngerilor Săi cei aleşi, îţi încredinţez toată 
frăţimea în Hristos. Cum să o primeşti? Cum s-o ai? Cu ce fel de poveţe? Şi 
cum s-o păzeşti? întocmai ca pe nişte miei ai lui Hristos, ca pe mădularele 
tale prea iubite, apropiind şi ocrotind pe fiecare după dreapta măsură a 
dragostei, pentru că dragostea pentru mădularele trupului omenesc trebuie 
să fie cumpănită în orice om. 

Deschide-le, dar, milostivirile iertării tale, primeşte pe toţi fraţii, 
hrăneşte-i cu milă, întocmeşte-i şi-i du la Domnul. Cugetul tău să fie ascuţit 
la înţelegere, deşteaptă sârguinţa sufletului tău prin vitejie, întăreşte inima 
ta prin credinţă şi nădejde. Fii povăţuitorul fraţilor în orice lucru bun al lor. 
Fii, mai întâi, sprijinitorul lor împotriva nevăzuţilor războinici. Fii 
luptătorul şi chivernisitorul tuturor. Cârmuieşte-i către fapta bună şi-i fă 

moştenitori ai pământului nepărtinirii. 

Pentru aceea, îţi las aceste porunci, pe care porunci eşti dator să le 
păstrezi şi să le păzeşti neclintite. Caută, aşadar, să nu schimbi felul şi 
rânduiala ce ai primit de la smerenia mea în ce priveşte obştea, afară de 
mare trebuinţă. Să nu agoniseşti nimic din lucrurile lumii, nici să vă 
strângeţi comori deosebite, chiar şi de un argint. Să nu-ţi împovărezi 
sufletul şi inima cu vreo putere sau grijă, afară de cele date ţie de 
Dumnezeu şi de mine: fiii şi fraţii duhovniceşti. Să nu te îndeletniceşti cu 
rudele şi cu prietenii tăi şi nici să ceri de la ei vreo moştenire, în viaţă sau 
după moarte - pentru că nu eşti din lume, ca să te împărtăşeşti din ale lumii 
- afară de cazul când cineva din lume îmbrăţişează viaţa noastră, dar şi 
atunci să faci cum au făcut sfinţii Părinţi. 

Slugă să nu ai, nici pentru trebuinţa ta, nici pentru a mănăstirii 
încredinţată ţie şi nici la ţarine, căci şi sluga este chip al lui Dumnezeu şi au 
numai mirenii, precum au şi nunta. Lăuntric tu să fii sluga fraţilor, cu toate 
că în afară eşti socotit stăpânul şi dascălul lor. 

Să nu foloseşti pentru nevoile obştii dobitoc de parte femeiască, 
pentru că partea femeiască a fost izgonită din cuprinsul nostru, din 
mănăstire, ţarini şi orice loc, aşa cum au făcut sfinţii Părinţi dinainte de noi 
şi după cum nu suferă nici firea. 

De asemenea, să nu încaleci pe catâri sau pe cai, dacă n-ai nevoie, 
mai degrabă, să umbli pe jos, asemenea lui Hristos. Dar şi atunci, ai voie 
numai când catârul este de parte bărbătească. 

Totdeauna, ai grijă ca toate lucrurile să fie de obşte şi fratele să 
n-aibă nimic al său, de la aţă până la ac. 

împarte sufletul şi trupul tău cu dreptatea dragostei între toţi fiii tăi 
duhovniceşti şi între fraţi. 

Să nu te faci, frate cu mirenii şi nici să ai cu ei legături de cuscrie, 
fiindcă ai fugit din lume. Părinţii n-au făcut asemenea lucruri, iar de se va 
găsi la cineva, nu este lege. 

Nu mânca împreună cu femeile, afară de mama ta cea bună şi de sora 
ta, însă, şi cu acestea, nu cred că este nevoie, după cum poruncesc sfinţii 
Părinţi. 

Nu pleca departe, dacă nu-i nevoie, lăsând turma singură, datoria ta 
fiind să te nevoieşti a mântui oile cele cuvântătoare ale lui Hristos. 

Nu tunde pe nimeni în chipul cel mic al călugăriei şi după aceea în 
cel mare, pentru că chipul este unul singur, ca şi Botezul, şi aşa au făcut şi 
sfinţii Părinţi. 

5 1 

Să nu calci legile sau canoanele sfinţilor Părinţi, mai ales ale marelui 
Vasile, ci să lucrezi şi să vorbeşti, ca şi când ai avea mărturii din sfintele 
Scripturi. 

Să nu-ţi părăseşti turma ta pentru alta şi să nu alergi după vrednicie 

mai mare, fără voia fraţilor. 

Să nu faci prietenie cu vreo călugăriţă şi să nu dormi în mănăstire de 
maici. 

în afară de spovedanie, să nu vorbeşti în taină cu vreo femeie, dar şi 
atunci să fii însoţit de doi martori, de parte bărbătească şi femeiască, care să 
stea de faţă, puţin mai deoparte. 

Să nu deschizi oricărui fel de femeie poarta mănăstirii, afară de mare 
trebuinţă, însă dacă împrejurările cer, lucrul acesta să nu fie cunoscut de 
toţi. 

Când va trebui să dormi afară de casa ta, să nu rămâi în case 
femeieşti, nici tu nici fraţii tăi duhovniceşti, ci alege case ale bărbaţilor 
evlavioşi. 

Nu ţine în chilia ta ucenic tânăr, din pricina scandalului, ci caută pe 
cineva care să nu fie bănuit. Mai bine să ai în slujba ta mai mulţi fraţi. 

Să nu-ţi faci haine de mult preţ, afară de odăjdii, îmbracă-te 
asemenea Părinţilor cu haine simple, aşa cum am făgăduit. 

Nu mânca bucate scumpe, cu lăcomie, nici la tine acasă, nici la 
ospeţe întâmplătoare, pentru că astfel de bucate sunt ale lumii acesteia, nu 
ale lumii viitoare. 

Nu strânge averi în mănăstirea ta, ci orice prisos împarte -l celor ce au 
nevoie, după porunca sfinţilor Părinţi. 

Să nu tii închis nici unul din locurile mănăstirii, nici să faci din 
aceasta o grijă pentru iconomi, ci grija sufletului nostru să fie încuierea cea 
mare a lucrurilor: a lega şi a dezlega, după cuvintele dumnezeieşti. 

Banii să fie încredinţaţi iconomilor şi chelarilor, pentru plata 
lucrului, tu având numai stăpânire să cercetezi cum s-au cheltuit. 

Să nu dai nimănui mai multă stăpânire, decât trebuie fraţilor. Nici 
sufletul tău să nu-1 desparţi de legile şi poruncile dumnezeieşti, chiar dacă 
vei fi închis până la sânge. 

Nici un lucru să nu-1 faci numai după părerea ta; ci la orice lucru 
făcut, sufletesc sau trupesc, să ai sfatul şi rugăciunea părintelui tău 
duhovnicesc. 

Iar pentru trebuinţele mănăstirii, fie că este nevoie de unul, fie de doi 
sau de mai mulţi, alege pe cei mai înţelepţi, aşa cum am poruncit părinteşte, 
mai sus. 

Păzeşte cu scumpătate acestea şi toate cele ce ai mai primit de la 
mine, ca să-ţi fie ţie bine şi să te uneşti cu Domnul. Ridicându-te, însă, cu 
vorba sau cu sfatul, împotriva celor poruncite, te depărtezi de Domnul, atât 
pe tine cât şi pe alţii. 

Apropiaţi-vă şi voi, fiii mei şi fraţi în Domnul, şi ascultaţi sufletescul 
meu cuvânt. 

Primiţi egumenul, aşa cum l-aţi ales toţi, pentru că nimeni n-are voie 

să aleagă altă viaţă şi alt trai în afară de obştea frăţească, care vă leagă de 
Domnul. 

Sărutaţi-1 ca pe un moştenitor al meu, dându-i toată cinstea şi 
evlavia. 

Supuneţi-vă lui, ca mie, fără teamă că va pune lege nouă şi nici să-i 
cereţi mai mult decât darurile pe care i le -a dat Duhul Sfânt. Este deajuns să 
păzească ce i-am poruncit eu, smeritul. Iar de mă iubiţi, fiii mei, păziţi 
poruncile mele şi pacea va fi cu voi. 

Păziţi, fără de sminteală, îngereasca făgăduinţă pe care aţi făcut-o, 
vieţuind în chip ceresc. Aţi urât lumea, nu vă mai întoarceţi la lucrurile ei; 
v-aţi izbăvit de lanţurile patimilor trupeşti, nu vă mai legaţi iarăşi cu ele; 
v-aţi lepădat de bucuriile şi lucrurile zadarnice ale acestei vieţi, nu vă 
întoarceţi înapoi, ca să fugiţi de supunerea noastră plină de trudă şi să 
ajungeţi jucării ale dracilor. 

Răbdaţi, aşadar, până la sfârşit pe drumul ascultării, ca să luaţi 
cununa neveştejită a dreptăţii. 

De asemenea, păzind smerenia, lepădaţi-vă de voinţa voastră şi 
întipăriţi în inima voastră numai cele orânduite de egumenul vostru. 

Dacă veţi săvârşi acestea până la sfârşitul vieţii voastre, veţi fi 
fericiţi, pentru că veţi fi primiţi în ceata mucenicilor şi, încununaţi în 
împărăţia cerurilor, veţi câştiga şi bunătăţile veşnice. 

Fiţi sănătoşi, fiii mei, eu plec acum pe calea neîntoarsă, adică 
niciodată nu mă voi mai întoarce, cale pe care au purces toţi de la zidirea 
lumii şi pe care şi voi toţi veţi purcede, după trecerea acestei vieţi. 

Nu ştiu, fraţii mei, unde voi merge, la ce judecată mă voi înfăţişa, ce 
locuinţă mă aşteaptă. 

N-am făcut nici un lucru bun înaintea lui Dumnezeu şi m-am 
împărtăşit de orice păcat. 

Mă bucur numai că mă duc din lume în cer, de la întunerec la 
lumină, din robie la libertate, din pământ străin la cel adevărat şi al nostru, 
precum zice proorocul: „nemernic sunt eu şi străin, întocmai ca părinţii mei 
în locaşurile mele". 

Cu multă îndrăzneală, de asemeni zic: merg către Stăpânul, către 
Domnul şi Dumnezeul meu, pe care L-a iubit sufletul meu, care mi-a fost 
Părinte şi, ca un fiu, nu L-am ascultat, care a fost pentru mine totul, de şi nu 
L-am slujit ca o slugă curată. 

Am scris acestea, rugându-vă să fiţi îndrăzneţi. Le-am scris şi pentru 
ca să vă rugaţi pentru mântuirea mea, de care dacă mă voi învrednici, să 
ştiţi, că nu voi conteni să mă rog pentru voi, cu îndrăzneală, să vă mântuiţi, 
bine să petreceţi şi să vă înmulţiţi şi în slava lui Dumnezeu. 

Nădăjduind, vă aştept pe fiecare, după moarte, să vă primesc, să vă 
sărut după cum poftesc şi cred. 

Bunătatea lui Dumnezeu să vă păzească pe toţi în această credinţă, 
până în veacul viitor, pentru că aţi păzit poruncile Lui. 

Aduceţi-vă aminte, fiii mei, de smeritele mele cuvinte şi păstraţi 
predania mea în Hristos Iisus Domnul nostru, a C ăruia este slava şi puterea, 
împreună cu Tatăl şi cu Duhul Sfânt, acum şi pururea şi în vecii vecilor. 
Amin. 

CUPRINSUL 
CUVINTELE SFÂNTULUI TEODOR STUDITUL 

ARĂTARE că viaţa cea de obşte este cea mai cu lesnire mântuitoare, 
alcătuită din învăţăturile sfinţilor părinţi şi dascăli. 4 

CUVÂNTUL 1 . Canonarhul, aprinzătorul de candele şi tipicarul 

trebuie să slujească lui Dumnezeu cu frică 9 

CUVÂNTUL 2. Despre spovedania pururea luminătoare şi cum 

să ne ostenim spre toată fapta bună, prin smerenie 12 

CUVÂNTUL 3 . Despre despărţirea sufletului de trup şi despre 

ajutorul lacrimilor 15 

CUVÂNTUL 4. Despre dragostea în Hristos şi despre sârguinţa la 

cântările şi slujbele bisericeşti 17 

CUVÂNTUL 5. Cei ce trăiesc de obşte urmează viaţa Apostolilor 

lui Hristos 20 

CUVÂNTUL 6. Despre smerenie şi despre datoria celui sârguitor ca să 
strălucească în slujbe, cu plecăciune, cu smerenie şi cu gând 

bun 23 

CUVÂNTUL 7. Cei ce au lăsat toate şi au urmat lui Hristos, chiar 

de vor fi săraci cu duhul, vor primi plată 25 

CUVÂNTUL 8. Vieţuitorii de obşte se încununează întocmai ca 

mucenicii 26 

CUVÂNTUL 9. Bolnavii să îndure cu mulţumire, căci au plată mai 

mare 29 

CUVÂNTUL 10. Despre prieteşugul în ascuns şi necuvios dintre 

doi fraţi 31 

5 

CUVÂNTUL 1 1. Se cuvine să ne supunem stareţului, ca fierul în 

mâna fierarului, pentru ca să vieţuim fără nici o grijă 33 

CUVÂNTUL 12 Se cade să fim deapururi treji şi să plinim poruncile 

Supunerii desăvârşite 35 

CUVÂNTUL 13. Ifrânarea şi datoria de a ne feri de multe feluri 

de mâncare 37 

CUVÂNTUL 14. întristările vieţii trebuiesc îndurate cu mulţumire 39 

5 5 

CUVÂNTUL 15. Despre săvârşirea lucrului duhovnicesc, cu timp 

şi fără timp 40 

CUVÂNTUL 16. Să ascultăm mustrările şi învăţăturile Sf. Părinţi 42 
CUVÂNTUL 17. Gândurile rele trebuiesc descoperite prin 

mărturisire 43 

CUVÂNTUL 1 8. Să ne pregătim pentru ziua înfricoşatei judecăţi 46 

CUVÂNTUL 19. Bunăstarea şi mulţumirea vieţii de obşte 48 

CUVÂNTUL 20. Oştirea duhovnicească 50 

CU VÂNTUL 21. Cum să fie viaţa călugărului 51 

CUVÂNTUL 22. Despre tăierea voii 53 

CUVÂNTUL 23. Dragostea din tot sufletul 54 

CUVÂNTUL 24. Despre păstorirea oilor cuvântătoare ale lui Hristos 56 
CUVÂNTUL 25. Povăţuitorul să mângâie cu toate cele ce pricinuiesc 
bucurie pe cei ce fac ascultare mucenicească, ca să poată birui pe vrăjmaş 
cu faţă veselă şi să se poată încununa de Dumnezeu cu cununa slavei de 

veci 57 

CUVÂNTUL 26. Nu se cade ca fraţii să ia sau să dea ceva din ale 

mănăstirii, fără blagoslovenie 60 

CUVÂNTUL 27. Să ne ostenim la slujbele mănăstireşti cu silinţă 

şi luare aminte, ca şi când am sluji Domnului 63 

CUVÂNTUL 28. Trebuinţa de a petrece viaţa noastră în trude şi 

scârbe, ca să dobândim bunătăţile vieţii veşnice 65 

CUVÂNTUL 29. Nu este viată mai vrednică de laudă decât viata 

de obşte 67 

CU VÂNTUL 30. îndrăznirea trupească vătăma sufletul 69 

CUVÂNTUL 3 1 . Răsplătirea celor ce se ostenesc şi luptă împotriva 

meşteşugirilor diavolului 71 

CUVÂNTUL 32. Despre traiul călugărilor şi milostenia faţă de 

săraci 74 

CUVÂNTUL 33. Despre tăria luptei călugărilor şi despre legătura 

stareţului 76 

CUVÂNTUL 34. Toate necazurile trebuiesc îndurate cu bucurie, 

în nădejdea bunătăţilor viitoare 79 

CUVÂNTUL 35. Să nu fim trişti pentru fraţii, care se despart de obşte, din 
cauza lipsei de sfătuire şi a neascultării, ci să ne rugăm lui Dumnezeu, cu 

deadinsul pentru dânşii 81 

CUVÂNTUL 36. Despre purtarea de grijă a stareţului pentru viaţa 

de obşte 82 

CUVÂNTUL 37. Se cade să fii mai mic decât toţi şi să suferi cu 

mulţumire oropsirea şi necinstea 84 

CUVÂNTUL 38. Se cuvine să răbdăm orice fel de scârbă, întocmai 

ca Hristos care a suferit pentru noi amărăciunea relei pătimiri 85 

CUVÂNTUL 39. Trăind uniţi, în pace şi cu dragoste, vom fi 

adevăraţii ucenici ai lui Hristos 86 

CUVÂNTUL 40. înaintea Crăciunului: despre Naşterea Mântuitorului 
nostru Iisus Hristos şi despre străduinţa vitejească în viaţa 

călugărească 88 

CUVÂNTUL 41. La Duminica Vameşului şi a Fariseului: despre păzirea 
poruncilor dumnezeieşti şi despre groaza păcătoşilor şi a 

celor ce îşi trec viaţa în lenevire 89 

CU VÂNTUL 42. La Duminica Fiului risipitor: despre înfrânare şi 

despre întărire în mărturisirea sfintelor icoane 92 

CUVÂNTUL 43. La Duminica lăsatului sec de carne: despre ziua cea mare 
şi înfricoşată a arătării a doua a Domnului nostru Iisus Hristos 94 

CUVÂNTUL 44. In Miercurea din săptămâna brânzei: să ne aducem 
aminte de darurile lui Dumnezeu şi să ne silim ca să-i plăcem 95 

CUVÂNTUL 45. In Vinerea din săptămâna brânzei: despre mângâierea 
sărbătorilor şi despre datoria de a ne ruga pentru cei din 97 

CUVÂNTUL 46. La Duminica lăsatului sec de brânză: tăierea voii 

este, pentru cei supuşi şi ascultători, adevăratul post 99 

CUVÂNTUL 47. In Miercurea din săptămâna întâia a Postului 

Mare: despre post, despre curăţenie şi despre ferirea de patimi 101 

CUVÂNTUL 48. In Vinerea aceleiaşi săptămâni: despre 

împodobirea locaşului nostru sufletesc cu fapte bune 103 

CUVÂNTUL 49. La Duminica Ortodoxiei: să nu ne silim la săvârşirea 
faptelor bune peste putinţa noastră şi să hrănim sufletul 

cu cugetări duhovniceşti 105 

CUVANTUL50. In Miercurea săptămânei a doua din Post: despre 

păzirea sufletului de patimile pierzătoare 106 

CUVÂNTUL 51. In Vinerea săptămânii a doua: despre unire şi dragoste şi 
trebuinţa de a suferi cu vitejie ostenelele faptelor bune, ca să câştigăm 

împărăţia cerurilor 107 

CUVÂNTUL 52. La Duminica a doua din Post: în nădejdea vieţii veşnice, 

să petrecem zilele postului cu linişte şi blândeţe 109 

CUVÂNTUL 53. In Miercurea săptămânii a treia din Post: despre moartea 
fără de veste şi neîntinarea gândurilor cu pofte trupeşti .... 110 

CUVÂNTUL 54. In Vinerea săptămânii a treia: postirea şi despre 
îndemnul către toate bunătăţile 112 

i 

CUVÂNTUL 55. In Duminica a treia a Postului: despre creştinii bulgari, 
care au îndurat chinuri de mucenici, pentru că n-au vrut să 

mănânce carne în Postul Mare 113 

CUVÂNTUL 56. La Sfinţii Patruzeci de Mucenici: să îndurăm 

patimile, întocmai ca Iisus 115 

CUVÂNTUL 57. La Buna Vestire a Prea Sfintei Născătoarei de 
Dumnezeu: despre Taina întrupării Domnului şi despre 

prăznuirea duhovnicească 116 

CUVÂNTUL 58. In Miercurea înjumătăţirii Postului: aceste Paşti 
trecătoare sunt pildă şi închipuire a celor viitoare şi veşnice. Despre 

răbdare 1118 

CUVÂNTUL 59. In Vinerea înjumătăţirii Postului: prin uciderea 
patimilor trupeşti şi prin învierea faptelor bune prăznuim cu 

adevărat Pastile Domnului 120 

CUVÂNTUL 60. In Duminica a patra a Postului Mare: primăvara, să înoim 
silinţa noastră spre fapte bune, suferind ispitele văzute şi nevăzute 121 
CUVÂNTUL 6 1 . Miercuri în a cincea săptămână din Post: despre 

purtarea de grijă la împărtăşirea cu Sfintele Taine 122 

CUVÂNTUL 62. în Vinerea săptămânii a cincea: despre lucrarea 

cu osârdie a faptelor bune 125 

CUVÂNTUL 63. Duminica a cincea din Post: despre negrăitul dar ce vor 
dobândi cei ce suferă, fără întristare, scârbele vieţii şi despre 

pomenirea sfântului Platon 126 

CUVÂNTUL 64. In Miercurea a şasea: despre săvârşirea postului 

şi învăţătură înainte de deschiderea mănăstirii 128 

CUVÂNTUL 65. In Vinerea Floriilor: cum să ne ferim de meşte- 

şugirile diavolului 129 

CUVÂNTUL 66. In Duminica Floriilor: despre bucuria sârguinţei 

şi vitejia silinţei la lucrul duhovnicesc 131 

CUVÂNTUL 67. In sfânta şi marea Miercuri: despre mântuitoarele patimi 

ale lui Hristos şi despre smerenie şi răbdare 133 

CUVÂNTUL 68. în sfânta şi marea Vineri: despre înfricoşatele patimi ale 

Domnului nostru Iisus Hristos 135 

CUVÂNTUL 69. In sfânta şi marea Duminică a Paştilor: cuvânt 

înainte la predica sfântului I oan Gură-de- Aur 136 

CUVÂNTUL 70. Despre înălţarea Mântuitorului Hristos şi despre 

împărtăşirea cu Sfintele Taine 138 

CUVÂNTUL 71. In Duminica Cincizecimei: despre Pogorârea Duhului 

Sfânt şi despre moartea ticălosului Eutropianos 139 

CUVÂNTUL 72. La înainte prăznuirea Schimbării la Faţă a Domnului 
nostru Iisus Hristos: să păzim neîntinate frumuseţea sufletului şi fecioria. 

Despre pocăinţă 142 

CUVÂNTUL 73. La Adormirea Născătoarei de Dumnezeu: să 
prăznuim duhovniceşte şi să dorim împărăţia cerurilor ... 144 

CUVÂNTUL 8 1 . Despre câştigarea vieţii curate şi despre fuga de 

cei vicleni 158 

CUVÂNTUL 82. La culesul viilor: despre mărăcinii şi spinii patimilor din 

întoarcerea la pocăinţă 162 

păcatului şi despre căderea în patimi necinstite 167 

